śrī-caitanya-caritāmṛtaṁ
(1)
prathamaḥ sargaḥ

śrī-kṛṣṇa-caitanya-candro jayati |

yaḥ śrī-vṛndāvana-bhuvi purā sac-cid-ānanda-sāndro
gaurāṅgībhiḥ sadṛśa-rucibhiḥ śyāma-dhāmā nanarta |
tāsāṁ śaśvad dṛḍhatara-parīrambha-sambhedataḥ kiṁ
gaurāṅgaḥ san jayati sa navadvīpam ālambamānaḥ ||1||

yasyāṅgaṁ śrī-madhurima-parīnāha-pīyūṣa-sekair
bhāsvac-cāmīkara-jala-mayaiḥ śānta-niḥśeṣa-tāpaiḥ |
yasya śrīmat-padajalaruhān mākaranda-pravāhaiḥ
sākṣāt prakṣālitam iva jagac-chaśvad ānamyatāṁ saḥ ||2||

jānu-prāptaṁ prasṛmara-bhujā-daṇḍam uccaṇḍa-caṇḍa-
dyota-śreṇī-paṭutara-maho-maṇḍalī-maṇḍitāṅgam |
ākarṇāntaḥ-skhalita-lalitāpāṅgam atyanta-rajyad-
gaṇḍābhogaṁ mṛgapati-śatākrīḍamānaṁ bhajāmaḥ ||3||

yasya śrīman-nakhamaṇi-sudhā-raśmi-ramya-prakāśais
trailokyāntar jaṭita-jaḍima-kṣālanāyonmiṣadbhiḥ |
svīya-premāmbudhi-lahari-kāpūra-pūreṇa bhūyo
jāḍyaṁ cakre tam iha tad aho sevatāṁ jīva-lokaḥ ||4||

svīyair līlā-vilasita-rasaiḥ pāda-sevā-vilāsair
lāsyollāsair yad ayam akarot pūrṇa-pūrṇāṁ trilokīm |
manye bhūyas tad iha karuṇā saiva nityaṁ navīnā
bhūyo bhūyaḥ praṇamatutarāṁ tām imāṁ jīva-lokaḥ ||5||

yatra śrīman-madhurimamayī kāntir eṣā jagāma
vyāhārāntaṁ guru-karuṇatā pūrṇatām āgatāsīt |
vaidagdhīyaṁ nikhila-subhagā hanta nirvāham āptā
gaurāṅgasya praṇama tad idaṁ pāda-pāthoja-yugmam ||6||

citraṁ tāvad-guṇa-jala-nidhes tasya lāvaṇya-dhāmnor
vaidagdhyāder lavam api sudhīr bhāṣituṁ kaḥ samarthaḥ |
svīyāṁ śaktiṁ dviguṇa-guṇitāṁ ced vidhāyaiṣa vaktuṁ
śaktaḥ śaktaḥ svayam api nahi śrīla-gauracandraḥ ||7||

asya śrīmad-vraja-vadhū-prāṇanāthasya līlā-
lāvaṇyāḍhyaṁ taruṇima-sudhā-sambhṛtaṁ taṁ vilāsam |
ye tat padāmbuja-madhukarā vaktrato hanta teṣāṁ
śrutvā ko’pi pracala-hṛdayaś cāpalād eṣa vakti ||8||

kvāsau tat-tad-vibudha-nagarī-cakra-cūḍāmaṇīnāṁ
brahmādīnāṁ mukuṭa-padavī-ratna-nīrājitāṅghriḥ |
cāpalyaika-pravaṇa-hṛdayaḥ kvāham atyanta-mugdhas
tat kāruṇyaṁ mahad iti kadāpy eṣa sadbhir na heyaḥ ||9||

yad yad dṛṣṭaṁ śrutam api ca yat tasya līlā-vilāsais
tat tat prāṇair atiśaya-mahā-mūḍha-cittāya yan me |
bhūyo bhūyaḥ kathitam iti yat yad dhṛtaṁ tatra tatra
kṣudro’yaṁ tat kathayati kiyat tat-kṛpāyā vaśaḥ san ||10||

sampūrṇo’yaṁ bhavati yadi vā nodyamas tena kiṁ me
yāvat tāvat prabhu-vilasitotkīrtane bhūri-bhāgyam |
yad vā śakteḥ samam anuvadan naiva hāsyāya so’yaṁ
yasmān naitat caritam akhilaṁ brahmaṇo’pi prameyam ||11||

yady etasminn ahaha bhavitā dūṣaṇaṁ na pramādāt
kiñcit tasmin na khalu sudhiyām āgraho jātu bhāvī |
yat te śrīmac-caraṇa-kamala-dvandva-gāthānumattās
tasmād eṣu kṣaṇam api na me vartate kāpy apekṣā ||12||

śrīmad-vṛndāvana-vara-vadhū-prāṇa-nāthaḥ samastaṁ
viśvaṁ premāmṛta-laharibhir nirbharaṁ plāvayitvā |
tat-tal-līlāmṛtam api muhuḥ svādayitvā viśeṣaṁ
bhūyas tāsāṁ nikaṭam agamat tad-viyogākṣamo’sau ||13||

itthaṁ tat-tad-vilasita-sudhā-pūram āsvādya bhūyaḥ
śikṣā-vyājāṁ prathita-karuṇe hanta hāntardadhāne |
etat-prāṇāḥ iha # # # # jīvanaiḥ saṁvisṛṣṭāḥ
kecid bhūmau karuṇa-karuṇāḥ santi kecit prayātāḥ ||14||

hā gaurāṅga priyatama hahā hā prabho dīna-bandho
hā hā kaṣṭaṁ nija-dhana-jana-prāṇa-jāti-svarūpa |
itthaṁ bhūyaḥ karuṇa karuṇaḥ krandatāṁ vāk-prabandhaś
cittaṁ bhittīr api ca śatadhā hanta sadyaḥ karoti ||15||

kecit kecid vbahu vikalitās tad viyogāgni-tāpair
dṛṣṭvā viśvaṁ pralaya-samaya-prāya-śūnyātiśūnyam |
antar bāṣpa-vraṇa-śata-kṛtāṁ vedanāṁ tair vilāpair
dūrīkartuṁ rurudur asakṛd dhā hety ucca-nādaiḥ ||16||

hā hā līnā bhavati satataṁ kṣobha-śokāgni-pūre
hā hā prāṇa-priyatama bhavad-viprayoge dharitrī |
pūrvaṁ yāsau tava caraṇayoḥ snigdha-mugdhair vihāraiḥ
snigdhair āsīt sukṛta-sukṛtā dhanya-dhanyātipuṇyā ||17||

kiṁ kiṁ tasmād ahaha sukṛtaṁ dīrgha-dīrghaṁ samantāc
cakre pṛthvī tava padarasair yat prakṛṣṭā rasāsīt |
hā hā sampraty api virahitā hanta sarvaṁsaheti
svīyaṁ nāma prakaraṇa-vaśād anvitārthaṁ cakāra ||18||

hā hā nātha priyatama mano-nātha kāruṇya-sindho
niḥsīmāgaḥ śamana-dayita preṣṭha hā hā hatāḥ smaḥ |
sarvo lokas tava caraṇayor viprayoge’tidurge
līno dīnaḥ śvasati paramair duṣkṛtānāṁ samūhaiḥ ||19||

ye ye snigdhāḥ parama-suhṛdas te ta eva prayātās
te te dhanyāḥ prabhu-caraṇayoḥ prema-mātraika-sādhyāḥ |
hā dhik kaṣṭaṁ prabhum api ca taṁ taṁ ca saṅgaṁ sametya
prāṇāntas tad-viraha-vikalāḥ santi hā dhik kaṭhorāḥ ||20||

ye tat śrīmat-pada-kamalayoḥ saurabhīṁ mādhurīṁ vā
tām āsādya kṣaṇam api na yat sarvam eva tyajanti |
te vā kaṣṭaṁ kim uta paśavaḥ kiṁ nu vṛkṣā vimūḍhāḥ
kiṁ grāvāṇaḥ śiva śiva navā cetanābhir vihīnāḥ ||21||

yat pādāmbhoruha-yuga-rasāsvādanenaiva tṛptās
tyaktaiḥ kāntaṁ dhana-jana-gṛhaṁ prema-mātraika-sādhyāḥ |
dīnāḥ santaḥ parama-kṛtino hanta santaḥ samantāt
kāntārāntargiriṣu vipineṣv evam evaṁ caranti ||22||

śrīmat-pādāmbuja-yuga-rasaṁ cakṣuṣāpīya gandhaṁ
tasyāghrāya praṇaya-madhuraṁ prema-sīdhuṁ ca pītvā |
āsvādyaitad-vacana-madhuraṁ hanta ko jīva-lokas
tad-vicchedaṁ śiva śiva hā hā kathaṁ hant soḍhā ||23||

adyāpy etac-caraṇa-kamala-dvandva-gandhena sarve
tyaktāsaṅgā niravadhi-galat-sarva-bandhāḥ samantāt |
svairaṁ svairaṁ naṭana-rabhasaiḥ kīrtanaiḥ sañcaranto
vartante tad-viraha-dahanaṁ kaḥ sahetāsya tasya ||24||

kathaṁ vā dṛṣṭau tau parama-karuṇau hanta caraṇau
kathaṁ vā dambholi-prakaraṇa-kaṭhino’yaṁ bata janaḥ |
kathaṁ vā tat-premṇaḥ padamayam aho tiṣṭhati ca vā
kathaṁ vā tad-vicchede śiva śiva vidher vaiśasam idam ||25||

jagac chūnyaṁ manye kṣitir api ca duḥkhāgni-nivahe
vilīnā līyante sakala-manujās tatra vikalāḥ |
tathāpy ete prāṇāḥ śiva śiva na gacchanti vidhurā
aho citraṁ śiva śiva vidhir vāma-caritaḥ ||26||

aho adyāpy asya priya-guṇa-gaṇānāṁ lavam api
kṣaṇaṁ saṁśṛṇvantaḥ kati kati na deha-tyaja iha |
sadā śrutvā dṛṣṭvā satatam anubhūyāpi ca sukhaṁ
vinā taṁ jīvāmaḥ śiva śiva mahad duṣkṛtam idam ||27||

aho dhanyaiveyaṁ kṣitir atitarāṁ śrī-caraṇayo
rasaiḥ pūrṇā nāmnā guṇa-gaṇa-mahimnā ca mahatā |
tad etad-vicchedānala-vidaliteyaṁ dalati no
na jānīmaḥ sīmāṁ vidhi-vilasitasya kṣaṇam api ||28||

itīhoṣṇa-dīrghaṁ śvasitam idam uccaiḥ pralapitaṁ
vapuḥ kṣīṇaṁ kṣīṇaṁ nayana-jalam atyanta-bahulam |
vahanto’mī smṛtvā priya-guṇa-gaṇaṁ bhuvi karuṇaṁ
rudanto viśrāntaṁ bata mumuhur āścaryam iti tat ||29||

iti śrī-kṛṣṇa-caitanya-caritāmṛte mahā-kāvye
prathamaḥ sargaḥ
||1||


(2)
dvitīyaḥ sargaḥ

iyaṁ mahī bhāgyavatī mahīyasī
divo’pi divyād api nirmalair guṇaiḥ |
mahānti ratnāni yadā dadhāty ato
dadhau navadvīpam atīva durlabham ||1||

anekadhā sañcita-bhāgya-sañcayaṁ
samastam ekatra vidhāya sarvataḥ |
mahīruhair utpulakeyam utsukā
dadhau navadvīpa iti prathām kim u ||2||

prabhuḥ kadā vāvatariṣyatīty ado
vicintayantyā manasi praphullayā |
manorathākrānti-vaśād anekaśaḥ
satāṁ padābjānugatir yayā dadhe ||3||

iyaṁ navadvīpa-miṣeṇa medinī
dadhāra bhūyo mathurām ivāparām |
vaded amuṣyāḥ sukṛtāni ko nu vā
prabhoḥ pada-sparśa-rasākulātmanaḥ ||4||

āplāvya yā dhūrjaṭi-saj-jaṭā-taṭīṁ
kapāla-mālā-cchaṭayā samanvitāṁ |
śaśāṅka-lekhā pratibimba-rūpiṇīm
alabdha-pūrvā śapharīṁ samāsadat ||5||

prabhoḥ padāmbhoja-yugasya pāvanī
dhārā manojñā madhuno mahīyasaḥ |
cakāra yatrāspadam utsukā satī
samantato’sau vimalāmbu-vāhinī ||6||

drava-svarūpāpi bhavābdhi-śoṣiṇī
śubhrāpi yāsīd dhṛta-kṛṣṇa-vigrahā |
kṣity-āśritāpi dyunadīti viśrutā
bhramāpahāpi bhrami-vibhramāvahā ||7||

seyaṁ navadvīpa-bhuvo mahīyasāṁ
śobhām ivādhāya tad-anta-vāsinī |
prabhoḥ padāmbhoja-yugasya saurabha-
prāptyai babhūvotkalikākulī-kṛtā ||8||
(caturbhiḥ kalāpam)

vasanti yatra kṣiti-deva-sattamāḥ
sadā sadācāra-parāḥ parāyaṇāḥ |
nirantaraṁ veda-vidhāna-karmasu
śruti-smṛtīnāṁ vidhayaḥ śarīriṇaḥ ||9||

prabhāva-bhājāṁ bhiṣajāṁ mahattamāḥ
svadharma-niṣṭhāś ca viśāṁ varāḥ pare |
pratiṣṭhayā niḥsaha-śubhrayā sadā
samanvitā yatra vasanti mānavāḥ ||10||

yam etam advaita-mahāśayaḥ svayaṁ
satāṁ mahimnā mahito mahīyasā |
alañcakāraitad yadīya-bhāvataḥ
prabhur dharaṇyāṁ manujair vilokitaḥ ||11||

uvāsa yatrāniśam atyudāra-dhīr
adhīta-sarvāgama-veda-kovidaḥ |
satāṁ variṣṭhaḥ paramo mahāśayaḥ
śrīvāsa-nāmā dvija-vaṁśa-candramāḥ ||12||

babhau mahā-vaṁśa-samudbhavaḥ sudhīr
aneka-vidyāmbudhi-pāra-paṇḍitaḥ |
divjāti-vaṁśaka-vataṁsavad yataḥ
śrīmān jagannātha itīha viśrutaḥ ||13||

guṇaiḥ samastair ayam eva śuddha-dhīr
adhīta-vedo varaṇya eva hi |
itīha nīlāmbara-cakravartinā
varāya yasmai sudhiyā sutārpitā ||14||

śacīti nāmnātiśucer acīkḷpad
guṇena sauśīlya-rasena te’nayā |
pratiṣṭhayā śuddhatamāṁ gariṣṭhatāṁ
śacī hi yāṁ nāpa purandara-priyā ||15||

upetya taṁ miśra-purandarāhvayaṁ
nisarga-yogyaṁ padavīm upāśritam |
babhau śacī candrakaleva nityaśaḥ
śacī samāsādya purandaraṁ yathā ||16||

tayor gṛhe saṁvasatoḥ satoḥ sadā
gṛhastha-dharmaḥ sad-udāra sāsadat |
krameṇa cāṣṭau tanujāḥ puro’bhavan
tathaiva pañcatvam upāyayuś ca tāḥ ||17||

tataś ca tau santatam eva dampatī
babhūvatur duḥkhitamau mahattamau |
prayatnam ādhāya sutārtham īyatuḥ
prabhoḥ padābjaṁ śaraṇaṁ kṛpāmayam ||18||

tato’tibhāgyena tayor abhūt sutaḥ
sa viśvarūpaḥ śubha-rūpa-śobhitaḥ |
mudaṁ yayau sā sumukhī pitāpy asau
vyaḍambayac cādhanam ātta-sad-vasum ||19||

sa viśvarūpaḥ śubha-rūpa-garvitāṁ
tanuṁ vahaṁś candra iva prakāśavān |
nipaṭhya kālena laghīyasāpy asau
samasta-vidyāmbudhi-pāram āyayau ||20||

śiśuḥ sa āsīd vayasyā laghīyasā
sudhīr adhītāgama-veda-sañcayaḥ |
sarasvatīyaṁ rasanāgra-nartakī
babhūva vaśyeva sadāsya-nirbhayam ||21||

tataś ca kālena śubhena sundarī
śacī viśeṣaṁ śuśubhe śubhekṣaṇā |
bhaviṣyad indūdaya-śaṁsinī puraḥ
purandarāśāṁ sadṛśī cakāra sā ||22||

śacī satī bhāgyamahī mahīyasī
sukukṣi-pīyūṣa-payonidhau mudā |
manoramāṁ dohada-lakṣaṇa-śriyaṁ
kṣapākarasyeva navāṁ kalāṁ dadhau ||23||

krameṇa māsā daśa te trayodhikāḥ
samīyur āsannatarā samāptatām |
tapasyamāsaś caramaḥ sumaṅgalo
babhūva teṣāṁ jagataḥ sukhaika-bhūḥ ||24||

asāv ṛtūnāṁ patir agratas tadā
prabhoḥ prakāśo bhaviteti harṣitaḥ |
svakālam ullaṅghya nijaṁ padaṁ dadhāv
ārtis tathā tad-viṣaye hi śobhate ||25||

upetu-kāmā sahakāra-nāyakaṁ
nava-prarohām avalambya  vīrudham |
kvaṇantu mad-bhṛṅga-samūha-nūpuraṁ
vasanta-lakṣmīr vipine padaṁ dadau ||26||

sva-veśa-vinyāsam ivākarod iyaṁ
prabhoḥ prakāśo bhaviteti santatam |
vasanta-lakṣmīḥ satatotsukā satī
satīva kāntāgamane śuci-smitā ||27||

svabhāva-mādyat-kala-kaṇṭha-kākalī-
kalā-vilāsaṁ dadhatī śubha-svaram |
navaṁ samudyan-madhu-puṣpa-mādhurī-
dhurīṇam īṣad dhasitaṁ ca komalam ||28||

tamāla-mālā-dala-mādhurī-mayā
babandha dhammilla-bharaṁ manoharam |
madhuvratālī-maya-cilli-vallarīṁ
pranartayām āsa sukhaṁ madālasyam ||29||

unmīlayāmāsa ca vāma-locanaṁ
kṛtvāvataṁsaṁ nava-cāru-pallavaiḥ |
lavaṅga-puṣpāvali-hāra-hāriṇī
dadhāra vāso nava-mālikā-mayam ||30||

aśoka-mālā-dala-kuṅkuma-dravaiḥ
sad-aṅga-rāgaṁ vidadhe’tiharṣitā |
samādhurī-puṣpa-parāga-candanair
manohare keśara-kuṭmala-stane ||31||
(pañcabhiḥ kulakam)

prasedur āśā daśa nirmalaṁ babhau
nabho vavuḥ puṇyatamāś ca mārutāḥ |
manāṁsi sarvasya janasya bhejire
prasannatāṁ svaccham abhūn nadī-jalam ||32||

tadā śaśāṅkaḥ paripūrṇa-maṇḍalaḥ
sa paurṇamāsī-parirambha-harṣitaḥ |
vyarocatātīva jagan-manoramaś
cumban muhuḥ pūrva-dig-aṅganā-mukham ||33||

asāv ṛtūnāṁ patir agrato’bhavat
tathaiva pakṣaḥ sita eva so’bhavat |
tathā tithīnāṁ pravarā ca pūrṇimā
guṇānubandhī khalu maṅgalodayaḥ ||34||

vana-priyās tat samaye madhūnmadās
tad-ādi cakruḥ sakalaṁ jaya-dhvanim |
tad-ādi-lāsyaṁ vidadhur madhuvratāḥ
sa dakṣiṇas tat prathamaṁ vavau marut ||35||

sa nirbhara-stamba-bhareṇa mantharo
latāṁ latāṁ pratyupagūhanair navaiḥ |
payoja-mādhvīka-nidāgha-vāribhṛd
vavau maruc-candana-śaila-nandanaḥ ||36||

tato jagan-maṅgala-maṅgalodaye
jagat-prasādaḥ prababhūva nirbharam |
ajasram eva śrama-śūnyatāṁ dadhau
tamisram ucchrāyavatā tad ojasā ||37||

tataḥ prabhur bhūmi-gato mahaujasā
rarāja sarvāḥ kakubhaḥ prakāśayan |
samaṁ samunmīlya sudhāṁśu-sañcayaḥ
papāta bhūmāv iva vidyutāṁ cayaiḥ ||38||

tadoparāgaḥ samabhūt tathā muhur
hariṁ vadeti dhvanir uccakair nṝṇām |
sva-nāma-saṅkīrtanam anyathā nahi
prakāśa-mātreṇa bhavet prakāśitam ||39||

sudhā-nidhiṁ tat-samaye vidhuntudas
tutoda sānandam aruntado bhṛśam |
alaṁ tvayā samprati śīta-dīdhitiḥ
samudgato’nyo’sti bhuvīti bhāvayan ||40||

prabhur bubhūṣur nija-nāma-kīrtane
nirantara-prema-vilāsa-lālasaḥ |
tadaiva vīkṣadhvam athākarod asau
jagat sva-nāmāmṛta-pūra-pūritam ||41||

athāvalokya śriya eka vibhrama-
prakāśa-viśrāma-mahīruhāṅkuram |
pitā ca mātā ca sukhāmbudhau muhur
babhūvatur majjana-mātra-ceṣṭitau ||42||

tataḥ sa miśraḥ kṛta-puṇya-sañcayaiḥ
sutaṁ vilokyaiva sukhaika-bhūr abhūt |
iyattayā varjitam arjitaṁ dhanaṁ
dvijoccayebhyaḥ samadāt tadaiva hi ||43||

prakāśa-mātreṇa sudakṣiṇā grahā
babhūvatur asya prathamaṁ sutuṅgakāḥ |
babhūva rāśiḥ sa tu siṁha-saṅgito
nakṣatra-mukhyāpi ca pūrva-phālgunī ||44||

manoramaṁ vastu jagad virāji yat
tad eva tasmai yatukatvam āyayau |
tam antareṇa kṣiti-maṇḍale na yan
manojñatāpātram ihāsti kaścana ||45||

sa-mādhavaḥ pārvaṇa-śarvarī-patiḥ
śriyaṁ sametya dviguṇāṁ manoramām |
babhūva tasyānana-candra-sevako
manoratho dhāvati durlabhe yataḥ ||46||

vinidra-śonāmburuhāśrayāḥ śriyo
vilocane tasya siṣevire muhuḥ |
bhruvau bhramad-bhṛṅga-vadhū-gaṇo’bhajac
chruti-dvayaṁ nūtana-pallava-dyutiḥ ||47||

tila-prasūnaṁ navam āśu sevayā
babhūva nāsā-puṭam unnata-śriyā |
siṣevire darpaṇa-bimba-vibhramaṁ
manoramaṁ gaṇḍa-yugasya maṇḍalam ||48||

navīna-bandhūka-navīna-pallava-
pravāla-bimbāni nija-śriyā muhuḥ |
jagan-manojñaṁ yugapat siṣevire
nitāntam oṣṭhādharam asya komalam ||49||

śaran-niśā-śobhāsura-sāndra-candrikā
smitaṁ siṣeve’sya jagan-manoramam |
radāvalī-sambhava-sampad-utsukā
sthitā paraṁ samprati mauktika-dyutiḥ ||50||

apūrva-kārtasvara-kambu-vibhramaḥ
śiśrāya kaṇṭhaṁ trivalī-vilobhanam |
yathā nava-snigdha-hiraṇmaya-drava-
dyutiḥ siṣeve madhurāyatau bhujau ||51||

sukomalaiḥ pallava-rāji-vibhramaiḥ
samucchvasat kokanada-śriyāṁ cayaiḥ |
abhājiṣātāṁ mṛdu-sundarau karau
tad-aṅgulīś campaka-korakāḥ śritāḥ ||52||

mahā-maṇīnāṁ nicayo mahīyasā
nijaujasā tan-nakha-paṅktim āsadat |
upetya kā śrīḥ kala-dhauta-bhūbhṛtaḥ
siṣeva āpīnam ura-sthalaṁ guru ||53||

mṛgendra-madhyasya vilāsa-bhāsuras
tadīya-madhyaṁ kraśimā samāsadat |
adhiśritaḥ pallava-vibhramodayas
tadīya-nābhiṁ lalita-śriyā yutaḥ ||54||

tad-ūru-yugmaṁ krama-vṛtta-komalaṁ
hiraṇya-rambhā-dyutayaḥ samāśritāḥ |
vilohitāmbhoja-kalā samudgamaḥ
sukomalaṁ śrī-yuta-tat-pada-dvayam ||55||

atheha nīlāmbara-cakravartinā
samāgatenātisukhāntarātmanā |
guṇair anekair gaṇitair mudaṁ yayau
śacī ca sā miśra-purandaraḥ sa ca ||56||[footnoteRef:2] [2:  Murari 1.5.23] 


samuddhariṣyaty asakṛt kula-dvayaṁ
pituś ca mātuś ca sukhāvaho bhṛśam |
itīha sarvaḥ kathayann anekadhā
mudaṁ parām āpi nirasta-kalmaṣaḥ ||57||[footnoteRef:3] [3:  1.5.24-26.] 


sa jāta-karmāṇy akaron mahā-matiḥ
sukhaika-bhūr miśra-purandaraḥ kramāt |
prasūna tāmbūla-sugandhi-candanair
dvijāti-saṅghān samapūjayan muhuḥ ||58||[footnoteRef:4] [4:  1.5.28-29] 


kramād athotthāna-vidhāna-maṅgalaṁ
cakāra hṛṣṭo jagad-eka-pūjitaḥ |
dine dine tad-vayasā samaṁ sukhaṁ
babhūva pitror atibhūmim āgatam ||59||

tataḥ sa kālena sujānu-maṇḍala-
dvayena bhūmau vijahāra bhūyaśaḥ |
ciraṁ viyogākulitātmanaḥ kṣiter
jahāra tāpaṁ sakalāṅga-saṅgamaiḥ ||60||[footnoteRef:5] [5:  1.6.1.] 


kalasya pīyūṣa-payodhi-visphurat-
taraṅga-vipruṭ-prakarasya komalaiḥ |
vaco vilāsasya kiyadbhir udgamair
babhau pitur mānasa-haṁsa utsukaḥ ||61||

bhaviṣyatīdaṁ nija-kīrtanādibhir
vilāsa-lāvaṇya-sudhā-mayair jagat |
itīva viśvambhara ity udāra-dhīr
acīkḷpannāma manoramāśayaḥ ||62||[footnoteRef:6] [6:  1.6.3] 


pratapta-kārtasvara-śaila-bhāsura-
sphurat-tanuṁ smera-mukhendu-vibhramaḥ |
vilola-nīlālaka-bhāla-maṇḍalo
rarāja rājan-marud-aṁśuko’sakau ||63||[footnoteRef:7] [7:  1.6.4] 


prabhuḥ samāsādya sa-śaiśavaṁ navaṁ
navenduvan nitya-navaṁ vyavardhata |
aśeṣa-mādhurya-nidheḥ samāhṛtaṁ
mahā-mahā-ratnam ivātiharṣadam ||64||

jhanaj-jhanatkāra-manojña-kaṅkaṇaiḥ
pravāla-muktā-maṇihāra-vibhramaiḥ |
nitamba-bimbaika-vilambi-kiṅkiṇī-
raveṇa śaśvat kutukī nanarta saḥ ||65||

athaiṣa kālena śanaiḥ śanaiḥ kṣitau
padāravindaṁ madhu mādhurīm ayam |
nyasyann amuṣyāś cira-viprayogajaṁ
jahāra tāpaṁ karuṇā-payonidhiḥ ||66||[footnoteRef:8] [8:  1.6.7] 


khelā-vilāsena vayasya-bālakair
vihartu-kāmaḥ kamanīya-vigrahaḥ |
navair navaiḥ pallava-sañcayair amūn
jaghāna tais tair muditaiḥ sa cāhataḥ ||67||

tam ekadā taiḥ śiśubhir nirantaraṁ
khelantam enaṁ jananī vilokya sā |
abhūd vidhartuṁ kṛta-kaitavaṁ ruṣā
samudyatā taṁ kṣaṇam atyudāra-dhīḥ ||68||

vilokya tām ittham asau ruṣānvito
babhañja bhāṇḍāni bahūni santatam |
tam īdṛśaṁ tatra vilokya sā śacī
babandha bhītā svayam apy atisphuṭam ||69||[footnoteRef:9] [9:  1.6.11] 


upary upary āhita-bhāṇḍa-saṁhatau
sugarhitocchiṣṭa-visarjana-sthale |
jagāma mātuḥ purato mahāprabhuḥ
prakāśayan jñāna-parām sa vijñatām ||70||

vilokya tatrātya-śuci-sthale gataṁ
sutaṁ śacī prāha bhayākula-kramam |
jahīhi tātāśuci-deśa-saṁsthitiṁ
mamāṅkam āgaccha vidhāya śuddhatām ||71||

niśamya mātur vacanaṁ mahāprabhur
nyarūpayat sac-cid-acit-svarūpatām |
avehi mātar vacanaṁ mamedṛśaṁ
jahi bhramaṁ cetasi vibhramākule ||72||

idaṁ hi viśvaṁ sacarācaraṁ tu yad
vilokyate tad bhrama eva kevalam |
pavitratā vāpy apavitratāpi vā
kathaṁ bhaved amba vicitram eva tat ||73||

yato hy anānātva ihaitad ātmano
ghaṭeta naivedam ahaṁ mamety api |
sa eka ātmaiva sadāvaśiṣyate
tad anyad etat sakalaṁ hi vibhramaḥ ||74||

idaṁ hi yad vā sura-martya-rakṣasāṁ
tanūṣu sarvāsu vasanti pañca te |
kṣitir jalaṁ vyoma maho marut tatas
tad-ātmakaṁ sarvam abhinnam eva hi ||75||

ataḥ pavitraṁ sakalaṁ hi vastuto
na cāpavitraṁ kiyad apy ado bhuvi |
itthaṁ vadantaṁ tam udāradhīḥ śacī
dadhāra sā pāṇi-yugena satvarā ||76||

tataḥ samānīya surāpagā-jalaṁ
sutaṁ parisnāpya mudaṁ parāṁ yayau |
tataś ca kālena tathaiva taṁ śacī
vilokya tatraiva tatarja bhāṣitaiḥ ||77||

punaḥ punar mandamate’śuci-sthale
prayāsi kiṁ kiṁ nu viruddham īhase |
iti krudhā lohita-lola-locanaś
cukopa mātur vacanāntare prabhuḥ ||78||

muhuḥ puroktaṁ kim apīha vartate
na cāpavitraṁ sakalaṁ hi cinmayam |
tathāpi garhāṁ kuruṣe sadaiva mām
itīha loṣṭreṇa jaghāna mātaram ||79||

tadā tad-āghāta-kṛta-vyathārditā
papāta bhūmau mṛdulā svabhāvataḥ |
tataḥ sa hā mātar iti tvarānvito
vadaṁs tad-aṅkeṣv aviśad dravan-manāḥ ||80||

striyaḥ samāgatya suśītalair jalais
tatas tad-āsyaṁ siṣicuḥ kṛta-tvarāḥ |
mumoda sāpi pratiruddhayā dhiyā
tad-aṅga-saṅgāmṛta-pūra-secanaiḥ ||81||

jagāda kācit jagad-eka-vallabhaṁ
dravan-manā narma-parā mahāprabhum |
dadāsi mātre yadi nārikelakaṁ
tadaiva sadyaḥ samupaiti susthatām ||82||[footnoteRef:10] [10:  1.6.26] 


itīdam asyā vacanaṁ niśamya sa
tvarāyutas tan-nikaṭād bahirgataḥ |
dadau tadā tat-kṣaṇa-pātanena tat
sahārdra-vṛntaṁ sahasā phala-dvayam ||83||[footnoteRef:11] [11:  1.6.27] 


vilokya tās tat-phala-lambhanaṁ śiśor
durāpam anyair api tat nisargataḥ |
suvisimitā ūcur imaṁ dvija-striyaḥ
kutas tvayā labdham idaṁ phala-dvayam ||84||

sahuṅkṛtais tāḥ sahasātikopato
nivārayāmāsa na kiñcid ūcivān |
kim etad āścaryam amuṣya ceṣṭitaṁ
na hi prajeśo’pi bhavo’pi vetti yat ||85||[footnoteRef:12] [12:  1.6.30] 


kadācid eṣā nija-mandire śacī
sutena sārdhaṁ śayitā niśāntare |
purīm anekaiḥ paripūritāṁ muhur
janair ivālakṣya sutaṁ jagāda tam ||86||

prayāhi tāta sva-pitur gṛhaṁ drutaṁ
tatheti yātasya sa viprakarṣataḥ |
manoramaḥ sundara-pāda-padmayor
dhvanis tulākoṭi-bhavo vyavardhata ||87||[footnoteRef:13] [13:  1.6.34] 


pitā ca mātā ca sunūpura-svanaṁ
padābjayoḥ kevalayor manoramam |
akāla-samphulla-payoruhollasan-
madhuvratasyeva ravaṁ tadāśṛṇot ||88||

parasparaṁ tau sabhayaṁ samūcatuḥ
kutas tulākoṭi-ravo mahān iti |
athaiva miśro nikaṭāgataṁ sutaṁ
samāśliṣan nūpura-śabda-harṣitaḥ ||89||

athāgrajodvyaṣṭa-samāsam āśritaḥ
sa viśvarūpaḥ samupetya sadvayaḥ |
guṇāmbudheḥ pāram apāram āgato
vidann idaṁ viśvam ivātmanaḥ samam ||90||

babhūva sarvajñatayā samanvitaḥ
prabhoḥ padāmbhoruha-sakta-cetanaḥ |
jagaty anāsakta-matir mahā-matiḥ
samāśrito nirbhara-śānta-dāntatām ||91||

pitā vicintyātha vivāha-maṅgalaṁ
guṇasya rūpasya tadocitāṁ vadhūm |
sa citta-vṛttyā nitarāṁ vyamīmṛgat
kṣaṇena tāṁ tat-kalanāṁ viveda saḥ ||92||

sa viśvarūpaḥ pitaraṁ tathāvidhair
manorathair utsukam ākalayya tam |
gṛhaṁ vihāya dyunadīṁ ca santaran
yayau jihāsuḥ sakalaṁ mahāśayaḥ ||93||

cakāra sannyāsam adabhra-vibhramo
guṇāmbudhiḥ so’dhisamāpita-kriyaḥ |
na niḥspṛhāṇāṁ jagatīha niṣphale
mahā-dhiyāṁ dhāvati citta-vibhramaḥ ||94||

tadaitad āśrutya pitā prasūś ca sā
vilāpam uccair akaron mumoha ca |
tataḥ samāśvāsa hitābhilāṣukau
sadāśiṣaṁ tatra sute pracakratuḥ ||95||

ayaṁ vayo nūtana nūtanam eva saṁśrito
batādhiśiśrāya yatitvam eva yat |
tadā vidhātaḥ karuṇā vidhīyatāṁ
sadātra dharme nirato bhaved yathā ||96||

itīha bhūyo’tivilapy duḥkhitau
kaniṣṭham etasya manoramaṁ sutam |
nanandatuḥ kroḍa-gataṁ vidhāya tau
sunirvṛtau tat-tanu-saṅga-śarmabhiḥ ||97||

uvāca vācāmṛta-pūra-pūrṇayā
mṛtasya jīva-pradayā dayāmbudhiḥ |
tad-aṅga-vallīm avagāhya mātaraṁ
tathaiva tātaṁ ca sadā dravan-manāḥ ||98||

gato’grajo me bhavatīm upekṣya yat
titikṣayāsau pitaraṁ ca śāntimān |
mayaiva kāryā janakasya te’pi ca
kṣaṇāt saparyā sakalaiva nityaśaḥ ||99||[footnoteRef:14] [14:  1.7.9] 


tadā tadākarṇayator vaco’mṛtaṁ
kalasvareṇāti-gabhīram arthataḥ |
tadaiva pitror abhavat pariplutaṁ
sukhair anekair vapur uttanūruham ||100||

tad-aṅga-saṅgāmṛta-dhārayā tayā
manas tayor āplutam eva niścitam |
asaṁvṛtāntaḥ parivāhiteva sā
yad-īkṣaṇa-dvandva-pathena nirgataḥ ||101||

paṭhan saparyāpara eva sarvadā
tayor mahā-kāruṇikaḥ sukhāvahaḥ |
vayasya-bhāvena vayasya-bālakair
nirantaraṁ khelati khelayaty api ||102||[footnoteRef:15] [15:  1.7.12] 


svatantram ālokya kadācid ātmajaṁ
pitā vacobhir nirabhartsayan muhuḥ |
tato rajanyāṁ śayito’tiśuddha-dhīr
dadarśa saṁsvapnam adabhra-bhāgyavān ||103||[footnoteRef:16] [16:  1.7.13-14] 


sutaḥ svatantro mama kiṁ sadā bhaved
atīva-khelākula-lola-mānasaḥ |
itīva kṛtvā bahu-manyate bhavān
na caivam āviṣkṛta-gaura-vigraham ||104||

paśur yathā sparśa-sukhaṁ mahā-maṇer
bhajann apīmaṁ parilokayann api |
na vetti tat-tat-sad-asad-vivecanāṁ
svabhāva-mugdhasya vivecanā kutaḥ ||105||

itthaṁ vacobhir bata bharsayann amuṁ
dvijo jagādātiruṣāruṇekṣaṇaḥ |
prabuddha āsīt tata eva san-manāḥ
suvismitas tat sakalaṁ jagāda ca ||106||

niśamya tat svapnam atīva vismitā
babhūvur utsāha-parāś ca mānavāḥ |
mano-vacobhiḥ puruṣarṣabhaṁ prabhuṁ
mahāśayo’sāv iti sādhu menire ||107||[footnoteRef:17] [17:  1.7.18] 


tataḥ kadācin nivasan sva-mandire
samudyad-āditya-mahojjvalaḥ |
sva-tejasā dhvasta-tamisra-sañcayo
jagāda devo jananīṁ pura-sthitām ||108||
saṁśrūyatāṁ mātar idaṁ vadāmi yat
tatheti tasyoditam ādade śacī |
yam ucyate tāta samastam eva tat
kariṣyate tad vada tāta bhāṣitam ||109||

kadāpi mātar hari-vāsare tvayā
na kāryam evādanam ity asau punaḥ |
jagāda paścāt tanujoditaṁ śacī
samādade nirbhara-bhāgya-bhūṣitā ||110||

punaś ca tāmbūla-phalādi śuddhiman
niveditaṁ yat tad apāsya mātaram |
jagāda mātaḥ paripālayātmanaḥ
sutasya dehaṁ calito’ham añjasā ||111||

sa ittham utthāya mahāprabhuḥ kṣitau
papāta śampāyuta-koṭi-koṭivat |
itīmam ālokya visaṁjñam ākulā
siṣeca gaṅgā-salilaiḥ śacī ciram ||112||

tataḥ prabodha-sthirayā dhiyā samaṁ
nava-prabodhāmbuja-rājad-īkṣaṇaḥ |
samutthito’sau mahasā nisargiṇā
samāvṛtaḥ śārada-candravad babhau ||113||

tadā tad āśrutya pitāpi tādṛśaṁ
jagāma bhūyaḥ saha vismayaṁ svayam |
uvāca vācaś ca sad-artha-vācikāḥ
kim etad etat kim itīti rītitaḥ ||114||

tad-āśrayaṁ tac-caritaṁ tad-iṅgitaṁ
vidanti tad-vibhramam atra ke janāḥ |
nahi svayambhūḥ śrutayaś ca tāḥ svayaṁ
bhavo’pi tāvat prabhavo bhaviṣṇavaḥ ||115||

guror gṛhe saṁvasatā mahā-dhiyā
samasta-vidyāh sakṛtārthatāḥ kṛtāḥ |
kṣaṇena tasmin viviśuś ca tāḥ svayaṁ
payonidhau nadya ivotsukā bhṛśam ||116||[footnoteRef:18] [18:  1.8.12] 


tataḥ pitā tasya nivṛtta-yauvano
jarāṁ sa bheje jvarito’tidurbalaḥ |
tathāvidhaṁ taṁ parilakṣya sa prabhur
nināya gaṅgā-taṭa-bhūmim ākulaḥ ||117||[footnoteRef:19] [19:  1.8.14 (jarā or jvara?)] 


pituḥ padaṁ vakṣasi duḥkhitātmanā
nidhāya tepe nitarāṁ kṛpāvatā |
pitaḥ kva māṁ projjhya sudīnam ekakaṁ
śiśuṁ kathaṁ hanta bhavān gamiṣyati ||118||[footnoteRef:20] [20:  1.8.16] 


niśamya vākyāmṛtam asya harṣadaṁ
tato’nta-kāle dvija-puṅgavo’sakau |
samarpaṇaṁ te raghunātha-pādayoḥ
kṛtaṁ sukhī syām iti putram abravīt ||119||

atha sā pati-pāda-paṅkaja-
dvayam āliṅgya sa-gadgada-svaram |
paridevanayānayā muhur
bahudhā netra-jalair asecayat ||120||

api māṁ parihāya duḥkhitām
atidīnāṁ kurarīm iva prabho |
kva nu samprati yāsi nīyatāṁ
nija-dāsī bahu-duḥkha-karṣitā ||121||

divi deva-gaṇe nirantaraṁ
sumano-varṣiṇi bhūriśaḥ sukhāt |
bhuvi kīrtana-tat-pare jane
dyunadī-madhya-gataḥ sa nirvavau ||122||

iti śrī-kṛṣṇa-caitanya-caritāmṛte mahā-kāvye
dvitīyaḥ sargaḥ
||2||



(3)
tṛtīyaḥ sargaḥ

navīna-lāvaṇya-sudhāmbu-dhārā-
bhṛtā navīnena sad-aṅgakena |
taṁ yauvarāṣṭre sakalasya yūnaḥ
prasūna-cāpobhiṣiṣeca bhūyaḥ ||1||

papāṭha sat-paṇḍita-viṣṇu-nāmnaḥ
sudarśanād apy atiharṣa-bhājaḥ |
gurutvam ākalpya mahānukampāṁ
cakāra harṣād anayoḥ kim eṣaḥ ||2||

tataś ca vaiyākaraṇāt sa gaṅgā-
dāsād abhūt pratyanubhūta-vidyaḥ |
yad eṣa vidyām adadād dvijebhyas
tenaiva puṇyena papāṭha so’tra ||3||

satīrtha-vṛndaiḥ parihāsavadbhir
hasan viśeṣaṁ savadāvadena |
tatāna līlā-pratibhāna-vārtām
ūrvī sad-urvī-sura-vaṁśa-ratnam ||4||

kadācanāsau vanamāli-nāmnā
gṛhe sadācārya-varasya nāthaḥ |
jagāma sambhāṣa-rasena harṣād
yadṛcchayā śrīmaya-gaura-dehaḥ ||5||

nivartamānena tataḥ sukhena
sambhāṣya taṁ vartmani tena tatra |
akāri pīyūṣam iva kṣarantī
netrātithiḥ kācana hema-vallī ||6||

sā vallabhācārya-sutā calantī
snātuṁ sakhībhiḥ sura-dīrghikāyām |
lakṣmīr anenaiva mahāvatīrṇā
prabhor yayau locana-vartma tatra ||7||

vilokya sa prāktana-vallabhāṁ tāṁ
sukhāmbudhau majjanam ātatāna |
naisargikaM prema yathAvakAzaM
prasahya nAmodayatīha kaṁ vā ||8||

tathāvidhāṁ tAm avalokya rAmAM
manasy abhUd ullasitaH kRpAbdhiH |
maNiM vinA durlabham Abhirāmyaṁ
na haiminī hAra-latA prayAti ||9||

sā śaiśavād eka-padena bālā
samāgatā yauvana-sīmni kiñcit |
parituTac-cApala-jAyamAna-
trapā tam ālokya nananda śaśvat ||10||

athājagāmaiṣa nirīkṣya kāntāṁ
tais tair vayasyair viharaṁs tathaiva |
paṭhan sadodgrāha-paraḥ pareśo
rarāja gūḍha-sthira-ramya-līlaḥ ||11||

athāparedyur vanamāli-nāmā
prabhoḥ ya ācārya upetya veśma |
namaścakāra praṇato mahātmā
śacīṁ śuciḥ saṅkathayan vidhijñaḥ ||12||

sutāya te devi vṛtāsti kācit
kanyātidhanyā guṇa-rūpa-śīlaiḥ |
sā vallabhācārya-sutā varāṅgī
mūrteva lakṣmīḥ kṣitito’vatīrṇā ||13||

vidhīyatāṁ tatra laghu prayatnas
tanūja-ratnasya vivāha-kārye |
yadīcchasi śrīmati tāṁ sad-aṅgāṁ
śriyaṁ vadhū-ratnam anindya-śīlām ||14||

ity asya saṁśrutya vacomṛtaṁ sā
tuṣṇīm abhūn naiva kim apy uvāca |
aśraddadhānā vacane’sya tasmin
sute’pi tal-lakṣaṇa-lakṣaṇārthā ||15||

naivākalayyāśu vacāṁsi śacyā
yayau sa ācārya-varo’tiduḥkhī |
vilokayāmāsa manaḥ-kathābhiḥ
kaṣāyitāsyo’tha mahāprabhuṁ tam ||16||

asau navadvīpa-kiśora-candraś
candrānanaś candra-sahasra-kāntaḥ |
ācāryam ālokya nanāma hṛṣṭo
dṛḍhaṁ pariṣvajya ca dhīram ūce ||17||

āsīḥ kva gantā tvam aye mahātman
kathaṁ nu vā tvaṁ vimanāḥ prayāsi |
sa āha mātuś caraṇau tavaiva
draṣṭuṁ gataḥ samprati yāmi duḥkhī ||18||

na kiñcid ūce tam idaṁ sa śṛṇvan
svam eva gehaṁ prayayau kṛpābdhiḥ |
tadīyayā tad-vimanas tayāsīt
svayaṁ dayā-vārinidhiḥ suduḥkhī ||19||

āgatya gehaṁ jananīṁ tato’sau
papraccha nāthaḥ stanayitnu-dhīram |
kim uktam ācārya-varāya mātas
tvayā yato’sau vimanāḥ prayāti ||20||

kathaṁ na tasyānumatau matis te
babhūva nāmodita-muktam asya |
prītir yathā syāt sujanasya sādhos
tathaiva kartuṁ sujanaḥ pramāṇam ||21||

vijñāya putrānumatiṁ mudāsau
prasthāpayāmāsa tad-ātma-lokam |
ācārya-varyānayanāya śīghraṁ
niṣpādyate kiṁ na tad-icchayā yat ||22||

drutaṁ sa āgatya śacīṁ praṇamyā-
vadat kim ājñāpayatīśvarī me |
vidhīyate’sau śirasā niyogo
niyujyatāṁ tat tava kiṁ karomi ||23||

vijñāpitaṁ yo’sti yad atra tāta
tad eva kartuṁ tvam iha pramāṇam |
tvaṁ vatsalo’tīva suhṛt-kuṭumbaṁ
snigdhaḥ svayaṁ cety atha sā jagāda ||24||

tataḥ samākarṇya vacaḥ sa dhīraḥ
svadhīta-sarvāgama eva tūrṇam |
śacīṁ namaskṛtya śucir jagāma
vidhitsur etasya vivāha-kāryam ||25||

sa-vallabhācārya-gṛhe’tiharṣāt
jagāma kautūhala-pūrṇa-cetāḥ |
tūrṇaṁ vilokayainam asāv udasthāt
pratyudgamo’grārcanam eva sādhoḥ ||26||

sa vallabho bhūmisuraika-ratnaṁ
dideśa tasmai varam āsanaṁ tat |
papraccha paścāc ca vinīta-ceṣṭaḥ
sadaiva dhīro vinayena bhāti ||27||

anugraho’yaṁ mayi te babhūva
sphuṭaṁ yad atrāgamanaṁ tvadīyam |
kāryaṁ kiyad vāpy avaśiṣyate tad
vaktuṁ mahā-dhīs tvam iha pramāṇam ||28||

itthaṁ niśamyāśu mahānubhāvaḥ
prabhor vivāhe ghaṭanāṁ vidhitsuḥ |
uvāca harṣodgata-roma-vṛndaḥ
śubha-svarāṁ vācam aninditātmā ||29||

guṇair varo miśra-purandarātmajaḥ
śarīravattām atanuḥ kim āśritaḥ |
ya eṣa saundaryamayīṁ tanūm imāṁ
jagat-trayī-loka-vimohinīṁ śritaḥ ||30||

ya eṣa niṣṇātatayā tayā vidher
vidhāna-dakṣasya vidhāna-karmaṇi |
vidhāya saundarya-samūham agrataḥ
sudhāmayaḥ ko’py atanur vinirmame ||31||

yad āsya-candraṁ vidhinā vidhāya taṁ
cirāya bhūyiṣṭham ivātma-sauṣṭhavam |
vidāmbabhūva gadatā pratikṣaṇaṁ
caturbhir āsyair api sādhu sādhv iti ||32||

ataḥ sutāyās tava yogya-vibhramaḥ
sa kalpa-vallyā iva kalpa-bhūruhaḥ |
yogo’stu muktā-maṇirvaryayor iva
priyākaraḥ sarva-jagaj-janasya saḥ ||33||

niśamya saumyo’tha sa vallabha-dvijo
dvijaika-ratnaṁ tam uvāca harṣataḥ |
vicintya bhūyo manasā śubhaṁyunā
sakhyena vikhyāta-yaśaḥ-samuccayaḥ ||34||

bhāgyātibhāgyena mahānubhava me
yogena tat samprati tena bhūyate |
tathāvidhasyāsya samaṁ tathāvidhair
yathātathaṁ syād ghaṭanā manoramā ||35||

yadīśvaraḥ syān mayi suprasāda-bhāk
bhāgyodayo vā yadi me mahān bhavet |
yad asti putryāḥ sukṛtaṁ mahattaraṁ
tadedṛśaṁ tat patir eva niścayaḥ ||36||

yathā guṇaiḥ kāñcana-hāra-vallī
ratnena san-nāyakatāṁ gatena |
niṣpannatāṁ yāti tathā tvadīyair
guṇais tayoḥ saṅghaṭanā ghaṭeta ||37||

ity ūcivāṁs tāṁ vinayoktavattayā
tayā mahāprīta imaṁ jagāda saḥ |
tavedṛśā sad-vinayena satvaraṁ
sampatsyate sarvam aśeṣa-maṅgalam ||38||

itthaṁ sa sambhāṣya mitho dvijāgro
jagāda bhūyo nilayeṣu śacyāḥ |
nyavedayat sarvam adabhra-bhāgyo
vivāha-kautūhala-lola-cittaḥ ||39||

śacī tathā tat sakalaṁ viditvā
harṣeṇa pūrṇām avidat tanūṁ svām |
vicintya mūrtiṁ nija-bhāgya-rāśiṁ
tanūja-ratnaṁ nibhṛtaṁ jagāda ||40||

vivāha-māṅgalya-viśeṣa-dakṣiṇo
vidhīyatāṁ tat-samayaḥ sukhāvahaḥ |
tadā tad ākarṇya sa citta-vṛttibhiś
cakāra nāthaḥ kalanāṁ kalā-nidhiḥ ||41||

drayvāṇy adabhrāṇi manojña-vibhramo
mātur nideśād aharat tadā rahaḥ |
cakāra kālaṁ śubha-lagna-bhūṣitaṁ
so’yaṁ tadā kiṁ svayam eva bhūṣitaḥ ||42||

mṛdaṅga-cāru-dhvani-bhaṅgi-saṅgī
saṅgīta-kolāhala ucchrito’bhūt |
tathaiva tatrātiśayo garīyān
nṛtyodgamo harṣita-nartakānām ||43||

bhūdeva-veda-dhvanibhiḥ samantān
mṛdaṅga-nādair jaya-nāda-miśraiḥ |
sa-candanair āguravaiḥ pradhūpair
auśīravadbhiḥ sa rarāja kālaḥ ||44||

ūrvī-sa-dūrvī-sura-ratna-dattāṁ
jājvalyamānām adhivāsa-lakṣmīm |
āsādya bhāti sma sarohiṇīko
yathā sudhā-raśmir athaiṣa nāthaḥ ||45||

tato dvijebhyaḥ pradaduḥ prakāmaṁ
tāmbūla-mālyāny api candanāni |
rejus tathā te sakalā mahāntaḥ
smerānanā harṣa-samudra-magnāḥ ||46||

sa vallabho’bhyetya tadā sad-urvī-
gīrvāṇa-ratnair dvija-sundarībhiḥ |
mahāprabhor gandha-sugandhi-mālyaiḥ
śubhādhivāsaṁ vidadhe vidhijñaḥ ||47||

atha prabhāte vimalārka-bhūṣite
svayaṁ kṛta-snāna-vidhir yathā-vidhi |
prabhuḥ pitṝn arcayituṁ yathā tathā
nāndīymukha-śrāddham athākarod asau ||48||

tato dvijāti-śruti-pāṭhanadyair
mṛdaṅga-nādaiḥ paṇava-svanaiś ca |
varāṅganā-vaktra-vinirgatais tair
ulūla-śabdais tumulo maho’bhūt ||49||

śacī dvijānāṁ mahilā yathāyathaṁ
tat-tat-saparyāgrahilās tadāvadat |
alaṁ mayā bhartṛ-padābja-hīnayā
kartavyam etad bhavatībhir eva hi ||50||

sa mātur itthaṁ karuṇoditaṁ prabhur
niśamya tāta-smṛti-duḥkha-vihvalaḥ |
muktā-phala-sthūla-vilocanāmbhasāṁ
bindūn uvāha pravaroru-vakṣasi ||51||

tathāvidhaṁ tat-samaye vilokya sā
sutaṁ sudīnāha sahāṅganā-gaṇaiḥ |
pituḥ kathaṁ maṅgala-karma kurvatā
vimucyate vāri dṛśor amaṅgalam ||52||

sa mātur itthaṁ vacanena nātho
drāghīyasā niśvasitena tena |
mlānoru-vakṣāḥ karuṇaṁ babhāṣe
prabhāta-candra-pratimāsya-candraḥ ||53||

dhanāni kiṁ vā manujā na santi me
yenedṛśaṁ mātar udīritaṁ vacaḥ |
tvayādya dainyena parāśrayāgraho
vidhīyate kiṁ vada duḥkha-taptayā ||54||

tvayaiva dṛṣṭaṁ dvija-sajjanebhyaḥ
prakāmam ṛkthaṁ rabhasād vikīrṇaḥ |
tāmbūla-mālyāni ca gandhavanti
prakarṣato’laṅkaraṇāṁśukāni ||55||

pitrāpi hīno’ham akuṇṭha-śaktiḥ
kiṁ mātar itthaṁ purato mamoktam |
amartya-kāryeṣu sadaiva śaktās
tathāpi yal laukikam eva kurmaḥ ||56||

itīritaṁ tasya niśamya mātā
taṁ sāntvayitvā madhurair vacobhiḥ |
sa-candanair āguruvānulepair
lilepa vakṣaḥ-sthalam ātmajasya ||57||

trailokya-mādhurya-mayārya-kāntiḥ
prasūna-mālyābharaṇānulepaiḥ |
vibhūṣitaḥ smera-mukho vireje
saundarya-lakṣmy eva vṛtaḥ svayaṁ saḥ ||58||

tasmin kṣaṇe vallabha-bhūmidevaḥ
samāpya kāryaṁ pitṛ-devatānām |
vibhūṣayāmāsa vibhūṣitāṅgāṁ
sutām alaṅkāra-kulair mahārghyaiḥ ||59||

varasya saundarya-bhṛtāṁ varasya
dvijās tato’syānayanāya jagmuḥ |
sampreṣiṭās tena tatas tadaiva
śubhasvarāṁ vācam amandam ūcuḥ ||60||

vidhīyatāṁ samprati vatsa yātrā
panthāna ete śubhadā bhavantu |
athaiṣa bandhu-dvidja-sajjanādayir
dolām adhiśritya yayau prasannaḥ ||61||

pradīpta-dīpāvalibhir viśiṣṭaṁ
tasyāviśat sad-bhavanaṁ manojñam |
tato’bhigamyālaya-madhyam evaṁ
nināya vipro nija-bhāgya-rāśim ||62||

pādyādinā taṁ varayāmbabhūva sa
dvijo navadvīpa-mahauṣadhīśvaram |
babhau vṛtas tena mahāprabhus tadā
trailokya-lakṣmī-lalitāṁ tanuṁ śritaḥ ||63||

sa gauracandraḥ kaṇakāṅgadābhir
virājamānoru-bhujāntaraḥ svayam |
kalpa-druma-śrī-rucirasya vibhramaṁ
jahāra-hārī tapanīya-bhūbhṛtaḥ ||64||

sutāṁ samānīya śaran-niśāpater
jyotsnām iva snāpita-dig-vadhū-gaṇām |
prabhāva-nidhvasta-tamisra-sañcayāṁ
svalaṅkṛtāṁ tāṁ prabhave dadau dvijaḥ ||65||

cirāya sā labdha-phalaṁ manorathaṁ
vilokya bālā caraṇāmbujaṁ prabhoḥ |
samāśritā dīptim uvāha bhūyasīṁ
saundarya-lakṣmīr iva sā svayaṁvarā ||66||

parasparaṁ tau sumanaḥ-samūhau
vicakratuḥ prema-rasena sārdham |
tayor abhikṣā-samayāvirāsīt
tadaiva citrā śaśinor ivāsau ||67||

athopaviśya prabhave pradātuṁ
sutāṁ dvijo’sau vidhinā vidhijñaḥ |
varāya pādyaṁ vinivedya hṛdyaṁ
hṛdi-sthitaṁ prema-vilocanābhyām ||68||

tam arghyam arghyaṁ madhuparka-bhūṣitaṁ
sa-viṣṭaraṁ sundaram āsanaṁ tataḥ |
krameṇa tasmai mahanīya-mūrtaye
dadau varasya pravarāya śuddha-dhīḥ ||69||

dattvā tanūjāṁ mahitāya tasmai
babhāra harṣaṁ sadṛśaṁ samutsukaḥ |
imāni cāsau manasi prakāmaṁ
bahir bibhedātha tanūruheṣu ||70||

tato nivṛtte mahite mahotsave
priyāṁ samādāya kṛpā-mahāmbudhiḥ |
rarāja rājan-mukha-padma-vibhramo
yathā śaśī candrikayā samanvitaḥ ||71||

viśvambharo viśvajanāya kautukaṁ
vikīrya viśvārti-bharair mahāprabhuḥ |
lakṣmīṁ samādāya śarīriṇīṁ śriyaṁ
saundarya-sārasya jagāma veśmani ||72||

dvijāṅganānām atha sañcayaiḥ sā
śacī sutodvāha-sukhair anekaiḥ |
asphūrtimattāṁ dhiyam etya gehe
praveśayāmāsa vadhūṁ sutaṁ ca ||73||

dattvā dvijebhyo bahudhaiva harṣitā
vasūni vāsāṁsi ca candanāni |
lebhe tadā nirvṛtim uttamāṁ śacī
samāpti-kṛtyā hi mahājanodyamā ||74||

vasan sa itthaṁ nija-mandire prabhur
mumoda lakṣmyā saha kāntayā tayā |
sadā jananyā paricintita-kriyo
gṛhastha-dharmaṁ sad-udāram āvahan ||75||

kāntāṅga-saṅgāmṛta-dhārayā tayā-
bhiṣecayantī hṛdayeśaya-drumam |
mano’hilāṣa-tavakoccayaṁ sukha-
prasūna-vṛndaṁ virarāja sā bhṛśam ||76||

urastarāgasya kim abja-korakau
manohare hāra-latā-phale kim u |
lāvaṇya-sindhoḥ kim u koka-śāvakau
manoja-dantāvala-kumbhakau kim u ||77||

vidhor nijaṁ sauṣṭhavam unninīṣato
nirmāṇa-ramye kim u hema-kumbhakau |
stanau navārabdhe-samudgakau prabhoḥ
sambibhratī harṣa-bharaṁ babhāsa sā ||78|| (yugmakam)

mukhena mandākṣara-vinamra-cakṣuṣā
smitānupṛktena sadyoṣṭha-rociṣā |
smereṇa gaṇḍena madhūka-pāṇḍunā
mano’dhirājasya mano jahāra sā ||79||

susīma-bhājā stana-korakeṇa sā
baladvalīkena kṛśodareṇa ca |
nitambinā sajjaghanena sundarī
sadā manonātha manaḥ samādade ||80||

tad-aṅga-saṁsarga-sudhāmbu-rāśeḥ
pravāha-saṅgāhana-śītalasya |
lāvaṇyam atyanta-nitānta-kāntaṁ
babhūva gaurāṅga-mahāprabhos tataḥ ||81||

itthaṁ kiyanty atra dināni nātho
nītvā kṛpāyai karuṇaika-sinduḥ |
yayau maghono diśi sajjanaughaiḥ
sārdhaṁ samṛddhair nija-sat-kṛpābhiḥ ||82||

sa yatra yatra prabhur udgato’bhūd
abhūta-pūrvaḥ śata-candra-tulyaḥ |
vilokya nāthaṁ khalu tatra tatra
rūpāmṛtenāpi mumoha lokaḥ ||83||

lāvaṇya-pīyūṣa-nidhau manuṣyā
vilokya vaktrendum adṛṣṭa-pūrvam |
vilocanābhyāṁ satataṁ pibantas
tṛṣṇā-vikārasya na pāram īyuḥ ||84||

parasparaṁ te kathayāmbabhūvuḥ
ka eṣa kasyaiṣa mahānubhāvaḥ |
puṇyena vā kena dadhāra garbhe
sunirvṛtā kā sukumāram enam ||85||

anaṅga evāyam abhūc charīrī
vidhāya lakṣmīṁ dviguṇāṁ svakīyām |
asmākam akṣṇoḥ śravaṇa-dvayasya
na gocaraḥ kutracid evam eṣaḥ ||86||

striyas tathocur nayanotpalābhyāṁ
tad-āsya-pīyūṣa-rasaṁ pibantyaḥ |
ka eṣa kandarpa-samasta-darpaṁ
tiraskaroty aṅga-rucaiva śaśvat ||87||

saubhāgya-rāśeḥ katareva vallī
līlāvato’syānupamaiva līlā |
ratiṁ vidhāyātra ratiṁ na kā vā
tiraskaroty adbhuta eṣa sargaḥ ||88||

yan-nāma-mātra-śravaṇena dehinas
taranti saṁsāra-samudram ulbaṇam |
so’pi svayaṁ locana-vartma-saṁśritas
tad varṇyatāṁ kena kṛpā mahāprabhoḥ ||89||

padmāvatīṁ dvīpavatīṁ kṛpāvān
snānena saubhāgyavatīṁ cakāra |
tasyās taṭaṁ sādhubhir arhito’sau
mahāprabhuḥ saspṛham adhyavātsīt ||90||

mahadbhir uccaiḥ pulinaiḥ suśobhais
tarasvino dīptimatī javena |
tad-aṅga-saṅgāmṛta-pūra-pūrṇā
saiṣā tadā svastaṭinī-samābhūt ||92||

taraṅga-hastaiḥ śapharī-vilocanair
nitamba-rūpaiḥ pulinair visāribhiḥ |
padmāvatī tulya-guṇā mṛgīdṛśāṁ
cakāra kautūhalam asya śāśvatam ||93||

mahātmanāṁ punya-samūha-bhājāṁ
kurvan sukhaṁ netra-mahotpalasya |
mamāda mādat-kari-rāja-gāmī
jagan-manohāri-vihāra-līlaḥ ||94||

tatraiva nāthaḥ kiyataḥ sa māsān
adhyāpayan komala-citta-vṛttiḥ |
jagaj-janāhlādaka-rāsya-candro
nināya koṭīndu-samāna-kāntiḥ ||95||

athātra lakṣmī-nija-mandire sā
prāṇādhinātha-smṛti-mātra-ceṣṭā |
padābja-saṁvāhana-mārjanādyaiḥ
śvaśrū-saparyā-niratā babhūva ||96||

nirantaraṁ prāṇapateḥ samāgamaṁ
vicintayantī ciram utsukātmanā |
sammārjana-svastika-lepanādibhiś
cakāra sādeva-gṛhe’bhiṣevaṇam ||97||

suśītalābhiḥ śuci-śīlatābhir
girā sudhā-pūritayātimṛdvyā |
mene śacī mūrtimatīṁ śriyaṁ tāṁ
tanūm ivānyāṁ tanūjasya tasya ||98||

itthaṁ gṛhe tatra vadhū-dvitīyā
vicintayantī tanujāgamaṁ sā |
nināya kālaṁ ciram āsajantī
vadhvāṁ suta-sneham atipravṛddham ||99||

vijñāya kālād yathā-vihāriṇaḥ
prabhor mataṁ sā nija-citta-vṛttibhiḥ |
tām eva viccheda-rujaḥ batāśritā
tadātirodhāt tam ihākaron manaḥ ||100||

daivād atho mandira-madhyam āgataś
cakṣuḥ-śravāḥ krūrataraḥ supāmaraḥ |
vadhvāḥ padaṁ śārada-padma-saurabhaṁ
bheje kaṭhorair daśanaiḥ kaṭhora-dhīḥ ||101||

tathā-vidhāṁ tām avalokya duḥkhitā
śacī cakārātha viṣpramārjanam |
tathā prasaṅgottama-sañcayān asau
yatnaṁ samānīya ciraṁ vadhū-priyā ||102||

anekadhā tair vihitāḥ prakārāḥ
viṣasya dūrīkaraṇāya naiva |
śekus tadā daiva-kṛtaṁ viditvā
mohaṁ samīyur vikalāś ca sarve ||103||

tad īśvareṇeritam eva matvā
vadhūṁ vadhū-sneha-kṛśā kṛśāṅgīm |
gaṅgā-taṭe’nyām iva tatra gaṅgāṁ
nināya dhanyām atiduḥkha-dagdhā ||104||

tato vimāne divi rājamāne
prasūna-varṣair diviṣadbhir āptaiḥ |
patyuḥ padābjaṁ hṛdi gāḍham eṣā
tataḥ pariṣvajya jahau tanūṁ svām ||105||

tato’ṅkam āropya suduḥkhitā śacī
vadhūṁ vimugdhā rudatī vilāpinī |
jagāda kṛcchrād vacasā garīyasā
kṣobheṇa śokena ca gadgada-svaram ||106||

gataḥ suto me bhavatīṁ samarpya
priyas tavāsau mayi duḥkha-bhāji |
hīnātvayātasya mukhaṁ kathaṁ vā
drakṣyāmi duḥkhaika-nivāsa-bhūmiḥ ||107||

tvayā kṛtā prītir atīva gauravaṁ
nirantaraṁ yatra viśeṣa-bhaktayā |
kathaṁ tv idānīṁ paridevanānvito
vilokyate na kṣaṇam apy ayaṁ janaḥ ||108||

āhūta-mātraiva mayā dadāsi
praharṣa-bhīti-smita-bhakti-lajjam |
pratyuttaraṁ hanta kathaṁ tv idānīṁ
na bhāṣase māṁ rudatīṁ sa-śokām ||109||

yad vā mayi prīti-lavo’pi nāsti te
babhūva daivena yad īdṛśī gatiḥ |
amuṁ tava prāṇa-patiṁ mamātmajaṁ
na vīkṣya kiṁ vā vrajasi priyaṁvade ||110||

asau tava prānapatiḥ priyaṅkaro
nirantaraṁ prema-nava-prakāśinī |
amuṁ prati prīti-lavo’pi nāsti te
kiṁ mātar itthaṁ kriyate yatas tvayā ||111||

nirantaraṁ yā gamanāya patyur
vicintayantī tvam udaśru subhru |
vilokya māṁ sādhvasam apūrvam āsīḥ
salajjam aśrūṇy apasārayantī ||112||

yā tvaṁ trapāyai mayi sādhvasāya
svajīviteśasya viyoga-duḥkham |
dattvā bahiś cetasi tapyamānā
lajjāvatī pratyaham evam āsīḥ ||113||

sā tvaṁ tadīyāsya-sudhā-mayūkhaṁ
tavaiva cetaḥ-kumudaika-kāntam |
kaṭhora-citte tam avīkṣya sākṣāt
kathaṁ kuto vā vrajasi prasahya ||114||

kathaṁ mahākrūra-mate māṁ
svabhāva-mṛdvī bhavatā vadhūr iyam |
adaṁśi sarpa kṣaṇam apy asau dayā
tvām eva pasparśa na sāmprataṁ nanu ||115||

yad aṅgam etat kusumaiḥ sudūyate
bāṣpoṣmaṇā cāpi śirīṣa-komalam |
kathaṁ nu vā te’sahatāti-duḥsahaṁ
viṣāgni-tejas tad idaṁ hatāsmi tat ||116||

itthaṁ sudīnā vilapanty anukṣaṇaṁ
vilocana-dvandva-jalena bhūyasā |
cakāra sā kṣālitam eva santataṁ
snehena vadhvā vadanendu-maṇḍalam ||117||

samāpya kṛcchreṇa citocitāḥ kriyāḥ
gṛhaṁ yayau rodanam eva kurvatī |
kathaṁ vapu-śūnyam avekṣayate gṛhaṁ
tanūja-ratnaṁ ca tatheti-duḥkhitā ||118||

athāgato gaura-sudhā-mayūkhaḥ
kiyad-dināntaram eva gehe |
nistārya tatratya-janān ajasraṁ
sva-mātṛ-duḥkhāny apahartu-kāmaḥ ||119||

vilokya harṣaṁ na tathāvidhaṁ sā
sutaṁ ciraṁ proṣitam apy agacchat |
vadhū-viyogena suduḥsahena
tadā yad ādhikyam anena bheje ||120||

vidhāya bhūyo bhuvi daṇḍavan-natiṁ
rajaḥ samādāya pada-dvayasya |
tathāvidhāṁ tām avalokya duḥkhitāṁ
papraccha nātho manasā vadann api ||121||

svakīya-vāṇī-sudhayāvagāhayann
ayaṁ jananyāḥ sakalāṁ tanuṁ tataḥ |
jagād mātar malineva lakṣyase
kathaṁ tvam evaṁ nanu kathyatām iti ||122||

itthaṁ samastaṁ bubudhe mahāprabhus
tad apy anuktaṁ sahasā hasan muhuḥ |
tadīya-netra-dvaya-nirbharodgataiḥ
payobhir ākhyānitam eva sākṣāt ||123||

vadhūs tavāsau para-lokam āgatā
mātas tad atrāsti mahad dhi kāraṇam |
iyaṁ kadācin na hi mānuṣī bhavet
kasyāpi hetoḥ pṛthivī samāgatā ||124||

ahaṁ hi jānāmi tad etad asyā
yat kāraṇaṁ bhūmim upāgatāyāḥ |
tathāgatāyāś samastam eva
tat tyajyatāṁ mātar iha pramohaḥ ||125||

itthaṁ niśamyāśu vacaḥ sutasya
śacī yayau nirvṛtim uttamāṁ sā |
nananda putreṇa samaṁ tathānyaiḥ
sva-bandhubhiḥ svair vibhavaiḥ śacīva ||126||

tato’tivelaṁ manasā vicintya
tanūja-ratnasya vivāha-kāryam |
samānayāmāsa tadaiva kāśī-
nāthaṁ dvija-śreṣṭham adīna-sattvā ||127||

ānīya taṁ kṣipram uvāca viprāṁ
tad-ātmajodvāha-vidhiṁ vivitsuḥ |
samucyatāṁ mat-tanujāya kanyāṁ
sanātano vipra-varaḥ pradātum ||128||

itthaṁ niśamyaiṣa vacāṁsi vipraḥ
kṣipraṁ pramodena sanātanāya |
nyavedayan māṅgalikaṁ vidhitsur
vaivāhikaṁ tat sakalaṁ vidhijñaḥ ||129||

tadā tadākarṇya vaco vimṛśya
svair bandhubhiḥ kāryam avaśyam etat |
itthaṁ vicintyātha jagāda hṛṣṭo
nirṇīyatāṁ kāla idaṁ vidheyam ||130||

niśamya sarvaṁ vacanaṁ sa vipraḥ
sukhena śīghraṁ samupetya śacyai |
nyavedayat taṁ parikarṇya sāpi
tutoṣa sānandam amanda-bhāgyā ||131||

sanātanena prahito’tha kaścit
sametya tāṁ tatra jagāda natvā |
guṇena rūpeṇa varāṁ varāṅgīṁ
sa yācate te tanayāya dātum ||132||

viṣṇupriyāṁ prāpya tavātmajaḥ priyāṁ
yathārtha-saṁjñām iva tāṁ karotu saḥ |
vṛtte vivāhe bhavatāṁ sunirvṛtāv
umā-maheśāv iva tau parasparam ||133||

gatvā sa sarvaṁ dvija-puṅgavāya
nyavedayat tat kathitaṁ samastam |
sat-paṇḍitaḥ so’pi sanātanas taiḥ
san¸atanair harṣa-bharair udāse ||134||

dravyāṇi bhadrāṇi sa śuddha-kīrtiḥ
samāharat kautuka-lola-cetaḥ |
nirṇīya kālaṁ tarasādhivāsaṁ
vidhātukāmo mumude sutāyāḥ ||135||

śubhena lagnena vibhūṣite tataḥ
prakāśamāne samaye samantataḥ |
śubhādhivāsaṁ vidadhe mahāmatir
mahādhiyām āptaphalā manorathāḥ ||136||

tato dadau bhūsura-puṅgavebhyas
tāmbūla-mālyāni sa-candanāni |
sampreṣitais tair api kārayitvā
jāmātur agre mudito’dhivāsam ||137||

atha prabhāte prabhu-vāhnikīṁ kriyāṁ
snātvā cakāra dyunadī-paraḥsu saḥ |
kiyad avilambena ca taṁ mahīsurā
harṣād alaṁcakrur alaṁ prasādhanaiḥ ||138||

ūcuś ca sādho vijayasva sādhu
sādhur vivāhasya babhūva kālaḥ |
itthaṁ niśamyāracayat kṛpālur
yātrāṁ samāruhya manojña-dolām ||139||

santapta-cāmīkara-gaura-deho
dolām upetaḥ śarad-abhra-śubhrām |
dugdhāmbu-rāśer upari prarūḍhaṁ
śṛṅgaṁ sumeroḥ sa jigāya sadyaḥ ||140||

jāmātaraṁ vīkṣya samīpam āgataṁ
prodgamya harṣeṇa tanūruhaiḥ samam |
pādyāsanādyair varayām babhūva
kṣaṇena kanyāṁ ca dadau sa-kūkudaḥ ||141||

dvija-striyaḥ svastika-dhūpa-dīpair
amuṣya nirmañchanam ādareṇa |
cakruḥ samānīya tataḥ sa kanyāṁ
prādāt dvijas tasya padāmbujebhyaḥ ||142||

unmīlat-paṭu-paṭaha-prakṛṣṭa-ḍakkā-
nisvānaiḥ sphuṭa-raṭitaiś ca mardalānām |
śrīmadbhir jaya-ninadaiḥ prasūna-vṛṣṭyā
rejāte smita-sumukhau parasparaṁ tau ||143||

ity evaṁ gṛham anayat vadhūṁ mahadbhir
vāditra-dhvani-sahitair jaya-dhvanaiś ca |
sā hṛṣṭā sapadi niveśayāṁ cakāra
strī-ratnaṁ mudita-manāḥ śacī sva-geham ||144||


iti śrī-kṛṣṇa-caitanya-caritāmṛte mahā-kāvye
tṛtīyaḥ sargaḥ
||3||


(4)
caturthaḥ sargaḥ

atha kṛpā-rasa-vāri-nidhīndunā
svajana-mānasa-kairava-bandhunā |
dayitayā saha tatra virājitā
nija-gṛhe jagṛhe gṛha-medhitā ||1||

druta-suvarṇa-suvarṇa-rucaḥ śucer
madhura-komala-śītala-vibhramaḥ |
śriyam asau madhurām atisundarīm
avapuṣo vapuṣo’nurucāharat ||2||

amūm avekṣya hṛdā hṛdayeśayaḥ
sapadi niścitam ittham amanyata |
imam ṛte mama manmathatā janair
anukathaṁ nu kathaṁ na hasiṣyate ||3||

nija-padābja-rasair atiśītalair
jagad apḹrayad ātta-kṛpā-rasaḥ |
ya iha tat-kathane viramanty aho
tanu-dharā nu dharāsu vasanti te ||4||

atha gurutvam upetya vikasvarā-
mbuja-vilola-vilocana-khelanaiḥ |
dvija-gaṇaṁ samapāṭhayad eṣa yat
pratibhayātibhayākulito guruḥ ||5||

vividha-śiṣya-sadasy api rājataḥ
kanaka-gaura-tanor madhura-dyuteḥ |
sukhavataḥ paripāṭhayato’sya sā
surucirā rucirāsa sudhā-rasam ||6||

daśana-raśmibhir accha-rada-cchadau
snapayatā satataṁ vadanendunā |
smita-sudhā-madhureṇa mahāprabhur
ghana-rucā nava-cāru-rucir babhau ||7||

sakala-śiṣya-mukhāni mahāprabhoḥ
kalayataḥ kakubhaḥ satatāruṇāḥ |
vidadhire bahu-vibhramayāvalat-
karuṇayāruṇayā nayana-śriyā ||8||

kara-talena girāṁ guru-vibhramair
bhramavatā sa babhau paritaḥ sphuran |
kanaka-śaila ivodgata-gairiko-
daya-latā laya-tāṇḍava-khelanām ||9||

ayam ayaṁ nu kim asya kim asya vā
kim ayam artha uta svid ayaṁ tv iti |
kala-kalo’sya babhūva sukhāya sa
tricaturaiś caturaiḥ paritaḥ kṛtaḥ ||10||

prabhu-mukhe yugapat patayālubhir
visṛmarair alibhir vidadhe muhuḥ |
vitata-pakṣa-vidhūnana-sakṣaṇair
dig-abalā-gavalāvali-vibhramā ||11||

kisalayaṁ salayaṁ kim u kāraṇaṁ
sa-kamalaṁ kam alaṁ kim u vety aliḥ |
iha tadā hata-dākṣya iva prabhoḥ
kara-dalaṁ rada-laṅghanayābhajat ||12||

nakha-sudhāṁśu-sudhāṁ śucim ukṣatā
surucireṇa cireṇa madhuvrataḥ |
kara-dalena dalena rucāpy abhūd
dhavalatā valatā suciroṣitaḥ ||13||

sa paritaḥ paritakṣya dhurīṇatāṁ
madhurimā dhuri mānavatāṁ śriyām |
bhuvi hitaṁ vihitaṁ racayan satām
agamad āgamad ākṣyam amuṣya kim ||14||

prabhu-mukhendu-galad-vacanāmṛtaṁ
mṛta-janasya ca jīvita-dāyi tat |
śruti-pathena nipīya cireṇa te
mudam itā damitākhila-kalmaṣāḥ ||15||

dhavala-pakṣa-sapakṣa-rug aṁśukaḥ
śuka-cañcū-rucaṁ culūkīkṛtām |
madhurayor nu dadhe’dharayor asau
madhurayor yad ayaṁ parijṛmbhate ||16||

nava-vikasvara-paṅkaja-bhāsvaraṁ
smita-madhu-drava-viśva-vilobhanam |
jahasur asya mukhendum avekṣya te
rasa-mayaṁ samayas tam aśoṇatām ||17||

vidhura-sauṣṭhavatāṁ labhatāṁ muhur
vidhur asau valatā vadanāṁśunā |
madhu-rasānvita-puṣpa-manoramo
madhura-sādhur asāv abhivartatām ||18||

iti janaḥ paripāṭhayati prabhau
prabhavatā pratibhāna-rasābdhinā |
madhurimānam avekṣya samujjagau
nava-sudhā vasudhām iva kiṁ śritā ||19||

iti kiyanti dināni mahāprabhuḥ
samanayaṁ paripāṭhya kṛpānidhiḥ |
nija-tanor mahasā sa dinaṁ dinaṁ
prabhavatā bhava-tāpa-cayān api ||20||

sa jananī-bhaginī-patinā gayāṁ
samam upaitu-manās tad-anantaram |
nija-manorama-ceṣṭita-vibhramaiḥ
sumanasāṁ manasāṁ mudam āvahat ||21||

prathamam ullasito vijayodyame
parisamāpta-vidhir mahito muhuḥ |
dvija-gaṇena sukhair vavṛdhe jaya-
svanavatā nava-tāmarasekṣaṇaḥ ||22||

dvija-gaṇair bhagaṇair iva saṅkṣaran
dyuti-sudhā vasudhāsu śaśīva saḥ |
sukathitaiḥ pathi tair vilasan prabhur
asamayaṁ samayaṁ tam amanyata ||23||

kva ca vilokya manojñatamāṁ sthalīṁ
sthala-payoruha-pāda-payoruhām |
upataraṅgiṇi tena viśa-vibhrame
na madhupā madhu pātum anutsukāḥ ||24||

nibhṛta-nīla-madhuvrata-locanair
lalita-keśava-danta-vikasvaraiḥ |
vikasitāmburuhānana-maṇḍalair
madhura-sādhu-rasā madhu-śālinī ||25||

madana-manthara-haṁsa-vadhū-gati-
pratipadollasitā madhurākṛtiḥ |
kamalinī-tatir asya mudaṁ dadhe
sarasi ko rasiko vilasen na hi ||26|| (yugmakam)

madhukarā madhupāna-madonmadāḥ
kim idam eva gadanti muhur muhuḥ |
sphuṭa-saroja-vanīṣv avanī-tale
kalabhatāṁ labhatāṁ rasiko janaḥ ||27||

sarasi kā rasikā viratā bhaved
urasi ko rasiko’dhṛta-tat-kucaḥ |
nanu kathaṁ nu kathañcana tau matau
kamala-komala-korakavan na yau ||28||

iha dṛśāṁ sudṛśāṁ suṣamāṁ samāṁ
tulayituṁ layituṁ ca muhur muhuḥ |
kuvalayaṁ valayaṁ pavanair vanair
akati vā kati kā madhurā dhurāḥ ||29||

tanu-taraṅga-taraṅgam avīkṣya sā
‘tanu-taraṅga-gataṁ priyam ākulā |
tanu-taraṅgam ayanty akhilaṁ payo’
tanu-taraṅgam amuṣya sita-cchadī ||30||

kalarutā garutām avadhūnanaṁ
vidadhatī dadhatī praṇayaṁ priye |
akṛtakā kṛtakāpi mudaṁ vibhor
madakalodaka-lolita-cakrikā ||31||

anu taraṅga-javena taraṅgitaṁ
nikaṭagaṁ sarasaḥ sarasaṁ taṭam |
parivilokya yayau mudam uttamāṁ
surucire rucir eva hi kāminaḥ ||32||

amala-śīkara-śīla-meduraḥ
kuvalayaṁ kalayan valayākṛti |
valaya-sādhvasa-sādhv atimantharaḥ
śrama-hatīr mahatīr vidadhe marut ||33||

atha pathi prathitātisukhodgamaṁ
laghu calantam alantam avekṣya saḥ |
kim anurāga-rasair atilohito
dina-patir na patiṣyati vihvalaḥ ||34||

atha vilokya gataṁ caramācale
pipatiṣuṁ paripakva-phalākṛtim |
dina-karaṁ bhramaraiḥ saha niḥsṛtair
gata-rasā tarasā bhavad-abjinī ||35||

apatatā kvacanāpi ca niryatā
mada-kalāli-kulena samantataḥ |
sahajavair avatī ca babhūva sā
kumudinī mudinī rajanī tadā ||36||

nava-vikāśa-parāpi kumudvatī
madhukaraiḥ sutarāṁ paribodhitā |
balavatā dayitena yathā bhavet
priyatamāyata-māna-virāmataḥ ||37||

avirataṁ nalinī madhu-mādhurī
madamadā api puṣpaliho muhuḥ |
kumudinīm abhajan nirata-spṛhā
nava-rasā vara-sādhu-janāḥ khalu ||38||

śiṣayiṣur niśi kāruṇikas tataḥ
kvacana nīvṛti-nirvṛti-mānasaḥ |
saha-samasta-janena sunidratā-
ghaṭanato’ṭanato virarāma saḥ ||39||

dina-mukhasya vilokayatas tato’
para-dine laghu vāti nabhasvati |
ruciratāṁ karuṇā-maya-vāridher
hṛdayam uddharam utsukatā yayau ||40||

sapadi saṅkucatā dalatā navaṁ
dala-cayena tataḥ sama-vibhramā |
udayatāviśatāli-kulena ca
pravasatāvasatā rajasāpi ca ||41||

dina-mukhe’sya tatāna mahāprabhor
mudam anekatamāṁ pathi gacchataḥ |
kumudinī nalinī ca samantato
vidhi-kṛte’dhikṛteva vicitratā ||42|| (yugmakam)

sa hṛdaye hṛdayepsitam īkṣaṇād
akṛtako’kṛtako na hi vibhramaḥ |
smaraṇato raṇato’pi mudaṁ prabhor
diviratā viratā vitatir dadhe ||43||

ciram iva pratibodham upāgatā
giribhuvo vibhu-locana-vartma-gāḥ |
vividha-pariraveṇa jaya-dhvaniṁ
sapadi sampadi santatam ādadhuḥ ||44||

suharitā haritāla-rucāṁ cayaiḥ
kvacana kāñcana-kānta-ruciḥ kvacit |
ghana-samāna-samā svarucāsitā
kva ca sitā ca sitāccha-śilā-cayaiḥ ||45||

vikasitaiḥ kasitaiḥ kusumoccayair
iva darī badarī-vidhurāyitā |
vihasatīha satīkṣaṇage prabhāv
adhara-bhūdhara-bhūr atisundarī ||46|| (yugmakam)

agavayair gavayaiḥ śaraṇīkṛtaṁ
visṛmaraiḥ sṛmarair upaśobhitam |
vṛtataraṁ tataraṅkubhir īśvaraḥ
sthalam alolam alokayad adhvani ||47||

anṛju-locana-locana-vibhramair
anupadaṁ nu padaṁ naṭayanty asau |
drutatamaṁ tata-mañju-rasaṁ na taṁ
vaśayitā śayitā mṛga-santatiḥ ||48||

iti sa vartmani gaura-sudhānidhir
vividha-kautuka-vīkṣaṇa-kautukī |
viruruce sukha-magna-manā vrajan
vividha-sad-vidha-sat-paripālitaḥ ||49||

pathi sa cīranade prabhur ātanot
plavana-tarpaṇa-pūjanam utsukaḥ |
jvaritam asya vapuḥ samabhūt tato
na caritaṁ caritaṁ bhavati prabhoḥ ||50||

pathi śarīra-gateyam asusthatā
katham abhūt pratikūla-karī mama |
iti vicintayatā dvija-sañcayo
nija-gade jagad-eka-kṛpālunā ||51||

atha vicintya bhṛśaṁ manasātmano
jvara-śamāya mahāprabhur auṣadham |
kṣiti-surāṅghri-payo nyadiśat svayaṁ
nahi kṛpāṁ hi kṛpāmbudhir ujjhat ||52||

jvara-śamo’tha babhūva mahāprabhoḥ
sapadi tena tadīya-padāmbunā |
jagati tac caritāni vidantu ke
sunibhṛtā nibhṛtāni jagat-traye ||53||

atha sametya sa rāja-giriṁ prabhur
dvija-gaṇena mudā vyatanot tadā |
pitṛ-samarhaṇam uttamam ādarād
uparame parameṣṭhi-sarasy api ||54||

akhila-tīrtha-vareṣu pitṛ-kriyāḥ
sa kṛta-sad-vidhi tatra samāpayan |
atha gayāṁ saha bhūsura-sañcayair
aviśad āviśadātmabhir utsukaiḥ ||55||

atha sa gaura-kiśora-sudhākaraḥ
prathitam īśvara-pūrva-purīti tam |
sapadi vīkṣya mudaṁ nirapāyinīṁ
hṛdi tadāditadāpi yayau prabhuḥ ||56||

tam avanamya nipatya ca bhūtale
bahula-harṣa-paripluta-mānasaḥ |
atha jagāda gabhīra-ghana-svarāṁ
vinayato nayatoṣakarīṁ giram ||57||

tava padāmbuja-yugmam idaṁ prabho
bahula-bhāgya-bhareṇa vilokitam |
vada yathā hari-bhakti-guṇād bhavet
prabhavato bhavatoyadhi-śoṣaṇam ||58||[footnoteRef:21] [21:  1.15.17] 


iti niśamya mahāprabhu-bhāṣitaṁ
mudam avāpya yatiḥ sa mahāśayaḥ |
manum adāt prabhave karuṇānidhiḥ
kṛta-dayaṁ tad ayaṁ tam amanyata ||59||[footnoteRef:22] [22:  1.15.18] 


amum avāpya manuṁ vraja-bhāvinī-
janapateḥ pulakāṅkura-śobhinā |
vigalad-aśru-bhṛtā vinayād ayaṁ
nijagade jagad-eka-kṛpāvatā ||60||

yati-pate bhavataḥ pada-saṅgamāt
sumahatīha babhūva kṛtārthatā |
sva-guru-bhaktir iti pratigṛhṇatā
vicakare ca kare padajaṁ rajaḥ ||61||[footnoteRef:23] [23:  1.15.19] 


atha sa phalgu-nadī-plavane yathā-
vidhi vidhāya pitṝn samatarpayat |
śava-mahībhṛti piṇḍam adād atho
karuṇato’ruṇato’py aruṇekṣaṇaḥ ||62||[footnoteRef:24] [24:  1.16.1] 


samavatīrya tato vyatanot kriyāḥ
pitṛ-gaṇasya sa dakṣiṇa-mānase |
dvija-gaṇaiś ca tathottara-mānase
sahṛdayair hṛdayaika-sudhākaraḥ ||63||

pitṛ-gaṇasya gayā-śirasi kriyā
atha vidhāya hareḥ pada-paddhatim |
prabhur avekṣya mudaṁ hṛdi nirbharāṁ
sa sahasā saha sādhu-janair yayau ||64||

katham abhūn nṛhareḥ pada-paddhatiṁ
samavalokayato mṛdutaiva na |
iti vicintayato’sya dṛśor jharo
vipulakaḥ pulakaś ca tadābhavat ||65||

iti tathāvidhayā nija-ceṣṭayā
sapadi mukta-samasta-jana-prabhuḥ |
abhavad ullasitaś calituṁ tadā
madhuvane dunvanena calat-tanuḥ ||66||

atha divaḥ samabhūd aśarīriṇī
sapadi gīr nava-megha-varākṛtiḥ |
punar upaiṣyati tatra mahāprabhuḥ
sva-bhavanaṁ bhava nandayituṁ punaḥ ||67||[footnoteRef:25] [25:  1.16.9] 


iti niśamya divo giram uttamāṁ
pramuditena mahāprabhunā tataḥ |
nija-gṛhe calituṁ mahitāśayaiḥ
pravavṛte’vavṛtena mahīsuraiḥ ||68||

atha kiyad-dina-mātra-vilambato
nikaṭam āgata ātmaja ity asau |
nija-gṛhān samapurayad utsavaiḥ
sumahatām ahatā hi manorathāḥ ||69|

mṛdu-mṛdaṅga-yaśaḥ-paṭṭahollasat-
paṇava-kāhala-kāṁsya-sumardalaiḥ |
yugapadena bhṛśaṁ paritāḍanāt
dhvanir abhūn nirabhūta ivocchritaḥ ||70||

atisukhena paripluta-mānasā
surucireṇa cireṇa tanūbhuvā |
gṛham upetya tato dadṛśe mudā
sva-jananī jana-nītiṣu kovidā ||71||

prabhur atho jananī-padajaṁ rajaḥ
kara-talena śirasy adadhān muhuḥ |
atha papāta sa daṇḍavad utsuko
bhuvi nayaṁ vinayaṁ vidadhan muhuḥ ||72||

sughanaṁ sutataṁ sughanaṁ sutataṁ
sahasā suṣiraiḥ saha sāśuṣiraiḥ |
atha vādyam abhūd atha vādyam abhūd
rabhasodyama-bhū rabhasodyama-bhūḥ ||73||

atha kāñcana-kāñcana-navya-latāṁ
mṛdulāṁ mṛdulāñcita-śubhra-paṭām |
muditāmudtām atha vīkṣya tanuṁ
vasu tasya sutasya sasarja śacī ||74||

dvija-gaṇāya sanartaka-vādaka-
prabhṛtaye’pi ca bhikṣu-gaṇāya sā |
nija-sutāgamanollasitā dadau
nibhṛta-sambhṛta-sampadijaṁ vasu ||75||

gayāyā ity evaṁ sva-gṛham agamad bhūri-karuṇaḥ
prabhuḥ pauṣasyānte sakala-tanu-bhṛt-tāpa-śamanaḥ |
tato māghasyādau niravadhi nijaiḥ kīrtana-rasaiḥ
prakāśaṁ cāveśaṁ bhuvi vikirati smānudivasam ||76||

iti kṣaṇotkṣipta-samasta-ceṣṭitaḥ
pratikṣaṇaṁ gāyati nirbharaṁ muhuḥ |
pade pade roditi romaharṣaṇair
vimukta-kaṇṭhaṁ karuṇā-payonidhiḥ ||77||

iti śrī-kṛṣṇa-caitanya-caritāmṛte mahā-kāvye
caturthaḥ sargaḥ
||4||


(5)
pañcamaḥ sargaḥ

āgatya sva-gṛham atha svakīrtanādyaiḥ
saṁreje niravadhi rodanair vibhinnaḥ |
dṛṣṭvaivaṁ vidhim aniśaṁ savismayāsīd
ity etat kim iti kim ity atha prasūḥ sā ||1||

yāminyāṁ śayitavataḥ śacī kadācit
putrasya prathamam avekṣya rodanaṁ sā |
brūhītthaṁ kim ahaha tāta rodiṣi tvaṁ
sāśaṅkaṁ tam iti jagāda bhūri-bhāgyā ||2||

tac chrutvā na kim api ced uvāca nāthaḥ
premārdro nayana-jalāsikta-sarva-gātraḥ |
sātyantaṁ niravadhi cintitā tadāsīt
premety etad api viveda daiva-yogāt ||3||

jñātvaitat vimala-manāḥ śacī tanūjaṁ
sārdrākṣī vinaya-parā bhṛśaṁ yayāce |
mahyaṁ yad dhanam akhilaṁ prayacchasi tvaṁ
premākhyaṁ kim u na dadāsi sāmprataṁ tat ||4||

devānām aviditam etad atyalabhyaṁ
premedaṁ yad avagataṁ tvayā gayāyām |
dīnāyai tad iha ha me prayaccha tāta
snehas te yadi mayi tiṣṭhati kṣaṇaṁ ca ||5||

ity asyā giram adhigamya gauracandraḥ
snehārdraḥ prativacanaṁ dadau jananyai |
tan mātas tava bhavitā cireṇa nūnaṁ
yat te syād gurutava-vaiṣṇavānukampā ||6||

tac chrutvā mudam adhikāṁ yayau tataḥ sā
tan nūnaṁ mama bhaviteti hṛṣṭa-cittā |
gaurāṅgo’pi tad adhigamya mātṛ-cittaṁ
viprendrān vinaya-paro jagāda bhūyaḥ ||7||

premāyaṁ niravadhi mṛgyate jananyā
bhaktiś ca prabhu-caraṇe garīyasīyam |
te syātāṁ sapadi yathāśiṣo bhavadbhir
yujyantāṁ tad anu tathocur evam ete ||8||

ity evaṁ kvacana rudan vilocanābhyāṁ
dhārāṇāṁ śata-śatam ādadhāty uraḥsu |
śleṣmāṇaṁ kṣipati muhur muhuḥ sthaviṣṭhaṁ
nāsābhyāṁ bhuvi viluṭhan kvacit sa nāthaḥ ||9||

pratyūṣa-prabhṛti dinaṁ samastam eva
premāśru-pracura-varai rudan vinīya |
yāminyāṁ bhavati sati prabhuḥ prabodhe
vaikalyād dinam iti tarkayāmbabhūva ||10||

sandhyāyāṁ kim api rudan vimukta-kaṇṭhaḥ
prātaḥ syāt katham api ced bahiḥ prabodhaḥ |
tan naktaṁ vrajati kiyat kadeti gauro
vaikalyād vadati na tasya kāla-bhedaḥ ||11||

nāmaikaṁ śravaṇa-pathaṁ yadaiva gacchet
tat so’yaṁ bhuvi viluṭhan bala-prakāmam |
dāghiṣṭhaiḥ śvasana-samīraṇaiḥ sakampair
netrānta-prasṛmara-dhārayā ca reje ||12||

sotkaṇṭhaṁ niravadhi kṛṣṇa kṛṣṇa kṛṣṇety
ājalpan kvacana vibhinna-sanna-kaṇṭhaḥ |
harṣordhvais tanuruha-sañcayair vibhāti
prāyo’yaṁ pratidinam evam eva bhūtvā ||13||

sa snātvā divasa-mukhe karoti pūjām
aśnāti pratidivasaṁ mudā nivedya |
sad-viprān api paripāṭhayann udārān
māghādyān iti caturo nināya māsān ||14||

premārdraḥ sapulakam ekadā murārer
vaidyasyālayam agamat kṛpā-samudraḥ |
tatrāsau sapadi niveśya deva-gehe
sambhinno nayana-jalaiḥ samadhyavātsīt ||15||

āścaryaṁ daśana-yugena gāṁ balīyān
vārāhaṁ vapur idam āvahan ka eṣaḥ |
marma-spṛk tudati mahāmahīdhra-tulyo
bhūyo’sāv iti nigadan sasarpa paścāt ||16||

ity uktvā sapadi tathā tadīya-bhāvaṁ
saṅgṛhṇan bhuvi bhuja-jānubhir vrajan saḥ |
ghūrṇābhis taralatareṇa dṛg-yugena
drāghiṣṭhām api vidadhe ca hūṅkṛtiṁ tām ||17||

dantāgraiḥ sapadi sa paittalāmbu-pātraṁ
dhṛtvāsau bahu-bhayam unmukho’tidūre |
saṅkṣipyaṁs tad anu murāri-guptam ūce
rūpaṁ me sahajam udīrayeti śaśvat ||18||

tac chrutvā bhuvi nipatan sa bhīta-bhīto
no vidmo vayam iha te svarūpam etat |
ātmānaṁ svayam evam ātmanaiva vetthety
ūce’sau prativacanaiś ca gītayoktaiḥ ||19||[footnoteRef:26] [26:  2.2.19] 


bhūyo’sau sa hasitavan madhu-dravais taiḥ
pratyūce prativacanaiḥ prabhus tam enam |
vedo’yaṁ nanu kim u vetty ayaṁ vimugdha
saṁmohād avacinute’ndhavat sa nityam ||20||[footnoteRef:27] [27:  2.2.20] 


ity uktā śruti-gaditaṁ nipaṭhya bhūyaḥ
sotprāsaṁ sa parihasann uvāca nāthaḥ |
vedānām iha khalu nāsti śaktir eṣā
jñātuṁ mām iti nigadan yayau sva-geham ||21||[footnoteRef:28] [28:  2.2.21-26] 


anyedyuḥ sva-gṛham abhi kṣapeśa-koṭi-
śrī-yuktaḥ para-para-bhāga-bhāk pratīkaḥ |
śrīvāsaṁ nija-purataḥ sthitaṁ mahasvān
abhyūce saha bala-hūṅkṛtair vacobhiḥ ||22||[footnoteRef:29] [29:  2.2.27, skips explanation of harer nāma verse (2.2.27-36)] 


tvaṁ bhoḥ paśyasi na kim atra pañca-vaktrān
ṣaḍ-vaktrān api ca caturmukhān sametān |
sopy ūce na khalu vilokyate mayāsau
ṣaḍ-vaktra-prabhṛti-janaḥ samāgato’yam ||23||

ity ukte sati tad-anūpatasthirāṁsaṁ
nāmnā śrīpatim anujaṁ dadarśa vipraḥ |
so’bhyetya śruti-nikaṭeṣu dhīram ūce
‘dvaitasyāgamana-kathāṁ prabhuṁ didṛkṣoḥ ||24||[footnoteRef:30] [30:  2.5.1] 


ācāryaḥ kim iha samāgato’sti tasyai
taj jñātvā sapadi samutthito’jireṣu |
āgatya pratipada-hūṅkṛtāṁ sa vāṇīṁ
pratyūce mahita-mahā-mahaḥ-samūhaḥ ||25||

te jñāsyanty ahaha sapady amutra ye ye
yāsyanti kṣmām adhunādhikāra-hīnāḥ |
ity uktvā gurutara-hūṅkṛtair vibhinnaḥ
śrīvāsālayam agamat drutaṁ prabhuḥ saḥ ||26||

tatraiva drutam adhigatya gāḍha-bandhaṁ
sambadhyārgalam avara-dvaye vikurvan |
bahv-āviṣkṛta-sahaja-prakāśa-bhāsvān
āvāse rahasi rarāja gauracandraḥ ||27||

advaito nija-nilayāt samāgato’sau
saprāduṣkṛta-sahajo vilokitavyaḥ |
ity evaṁ manasi vidhāya sat-pratijñāṁ
tat-kāle bahir udabhūt kavāṭayos tat ||28||

śrīvāsa-dvija-kula-candramaḥ kanīyān
eṣaḥ śrīpatir atha tat-samāgamaṁ tam |
sāśaṅkaṁ sapadi nivedayāñcakāra
jñātvaivaitaṁ svayam amucat prabhuḥ kavāṭam ||29||

saṅkalp manasi kṛto yathaiva tena
śrībhājaṁ prabhum avalokya taṁ tathaiva |
advaitas tṛṇa-nicayaṁ radair gṛhītvā
susnigdho bhuvi nipapāta daṇḍavat saḥ ||30||

taṁ dṛṣṭvā prabhur api dor-dvayena śīghraṁ
śrī-bhājaṁ svayam iva munnināya paścāt |
harṣeṇāśithilitam āśliṣad viśeṣaṁ
premāśru-sravaṇa-jharaiḥ siṣeca bhūyaḥ ||31||

ity evaṁ-vidha-vividhollasad-vihārair
viśrānto’bhavad ṛtu-nāyako vasantaḥ |
atrānte prabhu-naṭanāvaloka-hṛṣṭaḥ
kiṁ grīṣmaḥ prahasati mallikā-vikāsaiḥ ||32||

vicchedād iva surabher dināny amūni
pratagrād atividhurāṇi saṁśrayante |
uddīpyad dinakara-jāta-vedasaḥ kiṁ
jvālābhir niravadhi deha-dāha-vartma ||33||

uddāma-dyumaṇi-ruco muhur jvalantyo
yadyapy āśraya-mayam ambu śoṣayanti |
padminyās tad api dadhāty atīva saukhyaṁ
duḥkhaṁ ca priya-vihitaṁ priyaṁ tanoti ||34||

naidāghaṁ nija-mahasā nidāgha-raśmiṁ
nyakkurvan satataṁ nava-navena gauraḥ |
anyedyur dvija-tanūjān vipāṭhayan sa
prodbhinna-prakaṭa-nija-prakāśa āsīt ||35||

ity etad vidha-sahaja-prakāśa-bhāsvān
nirbhinnaḥ sad-aruṇa-sarva-gātra-yaṣṭiḥ |
pratyagronmiṣad-aruṇotpalāṅghri-yugmaḥ
śrīvāsālayam agamad vimukta-saṅgaḥ ||36||

unmīlad-dyumaṇi-gaṇa-prakāśa-bhājaṁ
pratyagra-sphuṭatara-śoṇa-sārasākṣam |
gacchantaṁ drutam aruṇāṅghri-padmayos tair
vinyāsaiḥ pathi dadṛśur janāḥ sa-citram ||37||

tat-puryāṁ sapadi niveśya deva-gehasy-
ālindopari paritasthivān pareśaḥ |
dhyāyantaṁ gṛham adhi nirbharaika-tānaṁ
śrīvāsaṁ prakaṭa-prakāśam ājuhāva ||38||

tac chrutvā sapadi gṛhād bahir babhūva
dhyānādi-prakaṭam apohya vipra-mukhyaḥ |
unmīlaṁ guru-mahasaṁ mahāyatāṅgaṁ
so’drākṣīn nija-purataḥ sthitaṁ pareśam ||39||

udbhrāntaḥ prakaṭa-nija-prakāśa-vegair
ajyadbhir mahita tanūr navair mahobhiḥ |
pāthobhiḥ sura-sarito mamābhiṣekaṁ
śīghraṁ kurv iti nijagāda gauracandraḥ ||40||

tac chrutvā sapadi sahodarair amuṣya
śrīrāma-prabhṛtibhir utsukair mahadbhiḥ |
tac-ceṣṭā-sukha-vivaśais tad āhriyanta
dravyāṇi svayam iva jagmur āhṛtatvam ||41||

tat kaiścin nava-kalasī-śataṁ samantād
ājahre jhaṭiti tathā jalaiḥ pupūre |
sarvābhiḥ savidha-gatābhiraṅganābhiḥ
svar-vāpī-jala-haraṇāya śīghram īye ||42||

gambhārī-viracita-pīṭha-madhya-rājī
śrī-gauraḥ plavana-cikīrṣayājirāntaḥ |
dugdhābdher upari-gatasya meru-śṛṅgasy-
ābhikṣāṁ sapadi viḍambayām babhūva ||43||

ānītair atilaghu-jahnu-kanyakāyāḥ
pāthobhiḥ surabhi-suvāsitaiḥ prakāmam |
karpūrāguru-guru-gandha-sāravadbhiḥ
śrīvāsas tam abhiṣiṣeca hṛṣṭa-cittaḥ ||44||

drāghiṣṭhair niravadhi-śaśvad-unmiṣadbhis
tejobhiḥ kaṇaka-nikāśa-rāji-gauraiḥ |
atyacchā-vapuṣi patanty amuṣya dhārā
gaurāṅgī-kriyata ivābhiṣeka-vārām ||45||

gaṅgānāṁ kalasa-śatena saj-jalānāṁ
seko’yaṁ jhaṭiti paṭīvad aṅga-bhājam |
nirvyūḍho’bhavad anubhūya taj jalaṁ bhūr
ucchvāsaiḥ subahu-kṛtārthatāṁ jagāma ||46||

snānānte vara-vasanena sārayitvā
gātrāmbhaḥ kara-yugalena tasya paścāt |
śrīvāsas tanutara-śubhra-śuddha-vāso-
dvandvena prasaravatā sukhena bheje ||47||

śrī-gauras tanu-vasana-dvayaṁ gṛhītvā
nīhāra-pracaya-supṛkta-meru-śobhām |
jagrāhodbhaṭa-mahasā mahīyasāsau
sambhinno drutam aviśac ca deva-veśma ||48||

tasyāntaḥ sapadi niviśya gauracandraḥ
paryaṅke lalita-rucau mahāmahasvān |
devānāṁ pratikṛti-sañcayaṁ samantād
ākṣipya svayam akarot sukhopaveśam ||49||

aprāpyāvisaram amuṣya veśma-madhye
tejobhir bahir api sandhibhir vyabhedi |
tat-kāle jana-nicayasya harṣa-rāśiḥ
svāntāntaḥ pulaka-bharair bahir babhūva ||50||

sarve tat-samayam avāpya harṣa-magnā
gaurāṅgaḥ parivividus trilokanātham |
śrī-vaṁśī-dhvanim atha śuśruvuś ca sarve
ramyaṁ tan-mukha-kamalodgataṁ cirāya ||51||

tat tāpe sukham atulaṁ samasta-lokair
āsede pulaka-kulair athoñcad-aṅgam |
sambheje nayana-jalaiḥ sa romaharṣaḥ
śrī-gaure jayati tathā-vidhe tadānīm ||52||

gaurāṅgo’vadad atha bhūsuraika-ratnaṁ
śrīvāsaṁ parama-mahā-maho-vibhinnaḥ |
etasmād bhavana-varād bhavad-gṛhāntar
yāsyāmīty atha satata-prakāśa-ramyaḥ ||53||

tac chrutvā jhaṭiti sahodaraiḥ samastais
tad-gehaṁ sukha-vivaśaiḥ samaskṛtoccaiḥ |
madhya-dvāri ca bahu-veṣṭanais tathā tair
āvavre bhavati sugopitaṁ yathā tat ||54||

śrīvāsas tad anu gadādharaṁ babhāṣe
khaṭvādyaṁ sakalam amutra nīyatāṁ tat |
ity uktaḥ sa ca sakalaṁ nināya tatra
premārdro niravadhi vismṛtātma-ceṣṭaḥ ||55||

sac-candrātapam upari pratatya tūrṇaṁ
tasyānte surucira-cāmarāṇi tene |
paryaṅkopari kaśipūttamaṁ nipātya
śrīmadbhir vara-vasanair athānuvavre ||56||

gaurāṅgas tad atha gṛhaṁ vrajan vireje
tejobhir laghu tirayan vivasvad-ojaḥ |
śampānāṁ śata-śata-koṭi-koṭivat sa
pronmīlya kṣitim iva saṁśṛtaś cakāsti ||57||

pādāmbhoruha-yugalaṁ vilāsa-pūrvaṁ
vinyasya kṣitiṣu calan-mahā-mahasvān |
paryaṅkaṁ parama-manoharaṁ sa bheje
meroḥ sac-chikhara ivānya-śaila-pṛṣṭham ||58||

sad-gauraiḥ parma-mahobhir unmiṣadbhiḥ
sarvāpuḥ parimilitā tadā tadīyaiḥ |
babhrāja pramatham iva prajeśa-sṛṣṭāṁ
nyakkurvanty aniśam ilāvṛtasya śobhām ||59||

kaiścid vā paripipiṣe na gandha-sāras
tāmbūlaṁ na hi kati sajjitaṁ pracakre |
ājahre kusuma-śataṁ tadā na kaiścit
pūrṇā bhūḥ kim iva mahotsavais tadānīm ||60||

karpūrair marica-sitābhir apy akhaṇḍā-
nandasyānubhava-sahodaraṁ samantāt |
kair no vā sapadi payo-vibhāvanādi-
vyāpārai rasa iva saṁmadāt prasasre ||61||

sotkaṇṭhaṁ sapadi gadādhareṇa puṣpaiḥ
sāmodair atiruciraiḥ svayaṁ tadānīm |
mālyaughaiḥ pravaṇatareṇa sauṣṭhavena
sva-svāntair iva sa monarathair jugumphe ||62||

uttaṁsaṁ kuṭila-kacocitaṁ vataṁsau
sa-śrīka-śruti-yugalocitau tathaiva |
naipuṇyād viracita-puṣpa-bandha-ramyaṁ
graiveyaṁ tad anu lalaṭikāṁ ca kāntām ||63||

hāraṁ ca grathana-sukauśalātimugdhaṁ
keyūre valaya-yugaṁ ca kaṅkaṇe ca |
sarvāsām api vidadhe tad-aṅgulīnāṁ
sac-chobhācita-rucirormikā-samūham ||64||

ramyaṁ sārasanam āpi kramāt padābje
mañjīraṁ tad anu tad aṅgulī-vibhūṣām |
nirmāya kṣaṇata itaḥ sa gaura-dehe
sotkaṇṭhaṁ ciram upayojayāmbabhūva ||65||

āpādāṅguli-vara-bhāla-paṭṭa-deśaṁ
śrīkhaṇḍāguru-ghanasāra-kuṅkumānām |
sat-paṅkair vapur alipat tadīyam etat
sotkaṇṭhaṁ niviḍam ananta-bhāgya-rāśiḥ ||66||

liptasyāpi ca vapuṣo ghanaṁ supaṅkaiḥ
śrīkhaṇḍāguru-racitair atipramodaiḥ |
tejobhiḥ paritir ayadbhir etad uccair
uddyotaiḥ kanaka-nikāya-cāru-gauraiḥ ||67||

tair etaiḥ kusuma-vibhūṣaṇaiḥ samastais
tair etair malayaja-kuṅkumasya paṅkaiḥ |
tejobhir nija-vapuṣo nisarga-gauraiḥ
sambhinnaḥ ka iva babhūva gauracandraḥ ||68||

dvārāgre’jira-bhuvi veṣṭanāni dṛṣṭvā
nāsmābhiḥ prabhur avalokitavya eva |
ity evaṁ manasi vibhāvya tepur uccaiḥ
śrīvāsa-prabhṛti-sagarbhya-sarva-patnyaḥ ||69||

gaurāṅgaḥ sapadi tathāvidhā viditvā
tāḥ sarvāḥ kṛta-sukṛtā dvijāti-patnīḥ |
etāḥ kiṁ gṛham adhi no viśanti sarvā
āgacchantv iti nidideśa tatra paścāt ||70||

śrīvāsas tad anu nideśam etadīyaṁ
jñātvā tāḥ sapadi samājuhāva harṣāt |
tāḥ sarvā api viviśuḥ sa-harṣa-lajjaṁ
vaikalyād gṛham avalokanāya tasya ||71||

āviśya prakaṭita-sat-prakāśa-ramyaṁ
taṁ dṛṣṭvā mudam atulām abhūta-pūrvām |
samprāpur bhuvi ca nipetur ātta-toṣās
tat pādāmbujam api nirbharaṁ prapannāḥ ||72||

mac-cittā bhavata sadety abhīkṣṇam uktvā
sarvāsāṁ śirasi padāravinda-yugmam |
kāruṇyāmṛta-rasa-secanātisārdraḥ
śrī-gauraḥ parama-guṇāmbudhir vyadhatta ||73||

tair etair atimahatāṁ satāṁ mahadbhiḥ
śrīvāsa-prabhṛtibhir eva sat-prakāśaḥ |
paśyadbhir nija-nija-citta-harṣa-rāśir
dehīva prathamam alaṁ tadā vyatarki ||74||

sarve tac-caraṇa-saroruhāṁ samīpaṁ
svarṇāḍhyaṁ sakalam iha pracikṣipus te |
tair etair atha samabhūt tadaiva khaṭṭā
sat-kalpa-vratatir ivātiratnasūḥ ||75||

kārpāsaṁ vasana-yugaṁ jahau nivīya
kṣaumaṁ śrī-yutam atha hema-gaura-dehaḥ |
tad-vastraṁ divja-vanitābhya ātmanaiva
snehena nyadiśad asau kṛpā-samudraḥ ||76||

bhūyo’nyac chuci vasanaṁ dadau prasannaḥ
prāsādyaṁ nija-parama-priyebhya ebhyaḥ |
paryaṅkopari paritasthivān vilāsī
saṁreje suvilasitāni tāni kurvan ||77||

utsārya kṣaṇam anuliptam eva bhūyaḥ
sandhatte malayaja-paṅkam iṣṭa-gandhi |
mālyāni kṣaṇa-nihitāni tāni hitvā
bhūyo’sau rahasi dadhāti puṣpa-mālāḥ ||78||

tāmbūlaṁ satatam upāśnot’sya bhūyas
tyaktenāpy atibahalena carvitena |
pūrṇaḥ syāt sapadi patad-grahas tad enaṁ
vāraṁ vāram apanayanti vipra-patnyaḥ ||79||

āghreyaṁ sapadi vijighrati sma nātho
bhogyaṁ ca pratibubhuje  kṛpā-samudraḥ |
ādeyaṁ yad api dadhāra sarvam evaṁ
gaurāṅgaḥ sa-vilasitaṁ cakāra bhūyaḥ ||80||

yūyaṁ nṛtyatha jhaṭitīty atho kṛpāvān
advaita-prabhu-varam ādideśa dhīram |
tac chrutvā mudita-manāḥ samaṁ mahadbhir
gāyadbhiḥ sukha-vivaśair asau nanarta ||81||

śrīvāsodita-samupāgatā sakampaṁ
sā devī sakala-jagaj-janasya mātā |
māteti prathitavatī mahāprabhor yā
tat-kāle prabhu-purato babhūva bhītā ||82||

tāṁ dṛṣṭvā sapadi mahāprabhur mukhābjaṁ
tat tiryak sa-cakitam eva sāmi cakre |
tad dṛṣṭvā hṛdi samavāpya duḥkham eṣa
śrīvāsaḥ sabhayam uvāca gauracandram ||83||

naivedaṁ parama-dayasya te kṛpālor
yogyaṁ ced vayam api kutra te bhavāmaḥ |
naitat te prabhuvara yujyate prabhutvaṁ
tat paścāt tvaritam uvāca tāṁ ca vipraḥ ||84||

āgaccha prathamaṁ nipatya bhūmi-pṛṣṭhe
śrutvaivaṁ punar api tāṁ vilambamānām |
nāyaṁ te suta iti manyatāṁ nipatya
kṣmā-pṛṣṭhe tvaritam iti priyaṁ jagāda ||85||

ity evaṁ parikalayanty asau nipatya
kṣmā-pṛṣṭhe prabhum anamat tadaiva devī |
śrīvāsas tad-avasare jagāda nāthaṁ
sāśaṅkaṁ druta-hṛdayo bhayena dhīraḥ ||86||

kāruṇyaṁ kuru bhagavan prabho tad asyai
yeneyaṁ tvayi na karoti putra-bhāvam |
yeneyaṁ tava caraṇe bhavet prapannā
tenaiva prabhavati nirvṛtir mamāpi ||87||

ity ukte sati sahasā mahāśayo’syā
mūrdhni śrī-yuta-pada-paṅkajaṁ sa nāthaḥ |
ādhāya prathita-kṛpas tathaiva tasyai
kāruṇyaṁ parikalayann uvāca hṛṣṭaḥ ||88||

spṛṣṭvaitat-pada-kamale tadaiva ciraṁ
netrābhyām abhidadhatī jalaṁ garīyaḥ |
vibhrāntā pulakita-deha-yaṣṭir āsīt
soddāmaṁ naṭana-parā hata-trapaiva ||89||

etaiḥ sā bahuvidha-ceṣṭayā prasahya
vyāvṛttā suciram ivāpa citta-dhairyam |
krandantī nayana-jalena dhauta-dehā
sambhinnā sabhayam asau jagāma geham ||90||

unnidra-prathama-saroja-patra-netro
gaurāṅgaḥ parama-vilāsavān kṛpāvān |
yāminyā vigata-kṛśa-dvi-yāmavatyās
tad yāma-dvayam anayat tathā vihāraiḥ ||91||

āśleṣaiḥ kati ca tathaiṣa kāṁścid anyān
ācumbais tad anu ca carvitais tathānyān |
ity evaṁ parama-kṛpā-nidhiḥ sutṛptān
cakre sad-vilasita-līlayā mahatā ||92||

ity evaṁ punar api devatālaye’sau
saṅgatya kṣaṇam avatasthivān vireje |
tat-paścād atikaruṇaḥ kramāc ca tūrṇāṁ
bhrātṝṇām api caturo gṛhān jagāma ||93||

ity evaṁ bahu vilasan kṛta-prakāśo
bhūyo’pi prabhur adhigamya deva-geham |
tān sarvān avadad alaṁ vilambitais tad
gacchāmīty atikamanīya-gaura-dehaḥ ||94||

tac chrutvā vacanam amuṣya te samastā
advaita-prabhṛtaya evam evam ūcuḥ |
evaṁ ced vayam api tad-gale kṛpāṇaṁ
baddhaitat sapadi śarīram ājahīmaḥ ||95||

gaurāṅgo’py atha hasitaṁ vidhāya sa drāg
ity etat kim iti kim āttha vākyam etat |
uktvaivaṁ kṣaṇam avatasthivān dharaṇyāṁ
huṅkāraiḥ saha nipapāta citram etat ||96||

ity evaṁ bhuvi suciraṁ viluṭhya nātho
niśceṣṭaḥ samajani hema-gaura-dehaḥ |
tat-kāla-cyutam iva kāñcanācalasya
kṣmā-pṛṣṭhe jalada-niśaṁ manojña-śṛṅgam ||97||

bhūyo’yaṁ mṛdi ca viluṭhya catvarāntaḥ
saṁmūrcchann iva virarāma ramya-mūrtiḥ |
ceṣṭādyaṁ na kim api nottaraṁ ca kiñcinn
aspandaḥ śvasita-samīraṇaś ca naiva ||98||

cikṣepa kṣitisu yathā bhujau tathā tau
tādṛkṣāv iva kila tasthatuś cirāya |
tasthau śrī-pada-yugalaṁ tathā yathāsau
cikṣepa kṣaṇam anu vismṛtāṅga-ceṣṭaḥ ||99||

ity evaṁ bhavati sati kṣapāvyapāye
paryāsīt sapadi raviḥ samudgato’bhūt |
mūrcchābhir gata-sakala-kriyaḥ prakāmaṁ
naivāyaṁ prakṛtim avāpa gauracandraḥ ||100||

te sarve param aparaṁ sahasra-bhārair
duḥkhānāṁ kim iti kim ity udīrayantaḥ |
niśceṣṭaṁ prabhum avalokya bhūmi-pṛṣṭhe
svinnāṅgāḥ parimumuhur drutaṁ samantāt ||101||

yātaiṣā sapadi niśā samudgato’rkaḥ
sampanno’pi ca ghaṭikārdha eṣa so’pi |
yāmārdhas tad anu ca yāma eṣa bhūto
hā hā kiṁ tad api bubodha naiṣa nāthaḥ ||102||

ity etat satatam udīrayanta ete
duḥkhārtāś calilta iti pratepur uccaiḥ |
saṁruddhe parama-dṛḍhe kavāṭa-bandhe
tat-puryāṁ tam abhinveśya te niṣeduḥ ||103||

advaitas tv atha śata-huṅkṛtaiḥ kareṇa
kṣiptāmbho vadanam amuṣya saṁsiṣeca |
gaurāṅgas tad api na rodhatām avāpa
spandaṁ niḥśvasita-samīraṇaṁ na cāpi ||104||

cintābhir manasi vibhāvya kīrtanaṁ tac
cakrus te madhu-madhuraṁ sudhīra-dhīram |
tac chrutvā sa tu cira-kālam eva nātho
nahy eva prakṛtim iyāya gauracandraḥ ||105||

aśrāntaṁ śravaṇa-pathaiḥ praviśya cetas
tasyaitat sumadhura-kīrtanāmṛtena |
taiḥ sārdhaṁ sukhita-manobhir atra bhūyaḥ
santene sapadi tanūruheṣu harṣaḥ ||106||

yad dharṣaiḥ samam udbhūtaṁ sa romaharṣo
gaurasya prakṛtim upeyuṣaḥ samantāt |
tad-duḥkhaiḥ samam api nibharair vivṛttiṁ
pārśvasya prabhur akarot krameṇa tatra ||107||

gaurāṅgaś ciram anubhūya kīrtanaṁ tat
pravyaktaṁ dṛḍha-śayitaḥ śanair udasthāt |
tair bhūyas tyajati sati prabhau prakāśā-
viṣkāraṁ vyaghaṭi tadāsya veśa-bhūṣā ||108||

utthāya prabhur atha deva-geha-bhittiṁ
saṁhṛtya prakaṭa-nija-prakāśa-tejaḥ |
bhūyo’sau mṛdu-madhurāṁ dadhāra lakṣmīṁ
naidāgho ravir iva śāradendur āsīt ||109||

āśvasya kṣaṇam atha danta-sat-prasūna-
dyotais tair adhara-dale vibhedayan saḥ |
pratyūce cira-śayito yathā prabuddho
nidrānte kim api kathañcanāpy ajānan ||110||

etāvān kim u samayaḥ suṣupti-bhājā
nidrāyām ati gamito mayā cirāya |
pratyūṣe yad aham apāṭhayaṁ dvijātīn
āścaryaṁ kim iti tad eva saṁsmarāmi ||111||

sotprāsaṁ tad anu jagāda gauracandraṁ
śrīvāso vimalaṁ manāg vihasya |
nedānīṁ prabhavitum arhati tvadīyā
māyeyaṁ viditatamā babhūva bhūyaḥ ||112||

tac chrutvā kim iti kim āttha kiṁ nu vā mām
ity evaṁ parihasasi prakāmam eva |
nojāne kṣaṇam api kiñcid etad etat
pratyūce sacakitam eva gauracandraḥ ||113||

yāmānāṁ trayam iti sambabhuva tatrā-
tītair aṣṭabhir api sārdham atra yāmaiḥ  |
na snānaṁ na ca gṛha-karma nānya-ceṣṭā
no nidrā na ca śayanaṁ tadā janasya ||114||

ity ekādhika-daśabhiḥ sudīrgha-dīrghair
yāmais tair nimiṣa ivābhavat sa kālaḥ |
eteṣu kṣaṇam api pakṣaṇāṁ vivṛttir
naivāsīt sukha-mahatāṁ tadā janānām ||115||

netrābhyāṁ ciram upavāsa-saspṛhābhyāṁ
śrotrābhyāṁ vadhiratayā vivarjitābhyām |
svāntena prathama-samudgatena lokā
nispandā iva satataṁ babhūvur ete ||116||

aśrāntaṁ gata-nimiṣaṁ vilokayantyo
gaurāṅgāhita-parama-prasāda-mugdhāḥ |
dehādi kṣaṇam api naiva sasmarus tā
bāhyāntaḥ-pramada-bhareṇa vipra-patnyaḥ ||117||

ity evaṁ parama-rahasyam īkṣamāṇāḥ
kṣut-tṛṣṇā-paribhavam eva nāpur ete |
kiṁ caitat kṣaṇam iva ced dina-dvayaṁ syāt
tat kiṁ kṣut-prabhṛtibhir atra deha-dharmaiḥ ||118||

atrānte parama-sukhena sajjayitvā
gātrodvartana-para-vastu-datta-cittaiḥ |
snānāya prati vidadhe tathodyamaṁ tair
gaurāṅgaḥ parama-kṛpā-rasāmbu-rāśiḥ ||119||

snānānte nija-nija-veśma jagmur ete
gaurāṅgaḥ punar api tasya veśma gatvā |
śrī-rāma-prabhṛti-sahodaraiś caturbhis
tat-patnībhir api samarhito rarāja ||120||

srag-gandhair vara-vasanaiś ca bhūṣaṇaiś ca
śrīkhaṇḍa-drava-sahitaiś ca dhīra-paṅkaiḥ |
snehena pratidina-nūtanena dattair
gaurāṅgaḥ sukham atulaṁ jagāma bhūyaḥ ||121||

pratyaṅgaṁ tanum anulipya candanena
srag-vṛndair api vapur asya bhūṣayitvā |
sad-vāso’pi ca paridhāpya sūkṣma-śubhraṁ
yad yogyaṁ tad api sukhena bhojayitvā ||122||

pratyagrāṁ pratidivasaṁ tad arpayitvā
tāṁ prītiṁ dvija-vṛṣabhāś ca tat-striyaś ca |
āsedur nirupama-bhāgya-sindhu-pūrair
aśrāntaṁ parimilitaṁ pramoda-vṛndam ||123||

ity evaṁ sahaja-nija-prakāśa-tejaḥ
sandarśya sthira-karaṇaś ciraṁ bilasya |
svaṁ gehaṁ madhura-mukho yayau tato’yaṁ
mātus tāṁ mudam atinirbharāṁ vitanvan ||124||

ity evaṁ pracura-kṛpāmṛtaṁ vitanvan
jyaiṣṭhādy-aṣṭabhir atisammadena māsaiḥ |
pauṣāntaṁ naṭana-rasair nidāgha-varṣair
hemantaṁ saha śaradā nināya nāthaḥ ||125||

ṛtūnām eteṣāṁ pratidinam athānukṣaṇam asau
prabhur māsaṁ māsaṁ prati yad akaron nartana-rasam |
tad etan naivāyaṁ kathayitum alaṁ kiṁ punar aho
manuṣyās tu kṣudrāṁ sura-guru-sahasraṁ kva nu punaḥ ||126||

śrīvāsālaya eva nṛtyati sadā tad-bhrātṛbhir nirbharaṁ
gāyadbhir hari-kīrtanāmṛta-rasaṁ śrī-gauracandraḥ prabhuḥ |
tat-saṅgāmṛta-dīrghikā-niravadhi-snātās tad-āsyodgataṁ
vāk-pīyūṣam amī nipīya bahudhā nityaṁ vijahrus tathā ||127||

sa tu gadādhara-paṇḍita-sattamaḥ
satatam asya samīpa-susaṅgataḥ |
anudinaṁ bhajate nija-jīvata-priya-
tamaṁ tam atispṛhayā yutam ||128||

niśi tadīya-samīpa-gataḥ sthiraḥ
śayanam utsuka eva karoti saḥ |
viharaṇāmṛtam asya nirantaraṁ
sad-upabhuktam anena nirantaram ||129||

iti śrī-kṛṣṇa-caitanya-caritāmṛte mahā-kāvye
pañcamaḥ sargaḥ
||5||


(6)
ṣaṣṭhaḥ sargaḥ

śrīvāsa-geham upagamya kadācid eṣa
vyākhyāṁ cakāra tad-anantaram eva nāmnām |
māhātmyam udbhaṭam idaṁ puruṣārtha-sarva-
śreṣṭhaṁ śruti-prakara-durlabha-modam ādau ||1||[footnoteRef:31] [31:  The principal metre in this chapter is vasanta-tilaka.] 


svīye vilāsa-rasa-navya-mahāmbu-rāśau
nityaṁ kutūhala-paro vijihīrṣur eṣaḥ |
ādau sva-nāma-mahimāmṛta-ramya-pūraṁ
harṣād vaco’ñjali-puṭair jagati vyakārīt ||2||

harer nāma harer nāma harer nāmaiva kevalam |
kalau nāsty eva nāsty eva nāsty eva gatir anyathā ||3||[footnoteRef:32] [32:  Murari 2.2.28] 


nādyaḥ pumān ayam udeti sadaiva bhūmau
nāma-svarūpam iti taṁ tu kalau vidantu |
vāra-traye ca punar-uktir athaiva-kāro
dārḍhyāya sarva-jagato bahu-jāḍya-bhājaḥ ||4||

kaivalyam eva tad idaṁ tv iti kevalasya
śabdasya dārḍhya-manane pratipādanaṁ tat |
yas tv anyathā vadati tasya gatir hi nāsti
nasty eva niścitam idaṁ punar eva-kārāt ||5||

ity ūcivān atha kṛta-prakaṭa-prakāśaḥ
śrīmad-varāsanam upetya kṛpā-samudraḥ |
pādāravinda-yugalena manorameṇa
śrī-rāma-paṇḍita-mukhān sama aspṛśad drāk ||6||

te’pi praṇamya sahasā nata-kandhareṇa
prema-svarūpa-bhajanaṁ muditāḥ samīyuḥ |
tebhyo dadāv abhimataṁ bhagavān prakāmaṁ
śrīmān sva-bhakta-jana-vatsalatātiramyaḥ ||7||

śuklāmbaro dvija-ravaḥ subhago’tha kaścid
ūce prabhuṁ prakaṭitātiśaya-prakāśam |
dvārāvatīṁ ca mathurāṁ ca sadaiva gatvā
māṁ duḥkhinaṁ kṣaṇam avekṣya dayasva nātha ||8||

kiṁ tatra santi na śṛgāla-cayās tataḥ kiṁ
teṣāṁ bhavet kim atha te na punaḥ śṛgālāḥ |
ity uktavaty atha vibhau dvija-puṅgavo’yam
uccaiḥ papāta bhuvi daṇḍavad utsukātmā ||9||

bhūyaś ca bhūri-karuṇo nijagāda vipraṁ
dīnānukampita-hṛdayo hṛdayaika-vettā |
adyaiva te’tra bhavitā prabhupāda-padme
sa-prema-bhaktir iti gaura-sudhā-mayūkhaḥ ||10||

sadyo’tha tasya caraṇeṣu nipatya bhūyaḥ
svidyan-manāḥ pulaka-sañcaya-pūritāṅgaḥ |
uccaiḥ-svareṇa bahulāśru-bharair vibhinno
vāg-gadgadena ca ruroda mahānubhāvaḥ ||11||

śrīmān gadādhara-mahāmatir atyudāra-
śīlaḥ svabhāva-madhuro bahu-śānta-mūrtiḥ |
ūce samīpa-śayitaḥ prabhunā rajanyāṁ
nirmalyam etad urasi pratisāryam ebhyaḥ ||12||

itthaṁ sa yad yad adadāt pramadena yasmai
yasmai janāya tad idaṁ sa gadādharo’pi |
prātar dadau satatam ullasitāya tasmai
tasmai mahāprabhu-vimukta-mahā-prasādam ||13||

saṅgrathya mālaya-nicayaṁ paricarya yatnāt
sad-gandha-sāra-ghanasāra-varādi-paṅkam |
aṅgeṣu tasya pariyojayati sma nityaṁ
sotkaṇṭham atra sa gadādhara-paṇḍitāgrataḥ ||14||

sāyaṁ kadācid atha taiḥ sva-padābja-bhaktaiḥ
śrī-gauracandra udito nija-kīrtanābdhau |
ākasmikair gagana-maṇḍalam ambuvāhair
vyāptaṁ nirīkṣya karuṇo’jani vighna-bhītyā ||15||

ādāya pāṇi-kamaleṣv atha mandirāgryaṁ
rāgān svarāṁś ca sakalān sa kṛtārthayitvā |
uccair jagau svaguṇa-sañcayam eva hṛṣṭaḥ
śrīmān anaṅga iva vigrahavān pṛthivyām ||16||

sadyas tadā jalamuco marutā prakīrṇā
bhejur diśaṁ diśam amī saha citta-khedaiḥ |
vyomātinirmalam abhūd udiyāya candraḥ
sārdhaṁ samasta-bha-gaṇena tamo’pahatyai ||17||

rajyan prasārita-karaḥ parirabhya gāḍhaṁ
ramyāṁ kṣapā-nava-vadhūṁ vitamo’ntarīyān |
ānanda-sindhu-laharī-cayam ucchalantaṁ
jyotsnām iṣād iva ramaty ayam oṣadhīśaḥ ||18||

gīrvāṇa-vartmani tadā vimale sadṛkṣaiḥ
pīyūṣam udgirati tatra sudhā-mayūkhe |
śrī-gaura-śīta-kiraṇo’py avanau sva-loke
saṅkīrtanāmṛta-rase ramati sma bhūyaḥ ||19||

śrīmat-padābja-padavī-vara-haṁsakādyaiḥ
pāṇi-pravāla-yugalaṁ valayair layaiś ca |
lātsyodgame sapadimanmatha-manmathasya
śrī-gaura-śīta-kiraṇasya rarāja bhūyaḥ ||20||

viprāṅganā-gaṇa-mukhendu-vinirgatais tair
uccair ulūlu-ninadair jaya-nāda-miśraiḥ |
khe’vasthitasya diviṣan nicayasya harṣa-
svānair atīva-tumulaḥ sumahotsavo’bhūt ||21||

kundāravinda-karavīra-navīna-malli-
jātyādi-puṣpa-nivahai rava-kḷpta-mālyaḥ |
śrīkhaṇḍa-kuṅkuma-lasan-mṛga-nābhi-paṅkair
ālipya sarva-tanum eva rarāja nṛtyan ||22||

śuklāmbaraḥ sa tu nipatya dharātalāntaḥ
śrī-gauracandram avadat sabhayaṁ mahātmā |
he nātha samprati kṛtā bhavatā navīna-
dvīpaṁ navaiva mathurā vividhair vihāraiḥ ||23||

ity uktavān bahala-gadgada-gadya-padya-
vākyena bhūmim abhito galad-aśru-pūraḥ |
vaihvalya-dainya-hṛdayaḥ satataṁ vimukta-
kaṇṭhaṁ ruroda bahuśaḥ stavanena tasya ||24||

nṛtyan vayasya-rucirāṁse’taṭe’tipīnaṁ
do-stambham arpayatisa kṣaṇam apy udāram |
uddāma-vepathu-calat-sakalāṅga-yaṣṭir
bhūmau skhalaty anupadaṁ vivaśaḥ kṣaṇaṁ ca ||25||

tebhyo varān kṣaṇam apīśvara-bhāva-ramyo
bhūyo dadāti sadayaṁ sadayaika-sindhuḥ |
nānā-vidhair atikṛpā-rasa-sindhu-candro
lokān aśikṣayad aśeṣa-vilāsa-bhāvaiḥ ||26||

āruhya sa kṣaṇam api svapadābja-bhakta-
skandhaṁ mahāprabhur atīva-vikāra-ramyaḥ |
ākrīati svajana-harṣa-samudra-pūram
ullāsayan niśi niśākara-koṭi-kāntaḥ ||27||

anyedyur udyad-ahimāṁśu-sahasra-bhāsvān
bhūmau vasan kara-tala-dvaya-tāla-pūraiḥ |
sarvā diśaḥ pratiravonmukharāḥ samantāt
kurvann uvāca nija-pāda-payoja-bhaktān ||28||

bhoḥ paśya paśya bhuvi ropitam āmra-bījaṁ
cūtasya paśya punar aṅkura eṣa jātaḥ |
paśyaiṣa samprati babhūva vitasti-mātro
bhūyo’pi paśya viṭapo’sya babhūva śīghram ||29||

śākhā babhūvur iha paśya nimeṣa-mātrāt
paśyāsya pallava-cayaḥ parito babhūva |
paśyaitad eva paripakvam abhūd athāsya
paśyābhavad grahaṇam apy aticitram etat ||30||

vṛkṣaś ca sarva-viṭapaś ca phalaṁ ca sarvaṁ
māyā-kṛtaṁ sakalam eva kuto’pi nāsti |
śailūṣa-ceṣṭitam idaṁ vitathaṁ yad etat
tat-prāpta-vaikṛtam anarthakatāṁ prayāti ||31||

etat tad apy amṛtam eva yad īśvarasya
kautūhalāya purataḥ kurute janaughaḥ |
prāpnoti sad-vasanam ṛktham atiprakāmaṁ
māyā-kṛtena ca phalaṁ labhate vicitram ||32||

evaṁ hi viśvam akhilaṁ vitathaṁ yad etan
niṣpādyate satatam īśvara-sevanāya |
tat sārthakaṁ bhavati samyag asatyam etat
satyaṁ bhaved aśuci yat tad idaṁ śuci syāt ||33||

tasmāj janaiḥ sakalam eva pareśvarasya
sevārtham apy anṛtam etad ihāvaceyam |
saṁsāra eṣa nahi tasya bhaved virodhī
sevā-paras tu nahi bādhyate eva kaiścit ||34||

atrāntare sva-purataḥ sthitam atyudāraṁ
proce mahā-karuṇa eṣa mukunda-dattam |
brahmeti kiṁ nu bhavatātra nirūpyate tad
itthaṁ nigadya ca papāṭha punaḥ svayaṁ saḥ ||35||

tathā hi—
ramante yogino’nante satyānanda-cid-ātmani |
iti rāma-padenāsau paraṁ brahmābhidhīyate ||36||[footnoteRef:33] [33:  Murari 2.4.16] 


bhūyo’pi taṁ samanuśiṣya jagāda nāthaḥ
kiñcit krudhādhara-dala-dvaya-kampitena |
rūpaṁ caturbhujam atīva-varaṁ tato’nyan
nūnaṁ kiyad dvibhujam ity ayi kiṁ mataṁ te ||37||

yady ātmanor hitam avaiṣi tadā parasmât
tad dvaibhujyaṁ varam iti pratikīrtaya tvam |
śrutvaiṣa tan nigaditaṁ karuṇā-vilāsi
bhūmau nipatya nijagāda saharṣa-śaṅkam ||38||

snātaṁ mayā sura-nadī-payasi prakāmaṁ
śrī-vaiṣṇavāṅghri-rajasāṅgam alaṅkṛtaṁ ca |
śrīman tvadīya-pada-padma-yugātapatraṁ
mūrdhni prayaccha kuru dāsya-pade’bhiṣekam ||39||

evaṁ niśamya karuṇā-rasa-pūrṇa-cetās
tad vāk-sudhā-pramuditena tataḥ pareśaḥ |
śrīmat-padāmbuja-yugaṁ nija-lokanātham
asyādadhāc chirasi pūtatame prasannaḥ ||40||

romāñca-sañcaya-samañcita-deha-yaṣṭir
niryad-vilocana-payojjhara-vṛnda-dhautaḥ |
tat pāda-paṅkaja-yugasya tadaiva labdhvā
sparśaṁ babhūva ka ivātiśayotsukātmā ||41||

bhūyo jagāda karuṇaika-nidhir murāriṁ
śrī-gauracandra idam udbhaṭa-bhāva-ramyaḥ |
ādhyātmikaṁ kim u kṛtaṁ na tavāsti gītaṁ
satyaṁ vadāśu tad idaṁ yadi vā kṛtaṁ bhoḥ ||42||

vāñchāsti cet tava jīvitam eva kiṁ vā
premodayeṣu tad idaṁ capalaṁ vihāya |
śrīmat-kṛpā-rasa-paripluta-pāda-padma-
māhātmya-rūpa-guṇa-varṇam ātanuṣa ||43||

śrutvā mahāprabhu-vaco madhuraṁ tato’sau
nārāyaṇo’vadad amuṁ prati vaidya-mukhyaḥ |
kāruṇyam īśvara vidhehi murāri-gupte
vaktuṁ yathārhati tavaiva caritra eṣaḥ ||44||

śrutvātha taṁ prati tadā parama-prahṛṣṭas
taṁ prārthanaṁ sa nijagāda kṛpā-samudraḥ |
yad yad vadiṣyati tad eṣa samastam eva
śuddhaṁ bhaviṣyati bhaviṣyati śaktir ugrā ||45||

śṛṇvann asau tad uditaṁ sumanāḥ prahṛṣṭaḥ
protphulla-roma-nicayo mumude murāriḥ |
pīyūṣa-sindhuṣu nimagnam ivātivelam
ātmānam udbhaTa-sudhaika-vaśo[footnoteRef:34] viveda ||46|| [34:  sudhaika-raso] 


śrīvāsa-paṇḍita-mahāmatir atyudāra-
śīlaḥ svabhāva-hari-bhaktir ato’tidhīraḥ |
śuddhaḥ svadharma-nirato bahu-śānta-dāntas
tat sevanena mumude’nudinaṁ mahātmā ||47||

evaṁ nirantaram upāsanayā ca nṛtyaiḥ
saṅkīrtanair api tathā vividhaiś ca bhāvaiḥ |
śrīvāsa-paṇḍita-mahāśaya eva nityaṁ
tat-saṅgato’tivilasan mumude mahātmā ||48||

adhyāpayan dvija-sutān aparedyur īśaḥ
śaśvat sva-nāma-guṇa-kīrtanam ātatāna |
daivād uvāca purato dvija-sūnur eko
nāthaṁ na kiñcid api jātu vidaṁs tad-ante ||49||

nāmno ya eṣa mahimā khalu so’rtha-vāda
itthaṁ khalasya parikarṇya sarvam |
karṇau pidhāya saha tena puraḥsareṇa
gaṅgā-taṭaṁ samagamad ghṛṇayā mahatyā ||50||

snātvā sa-cela udagāt saha cela-vṛndaiḥ
śuddhaiḥ śucir nija-gṛhaṁ mudito jagāma |
yaḥ kīrtayaty anudinaṁ ya idaṁ śṛṇoti
sa premṇi nāmni nitarāṁ bhavati pralīnaḥ ||51||

itthaṁ sva-nāma-mahimā prathamaṁ prakāmaṁ
prakhyāpitaḥ kramata eva śanais tathaiva |
ādhyātmikaṁ padam apāsitam ātma-padaṁ
padmopasevana-raso parameśvareṇa ||52||

nāthaḥ kadācid atha tair nija-pāda-bhaktaiḥ
śrīvāsa-paṇḍita-mukhaiḥ sukha-sāgaraḥ saḥ |
advaita-candram avalokitum asya gehe
śrīmān anaṅga iva vigrahavān pratasthe ||53||

gacchan pathi prathita-nartana-kīrtanādyair
gāyan naṭann api jagāma tad asya veśma |
advaita-candram adhibhūmiṣu daṇḍavat sa
bhūyaḥ papāta nija-bhakta-mahattva-vedī ||54||

āliṅganāny atha parasparam utsukāṅgau
tau cakratuḥ parama-kāruṇikau jagatsu |
advaita eva kim u kiṁ nu sa gauracandra
ity ūhitau jana-cayena babhūvatuś ca ||55||

śuddhāsane samupaviśya sa gauracandraḥ
svacchāṁ kathām akathayat karuṇaika-rāśiḥ |
āviṣkṛta-svapada-bhakti-vilāsa-lolo
nānā-vidhena nija-bhakti-nirūpaṇena ||56||

advaita eṣa nijagāda tato mahātmā
bhaktiḥ kalau na khalu vartata eva mūḍhāḥ |
ye saṁvadanti kudhiyaḥ sakalās ta ete
paśyantu tat tad aśṛṇot svayam eva nāthaḥ ||57||[footnoteRef:35] [35:  2.5.7] 


nāstīti yo vadati tasya gatir hi nāsti
tasyaiva janma viphalaṁ khalu so’ti pāpī |
bhaktir hi rājati kalau satataṁ tadāti-
krodhāruṇākṣi-yugalo bhagavān jagāda ||58||

śrīvāsa eṣa tad-anantaram ittham ūce
dṛṣṭvā tato dvijam avaiṣṇavam ekam ugram |
vighno babhūva nitarām ayam atra nūnaṁ
saṅkīrtane katham ito bahir eṣa yāti ||59||

tvac cintayālam alam atra na caiṣa vipra
āyāsyatīty avitathaṁ nijagāda nāthaḥ |
naivāgamat sa ca tadīya-mano-nideśair
atrāntare mudam iyāya sa bhūmi-devaḥ ||60||

śrīvāsa-vipra-tilakāṁsa-taṭe sa dakṣaṁ
vinyasya bāhum itaraṁ ca gadādharāṁse |
śrī-rāma-paṇḍita-varāṅga-taṭe padābjaṁ
dattvā rarāja sa sudhāṁśu-samūha-kāntaḥ ||61||

krīḍā-paro’sya nilaye sa maheśvarasya
rājīva-locana-yugaḥ kala-dhauta-gauraḥ |
smerānanaḥ sapadi darpaka-darpa-hārī
reje nijair jana-cayai racayan vihāram ||62||

adhyātma-tattvam abhi gaura-mahāprabhuḥ sa
vyākhyāṁ cakāra bahu-durgama-bodham anyaiḥ |
eko’vaśiṣyata ihāvirataṁ sa ātmā
sṛṣṭau sa eva punar ekaka eva bhāti ||63||

itthaṁ prasārya sva-karau karuṇā-samudro
muṣṭīcakāra ca punar drutam eva nṛtyan
sac-cit-svarūpam atha tattva-nirūpaṇaṁ tad
bhūyo jagāda jagad eka-gatiṁ prakāmam ||64||

bhāvo’pi niścitam anarthaka eva tasya
sad-rūpam eva sudhiyām avadhāraṇīyam |
yad brahmaṇo bhavati  naiva kadāpi muktir
ekatvam etad avabodham ṛte hi sā syāt ||65||

paśyāṅgulī karagate punar ekakasya
saiko’mṛtena nicitāṁ parilocitāṁ ca |
anyāṁ vraṇena galatātirām avadyāṁ
no paśyati kṣaṇam api prakaṭaṁ ghṛṇārtaḥ ||66||

itthaṁ sa eka iha śeṣa-padaṁ hy anādir
ātmā sadaiva pariśiṣyata evam eṣaḥ |
sopādhir eva bhavati prakaṭād upādher
mukto’nyathā sa khalu kaścid apīha jīvaḥ ||67||

itthaṁ prabhur bahu nirūpya nisarga-durgaṁ
jñānaṁ tathā laghutayā svajanān vibodhya |
viśramya tatra galad-aśru-jhara-plutākṣo
romāñca-sañcaya-yuto madhuraṁ jagāda ||68||

snihyan-manāḥ pulakito virudan hasaṁś ca
premāsavena jaḍavad gata-deha-dharmā |
gāyan naṭann api samastam idaṁ trilokaṁ
mad-bhakta eva paripāti punāti nityam ||69||

vāg gadgadā dravate yasya cittaṁ
rudaty abhīkṣṇaṁ hasati kvacic ca |
vilajja udgāyati nṛtyate ca
mad-bhakti-yukto bhuvanaṁ punāti ||
(bhā.pu. 11.14.24)

ity uktavān nija-janaiḥ karuṇaika-sindhuḥ
smerānanaḥ pramudito madhuraṁ nanarta |
nṛtyodyataḥ svayam asau jagatī-tale yat
prema prakāśayati tat-karuṇaiva saiṣā ||70||

tatrāparedyur amala-dyumaṇi-prakāśo’
dvaitaḥ sametya karuṇā-nidhi-darśanāya |
snātvārcanaṁ ca viracayya sameti yāvat
śrīvāsa-geham agamat prabhur eṣa tāvat ||71||[footnoteRef:36] [36:  Murari 2.6.1-2] 


gatvātha tatra sa manāg ghasitaṁ vidhāya
daṇḍe prasūnam upayojya ca huṅkṛtena |
etad gadārcanam aho kṛtam asti duṣṭa-
śāsty-artham ittham avadat kamalāyatākṣaḥ ||72||[footnoteRef:37] [37:  2.6.3] 


eko’sti duṣṭatama eva madīya-bhakta-
dveṣī galad-vraṇa-tanur bahu-kuṣṭha-rogaiḥ |
bhūyo’pi taṁ parama-nārakiṇaṁ vidhāsye
tac-chiṣyakān api tathā śva-śṛgāla-bhakṣyān ||73||[footnoteRef:38] [38:  2.6.4-6] 


icchāmi gantum aṭavīm ita eva sā bhūd
vyāghrasya ke’pi sadṛśā harayas tathānye |
kecit tathā tṛṇa-nibhās taravaś ca kecit
tenedam eva sumahad-vipinaṁ sudurgam ||74||[footnoteRef:39] [39:  2.6.7-8] 


advaita āgata iti śrutam asti kiṁ tan
nāyāty asau ciram ato nanu tatra yāmi |
itthaṁ vicintayata eva puro’sya bhūmau
so’yaṁ nipatya sabhayaṁ praṇanāma bhūyaḥ ||75||[footnoteRef:40] [40:  2.6.10-11] 


utthāpya śīghram atha taṁ tu kare gṛhītvā
prāha tvad-artham iha nūnam upāgato’smi |
ity ūcivān saha sa tena sadā kṛpāluḥ
khaṭvām adhiṣṭhita itaḥ prakaṭaṁ rarāja ||76||

tasyājñayātha sa nanarta bhṛśaṁ mahātmā-
dvaitaḥ sukhātiśaya-vihvala-citta-vṛttiḥ |
tat tad vilokya mudito nijagāda nāthas
taṁ tan-manaḥ sarasayan rasa-sindhu-candraḥ ||77||

samprārthyate satatam ebhir aye mahātman
premā tathā tava kṛte khalu dāsyate saḥ |
so’py abravīt tava padāmbuja-yugma-bhaktā
ete bhavanti khalu pātram amuṣya satyam ||78||[footnoteRef:41] [41:  2.6.14] 


jyotsnāvatīṣu rajanīṣu tathopaviṣṭas
taiḥ sārdham udyad-akhara-dyuti-dīpyamānaḥ |
advaitam eva nijagāda bhavān hi bhaktaḥ
kṣauṇyāṁ tvad-artham iha nūnam upāgato’smi ||79||

tac chṛṇvatātha jagade madhurair vacobhir
bhītyā ca bhūri-karuṇo jagatī-patiḥ saḥ |
śrīvāsa-bhūsura-vareṇa bhavat-kṛpaiṣā
bhaktaḥ ka eṣa yad idaṁ svayam īśa ūce ||80||

roṣeṇa kampa-daśana-cchadana-dvayas taṁ
śrīvāsa-paṇḍitam uvāca dṛḍhair vacobhiḥ |
bhaktaḥ kim uddhava ihainam ṛte madīyaḥ
kiṁ vā śukas tava yad evam abhūn manīṣā ||81||

asyāṁ hi bhārata-bhuvi prakaṭaṁ kim anyo’
dvaitaṁ vināsti sakalāmara-saṅgha-vandyam |
mat-tulya eva tad ayaṁ hy avadhāraṇīyo
naivāsya ko’pi bhuvane sadṛśo’sti jātu ||82||

tūṣṇīṁ babhūva tad ayaṁ vacanaṁ niśamya
tat tat tadā punar uvāca tathā kṛpāluḥ |
adhyātmam atra na kadāpi bhavad-vidhena
jihvāgrato’pi karaṇīyam idaṁ kṣaṇaṁ ca ||83||

yady ucyate kṣaṇam api prakaṭaṁ kadāpi
no dāsyate parama-durlabha-bhakti-yogaḥ |
ity uktavaty atha vibhau mama vismṛtiḥ syāt
tasmin tathā kuru tathety avadan mahāntaḥ ||84||

ūce murārir idam īśvara vedmi naivā-
dhyātmaṁ kadāpi bhagavan karuṇāṁ vidhehi |
jānāsi tac chrutam ihāsti mayā purastād
ity eva taṁ pathi jagāda mahāprabhuḥ saḥ ||85||

itthaṁ nidāgha-samayaḥ sa tadīya-nṛtya-
gītāmṛtena satataṁ sakale nṛ-loke |
śaityaṁ svabhāvam avalambya cakāra bhūyaḥ
snigdhaṁ vicitram idam atra manas taḍāgam ||86||

sūkṣmeṇa śubhra-vasanena sukhāvahena
kṛtvā śirasy anupamāṁ madhurāṁ vibhūṣām |
udyat-suvdruma-manohara-hāra-kaṇṭho
nṛtyodyame vijayate kanakādri-gauraḥ ||87||

uddāma-dor-dvaya-vilāsa-viśeṣa-bhājā-
keyūra-kaṅkaṇa-lasad-valayādinā ca |
haimāṅgulīya-vilasad-viralāṅgulīko
nṛtyodyame jayati manmatha-manmatho’sau ||88||

pratyagra-phulla-sarasīruha-ramya-pāṇiḥ
kānti-cchaṭāsravaṇa-dīpita-dik-samūhaḥ |
vakṣaḥ-sthala-dyuti-vinirjita-meru-śṛṅgo
nṛtyaty asāv avirataṁ madhurādharauṣṭhaḥ ||89||

cañcan-manorama-dhaṭī-paridhāna-ramyas
tat tad bahir vilasatā rasanena kamraḥ |
uddāma-nartaka-ghaṭṭā-mukuṭārgha-ratnaṁ
lāsye vilāsa-rasiko madhuraṁ cakāsti ||90||

śrīman-nitamba-paribimba-vilambi-rājad-
uddaṇḍa-sārasana-vibhrama-citta-hārī |
ūru-dvayoru pariṇāha-miṣeṇa cāru-
sad-vṛtta-rāma-kadalī-dvayam eva bibhrat ||91||

śrīmat-padāmbuja-yugaṁ vara-haṁsakādyair
udyan-nakhendu-maṇi-dīdhitibhiḥ praphullam |
bibhrad-vilāsa-param aṅka-talaṁ ca ramyaṁ
nṛtyotsave vijayate druta-hema-gauraḥ ||92||

udyat-pravāla-ruci-rañjita-pāda-mūlo
vinyāsa-cāru-madhuraṁ viharan pṛthivyām |
nṛtyodyame madhura-komala-kānta-kāntiḥ
śrīmān anaṅga iva vigrahavāṁś cakāśe ||93||

udyan-mṛdaṅga-karatālaka-mandirādyair
uccaiścarat svara-puraḥ-sara-ramya-gītaiḥ |
viprāṅgaṇā-gaṇa-mukhāmburuhodgatena
proccair ulūlu-ninadena mahān maho’bhūt ||94||

puṁskokila-svara-manohara-kaṇṭha-nādāḥ
san-mandirāyuga-vibhūṣita-pāṇi-padmāḥ |
uccair jaguḥ sapadi nṛtyam avekṣya tasya
hṛṣṭāḥ pramoda-madhuraṁ pulakākulāṅgāḥ ||95||

romāñca-sañcita-tanur galad-aśru-dhārā-
dhautaḥ śramāmbu-laharī-parimiśritāṅgaḥ |
bhāvair athāṣṭabhir aśeṣa-rasena nāthaḥ
proddāma-nartaka-ghaṭā-mukuṭārgha-ratnam ||96||

uddāma-niḥśvasita-māruta-vepamāna-
raktādhara-dvitaya-pallava-kānti-kamraḥ |
dantāṁśu-dhauta-daśana-cchāda-bhinna-kānti-
kānto rarāja naṭanena vilāsa-bhājā ||97|| (yugmakam)

itthaṁ vidhāya naṭanaṁ nava-kambalena
ramye varāsana-tale paṭu-vibhramāḍhyaḥ |
tatropaviśya viśade madhuraṁ jagāda
śrīvāsa-paṇḍitam atīva subhāga-dheyam ||98||

śrīr viṣṇu-bhaktir iyam eva bhavān amuṣyā
vāsaḥ sthitis tvayi virājati viṣṇu-bhaktiḥ |
śrīvāsa ity adhikṛto madhureṇa nāmnā
paścān murārim avadat kavitāṁ paṭheti ||99||

so’yaṁ papāṭha kavitāṁ svakṛtām anekāṁ
śrī-rāghavendra-guṇa-rūpa-vilāsa-gāthām |
itthaṁ niśamya raghunandana-rāja-siṁha-
ślokāṣṭakaṁ padam adhāt tad amuṣya mūrdhni ||100||[footnoteRef:42] [42:  Murari 2.7.10-17 draṣṭavyam |] 


taṁ rāma-dāsa iti bho bhava mat-prasādād[footnoteRef:43] [43:  Murari 2.7.18d verbatim] 

bhāle lilekha caturakṣaram etad eva |
paścāt papāṭha madhuraṁ madhurākṛtiḥ sa
ślokaṁ mahāprabhur atīva kṛpā-samudraḥ ||101||

na sādhayati mā yogo na sāṅkhyaṁ dharma uddhava |
na svādhyāyas tapas tyāgo yathā bhaktir mamorjitā || (bhā.pu.11.14.20)[footnoteRef:44] [44:  Murari 2.7.20] 


itthaṁ papāṭha madhuraṁ tata āgatāṁs tān
ūce dvijān dvija-mayūkha-samāplutoṣṭhaḥ |
śrīvāsa eva vadatīha yadā yathā vai
kartavyam etad adhunā niyataṁ bhavadbhiḥ ||102||

śrī-rāma-paṇḍitam athāha sadaiva kāryaṁ
jyeṣṭhasya sevanam idaṁ hi mamaiva sevā |
etena te sakalam eva śivāya bhūyād
itthaṁ vadan sa ruruce rucirānanenduḥ ||103||

śrīvāsa-paṇḍita-samarpita-dugdha-pūga-
mālyāni tatra sa niṣevya tato’vaśeṣam |
tebhyaḥ prasāda-sumukho nija-pāda-padma-
bhaktebhya eva bhagavān pradadau kṛpābdhiḥ ||104||[footnoteRef:45] [45:  2.7.25] 


itthaṁ nināya sakalāṁ sa niśāṁ niśeśa-
koṭi-prakāśa-madhurānana-candra-bimbaḥ |
udyāti tigma-kiraṇe’tha mahāprabhuṁ taṁ
sannamya veśmani yathātatham īyur ete ||105||

bhūyaś ca deva-taṭinī-plavanena mugdhāḥ
sampūjya deva-sadanāc ca yathāyathaṁ te |
ājagmur asya pada-paṅkaja-darśanārthaṁ
tan-mātra-jīvana-mahauṣadhayo mahāntaḥ ||106||

dṛṣṭvā mahāprabhur athaiva samāgatāṁs tān
ūce payodhara-gabhīra-ravaḥ sudhīram |
atrāgato’sti matimān avadhūta-nityā-
nandaḥ śrutaṁ katham amuṣya vilokanaṁ syāt ||107||

he rāma-paṇḍita mukunda murāri-gupta
nārāyaṇa drutam itas tvaritaṁ prayāta |
atrāsti sa pracura-bhāgya-bharo mahātmā
gatvā samānayata taṁ mahitānubhāvam ||108||[footnoteRef:46] [46:  2.8.4] 


ājñāpitā iti mahāprabhunā tatas te
gatvā bhṛśaṁ pathi vicārya na taṁ vilokya |
bhūyaḥ sametya ca vilokita eṣa naiva
kutrāpi kiṁ bata vidheyam itīdam ūcuḥ ||109||

bhūyas tathāha bhagavān adhunā na dṛśyaḥ
so’yaṁ bhavadbhir iha sāyam avekṣitavyaḥ |
svān svān gṛhān sapadi gacchata tat tadānīm
atrāgamiṣyatha tatheti yayur gṛhaṁ te ||110||[footnoteRef:47] [47:  2.8.6-7] 


sāyaṁ tataḥ pathi calan saha taiḥ kṛpālur
vaidyaṁ murārim avalokya jagāda dhīram |
ācārya-nandana-gṛhe’sti hi so’vadhūtas
tatra prayāhi capalaṁ tam ihānayeti ||111||

itthaṁ sa tatra samupetya dadarśa nityā-
nandaṁ prabhuṁ ca samalokayad eṣa sākṣāt |
ānamya taṁ madhuram āha sudhāṁśu-kamraḥ
kākvā nayena vinayena kṛpā-rasābdhiḥ ||112||

tvaṁ bhūtale’tula-mahā-mahimārṇavo’si
saṁsāra-sāgara-viśoṣaṇam ātanoṣi |
niḥśeṣa-dehi-kula-nandathum eva kurvan
pāṣaṇḍināṁ hṛdayam ākulayasyaśeṣam ||113||

tvaṁ tyakta-loka-nicayo’pi samasta-loka-
samyak-śritāṅghri-kamala-dvaya eva nityam |
vairāgyam āśrayasi santatm eva loke
rāgo mahān pravirataḥ khalu lakṣyate’sau ||114||

ity ūcivān saha nijāṅghri-saroja-bhaktaiḥ
saṅkīrtanaṁ samakaron naṭanaṁ ca bhūyaḥ |
tatrāvadhūta-pada-dhūlibhir ātma-loka-
śīrṣaṁ cakāra paripūtatamaṁ paraṁ saḥ ||115||

itthaṁ vrajan pathi śacī-tanayaḥ sa tais tais
tasyāvadhūta-paramasya kathāṁ jagāda |
jñānaṁ puro bhavati bhaktir atho viraktir
itthaṁ vadaty ayam ataḥ paramo’yam eva ||116||

itthaṁ vicintya karuṇābdhir athāparedyur
bhikṣārtham asya niyataṁ nirato babhūva |
sad-bhojitaṁ tad anu candana-kuṅkumādyaiḥ
pratyaṅgam evam anulipya nananda nāthaḥ ||117||

anyedyur eṣa bhagavān avadhūta-veśaḥ
śrīvāsa-geham agamat kṣudhitaḥ prakāmam |
āmantrya so’numumude dharaṇī-surāgryo
bhikṣāṁ dadau tad anu candanakair lilepa ||118||

viśrāmam atra sa cakāra tathaiva bhuktvā
tatraiva so’pi karuṇā-nidhir udgato’bhūt |
āgatya deva-nilaye vara-kambalena
ramyaṁ varāsanam upetya rarāja nāthaḥ ||119||

ūce’vadhūtam atha gaura-sudhākaro’sau
māṁ paśya paśya kṛtavān asi yac chramaṁ tvam |
ity ukte eṣa nahi kiñcana tasya dehe
praikṣiṣṭa naiva tad buddha mahānubhāvaḥ ||120||

jñātvā sa ittham atikāruṇikas tatas tān
ūce bahir vrajata śīghram ito bhavantaḥ |
gacchatsu teṣu sa ca tatra dadarśa tasya
dehe dineśa-śata-koṭi-maho mahīyaḥ ||121||

puraḥ ṣaḍbhir dorbhiḥ parama-ruciraṁ tatra ca punaś
caturṇāṁ bāhūnāṁ parama-lalitatvena madhuram |
tadīyaṁ tad-rūpaṁ sapadi parilocyāśu sahasā
tad āścaryaṁ bhūyo dvibhujam atha bhūyo’py akalayat ||122||

vilokyotthaṁ tat tat parama-ramaṇīyaṁ sumadhuraṁ
kṛpāsindho rūpāmṛtam idam amandaṁ pramuditaḥ |
jahāsoccair nṛtyann atiśaya-sukhāsphālana-paro
bhṛśaṁ nityānandaḥ sukha-jaladhi-samplāvita-tanuḥ ||123||

iti śrī-kṛṣṇa-caitanya-caritāmṛte mahā-kāvye
ṣaṣṭhaḥ sargaḥ
||6||


(7)
saptamaḥ sargaḥ

aparedyur eṣa niśi suptim ito
viruroda nirbharam atiprakaṭam |
tanayaṁ tathāvidham avekṣya śacī
sabhayaṁ jagāda jagad-eka-patim ||1||[footnoteRef:48] [48:  ] 


kim u tāta roditi bhavān avadat
sa tatheti mātaram uvāca tataḥ |
ayi nidrayā vikalitena mayā
sa vilokto’sti madhuro madhuraḥ ||2||

nava-nīla-nīrada-samūha-rucir
nava-nīla-kaṇṭha-dala-maṇḍanakaḥ |
ghana-medurātikuṭila-prasarat-
kaca-sañcaya-prasṛta-bhāla-talaḥ ||3||

surasuna-sañcaya-vataṁsa-rasa-
pramada-bhramad-bhramara-vibhrama-bhṛt |
alasollasan-madhura-cilli-lataḥ
śravaṇānta-sañcarita-netra-yugaḥ ||4||

aruṇāruṇākṣi-kamalaḥ pramado
ghana-sāndra-dṛṣṭi-laharī-madhuraḥ |
sad-apāṅga-bhaṅgima-jagan-madanaḥ
smita-gaṇḍa-maṇḍala-lasan-mukuraḥ ||5||

tapanīya-kuṇḍala-vilāsa-lasac-
chravaṇa-dvayī-hṛta-jagad-dhṛdayaḥ |
nava-vidruma-druma-kaḍamba-lasan-
madhurādhara-dyuti-sudhā-madhuraḥ ||6||

daśana-prasūna-ruci-mañjarikā-
dhara-pallavāruṇima-kamra-mukhaḥ |
madhu-mādhurī-madhura-sac-cibukaḥ
śuci-kambu-kaṇṭha-taṭa-hāra-dharaḥ ||7||

nava-mauktika-prakara-hāra-latā-
vilasad-galo vilasad-aṁsa-taṭaḥ |
tapanīya-sūtra-parikḷpta-lasad-
vara-kaustubha-sphurad-uraḥ-saraṇiḥ ||8||

amara-prasūna-nava-mālya-karlā-
lalitorupīna-sad-uro madhuraḥ |
vara-jānu-lambi-mṛdu-pīna-bhujā
vilasad-varāṅgada-sukaṅkaṇakaḥ ||9||

karameyamadhyamavilāsalasad-
vara-bandhurodarakaṭīrataṭaḥ |
abhinābhivītatapanīyadhaṭī-
lasadañcalāñcita-padāgra-taṭaḥ ||10||

smita-dīdhiti-snapita-dig-valayaḥ
karuṇā-kaṭākṣa-madhuraḥ kamalaḥ |
iti taṁ vilokya sahasāvirabhūt
sukha-sañcayair mama suvihvalatā ||11||

atha rodimi pratimuhur vikalaḥ
sukha-sāgare’smi kṛta-samplavanaḥ |
tanayoditāny atha niśamya śacī
sahasābhavat sapulakaṁ muditā ||12||

prabhur apy asau nayana-vāri-jharair
jaladhi-dvayaṁ kim adadhād urasi |
kiyatā dinena samupetya babhau
dvija-puṅgavālaya-varaṁ tad idam ||13||

mahanīya-mūrtir avadhūta-vibhuḥ
paridhūta-sarva-kali-kāla-malaḥ |
sa punar eva tatra karuṇāmbunidher
atisundarīṁ madhura-rūpa-sudhām ||14||

apibad vilocana-puṭena muhur
natṛṣo’sya pāram agamad vibhavaḥ |
vara-ṣaḍ-bhujaṁ tam atha dakṣiṇato
dara-cakra-nirmala-gadāstra-dharam ||15||[footnoteRef:49] [49:  2.8.27] 


muralī-varāmburuha-śārṅga-dharaṁ
rucirair athāpara-bhuja-tritayaiḥ |
druta-śātakumbha-maya-bhūmiruhas
taruṇāṅkuraṁ karuṇayāruṇitam ||16||

vara-kaustubha-dyuti-virājad-uraḥ
sthala-śobhi-mauktika-saraṁ sarasam |
śravaṇa-dvayānta-vilasan-makarā-
kṛti-kuṇḍala-sphurita-gaṇḍa-yugmam ||17||

nava-nīla-ratna-varahāra-lasad-
vara-kambu-kaṇṭha-ruciraṁ kamalam |
prathamoditārka-kara-gaura-varā-
mbaram ullasad-guru-nitamba-taṭam ||18||

iti taṁ vilokya karuṇā-jaladhiṁ
mumude’vadhūta-vibhur eṣa bhṛśam |
tad-anantaraṁ bhuja-catuṣṭaya-sat-
kamanīya-rūpam atha bāhu-yugam ||19||

avalokya vismita-manāḥ sumanāḥ
sumanaś cāyaṁ rahasi taṁ vyākirat |
tad-anantaraṁ ca bahu-harṣa-bharair
vidalan-manā naṭitum ārabhata ||20||

parirabhya nirbharam asau svajanān
svajana-pramoda-bhara-kṛt karuṇaḥ |
bhṛśam eva nartana-kalākulito
hari-kīrtanāmṛta-nadī-plavanāt ||21||

mudito babhūva jagatī-tritaye
janam ātmanaḥ sama-manā kalayan |
pada-paṅkaja-dvaya-parāga-lava-
grahaṇena yasya vidhurā vibudhāḥ ||22||

vividhāṁ śriyaṁ sapadi yat kṛpayā
labhate sadā bhuvi samasta-janaḥ |
kim u tasya bhūri-mahimāmbu-nidher
manujaiḥ kṣitau parimitiḥ kriyatām ||23||

balarāma ity avani-madhyam adhi
prathito ya eṣa mahanīya-guṇaḥ |
atha gaura-śīta-kiraṇaḥ svajanān
nijagāda bhūri-karuṇaḥ kamanaḥ ||24||

avadhūta eṣa paribhoga-gataḥ
kamalākṣa-deva-bhavane jhaṭiti |
amunā samaṁ vrajata tasya puro
‘sya ca san mahattvam upakīrtayata ||25||

tam upetya te samam anena muhur
bhuvi daṇḍavan-nati-tatiṁ vidadhuḥ |
bhuvi rudra ity adhigato’sti hi yaḥ
kamalākṣa-saṁjña iha vipra-kule ||26||

avatīrṇatām upagatantam amī
parilokya nātha-gaditaṁ jagaduḥ |
sa niśamya ṣaḍ-bhuja-caturbhujatām
avanītale vihita-gaura-tanoḥ ||27||

karuṇālayasya mumude subhṛśaṁ
sukha-sāgare vihita-samplavanaḥ |
atha tan nivedana-vaco-muditā
vinivedya te hy upanatā anayan ||28||

karuṇālayasya caraṇābja-rajaḥ
parigṛhya tat-pada-yugānugatāḥ |
aparedyur apy ayam amanda-guṇaḥ
kamalākṣa-deva udiyāya tataḥ ||29||

avalokya gaura-śaśinaṁ ca tadā
mada-siṁha-nāda-ruciraḥ samabhūt |
samupāgate’tra mahanīya-guṇe
giriśa-prabhau prabhur asau jagatām ||30||

sahasāvirātanuta bhūridayaḥ
prakaṭa-prakāśam atha gauḍa-śaśī |
bhuvi nārado’yam iti yaḥ prathito
bhavaneṣu tasya sa tu deva-gṛhe ||31||

prakaṭa-prakāśam avadarśya tadā
sukham asya bhūri-karuṇo’tanuta |
atha taṁ tathā-vidham avekṣya bhṛśaṁ
nanṛtur jagur mumudire bahu te |
paripūjya puṣpa-phala-pūga-dhanair
bhuvi daṇḍavad bahu-sukhair anaman ||32||

paritas tad-arcanam asau kṛpayā
parigṛhya tebhya idam eva dadau |
vasanaṁ prasūnam api kāruṇikaḥ
karuṇālayasya karuṇā mahatī ||33||

jagatī-trayasya janatābhir ati-
pratimṛgyam atyasulabhaṁ bahudhā |
apavargam apy atilaghuṁ sahasā
sukha-tan-mayā vidadhur ittham amī ||34||

na dinaṁ na rātrim atha te’tha vidur
na sukhaṁ na duḥkham api te paramāḥ |
kim anīpsitāpi satanīn abhajaj
jaḍatā-miṣeṇa bhuvi muktir amūn ||35||

abhibhāsvad-udgamanam ittham amī
nanṛtur jagur mumudire bahu te |
rajanīṁ vinīya sakalāṁ ca punar
divasādim etya vivaśā abhavan ||36||

dyunadī-jalaṁ samavagāhya tataḥ
prathamaṁ dinasya muditās ta ime |
asudhāraṇaika-paramauṣadhivac
caraṇaṁ prabhor mṛdutaraṁ dadṛśuḥ ||37||

atha tasya nartana-vilāsam imaṁ
parilokituṁ sarabhasaṁ muditaḥ |
mudiraḥ śanair nabhasi kiṁ vidadhau
sahasodgamaṁ madhura-medura-ruk ||38||

bhuvi bhāti gaura-hima-raśmir ayaṁ
madhura-dyutiḥ kim adhunā bhavatā |
iti bhūriśo nabhasi candramasaṁ
jaladodgamaḥ sapadi kiṁ pidadhe ||39||

iha gauracandra-mahasā mahatā
parinirjito dinapatir nabhasi |
trapayaiva kiṁ viniviveśa bhṛśaṁ
jaladāvalīṣv avralāsu tataḥ ||40||

vikasat-kadamba-nava-gandha-rasair
aticāru-vāsitavatīḥ kakubhaḥ |
parirabhya harṣa-bhavam aśru-bharaṁ
jaladodgamaḥ kṣaṇa-vaśād amucat ||41||

karuṇāsavena madhure madhure
caraṇāmbuje’sya bhuvi rājati kim |
iha mādṛśair iti mamajja tadā
sarasīruhāṁ tatir iyaṁ sarasi ||42||

hariṇī-dṛśāṁ kuṭila-medura-sat-
kaca-pāśa-bhāsura-ruco jaladāḥ |
capalācayair madhuratāṁ dadhire
sphuṭa-ketakāṅkita-tamāla-taroḥ ||43||

laghu-nṛtyato’sya caraṇāmburuhaṁ
kṣiti-saṅgamo vyathayate bahuśaḥ |
iti cintayā jalamucaḥ salilair
mṛdulāṁ sadaiva dharaṇīṁ vidadhuḥ ||44||

sa yadā sukhena tanute naṭanaṁ
vilasat-padāmbuja-vilāsa-rasaḥ |
jaladās tadaiva karuṇaika-nidher
lalitātapatra-suṣamāṁ dadhati ||45||

nava-vidruma-druma-kadamba-rucā
pada-pallavasya madhura-cchaṭayā |
dharaṇīṁ cakāra karuṇābdhi-rasā-
varuṇāyitāmaruṇa-pāṇi-talaḥ ||46||

tapanīya-gaura-vapuṣo mahasā
naṭato’sya vārida-balavat-timirāḥ |
kakubho vibhinna-rucayo militāḥ
mṛganābhi-kuṅkuma-rucaṁ vidadhuḥ ||47||

tata āgataṁ ca haridāsa-mahā-
mahitāśayaṁ sumahanīya-guṇam |
nija-pāda-paṅkaja-madhūnmada-sad-
bhramaraṁ vilokya mumude sa vibhuḥ ||48||

parirabhya nirbharam amuṁ sahasā
sva-padābja-bhaktam anuraktatamam |
varam āsanaṁ karuṇayā svajanair
nayana-śriyānayad aneka-kṛpaḥ ||49||

abhivādya tat tu śirasā praṇato
varam āsanaṁ bhuvi cakāra padam |
prabhupāda-paṅkaja-parāga-cayaṁ
parigṛhya bhakti-parayā sadhiyā ||50||

tanum asya candana-rasena tadā
parilipya mālyam avayojya hṛdi |
sa caturvidhaṁ madhuram annam ataḥ
paribhojya bhuri-karuṇo mumude ||51||

anunṛtya so’pi hari-kīrtanataḥ
satataṁ prabhor nilaya eva babhau |
avalokya taṁ ca nija-pāda-yuga-
priyam ānananda sa tu gaura-śaśī ||52||

atha tatra tena saha deva-ghaṭā-
mukuṭārghya-ratna-ruci-rāji-padaḥ |
gamanāya geham abhitaḥ sahasā
gatavantam āha giriśaṁ sa vibhuḥ ||53||

sa tatheti tasya vacanād giriśaṁ
pṛthivī-taleṣu kamalākṣa iti |
prathito ya eṣa bhavanaṁ muditaḥ
sa yayau jagat-prabhu-girā parayā ||54||

avadhūtam īśvaram atho vinayān
nijagāda taṁ jigamiṣuṁ yaminam |
samanuvrajann iti vidhehi vibho
sumahā-prasādam amalaṁ vasanam ||55||

iti tad-bahirvasanam ekam asau
parigṛhya kāruṇikatāṁ racayan |
nija-pāda-jīvana-dhanebhya ṛte
kamalākṣa-devam adadāt karuṇaḥ ||56||

abhivādya tat tu śirasā ta ime
prabhuṇā samaṁ sva-gṛham eva yayuḥ |
dyunadī-jaleṣu vihitāplavanāḥ
kṛta-pūjanā api yathā-vidhi te ||57||

anusandhyam āyayur atho nilaye
parameśvarasya paramollasitāḥ |
sa upāgataḥ sahṛdayaiḥ paramair
jagatāṁ prabhu-prabhavatā mahasā ||58||

mahatā mahena mahanīya-tanur
nija-kīrtanaṁ naṭanam apy akarot |
sa tu cakravad bhramaṇa-vibhrama-saṁ-
prasaran-mahaḥ-samudayena tadā |
tirayann ilāvṛta-vilāsa-rucaṁ
rucirānano rucira-vāg-amṛtaḥ ||59||

naṭanāntare nija-janān paritaḥ
parirabhya nirbharam atho saha taiḥ |
viluṭhan karuṇāmbuja-yugena mudaṁ
pravahan mṛgendra iva samprababhau ||60||

ciram evam eva dharaṇīṣu vibhuḥ
pariluṭhya bhakta-nicayāntarataḥ |
bhuvi nārado ya iha vipra-varaḥ
parigṛhya taṁ prabhu-varo’ntaradhāt ||61||

na samīkṣyate’tha bhṛśam ākulitās
tam itas tataḥ samanusandadhire |
ta itas tato’tha na samīkṣya bhṛśaṁ
vikalā babhūvur atiduḥkha-bharaiḥ ||62||

atha tāṁs tathāvidha-hṛdaḥ karuṇān
adhigamya bhuri-karuṇo madhuraḥ |
vikiran manojñatamadṛṣṭi-sudhāṁ
sa tu gauracandra udiyāya tataḥ ||63||

abhito’bhitas tam abhi gaura-rucaṁ
kamalānanaṁ karuṇayā parayā |
parilokayantam atisāndra-mudaṁ
nayanair nitāntam apibann iva te ||64||

tad-anantaraṁ ca rabhasākulitaiḥ
saha taiḥ sva-pāda-yuga-mātra-dhanaiḥ |
nija-kīrtanāmṛta-rasena muhur
naṭanaṁ cakāra rasa-sindhu-śaśī ||65||

atha karhicid bahu-vilāsa-nidhī
rajanī-mukhe sukhamayāmbunidhiḥ |
avakṛṣya bhakta-jana-vastra-cayaṁ
parito vilasya punar eva dadau ||66||[footnoteRef:50] [50:  2.10.16-17] 


tad-anantaraṁ ca punar atīva-sukhād
avadhūta īśvara upetya tataḥ |
avalokya gauram atisāndra-rucaṁ
madhuraṁ jagau naṭanam apy akarot ||67||

naṭanāntare tu bhagavān jagatāṁ
prabhur ādideśa nija-bhakta-janān |
avadhūta-pāda-kamalasya śubhāny
avanejanāni pibata kramataḥ ||68||

ta idaṁ niśamya vacanaṁ śirasā
praṇatena tat-pada-payāṁsi dadhuḥ |
upajīvinaś caraṇa-paṅkaruho
vacane bhavanti satataṁ niratāḥ ||69||

vacasā vilāsa-gamanena kṛpā-
mṛdunā vilokita-rasena tataḥ |
hasitena sāndra-madhureṇa sukhaṁ
vidadhe janasya jagatāṁ karuṇaḥ ||70||

viharantam ittham avalokya sadā
paramaṁ prabhuṁ nabhasi deva-gaṇāḥ |
dayitākulaiḥ pramada-matta-dhiyo
divasaṁ niśāṁ ca gamayanti mudā ||71||

haridāsa īśvara iti prathitaḥ
paramo jano dayita-gaura-padaḥ |
punar etya nūpura-manojña-pada-
dvitayo nanarta parameśa-puraḥ ||72||

punar āgataḥ sa kamalākṣa-vibhuḥ
prabhupāda-paṅkaja-yugaṁ mṛdulam |
parilokya harṣa-vibhavāpluta-dhīḥ
subhṛśaṁ nanada jagatī-sukhadaḥ ||73||

lalitena pādya-salilena tataḥ
saha dūrvayākṣata-cayaiś ca tataḥ |
sumanaś-cayair malaya-janma-rasaiḥ
paripūjya taṁ prabhu-varo’nnam adāt ||74||

atisādhvasādara-rasena tataḥ
sa mahā-prasādam avagṛhya mudā |
prabhunā samaṁ pari nanarta bhṛśaṁ
hari-kīrtanāmṛta-sukhāmbu-nidhau ||75||

atha kaścanātiśaya-dīna-manās
tanayena bhikṣu-reṇu saṅgatayā |
naṭato’sya gaura-śaśinaḥ paramaṁ
kim apīha vīkṣya vimumoha tataḥ ||76||

ciram utthitas tu sa jagāda tadā
kim aho vilokitam aho kim iti |
tad-anantaraṁ ca saha tair muditaḥ
samakīrtayan lalita-gīta-kalām ||77||

iti bhikṣur eṣa vipulaiḥ pulakair
dviguṇībhavat-tanur atīva-sukhī |
nayanāmbubhiḥ satata-dhauta-tanū
rasa-sāgare paramamarja bhṛśam ||78||

atha karhicid dvija-kulaika-śaśī
bhuvi yas tu nārada iti prathitaḥ |
apaṭhad bṛhat-pada-yutaṁ prathamaṁ
sahasra-nāma-kṛta-paitra-kṛtiḥ ||79||

sva-gṛhe sthitaḥ sa bhagavān nṛharer
abhidhāṁ niśamya mahito mahasā |
narasiṁha-bhāvam adhigatya tataḥ
puruṣarṣabho’gamad amuṣya gṛham ||80||

mahatīṁ gadāṁ kara-payoruhayoḥ
parigṛhya duḥsaham upetya mahaḥ |
abhidhāvati sma pathi bhūmi-talaṁ
dalayan padāmbuja-valad-dalanaiḥ ||81||

atha taṁ tathā-vidham avekṣya janāḥ
pathi dhāvanena paridīpta-javam |
abhito’bhito bhayam upetya bhṛśaṁ
paridudruvur drutam atipracalāḥ ||82||

sa tu tān palāyana-parān manujān
avalokayaṁs tad iha sausthyam adhāt |
parihāya tāṁ sumahatīṁ ca gadām
agamac chanair bhavanam asya tadā ||83||

upagamya tatra manasā mṛdunā
janatā-palāyana-vilokanataḥ |
aparādhavān aham amutra jane
satataṁ kim ity atha jagāda vibhuḥ ||84||[footnoteRef:51] [51:  2.11.10] 


na hi te kvacāpi bhagavan bhavitā
nikhilāparādha-śamanasya vibhoḥ |
aparādha eṣa karuṇā-vibhavas
tava satyam ittham avadat svajanaḥ ||85||[footnoteRef:52] [52:  2.11.11-12] 


aparedyur asya karuṇāmbu-nidheḥ
purataś ca kaścana sugāyanakaḥ |
śiva-gītam uttama-sukhena jagau
karuṇāśayāsya karuṇasya vibhoḥ ||86||[footnoteRef:53] [53:  2.11.13] 


niśamayya gītam atidhīra-padaṁ
lalitaṁ babhūva bhagavān muditaḥ |
adhiruhya tasya lasad-aṁsa-taṭaṁ
naṭanaṁ cakāra sa ca dhūrjaṭivat ||87||

mada-ghūrṇitākṣi-yugalo vipulaiḥ
pulakair atīva-ruciro rucimān |
sa tad-aṁsa-mūlam adhiruhya tadā
śivavan nanarta karuṇāmbunidhiḥ ||88||

bhuvi yas tu nārada iti prathitaḥ
sa papāṭha tatra giriśa-stavanam |
atisusvaraḥ sa tu mukunda-bhiṣak-
stavanaṁ mahimna iha hanta jagau ||89||[footnoteRef:54] [54:  2.11.15-17] 


tad-anantaraṁ sa tu tad-aṁsa-bhuvaṁ
parimucya tatra rabhasād abhajat |
varam āsanaṁ nija-janān satataṁ
pariharṣayan kumuda-bāndhavavat ||90||

naṭanāvasāna-samaye’nya-dine
purataḥ sametya vinipatya bhuvi |
bhṛśam agrahīt pada-payoja-rajāṁsy
atha kācana dvija-vadhū-pravarā ||91||[footnoteRef:55] [55:  2.11.21] 


tad idaṁ vilokya sahasaiva tayā
vihitaṁ babhāra bhau-duḥkha-bharam |
dyunadī-jale’tha nipapāta tadā
capalaṁ prasṛtya bahudhā vikalaḥ ||92||[footnoteRef:56] [56:  2.11.22] 


tam amuṁ tathāvidham avekṣya balī
samam uddadhāra payaso’tibalāt |
avadhūta-deva iha gaura-vibhuṁ
gurudor-dvayena sahasā vikalaḥ ||93||

haridāsaka-prabhṛtayo’nucarāḥ
sahasā sametya bahudhā vidhurāḥ |
parivavrur enam atikāruṇikaṁ
sabhayaṁ sa-gadgadam amī ruruduḥ ||94||

sa murāri-gupta-nilayaṁ saha tair
upagatya bhūri-karuṇaḥ prababhau |
punar pay agād dvija-geham atho
rajanīṁ ca tatra karuṇo’gamayat ||95||

bhagavān prabhāta-samaye’nya-dine
dyunadīṁ pratīrya saha tair agamat |
taṭam uttaraṁ vikalitena hṛdā
kṣaṇam eva viśramaṇam ātanuta ||96||

atha te bhayena mahatā vilayaiḥ
parisāntvanaṁ kila vidhāya muhuḥ |
prabhum ālayaṁ samanayan muditā
bhajatāṁ hi bhāva-vaśa eṣa khalu ||97||

śrīvāsasya gṛhaṁ sametya sa punaḥ provāca dhīrākṣaraṁ
sarveṣām avaśṛṇvatāṁ hi purataḥ śrī-gauracandraḥ prabhuḥ |
tyaktvāhaṁ jananīṁ vrajāmi kila cet kutrāpi tasmāj janaḥ
sarvo’yaṁ kṛtavān niruddham asakau nūnaṁ vadiṣyaty adaḥ ||98||[footnoteRef:57] [57:  2.12.7] 


murāri-gupto’tha jagāda vākyaṁ
śrutvā tadīyaṁ sudhayaiva siktam |
na ko’pi nātheha bhavatsu tat tad
vadiṣyati premada-pāda-padmaḥ ||99||

śrutvetthaṁ vacanam asau kṛpā-samudraḥ
saṁhṛṣṭaḥ parama-sukhas tam āliliṅga |
so’py evaṁ pulaka-ghaṭā-vibhinna-dehaḥ
ślokaikaṁ mudita-manāḥ papāṭha dainyāt ||100||

kvāhaṁ daridraḥ pāpīyān ity ādi (bhā.pu. 10.81.16) |[footnoteRef:58] [58:  2.12.11] 


śrutvā sa ittham uditaṁ bhagavāṁs tadaiva
svaiśvaryam uttamam upetya rarāja nāthaḥ |
ramyāsanopari pariṣṭhita udbhaṭena
tejaś cayena dinanātha-sahasra-tulyaḥ ||101||

idaṁ śarīraṁ paramaṁ manojñaṁ
sac-cid-ghanānanda-mayaṁ mamaiva |
jānīta yūyaṁ nahi kiñcid anyad
vināsti bhūmau sa itīdam ūce ||102||[footnoteRef:59] [59:  2.12.13] 


hṛṣṭās tat tan nātha-vākyaṁ niśamya
prodyad-romāñcāñcitāṅgāḥ samantāt |
śrīvāsādyā netra-vāri-pravāhaiḥ
samyak snātās tatra tatraivam āsan ||103||

śrīvāso’sau pūrvavad gāṅga-toyaiḥ
svaccha-svacchaiḥ snāpayāmāsa bhūyaḥ |
śrī-gaurāṅgaṁ tat-padaikāvalambaḥ
premāmbhobhir dhauta-sarvāṅga-ramyam ||104||[footnoteRef:60] [60:  2.12.14] 


yāvat kumbhair gauracandraṅga-yaṣṭau
gaṅgā-toyair bhūsuro’yaṁ siṣeca |
tāvat svāṅge netra-pāthoruhābhyāṁ
premnā niryat-toyam udgīrṇavān saḥ ||105||

evaṁ bhūyaḥ kautukaṁ te vilokya
premodbhrāntāḥ kīrtanaṁ nartanaṁ ca |
uccair uccaiś cakrur unmatta-cittāḥ
śrī-gaurāṅga-prema-mātrāvalambāḥ ||106||

anyedyur gauracandro nija-jana-sahito bhakti-śikṣāṁ vitanvann
atyantāścarya-ceṣṭaḥ kamala-bhava-bhavādyair bhṛśaṁ bhāvanīyaḥ |
kujñānādyaiḥ samantāt sakalam anupuraṁ devatānāṁ niketaṁ
sanmārjanyā ca cakre jagati suvidito mārjitaṁ śaśvad eva ||107||

iti śrī-kṛṣṇa-caitanya-caritāmṛte mahā-kāvye
saptamaḥ sargaḥ
||7||


(8)
aṣṭamaḥ sargaḥ

kadācid atha taṁ prītyā gacchantaṁ paramaṁ prabhum |
praṇamya vinayāt kaścit provāca madhurākṣaram ||1||
sarve tvāṁ devadeveśaṁ saccid-ghana-śarīriṇam |
puruṣaṁ paramaṁ prāhus tan noddharasi kiṁ nu mām ||2||
trāhi māṁ sarva sarveśa kuṣṭhāt parama-garhitāt |
dodhūyamāna-hṛdayaṁ kṛpāṁ kuru kṛpānidhe ||3||[footnoteRef:61] [61:  2.13.7] 

śrutvedaṁ tad vacaḥ śrīmān krodhāruṇita-locanaḥ |
jagāda vadana-vyājād dvija-rājena śobhitaḥ ||4||
āḥ pāpātman durācāra mad-bhakta-dveṣa-kāraka |
tvām uddhariṣye cen nāham uddhariṣyāmi kaṁ tataḥ ||5||
śrīvāsasya sadā dveṣaṁ yatas tvaṁ kṛtavān asi |
ata eva pratibhavaṁ kuṣṭhī khalu bhaviṣyasi ||6||[footnoteRef:62] [62:  2.13.9-10] 

asmin dehe tu ye prāṇās te na lakṣyā kadācana |
bahiś-carā iva prāṇā vaiṣṇavā iti viddhi me ||7||[footnoteRef:63] [63:  2.9.11] 

ye ye yena prakāreṇa tān dviṣanti mama priyān |
teṣāṁ teṣāṁ pratibhavaṁ narake patanaṁ bhavet ||8||[footnoteRef:64] [64:  2.9.12] 

vaiṣṇavebhyo natā ye ca ye tad-ājñā-parāyaṇāḥ |
te ta eva tariṣyanti saṁsārārṇavam utkaṭam ||9||[footnoteRef:65] [65:  2.9.13] 

ity uktvā geham agamat śrīvāsasya mahāprabhuḥ |
tena sārdhaṁ tadā reme bhagavān bhakta-bhaktimān ||10||[footnoteRef:66] [66:  2.9.14 The missing verses here show Srivas to be concerned and asking Mahaprabhu to forgive those who happened to have offended him, including Jagai and Madhai. Mahaprabhu agrees. ] 


ekadā nṛtya-samaye draṣṭuṁ gaurāṅga-sundaram |
calito dvāra-pālena vārito dharaṇī-suraḥ ||11||[footnoteRef:67] [67:  2.9.18] 

kruddho’para-dine so’yaṁ gaṅgāyās taṭa-sannidhau |
dṛṣṭvā jagat-prabhuṁ tatra durmukho roṣa-lohitaḥ ||12||
upavītaṁ dvidhā cchittvā śāpaṁ dāsyann idaṁ jagau |
tvāṁ nṛtya-samaye draṣṭuṁ gatavān aham ekadā ||13||
tavaiva dvāra-pālena vāritas tena duḥkhitaḥ |
śāpaṁ dadāmi tat tubhyaṁ saṁsārāc chittir astu te ||14||
tac chrutvā bhagavān nātho nananda manasā muhuḥ |
ruṣṭasya śāpo viprasya varo’bhūd iti harṣitaḥ ||15||
iti śrutvā harau śāpaṁ brahma-śāpād vimucyate |
tad idaṁ śraddhayā lokaiḥ śrotavyaṁ śuddha-buddhibhiḥ ||16||[footnoteRef:68] [68:  In 2.9.22, Mahaprabhu says, uddharāmi janān sarvān sannyāsāśramam āśritaḥ.] 


anyedyuḥ padminīṁ mudrāṁ kareṇārko’pasārayan |
udayādreḥ samuttasthau vilāsī śayanād iva ||17||
tato gaurāṅga-candro’pi brāhmaṇān sajjanān bahūn |
pāṭhayan pūrṇa-pīyūṣa-raśmivat sa vyarocata ||18||
kṣaṇād vaihvalya-sambhinnaḥ skhalat-sarva-tanuḥ prabhuḥ |
madhūni dehi dehīti babhāṣe madhurānanaḥ ||19||
āścaryam āścaryam idaṁ caritaṁ paramātmanaḥ |
hāṭakācala-gauro’yaṁ raupyācala ivābhavat ||20||
sīrapāṇiṁ nīlavāsaḥ samalaṅkṛta-vigraham |
ghūrṇāpūrṇākṣi-yugalaṁ mada-matta-viceṣṭitam ||21||
evaṁ tat tat kṣaṇe sarve dadṛśus te mudānvitāḥ |
rohiṇy-aṅga-bhuvo bhāvaṁ dadhānaṁ parameśvaram ||22||
kīrtayadbhis tataḥ sarvair janaiḥ saha mahāprabhuḥ |
murāri-gupta-nilaye jagāma paramotsukhaḥ ||23||
madhūni dehi dehīti tatrāpi madhurākṣaram |
uktāmbu-pātraṁ hastena dhṛtvāmbūni bhṛśaṁ papau ||24||
mada-ghūrṇita-lolākṣaḥ kṣaṇadā-nātha-sundaraḥ |
śuklair mahobhir gehasya śaityaṁ kurvan nanarta saḥ ||25||
nāhaṁ sa kṛṣṇo vacasā yo’sau śīghraṁ sukhī bhavet |
tad ānayānaya bhṛśaṁ madhūny adya samarpaya ||26||
ity uktvaikena hastena dvijaikaṁ prākṣipat prabhuḥ |
ārād eva papātāsau mallo’pi balavattaraḥ ||27||[footnoteRef:69] [69:  2.14.7] 

ity uktvaikena hastena dvijaikaṁ prākṣipat prabhuḥ |
ārād eva papātāsau mallo’pi balavattaraḥ ||27||
prātar eva balāveśa-vivaśo rajanī-mukhe |
prabuddhaḥ syāt tadā sthānaṁ karoti kamalekṣaṇaḥ ||28||
aparedyur dīpyamānas tejobhir atiduḥsahaiḥ |
muhur mumoha bhagavān vikīrṇa-kaca-sañcayaiḥ ||29||
baladevāveśa-ramyaṁ matta-dvirada-gāminam |
matta-siṁha-samollāsaṁ mada-ghūrṇita-locanam ||30||
rajyad-gaṇḍa-sthalaṁ caṇḍa-raśmi-koṭi-sama-prabham |
vaihvalya-nunna-hṛdayaṁ dṛṣṭvetthaṁ te tadā vadan ||31||
kim idaṁ nātha ko vāyaṁ veśaḥ kiṁ vā paraṁ mahaḥ |
kim atra kāraṇaṁ brūhi bhagavān sarva-bhāvanaḥ ||32||
evaṁ balāveśa-līlā-lalito lalitāspadam |
uvāca skhalitaṁ śaśvad vacanaṁ mada-ghūrṇitaḥ ||33||
dṛṣṭo mayā sīra-pāṇir nīlāmbara-dharaḥ pumān |
ropyācala iva śrīmān ko’py asau mādṛśair iha ||34||
śrī-candraśekharācārya-ratnaṁ tatra jagāda tam |
yas tvayā nātha dṛṣṭo’sau kutrāste balināṁ varaḥ ||35||
evaṁ vadan dadarśāsau tame eva halinaḥ prabhoḥ |
āveśāveśa-vinyāsaṁ bibhrataṁ gaurasundaraḥ ||36||
tatas tad-bhāvam āpannaḥ śrīmān koṭīndu-sundaraḥ |
gaurāṅgo nartanaṁ cakre taiḥ sarvair muditātmabhiḥ ||37||
nṛtyatas tasya pīyūṣa-drava-siktaiḥ pade pade |
jalpitais te svarga-sukham adharīcakrur añjasā ||38||
evaṁ dinaṁ sa nṛtyena nināya parama-prabhuḥ |
kīrtanāmṛta-vāpīṣu snātais taiḥ svajanaiḥ saha ||39||
tato’parāhne bhūyo’smin nṛtyati śrī-yute marut |
mad-gandhair diśaḥ sarvāḥ samantāt samapūjayat ||40||
taṁ taṁ gandhaṁ samāghrāya madotkaṭam atisphuṭam |
ākasmikair iva ghanair bhramaraiḥ pidadhe nabhaḥ ||41||
śrī-rāma-nāmā viprāgryo dadarśākāśa-maṇḍalāt |
samāgatān mahā-kāntīn mahā-dīptīn mahājanān ||42||
divya-gandhanuliptāṅgān divyābharaṇa-bhūṣitān |
divya-srag-vasanān divyān divya-rūpa-guṇāśrayān ||43||
eka-karṇa-dhṛtāmbhoja-karṇa-pūra-manoharān |
ūṣṇīṣa-paṭṭa-saṁśliṣṭa-mastakān hṛṣṭa-mānasān ||44||
anye tasya mukhāc chrutvā nanṛtur jagur añjasā |
kīrtanena harer nāmnām āmnāya-sudhiyo bhṛśam ||45||
tatraiva kaścid viprāgryo vanamālī mahāśayaḥ |
apaśyat parvatākāraṁ halaṁ kāñcana-nirmitam ||46||
dṛṣṭvā sa-vismayo bhūtvā locanāśru-jhavākulaḥ |
pulakaugha-parītāṅgo na sasmāra tadā tanum ||47||
tato nanarta taiḥ sārdhaṁ nija-kīrtana-maṅgalaiḥ |
halāyudhāveśa-ramyo ramya-gaurāṅga-sundaraḥ ||48||
divi deva-gaṇāḥ sarve samahendrāḥ sapadmajāḥ |
praṇemuḥ kusuma-stomaṁ varṣanto nata-kandharāḥ ||49||
evaṁ niśāvaśeṣo’bhūn nṛtyati śrīyute prabhau |
candraś carama-śailāntaṁ cucumba-śanakair iva ||50||
nṛtyatas tasya naṭana-darśanārtham iyaṁ kim u |
purandarāśā taruṇī babhūvātyanurāgiṇī ||51||
manda-gandhavahaḥ śaśvat jyotsnayābhyupagūhitaḥ |
kumudāni samādhunvan gaurāṅghrim abhajat tataḥ ||52||
tatas taiḥ svajanaiḥ sārdhaṁ svar-nadyāṁ jagatāṁ prabhuḥ |
upeyivān babhau nātho yathā meruḥ sahādribhiḥ ||53||
avagāhya tato gaṅgāṁ gāṅgeyācala-sundaraḥ |
karavāribhir anyonyaṁ cakāra jala-khelanam ||54||
evaṁ nānā-prakārāṇi krīḍitāni samāpayan |
yayau gehaṁ nijaṁ gauro yathendur udayācalam ||55||
hasann asau sumadhuraṁ śrīvāsam avadat prabhuḥ |
veṇuṁ prayaccha me śīghraṁ kva so’sti na tu dṛśyate ||56||[footnoteRef:70] [70:  2.15.3] 

tato’yaṁ vipra-pravaro hasann idam abhāṣata |
veṇus tavāsti gopībhiḥ paritaḥ parirakṣitaḥ ||57||[footnoteRef:71] [71:  2.15.3 bhīṣmātmajāyāḥ parirakṣito’sti] 

vṛndāvana-krīḍitāni smṛtvā smṛtvā kṛpā-nidhiḥ |
sāndrānandaika-sandoha-magnas tūṣṇīm abhūt kṣaṇam ||58||
tataś cātiśayāviṣṭo hṛṣṭa-romā mahāprabhuḥ |
brūhi brūhīti satatam uccais taṁ nijagāda saḥ ||59||
vṛndāvana-krīḍanaṁ ca yamunā-krīḍanaṁ tathā |
sarvaṁ tato’sau śrīvāso varṇayāmāsa bhūriśaḥ ||60||

purā vṛndāraṇye taruṇa-hariṇākṣībhir aniśaṁ
tvayi premāviṣṭe vilasati ya āsīt sa vibhavaḥ |
tvayaivātṛptenājani na yadi tan-nātha rabhasaḥ
kathaṅkāraṁ nityaṁ nava nava ivāyaṁ samabhavat ||61||

āmañju-guñja-dali-puñja-nikuñja-ramyaṁ
vṛndāvanaṁ nirupamaṁ sa purā praviśya |
krīḍāṁ cakartha-rasa-kautuka-kāma-tantra-
mantra-svarūpa iva yat tvam atipriyaṁ tat ||62||

evaṁ niśamya mada-matta-mṛgendra-nādaṁ
bhūyo vadeti madhuraṁ nijagāda nāthaḥ |
atrāntare dvija-varaḥ sa ca tat-kṛpābhiḥ
sarvaṁ tadīya-caritaṁ prakaṭaṁ jagāda ||63||

iti śrī-kṛṣṇa-caitanya-caritāmṛte mahā-kāvye
aṣṭamaḥ sargaḥ
||8||


(9)
navamaḥ sargaḥ

ittham udbhaṭa-sukhāmbudhi-magnaṁ
gauracandram atha yathā so’bhijagāda |
śrūyatāṁ prabhuvara sva-vihāraṁ
prāk-kṛtaṁ svayam ahaṁ kathayāmi ||1||

vīkṣya tad-vadanam anirvacanīyaṁ
ramya-ramyam api valgu-manobhiḥ |
śreyasā saha vilāsavatībhiḥ
svāṅga-vallibhir akāri vicitram ||2||

preyasā saha navīna-tamāla-
śyāmalena vipinaṁ praviśantaḥ |
tat-puro nava-ghanena vilāsaṁ
vidyutāṁ dadhur amūr vraja-vadhvaḥ ||3||

rāmaṇīyakam avekṣya ramaṇyo
mānasena manasijena lasantyaḥ |
ceṣṭayā rucirayālasa-bhājo
bhāvitāḥ samabhavann adinātham ||4||

sābhilāsam atha bhāvavatīnāṁ
kṛṣṇa-candram abhimugdha-vadhūnām |
sādhvasaṁ prathamajaṁ tirayitvā
manmathena hṛdaye samudāse ||5||

aṁśukaṁ śithilitaṁ draḍhayitvā
bibhratī sacakita-trapam ekā |
sasmita-priya-sakhī-jana-pārśve
līlayā laghu calanty abhireje ||6||

kāpi mandamayatā parivṛtte
mārutena kuca-yugmaka-cele |
sambhramāt priya-sakhī-janam uccair
āliliṅga paripaśyati kṛṣṇe ||7||

unnamayya bhuja-yugmam athānyā
pīvara-stana-yugonnamanena |
sāṅga-bhaṅgam alasena lasantī
jṛmbhate sma purato dayitasya ||8||

pīvarorasija-kuṭmala-kāntāṁ
pāṇi-dhūta-nava-pallava-kāntim |
projjya kānana-latāṁ vara-nārī-
deha-vallim abhajan madhupaughaḥ ||9||

subhruvāṁ tanu-latāsu latānāṁ
śrīr iyaṁ saparitoṣam abhūt kim |
sarvataḥ sapadi tāsu yad etan-
mañju-guñja-dalināṁ kulam āsīt ||10||

ekayauṣṭha-patane’mṛtapatvaṁ
prepsur unmadataro madhupāyī |
oṣṭha-daṁśana-ratasya sa-toṣaṁ
preyasaḥ smaraṇato na nirāse ||11||

mantharaṁ madana-vihvala-haṁsī-
lāsya-śaṁsi madhu-vakram aramyam |
ādadhuś caraṇa-paṅkaja-ramyaṁ
subhruvo’tha laghu tatra vihartum ||12||

ullasan-madana-manthara-pāda-
nyāsa-bhāji-gamane ramaṇīnām |
śroṇi-bimba-kucayoḥ pariṇāhaḥ
khedayann api babhūva sukhāya ||13||

vīci-bhaṅga iva kāñcana-kāñcī-
kāma-ḍiṇḍima-raveṇa nitambaḥ |
subhruvāṁ gamana-vibhrama-bhūṣo
manda-mandam alasena nanarta ||14||

komalaṁ caraṇa-padmam aśaktaṁ
mā sma gā drutataraṁ madirākṣi |
ity atīva vivaśau rudataḥ kiṁ
nūpurau praṇayato ramaṇīnām ||15||

tat-tad-aṅghri-kamalasya vilāse
saspṛhaṁ kathayatīva mahāntam |
svānurāgam anurāgavatīnāṁ
yāvakair aruṇitā vana-bhūmiḥ ||16||

kṛṣṇa-pṛṣṭha-taṭa-lagna-kucāgrā
tat-tad-aṁsa-vilasad-bhuja-mūlā |
sāci-tad-vadana-cumbita-vaktrā
kāpi tatra ruruce’nucalantī ||17||

pṛṣṭhataḥ priyatamena bhujābhyāṁ
śliṣṭa-vakṣasiruhāmburuhākṣī |
indranīlamaṇi-hāram ivāsyā
kaṇṭha-sīmni dadhatī calitāsīt ||18||

keśavāṁsa-taṭa-rāji-bhujāya
manthāralasa-gateḥ saha yāntyāḥ |
tan-nitamba-bhuvi lagna-vilagno
vīcivat kila rarāja nitambaḥ ||19||

prāṇanātham adhi kāpi sakhibhir
bibhratī gatim anaṅga-vibhaṅgyā |
sāṅga-bhaṅgam anugāṁsa-taṭe’dhād
bāhu-mūlam udayat-kuca-mūlam ||20||

tat-kṣaṇe kṣaṇata eva vadhūnāṁ
manmathena bahudhā vivaśānām |
āyayau sapadi kānana-lakṣmīḥ
sā yathepsitam upāyana-bhāram ||21||

mā sma mānini kṛthāḥ śramam uccais
tyajyatāṁ vivaśatāṁ sarasākṣi |
hema-gauri garimāṇam upeto
māna eṣa bhavitaiva cariṣṇuḥ ||22||

paśya matta-hāriṇākṣi dhunānā
pallavaṁ tava karasya samānam |
mādhurī kusuma-yauvana-ramyā
bādhyate madhukarair atilubdhaiḥ ||23||

dharṣitāpi madhupair iha mallī-
vallir ullasita-kuṭmala-ramyā |
pāṇivat kiśalayaṁ vidhunānā
kiṁ śaśāka parimarda-śamāya ||24||

paśya bhṛṅga-lulitā dalakampair
evam eva parivakti lateyam |
naiva naiva mada-bhāji riraṁsau
subhruvo manasi tiṣṭhati mānaḥ ||25||

āśravaṁ tam imāśliṣa kāntaṁ
muñca muñca sakhi mānam asantam |
kāpi bhāva-caturā parihāsaiḥ
prāṇanātham abhi kāñcid avādīt ||26||

kiṁ bala-priya-balottara-madhye
svairam ācarasi no lalitāni |
yatra cūta-latikāḥ karalabhyā
nirbharaṁ mukulitā vilasanti ||27||

svāgataṁ sakhi cirād asi dṛṣṭām
āśliṣeti vikasat-kuca-mūlam |
kāpi bhāva-vivaśā rabhasābhis
tatra kām api latāṁ parirebhe ||28||

subhruvalli-viṭapena vikṛṣṭaṁ
vakṣaso’ñcalam alaṅkuru mugdhe |
mā pātetd iha saroruha-koṣa-
bhrāntito madhukaraḥ sakhi mugdhaḥ ||29||

candrikāḥ kim iha tena hi ramyā
vāñchitaṁ timiram eva bhavatyoḥ |
yat kuhūr iti muhur nigadantaṁ
kokilaṁ kalayasīha satṛṣṇam ||30||

tad vrajāma ita eva vidūraṁ
tiṣṭha sāmpratam abhipriyam ekā |
ity alīka-vacanāracanābhir
gantum iṣṭa-mata-niṣṭa tato’nyā ||31||

etad eva kusumaṁ tava ramyaṁ
karṇayor iti samunnata-bāhuḥ |
kṛṣṇa-vakṣasi milat-kuca-kumbhā
kā ca nāmum abhibhūṣayati sma ||32||

ūru-mūlam abhibadhya bhujābhyām
uccakaiḥ sumanaso’vacicīṣuḥ |
kāpy uraḥsthala-vilagna-nitambā
mādhavena kṛta-harṣam udāse ||33||

ambujaṁ mukham idaṁ tava rādhe
kunda-dāma-vadanā kusumaiḥ kim |
ittam unnayatā cibukāgraṁ
preyasī priyatamena cucumbe ||34||

ānatā kuca-bharair muhur uccaiḥ
puṣpa-saṅgraha-parā vikalāpi |
utkarād-galad-uraḥ-sthala-celā
kāpi kṛṣṇa-hṛdaye vijahāra ||35||

līnam apy alim avekṣya harantī
keśavaṁ kararuhair atha vīkṣya |
sambhrama-bhrami-vaśād avaśāṅgī
nirmamajja dayitorasi kācit ||36||

projjhya phulla-kusumāvalim etāṁ
kuṭmaleṣu nipatiṣyati mugdhaḥ |
bhṛṅga-rāga-paravān asi tattvaṁ
rajyatāṁ manasi ko hi vivekaḥ ||37||

śyāmalo’si satataṁ madhumattaḥ
padminīṣu nirataś capalo’si |
cañcarīka-sadṛśo’si tatas tvaṁ
kasyacin nanu samasta-guṇena ||38||

saṁvimardana-sahāsahatāṁ no
vetsi mugdhatama-rāga-paro’si |
itthaṁ ātta-kutukaṁ kṛta-roṣā
kāpi  kṛṣṇam upadiśya jagāda ||39||

ghrātum āgatam avekṣya mukhābjaṁ
cañcarīkam aparā rabhasena |
śrotum eva na nirāsa karābhyāṁ
mādhavasya parihāsa-vacāṁsi ||40||

mantharā tava gatiḥ sahajaiṣā
tatra cet pratipadaṁ ramaṇena |
prasthitā tad iha kiṁ calitavyaṁ
paśya sundari tad atra nikuñjam ||41||

yaḥ śrutau lapati te bhramaro’yaṁ
śyāmalotpala-dalāntaritaḥ san |
nāvagacchasi kim etad itīdaṁ
kāpi kāñcid iti sasmitam ūce ||42||

kīdṛśīṁ srajam ahaṁ racayeyaṁ
kambu-kaṇṭhi tava kaṇṭha-taṭāya |
ity asau sakutukaṁ dayitāyā
vakṣaso vasanam āśu jahāra ||43||

kāpi puṣpa-maya-kanduka-vṛndaṁ
prāhoṇod agha-ripuṁ pari śaśvat |
candramobhir iva tan-madhurimnām
aupahārikam amandam akārṣīt ||44||


phulla-cūta-latikā-parirambhaiḥ
piñjaraḥ pika-yuvā madhumattaḥ |
manmathaṁ kalayatīva viśeṣaṁ
man-mano vikalam eva babhūva ||45||

mā kṛthāḥ katham api prathayānaṁ
mānam ānaya madhūni dadasva |
mānayo’yam abhinātham ajasraṁ
mānini prakaṭamāna-vaśatvam ||46||

pāyayasva madhurādhara-sīdhuṁ
jīvaya priyatamaṁ dayanīyam |
nūnam atra bhavatī hṛdayeśā
kātaraṁ nu hṛdayaṁ na hi vetsi ||47||

ity atīva mṛdulaḥ svara-mattaḥ
śyāmalo’pi satataṁ guru-rāgaḥ |
preyaso guṇa-vaśīkṛta-cittāṁ
citta-nātha itarām abhajiṣṭa ||48||

bhūṣitaṁ sumanasā vapur āsāṁ
kānana-śriyam imāṁ yad ahārṣīt |
sad-gṛhītam upayāti guṇāya ||49||

yā dravanti surata-śrama-bhājaḥ
saukumārya-para-bhāga-sad-aṅgyaḥ |
tāś ciraṁ vana-vihāraja-khedāt
sveda-sindhuṣu tathaiva mamajjuḥ ||50||

nīla-nīra-dhara-kānty-amṛtāḍhyāṁ
visphuṭāmbuja-manorama-netrām |
bhejire’tha yamunām alasāṅgyaḥ
preyasas tanum iva śrama-bhājaḥ ||51||

snigdha-sāndra-ghana-nīla-taraṅgair
ullasat-pṛṣata-puṣpa-samūhaiḥ |
āsasāda sahasā ravi-putrī
keśa-pāśa-lalitaṁ ramaṇīnām ||52||

īṣad apy aham upaitum aśaktaḥ
subhru tat tava tanūm avalambe
ity asāv alasa-mūrtir athaikām
āśliṣyann upayayau yamunāyām ||53||

cumbitāni makha-danta-nipātān
prāyaśaḥ sarabhasaṁ vilapayya |
tau paraspara-jayotsuka-cittau
siñcataḥ karajalair hṛdayeśau ||54||

vāri vāritatamā kara-nāraiḥ
preyasā kim api nitya-navīnā |
vāribhir milati sūkṣma-dukūle
kulam ujjagamiṣuḥ kim udasthāt ||55||

subhruvo’dhiyamunaṁ ślatha-nīvyāḥ
śliṣyatā priyatamena sa-līlam |
srotasāpahṛtam aṁśukam acche
vāri gopitum ivāṅgam abhāji ||56||

hāva-hāri jala-maṇḍuka-līlāṁ
khelayā madhuripau vidadhatyāḥ |
lola-śaṅkha-ninadair aparasya
nṛtyatīva vipulaṁ kuca-yugmam ||57||

pīvara-stana-nitamba-niveśe
vīcibhir vighaṭanair ghaṭanaiś ca |
gaṇḍa-śaila-pada-viskhalitatvaṁ
subhruvām atha yayuḥ salilāni ||58||

kāpi kāntam amṛtāñjali-pūrair
lola-śaṅkha-valayā snapayantam |
dhārayanty api dadau kara-kampaiḥ
pāritoṣikam uroruha-nṛtyam ||59||

kāpi mugdha-ramaṇī-priya-vakṣaḥ
prepsur accha-salile’py agabhīre |
dhunvati kara-dale bahu-śaṅkaṁ
preyasaḥ kanaka-hāra-latāsīt ||60||

ūru-rodhasi calac-chaparīṇāṁ
vṛttibhiḥ sabhaya-kautuka-garvam[footnoteRef:72] | [72:  alt. harṣam.] 

cāru-śītkṛti-lasad-daśanābhiḥ
pāṇi-kampanam akāri vadhūbhiḥ ||61||

sarvataḥ kara-dalāhatirohad-
vīci-vakṣasiruhān atha tāsām |
āsasāda salilaṁ ghana-gharmān
snāpayac chrama-vinoda-paṭīyaḥ ||62||

tatra padmavadaneti vadhūnām
ākalayya ramaṇād abhidhānam |
ānanarta nu taraṅga-gam abjaṁ
sampad eva hi satām upamāpi ||63||

kāpi kāñcana-rucir yamunāyāḥ
śyāmale payasi bhāva-vaśāṅgī |
sarvam aṅgam abhisambhṛta-nīlaṁ
kṛṣṇam apy anikaṭastham amaṁsta ||64||

oṣṭha-pallavam ayāvakam akṣi-
kṣīṇa-kajjalam uroruha-kumbhau |
vīta-rāga-vilasan-nakha-rekhau
preyasā nidhuvanāntam ivaikṣi ||65||

rajyad-akṣi muditā vara-kāntiḥ
sarvam aṅgam alasālasam āsām |
aṁśukaṁ tanutayā tanu-lagnaṁ
preyasas tad upakāri babhūva ||66||

kāpi padma-vanikām abhilīnā
yācitā pratipadaṁ ramaṇena |
ullasan-madhukarāli-virāvair
vyaktam eva samatarki sakhībhiḥ ||67||

kāñcid atra kamalāni jihīrṣuṁ
padminī-samudaye militāṅgīm |
nirbharaṁ valayitā visa-vallī-
śroṇi-rodhasi rurodha ruṣeva ||68||

prāk prati priyatamaṁ ślatha-nīvyāḥ
śrotasā śithilitaṁ tanu-celam |
tat-kṣaṇena sudṛśo visa-vallyā
padminī priya-sakhīva rurodha ||69||

kāpi niḥsaha-tanuḥ pratikulaṁ
nihnutā samudayanty alasena |
preyasā saha skhībhir amandaṁ
vāribhir dviguṇam ākulitāsīt ||70||

kāpy udetum asakṛd yatamānā
kānta-pāṇi-dala-saṁyamitāpi |
ūru-lagna-śapharī-parivṛtti-
trāsitā tam aparādhayati sma ||71||

sūkṣma-sārdra-vasanena taṭāntaṁ
prāptayā kuca-yugaṁ pidadhatyā |
tādṛśaṁ tad api vīkṣya kayācid
vrīayābhiramaṇaṁ samahāsi ||72||

subhruvo’tha viṣam akrama-bhūṣā
vastra-mātra-kṛta-yatna-viśeṣāḥ |
sneha-nunnam alase ravi-putryai
sat-prasādam iva tat tad akārṣuḥ ||73||

keśa-pāśa-kusumair maṇi-hārair
niḥsṛtaiś ca valayai rasanābhiḥ |
majjanād vigalitair anulepaiḥ
sat-sakhīva yamunāpi rarāja ||74||

nirbharaṁ ghana-taraṅga-vibhaṅgāt
saṅgalaj-jala-lavaḥ kaca-pāśaḥ |
tārakodvamana-ramyatarābho
dhvānta-rāśir iva tatra rarāja ||75||

ānitamba-patitai ramaṇīnāṁ
nīla-nīra-dhara-sāndratamābhaiḥ |
ādadhe ramaṇayoḥ kim ihaikyaṁ
prema-rāśi-mitayoḥ kaca-pāśaiḥ ||76||

nirbharaṁ milita-maṅgalatāyāṁ
rūpa-rūpam amṛtaṁ bahu-pītam |
syandad-ambu-vasanaṁ mṛdu-sūkṣmaṁ
procchalat tad idam udvamatīva ||77||

kāpi śītkṛti-parā bhuja-vallyā
svastikena pidadhe kuca-yugmam |
anvahaṁ virahiṇau na bhavetām
ity aruddha latayā kila kākau ||78||

ratna-bhittiṣu nija-pratibimbair
bhūyasīṁ tanu-ruciṁ kalayantyaḥ |
yatra vismaya-vaśaṁ rabhaseṣu
prāpnuvanti cakitaiṇa-dṛśas tāḥ ||79||

preyasā parihate tanu-cele
dīpa ity abhinirīkṣya pidhitsuḥ |
yatra ratna-kiraṇān prati bālā
satrapājini ciraṁ pratibimbaiḥ ||80||

susmitair hima-mayūkha-mayūkhaiḥ
saṁśravanty aniśam indu-maṇīnām |
vedir aikṣi kila yatra payobhiḥ
sphāṭikair viraciteti  vadhūbhiḥ ||81||

subhruvāṁ caraṇa-pallava-pātair
bimbavaty anavagāham agādhāt |
śoṇa-ratna-samalaṅkṛta-garbhā
dṛśyate sphaṭika-bhūr api yatra ||82||

yatra citra-likhitair maṇi-bhittau
kīra-kokila-mayūra-kapotaiḥ |
jīvavadbhir iva geha-sado’nye
te ta eva sahasaṁ pralapanti ||83||

yatra citra-para-puṣṭa-vadhūnāṁ
cāru-cañcu-puṭam anvati-mugdhāḥ |
bāla-cūta-taru-mañjari-kālir
gṛhyatām iti muhuḥ pralapanti ||84||

unmiṣad-vividha-ratna-mayūkhair
yatra nityam itaretara-pṛktaiḥ |
cāru-nirmiti manojñam ayatna-
svastikādi pari karma vibhāti ||85||

ullasan-marakatāśma-maṇīnāṁ
rājiṣu pratipadaṁ vraja-bālāḥ |
aṅkataḥ śiśu-mṛgīṁ mṛdu-dorbhyāṁ
prerayanti kila yatra sukhena ||86||

śoṇa-ratna-maya-vīthiṣu kāścid
bhūṣaṇāya muditāḥ svam abhīkṣya |
yatra kuṅkuma-rasena kadācin
nāṅga-rāgam anurāgata īyuḥ ||87||

yatra kalpa-taravo vividhānāṁ
jyotiṣāṁ vyatikaraiḥ sumaṇīnām |
uccakair jvalad-amanda-śikhāgrair
maṇḍitā iva babhur vara-dīpaiḥ ||88||

pakva-dāḍima-dhiyā  śuka-śāvās
teṣu śoṇa-maṇiṣūpacarantaḥ |
nānubhūya caraṇāhatibhir no
cañcum ādadhati yatra kadāpi ||89||

puṣpam icchait na hīraka-buddhyā
hīrakaṁ śrayati puṣpa-dhiyaiṣaḥ |
yatra daiva-vaśato madhupatvaṁ
gacchati sma madhupaḥ khalu maugdhyāt ||90||

ekataḥ sphaṭika-pāṭala-gaurair
anyato marakata-dyutibhinnaiḥ |
candrikā-timirayor iva vīthī
yatra cāru-salilaiḥ kila vāpī ||91||

sphāṭikaṁ taṭam abhi pratimagnaḥ
protthito dyupati-ratna-taṭānte |
nirbharaṁ vilapati pratikāntāṁ
yatra cāru sarasīm abhi kokaḥ ||92||

bhūṣaṇāya viviśur laghu-khelaṁ
taṁ manorama-viśāla-vicitram |
ālayaṁ kuvalayāmala-netrāś
candrikā iva sudhāmaya-sindhau ||93||

(pañcadaśabhiḥ kulakam)

śrīmadbhiḥ parabhṛta-barhi-kīra-haṁsaiḥ
sat-pārāvata-madhupāvalī-kapotaiḥ |
anyonya-svaparivardhato’tyapūrvaṁ
sambheje śravaṇa-rasāyaṇatvam uccaiḥ ||94||

udgacchantīṣv atha vara-vadhūṣv ālayānteṣu jātā
nānā-puṣpaiḥ surabhi-madhuraiḥ kalpa-vallyaḥ samantāt |
cakrur nīrājanam iva muhuḥ kūjitaiḥ kokilānāṁ
saṅkurvatyo jaya jayajayety uccakair harṣa-nādam ||95||

iti śrī-kṛṣṇa-caitanya-caritāmṛte mahā-kāvye
navamaḥ sargaḥ
||9||


(10)
daśamaḥ sargaḥ

mālatī-kusuma-talpam analpaṁ
sopabarham abhisambhṛta-vāñchāḥ |
maṇḍanārtham atha mandira-madhyaṁ
maṇḍitaṁ vyaracayan madirākṣyāḥ ||1||

saurabhodyad-asitāguru-dhūpair
dhūpitaṁ niravakāśa-vikāśaiḥ |
sañcarattara-śaśi-trasareṇu-
vyāptam āpta-guru-gaurava-gandham ||2||

ittham utthitavatī rati-bhūmau
vīkṣya gokula-vadhūr dinanāthaḥ |
vardhatāṁ nidhuvanonnatir āsām
ity apāsta-paṭimāstam iyāya ||3||

sarvataḥ prasṛmarās tapato me
nirbharaṁ ya iha te yadi heyāḥ |
kīdṛśair ahaha tad bhavitavyaṁ
karṣatīti kiraṇān nu pataṅgaḥ ||4||

candramāḥ svapiti tāraka-gehe
kīdṛśī tvam iti vāda-śamāya |
vāruṇī-digvalāruṇam arkaṁ
so’piṇḍam iva taptam adhatta ||5||

dyotitāni viracayya tathādya-
dvīpavartini divākara-ratne |
abhyapūri jagad-ucca-tamisraṁ
śvāsa-dhūma-paṭalair bhujagānām ||6||

dig-gajāḥ kim u paraspara-yuktāḥ
kiṁ punar dig-acalāś cala-pakṣāḥ |
ittham ūhitar vikāra-viśeṣaṁ
dhvāntam atra na mamau jagad-aṇḍe ||7||

kiṁ tamāla-tarubhir jagad etan
nirmitaṁ nanu kim añjana-puñjaiḥ |
rañjitaṁ nu hara-kaṇṭha-mayūkhaiḥ
kiṁ nv abhūd iha digantara-lopaḥ ||8||

padminī-jana-viyoga-sutapto
nirmamajja jaladhau dina-nāthaḥ |
sāndra-dhūma-paṭalair iva tasmād
udgatair jagad apūri tamobhiḥ ||9||

patitāḥ kim u diśo gaganaṁ vā
bhraṁśitaṁ kim u samudgamitā bhūḥ |
lopitaṁ kim atha vā khalu viśvaṁ
snigdha-sāndra-rucirais timiraughaiḥ ||10||

sammadād iva parasparam āśā-
yoṣito mṛgamadotkara-cūrṇaiḥ |
manmathonmathita-mugdha-vadhūnāṁ
rañjayanti pura-keli-vanāntam ||11||

āgataḥ kim u na vety atha patyur
vīkṣaṇotka-manasā rabhasena |
pūrva-dik-taṭa-mukhāt smita-mugdhāc
chyāmayā timira-celam udāse ||12||

āśliṣann atitarāṁ tuhināṁśuḥ
prāṁśunā sulalitena kareṇa |
yāminī mṛgadṛśaḥ supinaddhaṁ
dhvānta-nīla-vasanaṁ samudāse ||13||

aṅka-śaivala-vibhūṣita-pṛṣṭho
bibhrad-alpatara-bhānu-mṛṇālam |
pūrva-dik-taṭa-sarovara-madhyād
unmamajja śanakaiḥ śaśi-haṁsaḥ ||14||

raupya-sampuṭa ivendura-mando
dig-vadhū-nicaya-maṇḍana-hetuḥ |
maṇḍanārtham atha mugdha-vadhūnām
utsasarpa vikirann amṛtaugham ||15||

vāsitāni paṭavāsa-vimardair
nirbharaṁ tanu-sukhāni tanūni |
aṁśukāni dadhire madirākṣyo
mānmathāni kim u śuddha-yaśāṁsi ||16||

aṁśukāñcala-lasan-niviḍoruḥ
subhruvāṁ kanaka-saubhaga-kamraḥ |
manmathasya nagarī sapatāka-
stambha-dambham aharat sa-viśeṣam ||17||

gandha-vāsita-sitāṁśuka-khaṇḍair
mārjanāya samalaṅkṛta-garbhaḥ |
rājati sma sudṛśāṁ kaca-pāśaḥ
kaumudīm iva pibaṁs timiraughaḥ ||18||

mṛṣṭa-mukta-cikurā valayantī
cāru-vāma-karajair alakāgram |
darpaṇārpita-vilocana-lakṣmīḥ
kāpi kāma-nagarīva rarāja ||19||

sat-prasādha-nikayā laghu-helaṁ
mṛṣṭa-mukta-cikurā vara-nārī |
anvalipta vapur uttama-sāndraiḥ
kuṅkuma-cchidura-candana-paṅkaiḥ ||20||

sāndra-candra-mṛganābhi-vibhinnaḥ
kauṅkumena ca rasena vimugdhaḥ |
ādadhe vapuṣi mugdha-vadhūbhiś
candra-paṅka iva candana-paṅkaḥ ||21||

bhūṣaṇasya ca vibhūṣaṇam aṅgaṁ
tat kim ebhir iti kāpi varāṅgī |
nābhajat kim api kintv anubheje
kevale sad-anulepana-cele ||22||

sparśana-vyavadhir eva kim anyn
mā kṛthāḥ sutanu tat-tanu-bādhām |
ity adaḥ priya-sakhī-vacanānte
nānulepam api kācid iyeṣa ||23||

locana-dvaya-rucaiva samīpaṁ
prāptayā śravaṇayor atiśobhā |
jāyate kim amuneti kayācin
nādadhe kuvalayasya vataṁsam ||24||

muktam uktam api kaiśikam etac
chobhate yad api mugdha-sakhībhiḥ |
svīya-śilpa-kalanād iva yuktyā
bandhanaṁ tad api cāru vitene ||25||

darpaṇasya khalu darpaṇam etal
locyatāṁ katham iti pravarāṅgī |
aṅgam aikṣata sa-vibhramam aṅge
svaccham acchatara-hāṭaka-gaure ||26||

ghūrṇitāruṇa-vilocana-bhaṅgyā
sādaraṁ pulakito hṛdayeśaḥ |
preyasī-vihita-veśa-vilāsaṁ
śaśvad aikṣata nijaṁ sakalāṅgam ||27||

ittham ātta-vasanāḥ kṛta-bhūṣās
tā vibhūṣayitum āsata bhūyaḥ |
candramā madhu-madaḥ kusumeṣuḥ
ke bhavanti mahatāṁ na sahāyāḥ ||28||

nirbharaḥ śaśi-mayūkha-samūho
lopita-druma-purādi-vibhāgaḥ |
tūrṇam āvirabhavat kamanīyo
mānmathaḥ kim api rājata-sargaḥ ||29||

citta-nirvṛti-karīḥ śaśibhāso
bhāsurāḥ sapadi vīkṣya vadhūbhiḥ |
ādadhe manasi manmatha-lakṣmīr
āsavena tad-ananta-ramābhiḥ ||30||

sādhu-rītir iyam eva vadhūnāṁ
mādhurīti madhuro madhu-vāraḥ |
tāṁ punaḥ prathayati sma viśeṣaṁ
mānmathair nava-vikāra-vibhaṅgaiḥ ||31||

lohitotpala-dalaṁ prati khelac-
cañcarīka-ghaṭayeva cirāya |
anvarañjī nayanāñjana-lakṣmyā
subhurvāṁ priya-manaḥ smarakeṇa ||32||

klānta-kāntaramaṇī-mukha-bimbaiḥ
padma-vāsita ivāsava eṣaḥ |
pātum āhita-rasasya dṛśābhūt
preyaso’ruṇa-rucāpi ca pītaḥ ||33||

āyayuḥ kim u paraspara-yogāt
subhruvo’dhara-madhūni madhūni |
svādu-miṣṭam adhikaṁ yad amādīt
unmukhāt paripiban hṛdayeśaḥ ||34||

yad-vacaḥ śravaṇa-vartmana yātaṁ
preyasaḥ sapadi sāpi navīnā |
vāruṇī-mada-vaśād avadaṁśaṁ
tat tad oṣṭham ataniṣṭa nikāmam ||35||

yā śirīṣa-kusumād api mṛdvī
saurabhaṁ sukham uvāha sadaiva |
duḥkhavan mada-vaśād avasādaḥ
kīdṛg ity api na veda ciraṁ sā ||36||

vāruṇīm abhigato drava-bhāvaṁ
manmathaḥ praviśatīva vadhūṣu |
aṅgam aṅgam abhitaḥ kila sarva-
granthayaḥ śithilatāṁ yad upeyuḥ ||37||

dattam ātma-mukhato madhu bhūyaḥ
kiṁ jighṛkṣur abhipīḍya radāgraiḥ |
bhartur oṣṭha-dalad-aṁśa-parāpi
preyasī racayatīva vidaṁśam ||38||

vāruṇī-mada-vaśād avaśāṅgī
bhraśmad apy abhiviveda na vāsaḥ |
pāṇir eva tad aruddha nitānta-
nyāsataḥ kila tad eva vicitram ||39||

ekam asti manasītarad uktaṁ
tatra ca pratipadaṁ skhalanaṁ hi |
īhitaṁ kim api vāñchitam anyat
kiṁ pramāda iva bhāti mado’yam ||40||

ardham ardham iva bhāṣitam āsām
ardham ardham iva ceṣṭitam asya |
subhruvāṁ hṛdaya-lopa-vidhāne
manmathaḥ kim asṛjan madhu-vāram ||41||

ujjagāma hṛdayād anurāgo
locane madhumadāruṇa-śobhe |
subhruvaḥ kim iha yad-bhara-bhārād
ghūrṇayā bhramati khañjam ivaitat ||42||

daṣṭavaty abhimate dayitoṣṭhaṁ
rañjitatvam agaman daśanāntāḥ |
svacchatām avakalayya nu gacchan
yāvakaḥ sthitim iyeṣa tad eṣu ||43||

cumbati priyatamekṣi mṛgākṣyāḥ
pāna-pāṭalitam añjana-hīnam |
tat-tad-oṣṭha-rucibhir ghana-ghūrṇā
pakṣma-rājim anurañjayatīva ||44||

daṣṭavaty atitarāṁ daśanāgrair
vallabhe madhu-madād adharauṣṭham |
manda-kaṇṭha-ninadaiḥ kala-kaṇṭhyaḥ
komalaṁ karuṇam eva cukūjuḥ ||45||

oṣṭha-pallava-puṭaṁ dayitāyā
daṣṭavaty atitarāṁ madhu-marde |
pāṇi-pallavam api pracakampe
sakhyam eka-sukha-duḥkha-gam eva ||46||

dhunvatī kara-dale smita-bhāṣā
śītkṛtair aviratotsavam ekā |
lola-śaṅkha-valaya-dhvani-lakṣyaṁ
manda-mandam iva śaṅkham apūri ||47||

gaṇḍa-yugmam alikaṁ kim u kiṁ vā
locane kim adharaḥ kim u vānyat |
cumbanena ramaṇo ramaṇīnāṁ
bhinna-bhinna-rasa-pūrṇam abuddha ||48||

keśa-pāśa-valanād avatīrṇaḥ
saṅgataḥ stana-mataṅgaja-kumbhe |
ghūrṇayā madajayā priya-pāṇir
nirmamajja tad-uraḥ-saraṇīṣu ||49||

antarīyam avakṛṣya kim u svaṁ
bhāvam āśu vidadhe vasanaṁ saḥ |
lohitau kuca-ghaṭāv anuraktau
yac cakāra hṛdayeśaya eṣaḥ ||50||

ardha-militam athārdha-nimagnaṁ
bhāṣitaṁ na-na-na-neti vadantyā |
mugdhayā bata guro rata-śikṣā
dakṣiṇeva vidadhe kara-kampaḥ ||51||

mādhavasya kara-pallava-saṅgād
āsasāda pulakaṁ kuca-yugmam |
kandūkī-kṛtam amanda-kadamba-
dvandvam utkṣipati kiṁ kusumeṣuḥ ||52||

naiva naitad aravinda-yugaṁ tat
kiṁ vimugdha nakham atra dadāsi |
ity amuṁ truṭita-mauktika-hāra-
dyotitaṁ kuca-yugaṁ hasatīva ||53||

sauratotsava-vidheḥ kusumeṣor
mukhyataḥ phala-karīva kim arcā |
maṅgalaṁ kanaka-kumbham abhīśo
yat tam evam abhivāhayati sma ||54||

sādhu sādhur ayam eva jitāḥ smo
niścitaṁ śaśimukhi pratijāne |
ity asau kim alikhaj jaya-lekhāṁ
preyasī-kuca-yuge sva-kareṇa ||55||

kānta-vakṣasi niviṣṭam uroja-
dvandvam eva sudṛśaḥ parirambhe |
yad drutaṁ hṛdayam īkṣaṇa-randhrair
ucchalad bahir abhūt saha-gharmaiḥ ||56||

ūru-mūlam abhitaḥ kṛta-vāsā
śliṣyati priyatame madirākṣyāḥ |
aṁśukena saha viślatha-baddhā
niryayau svayam atho kim u lajjā ||57||

manmatha-dvirada-puṅgava-saṅgas
tat-samākalana-śṛṅkhalayaiva |
aṁśuke viyati tatra nitambaḥ
kevalaṁ rasanayaiva rarāja ||58||

praskhalan kuca-ghaṭād vali-vīci-
vibhramair ita itaḥ paribhūtaḥ |
nābhikūpam abhinirbhara-magno
nirvṛtaḥ katham abhūt priya-pāṇiḥ ||59||

antarīya-vigamād alasāṅgī
locane jhaṭiti sā nirmimīla |
manyate nirasanena gatā hrīr
locane bahu-ruṣeva rurodha ||60||

muṣṭinā  yad avalagnam adhāsīt
tena yo’tra suciraṁ prajagalbhe |
āmṛśann ita itaḥ sanitambaṁ
nirjagāma na punaḥ priya-pāṇiḥ ||61||

unnamayya cibukaṁ madhurauṣṭhīṁ
nirbharaṁ dhayati gokula-nāthe |
sā babandha tam atho bhuja-pāśaiḥ
kiṁ rujā kim u ruṣā nu mudā kim ||62||

komalasyakusumād api doṣṇaḥ
pīḍanaṁ dṛḍham idaṁ ca sukhāya |
hanta hi tad api cakṣur udasraṁ
vāma eva madanaḥ surate’pi ||63||

nirbharaṁ rata-mado vrajanātho
yat papāta sahasaiva nitambāt |
āśrayāśrayavatoḥ kim u sāmyāj
jātam atra rasanaiva rasajñā ||64||

bādhito nidhuvane pramadānāṁ
kāma eva khalu kāmada eṣaḥ |
vyatyayaṁ yad akarod atha rādhā-
kṛṣṇayor ativicitram idaṁ tat ||65||

kiṁ bhramāt kim u madāt kutukāt kiṁ
kiṁ sva-vikrama-parīkṣaṇato vā |
kāma eṣa vidadhe bata rādhā-
kṛṣṇayor vinimayaṁ caritānām ||66||

kāpi mugdha-ramaṇī viparīte
mādhavena surate tanu-lagnā |
cumbitā kati na cumbati śaśvat
susmitaṁ laghu vilokya vilokya ||67||

kṛṣṇa-vakṣasi gatā vara-nārī
yad yad udbhaṭa-rasād ataniṣṭa |
tat-kṣaṇād ananubhūtam abhūtaṁ
vallabho nava-navaṁ tad abuddha ||68||

sāhasena yad iyaṁ prajagalbhe
kṛṣṇa-vakṣasi bhṛśaṁ madirākṣī |
tat tadā sukha-bhavodbhaṭa-bhāvair
mūrcchiteva samabhūd anuvelam ||69||

akṣi-mīlitam uroruha-yugmaṁ
kampitaṁ śithilitā bhuja-valliḥ |
sarvam etad adhikaṁ vraja-vadhvā
mādhavopakṛti-kāri babhūva ||70||

mādhavasya mṛdulorasi deho
niḥsahaḥ sa hariṇī-nayanāyāḥ |
arpayann iva sudhā-rasa-pūraḥ
paryapūri nikhilepsitam eva ||71||

preyasī-carita-sādhu-sudhābhis
tṛpta-citta-madhupo madhu-ghātī |
vibhramad-bhramara-sammada-mattaḥ
sa-dvitīya-surate prababhūva ||72||

oṣadhiḥ samadhurādhara-sīdhus
tad-vaco manu-varaḥ kuca-kumbhau |
tau maṇī vraja-vadhūr iha kṛṣṇaṁ
kiṁ me mohayatu jīvayatād vā ||73||

aśithila-parirambhaiś cumbanair danta-pātaiḥ
rajani rajani-madhye kāntayor yātha tṛptiḥ |
nava-nidhuvana-lakṣmī-lakṣma-bhājos tathāsau
samadhita-padam aṅge sāparādhā vyaraṁsīt ||74||

smara-samara-samāptau vīta-bhaṅgī-bhavadbhiḥ
kim api kim api mandaṁ mandam amīlitākṣī |
dhanur iva cira-sajyaṁ jyā-vihīnaṁ vidhatte
śaram iva ciram uktaṁ tūṇa-madhye karoti ||75||

madana-raṇa-virāme kāntayoḥ śrānti-bhājor
alasa-bhara-vibhugnaṁ suptayo rātri-śeṣe |
nahi nahi nahi kutrāpy evam astīti harṣād
iva vidhurati śīrṣaṁ vātadhūtaḥ pradīpaḥ ||76||

ayam ayam udito’yaṁ vartase kiṁ nv idānim
iti pariṇata-kopā lohitas tigma-bhānuḥ |
atha rajani-virāme prerayan jāla-randhre
karam iva kim u naiśaṁ nāśayāmāsa dīpam ||77||

vikala-kuvalaya-śrīr dhūṣarā saṁvimṛṣṭā
mṛdulatara-mṛṇālī dharṣitaṁ koka-yugmam |
lalita-pulina-vīthī pāṇijair aṅkitā tad
vada sarasi bhavatyāṁ puṇyavān ko mamajja ||78||

vapur atula-parāgair dhūṣaraṁ nāsti śaktir
lavam api nija-pakṣa-kṣepaṇe ghūrṇasīva |
parikalitam idaṁ tat ko’pi te nāsti doṣo
madhukara-kamalinyā eva ko’pi prabhāvaḥ ||79||

iti rahasi dinādau sānutarṣaṁ samantān
masṛṇa-vacana-lakṣmī-lakṣya-hāsopahāsā |
nibhṛta-nibhṛta-līlālolam anyonyam āsī
abhi sahacari bhūyaḥ kāntayoḥ kāpi ceṣṭā ||80||

iti śrī-kṛṣṇa-caitanya-caritāmṛte mahā-kāvye
daśamaḥ sargaḥ
||10||


(11)
ekādaśaḥ sargaḥ

itīdaṁ tat sarvaṁ vilasitam anusmṛtya sudṛśāṁ
sa-santoṣaṁ vṛndāvana-madana eṣo’timadhuraḥ |
vihartuṁ tad-bhāvair akṛta purataḥ svāṅghri-dayitaiḥ
samantād ārambhaṁ druta-kanaka-gaurojjvala-tanuḥ ||1||

kramād etāṁ rātriṁ prahara-niyamenaiva vibhajan
dideśa prāyeṇa priya-janam asau yogya-lalitam |
vicintyātho nṛtya-sthalam aniśam ācārya-nilaye
mudā raṅgī cakre prasṛmarataraṁ catvaram atha ||2||

tato ramye sthāne pariniyamite nirvṛti-kare
gurūtkaṇṭhā-bhājo dvija-vara-ramaṇyo’tinibhṛtāḥ |
samaṁ śacyā devyā prabhu-matam abhijñāya samayo-
citaṁ dhairyārambhaṁ gṛham abhidadhatyaḥ praviviśuḥ ||3||

alinde gehasya prabhu-naṭana-sandarśana-mahot-
sukā līnā āsan nibhṛtam upaviṣṭāḥ saha-bhayaiḥ |
amūś citrotkīrṇā vinimiṣa-gata-spanda-vapuṣo
na vai rāgaiḥ kāntāḥ phala-bhuvi tā mūrtaya iva ||4||

niyamyaikaṁ dvāre dṛḍha-lalita-śauṭīrya-valitaṁ
yathaiko’py āyāti kṣaṇam  api na tatreti nirataḥ |
janān āptān āptān puram abhiniveśyaivam asakau
mahatyā nirvṛtyā jayati satataṁ gaura-śaśabhṛt ||5||

gṛhaikaṁ nepathya-sthalam atha vidhāyāviśad asau
prabhur veśaṁ kartuṁ naṭana-kutukī prema-lalitaḥ |
janenātmīyena svapada-parama-prema-vahatā
samāreje śrīmān atiśaya-kṛpā-pūra-subhagaḥ ||6||

gṛhītvāsau veśaṁ pūrata ṛṣi-varyasya paramaṁ
niśādau śrīvāsaḥ prabhu-caraṇa-padma-priyatamaḥ |
jaṭābhiḥ piṅgābhiḥ sphaṭika-maṇi-mālāṁ kalayatā
kareṇorvī-deva-pravara iva tatrāviśad atha ||7||

athāsyaiko dāso dhṛta-karaka-darbhāsana-varo
dyuvāpī-mṛc-chuklo vapuṣi bhuvi śuklāmbara iti |
sadaivenāviṣṭas tam ṛṣi-varam ānamya sahasā
gadādhṛṅ-nāmānāṁ prabhu-dayitam ūce sumadhuram ||8||

aye tvaṁ devarṣiś caraṇam avanamyā vada idaṁ
kalau bhūyāṁ śrīmat-prabhu-caraṇa-sevāsu niratā |
itīdaṁ śrutvāsau munir avadad etat suvadane
sura-srotaḥ-svatyāṁ snapanam adhi māghaṁ kuru sadā ||9||

tadā tat-puṇyena prabhu-caraṇa-pāthoja-milanaṁ
bhaviṣyaty evaṁ te tad anu bhavatībhiḥ kṛtam idam |
idānīṁ tena tvaṁ muni-vara-vareṇa prabhu-pada-
priyo bhūtvā yātaḥ kim u na viditaṁ tat suvadane ||10||

tato’sau devarṣiḥ svayam avadad uccaiḥ sulalitaṁ
mahattvaṁ tad-bhakter avidita-gurutvaṁ pulakitaḥ |
vadāmaḥ kiṁ nāmnaḥ parama-mahimānaṁ yad agha-kṛd-
dvijābhāso dāsī-patir api ca mukto’gha-nivahāt ||11||

itīvokte tasmin parama-muditāḥ sarva-manujā
harer nāmnām uccaiḥ kim api vidadhuḥ kīrtanam atha |
saharṣaṁ śrīvāsaḥ pulakita-tanus tatra kutukāt
puro nṛtyaṁ cakre prathamam iva nāndīṁ viracayan ||12||

tato’smin niṣkrānte kṛta-naṭana-saṅkīrtana-rase
viveśāsau śrīmān dhṛta-parama-veśaḥ sumadhuraḥ |
praviṣṭo’sau reje hima-kara-samūha-pratikṛtir
gṛhītvā sad-vetraṁ sapadi haridāso’ṅgana-bhuvi ||13||

vadann uccair uccair vada harim iti prema-vikalāḥ
kurudhvaṁ tad-gāthām iti sarabhasaṁ candra-lalitaḥ |
diśan vetrāgreṇa pratipada-valad-dharṣa-vivaśas
trilokīṁ saṁsuptām iva sa yatate jāgarayitum ||14||

akuṇṭhād vaikuṇṭhāt prabhu-caraṇa-pāthojani-kaṭāt
tadā jñāto bhūmau prathamam avatīrṇo’ham adhunā |
tad-ājñā-vācas tāḥ śṛṇuta paramāḥ sīdhu-madhurāḥ
kali-vyāla-grasta-prakaṭatara-sañjīvana-karīḥ ||15||

vinā nāmnāṁ gāthāmṛta-rasa-dhunī-srotasi sadā
kṛta-snānān lokān iti tad adhunā vāñchitam iha |
tad etad viśvasminn iha sa vikirann ājigamiṣur
bhavadbhiḥ kīrtyantāṁ guṇa-samudayāḥ śrī-bhagavataḥ ||16||

idānīṁ tasyājñāṁ śravasi paripīya pratipadaṁ
bhavanto nṛtyantu prativihita-saṅkīrtana-rasāḥ |
iti śrutvā tasyānana-śaśi-samudbhūta-vacaso
vilāsaṁ te sarve vipula-pulakāṅgāḥ sulalitam ||17||

jagur gītaṁ ramyaṁ kalita-kara-tāla-dhvani-valan-
mṛdaṅgālī-bhaṅgyā svayam api nanartaiṣa paramaḥ |
asau bhūyo bhūyaḥ kṛta-naṭana-saṅkīrtana-raso
viniṣkrānto bhūtvā tad anu virarāma pramuditaḥ ||18||

tato’dvaitas tatrānukṛta-bhagavad-veśa-caritaḥ
karābhyāṁ sānandaṁ kalita-muralīkaḥ samaviśat |
prabhuḥ svaṁ svaṁ veśaṁ nija-muralikāṁ barhiṇa-śikhā-
vataṁsaṁ svaṁ pītaṁ vasanam api lāvaṇyam api ca ||19||

pradāyāmuṁ cakre kalita-kaladhautojjvala-tanur
yathecchaṁ nṛtye’smin dhṛta-parama-sannāyaka-ruciḥ |
tatas tais taiḥ sarvaiḥ parama-madhurākāra-kamanaḥ
praviṣṭo bhūtvāsau kim api kamalākṣaḥ pariṣadi |
laghūdyan-mārdaṅga-dhvani-sumadhuraṁ nṛtyam akarol
layais tālair mānair malayaja-rasaiś carcita-tanuḥ ||20||

tathā nṛtyaty asmiṁs tad anu jaratī-veśa-rasiko’
vadhūto dhṛtāṅgaḥ palita-lalitākīrṇa-cikuraḥ |
praviṣṭas tv āviṣṭaḥ parama-paramonmāda-vivaśas
tadā cchittvā bhittvā naṭati jaratī-bhūmika-rucim ||21||

nivṛtte’smin tais taiḥ kalita-lalanā-bhūmika-rucir
gadādhṛk-saṁjño’sau dhṛta-valaya-śaṅkhojjvala-karaḥ |
praviṣṭo gāyadbhir laghu laghu mṛdaṅge mukharite
tathā tālair mānair naṭana-kalayā tatra vibhavau ||22||

tadā nṛtyaty asmin dhṛta-madhura-veśojjvala-rucau
mṛdaṅgālī-bhaṅgīśata-madhura-saṅgīta-kalayā |
janair bhūyo bhūyaḥ sukha-jaladhi-magnair vinimiṣaiḥ
samantād āsede jaḍima-jaḍimāṅgaiḥ kim amṛtam ||23||

vṛṣabhānu-sutā rādhā śyāmasundara-vallabhā
kalau gadādharaḥ khyāto mādhavānanda-nandanaḥ |
mādhavasya gṛhe jāto mādhavasya kuhū-tithau
śrī-rādhādbhuta-rūpeṇa paṇḍitaḥ śrī-gadādharaḥ ||24||

vilola-bhrūbhaṅgī naṭana-jita-bhṛṅgī-vilasitā
smitāpāṅgī rājat-kuvalaya-dalā lola-nayanā |
vahantī sattāmra-sphurad-adhara-vīthī viluṭhitāṁ
radac-chāyāṁ jyotsnām iva nava-dineśāṁśu-militām ||25||

sphurat-kambu-grīvā-parisara-vilāsa-praṇayinā
gurūjroja-dvandvopari ghana-vilolatva-mayatā |
girer uccaiḥ pātāhita-bhaya-nivṛttena kha-dhunī-
pravāheṇevāti śriyam amala-hāreṇa dadhatī ||26||

vahanty ūru-dvandvaṁ kanaka-kadalī-kāṇḍa-masṛṇaṁ
pade raktāmbhoja-prathama-sad-avasthā-praṇayinī |
tanu-kṣumaṁ vāsaḥ parihitavatī tatra lalitaṁ
prabhoḥ śrīman-mūrtir laghu-padam athaiṣā niviviveśa ||27||
(kulakam)

tadā pīyūṣāṁśukaḥ pariṇata ivaikādaśa-kalo
rarāja śrīmūrtau rahasi vilasantyāṁ sukha-paraḥ |
tathā tat tat kṣaumāñcala-lalita-khelāṁ viracayan
vavau mandaṁ tat tat parimala-sakhaś candana-marut ||28||

tatas tair gāyadbhir laghu laghu mṛdaṅga-dhvani-paraṁ
sahāvaṁ nṛtyantī laya-valita-tālādi-lalitam |
tathā bhajyan madhyā madhurima-parīpāka-vilasat-
pada-nyāsaiḥ śiñjan-maṇi-maya-tulākoṭi-madhurā ||29||

tathā vaktrāmbhojaṁ laghu-samudayat-sveda-kaṇikā-
vikāśaṁ muktābhiḥ khacitam iva cāmīkara-vidhum |
vahantī sindūraṁ vilasad-alike rujyad-alake
tamaḥ-spṛṣṭaṁ sandhyā-ruṇitam iva ramyārka-kiraṇam ||30||

tathā pāṇi-nyāsaiḥ kalita-valaya-dhvāna-mukharair
ali-śreṇīm uccair upari parilolāṁ vidadhatī |
udañcad-bhrū-vallīṁ manasija-dhanuṣkāṇḍa-kuṭilāṁ
muhuḥ kṣiptvā śyāmaṁ kim api vidadhaty ambara-talam ||31||

skhalad-vakṣaḥ-kṣaumāñcala-hati-lasan-madhyam alasaṁ
balī-bhaṅgair bhaṅgī-garima-naṭayantī kara-mitam |
ślathan-nīvī-bandha-cchurita-vimala-dyoti-kalayā
nitamba-svedārdraṁ ghana-jaghanam anyādṛśam iva ||32||

muhuś cakra-prāya-bhramaṇa-vigalat-keśa-kusumais
tathā bhrāmyad-bhṛṅgī-lalita-para-bhāgaiḥ prasṛmaraiḥ |
svayaṁ nṛtyollāsād upari mukha-candrasya na dadhe
sita-cchatraṁ citraṁ marakata-surekhā-vilasitam ||33||

tathā nṛtyonmāda-pramada-madhurimnātimahatā
natāṅgī saṅgītojjvala-rucira-rociḥ-paṭalikā |
tato lakṣmī-bhāvaṁ tad-anugirijā-bhāvam api sā
krmād āviṣkṛtya prakaṭam aviśad deva-bhavanam ||34||

tatas tāṁ tena tvā stuti-vacana-bhaṅgī-viracanair
mahatyāḥ khaṭṭāyā upari sarasāṅgīṁ sthitavatīm |
vidhehi premāṇaṁ bhagavati samantād iti jagus
tato’ṅke sā cakre jhaṭiti haridāsaṁ śiśum iva ||35||

itīdaṁ sā nānā-vidha-kutuka-ceṣṭā-vilasitair
niśāṁ nītvā prātaḥ sva-bhavanam agāc citra-caritaḥ |
tadā bhūyas tasminn akṛta bahu nṛtyaṁ sumadhuraṁ
mahasvān saptāhaṁ malayaja-rasaiś carcita-tanuḥ ||36||[footnoteRef:73] [73:  2.16.23.] 


samantād uccerur diśi diśi mṛdaṅgādi-ninadā
madonmattāḥ sarvekati sarvekati rasāḍhyaṁ na jagaduḥ |
prasūnaiḥ srag-gandhair malayaja-rasaiḥ pūrṇam abhavaj
jagat saptāhaṁ śrīmati vilasati śrī-bhagavati ||37||

tathā saptāhānte dinakara-śata-prāya-mahasā
sphurantaṁ śrīvāsaḥ sabhaya-cakitollāsam avadat |
kalau nāmnāṁ gāthā yad iha vihitā tatra nanu kiṁ
phalaṁ nūnaṁ śāṭhye bhavati kim u vā neti vada tat ||38||[footnoteRef:74] [74:  2.17.5] 


kṛte tretāyāṁ ca dvija tvad-anu dvāpara-yuge
samastaṁ dhyānādyair bhavati nitarāṁ sādhitamam |
kalau tatrāśaktiṁ svayam iha vilokya prakaṭitaṁ
prabhur nāmākho’bhūt tad iha kim iva nyūna-phalatā ||39||[footnoteRef:75] [75:  2.17.6-9] 


vadann evaṁ gauro nayana-jala-pūrṇo’nyad avadan
na śakto’haṁ sthātuṁ gṛham abhi gamiṣyāmi niyatam |
tad ākarṇya proce yad api bhagavan kartum ucitaṁ
janān dṛṣṭvā naivaṁ matam iti murāriḥ sa-cakitam ||40||[footnoteRef:76] [76:  2.17.12-15] 


tato’nyedyuḥ śrīmān nayana-jala-dhautaḥ samavadat
dvijaikaḥ svapne me śrutim abhimahā-vākyam avadat |
ato hetor hitvā prabhu-caraṇam anyat kim ucitaṁ
mameti krandāmi kṣaṇam api na me nirvṛtir iha ||41||[footnoteRef:77] [77:  2.18.1-3.] 


iti śrutvā guptaḥ sapadi sa murāriḥ samavadat
prabho tat ṣaṣṭhī-tatpuruṣa-vacanaṁ tatra kuru bhoḥ |
tathā śrutvā nāthaḥ samudita-manāḥ sāmpratam abhūt
tathā te ca śrutvā vyathita-manaso gāḍham abhavan ||42||[footnoteRef:78] [78:  2.18.4] 


tataḥ sannyāsī keśava iti sa bhāraty upahito
bhuvi khyātaḥ kaścit prabhu-purata āsīd vidhi-vaśāt |
tathā dṛṣṭvā nāthaṁ niravadhi rudantaṁ samavadac
chuko vā prahlādas tvam iti bahudhā vismita-manāḥ ||43||[footnoteRef:79] [79:  2.18.7-12a] 


praśaṁsāṁ svāṁ śrutvā dviguṇa-vikalo’sau punar api
prakāmaṁ cakrandāyam api punar āhāticakitaḥ |
bhavān devo viṣṇur viditam idam evaṁ khalu mayety
upākarṇya śrīmān nyasanam iha kartuṁ sa cakame ||44||[footnoteRef:80] [80:  2.18.12b-15] 


mukundo’tha proce vinimiṣam amuṁ paśyata muhuḥ
prabhur yāvad gehe vasati na hi yāvat pracalati |
tato’sau śrīvāsaṁ prabhur avadad etan nu bhavatām
ito’haṁ premārthaṁ pratidiśam aṭiṣyāmi nitarām ||45||[footnoteRef:81] [81:  2.18.16-21] 


punaḥ śrīvāso’yaṁ sabhayam avadat tvad-virahitaiḥ
kathaṁ sthātuṁ śakyaṁ niravadhi vibho dhakṣyati manaḥ |
bhavad-gehe sthāsyāmy aham iti jagāda prabhur atho
tathety eṣa sthairyaṁ manasi labhamānaḥ kṣaṇam abhūt ||46||[footnoteRef:82] [82:  2.18.22-23] 


tataḥ sāyaṁ gatvā gṛham abhi murārer upadiśan
jagādādvaite saṁśayitum abhidhāyāsya caritam |
tato’nyedyuḥ śrīmān kvaca janapade bhūri-karuṇaḥ
prabhuḥ pāre-gaṅgaṁ sa sapadi titikṣuś calitavān ||47||

tatas te te sarve niravadhi balad-duḥkha-dalitāḥ
samudvignā nātha kva gata iti tepuḥ sa-karuṇam |
vicāryais tair etair ahaha dina-saptāntaram asau
vyadarśi nyāsec chākulita-hṛdayaḥ śrī-maya-tanuḥ ||48||

samantāt tatratyās tam atha parilokyaivam asakṛd
vilāpaiḥ santāpaiḥ kim api paritepuḥ pratimuhuḥ |
aho dhātaḥ kiṁ te vilasitam ayaṁ kāma-subhagaś
cikīrṣuḥ sannyāsaṁ vilasati kaṭhoras tvam asi bhoḥ ||49||

striyaḥ procur hā hā bata śiva śivātyanta-kaṭhino
vidhātur vaicitraṁ katham aśani-pāto’yam asakṛt |
aho rūpaṁ śīlaṁ madhurima-sulāvaṇyam ahaha
kva sannyāso vā kva pratimuhur idaṁ muhyati manaḥ ||50||[footnoteRef:83] [83:  3.1.1-19. This is interesting, as Murari’s mood in this chapter is nagara (3.1.18)] 


rudann evaṁ devaḥ prasṛmara-sukhāviṣkṛtir asau
janān ūce mātaḥ pitar iti ca sambodhya rudataḥ |
yathā premā bhūyāt prabhu-caraṇa-pāthoruha-yuge
tathāśīrvādo’sau mayi khalu vidheyo muhur iti ||51||[footnoteRef:84] [84:  3.2.1-2] 


guror gehaṁ tais tair vinaya-nirato’bhyetya bahudhā
praṇāmaṁ cakre’sau prativihita-śiṣyocita-ruciḥ |
tato vaidhyaṁ kṛtvā sva-puram abhivādyāsya nirataṁ
śrutau svapna-prāptaṁ śiva śiva mahāvākyam avadat ||52||

samāhūyāthaikaṁ kṣuriṇam atidhanyātisubhagaṁ
dideśāsau śrīmān ahaha nija-keśāpaharaṇe |
sa tu premāviṣṭo niravadhi rudan kampita-tanur
bhayāt kiṁcit kartuṁ śiva śiva śaśākātha na khalu ||53||

tataḥ śrī-gaurāṅgaḥ samavadad atīva-pramudito
hare kṛṣṇety uccair vada muhur iti śrī-maya-tanuḥ |
tato’sau tat procya prativalita-romāñca-lalito
rudaṁs tat-tat-karmārabhata bahu-duḥkhair vidalitaḥ ||54||

tadāṇīṁ ye tatra kṣaṇam api ca tasthuḥ śiva śiva
prakāmaṁ te mātaḥ pitar iti gadanto’tikaruṇam |
karau dattvā mūrdhni pratimuhur adhikṣepa-niratāḥ
sva-jīvaṁ nindantaḥ kati nahi vilāpaṁ vyaracayan ||55||

gurur bhūtvā vyājāt svayam iva purā śiṣya-vidhinā
tato mantraṁ lebhe jagati karuṇām eva vikiran |
tato romāñcāḍhyaṁ jigamiṣum avekṣya prabhum asau
gṛhāṇety ahnāyāruṇa-vasana-daṇḍādikam adāt ||56||[footnoteRef:85] [85:  3.2.12. The rest of Murari’s chapter is skipped over.] 


gṛhītvā daṇḍādyaṁ guru-vacana-saṁpālana-vaśād
anaiṣīd gaurāṅgo divasam avaśātmāticaturaḥ |
athānujñāpyainaṁ sukṛta-śata-gāḍhaṁ janapadaṁ
yayau rāḍhaṁ gūḍhopama-para-lokottara-kṛtiḥ ||57||[footnoteRef:86] [86:  3.3.1] 


pathi dhyāyaṁ dhyāyaṁ sva-caritam asau saukhya-vivaśaḥ
sva-nāma-premārdraḥ pratipada-śaktaḥ skhalati saḥ |
kvacid gāyaty ārtaḥ kvacid api nadaty ārta-ninadaṁ
kvacin mandaṁ yāti kvacid api mṛgendra-druti-gatiḥ ||58||

prabhus tasmin deśe kṣaṇam api na saṁśrutya vivaśaḥ
sva-nāma tyakṣyāmi svatanum iti gatvopataṭini |
jale majjan ḍimbhair vada harim iti dhvāna-mukharair
adarśi premārdraḥ pratipada-patad-bāṣpa-jaḍitaḥ ||59||

tataḥ śrutvā tais tair gaditam idam uccair harir iti
prabhuḥ premonmattaḥ kṣitim abhipatan gāḍham arudat |
kiyad dūraṁ gatvā tad anuvidadhe bhaikṣam ucitaṁ
hasan nṛtyan gāyan kvacid api rudaṁs tat samagamat ||60||

kṣaṇaṁ gopī-bhāvaiḥ kṣaṇam api ca dāsyaiḥ kṣaṇam atho
tathaiśvaryaiḥ śrīmān naṭana-kalayā kautuka-paraḥ |
asīma-premārdro niravadhi calan paścima-diśaṁ
na sasmārātmānaṁ kṣaṇam api dinānāṁ trayam abhi ||61||[footnoteRef:87] [87:  3.3.17] 


tato daivād evaṁ bhavati gamane dakṣiṇa-diśi
prabuddho’bhūt śrīmān kvacana nanu yāmīti manasi |
vicāryādvaitasyālayam abhi sa gantuṁ samakaron
mano nityānanda-prabhum api jagādātimadhuram ||62||

prayāhi tvaṁ śīghraṁ vibudha-taṭinī-tīra-madhure
navadvīpe tat-sthān mama nigaditair brūhi madhuram |
bhavanto’dvaitasyālayam abhi calantv eva capalaṁ
prayāsye tatrāhaṁ sapadi sa tatheti pracalitaḥ ||63||

tato gatvā tatra pramudita-manā nātha-gaditaṁ
nigadya pratyekaṁ samanayad amutraiva sahasā |
śacī cātivyagrā parama-muditā tatra calitā
kim anyad vaktavyaṁ gatam iva navadvīpam abhavat ||64||

tato’nyedyuḥ śrīmān dhṛta-karaka-daṇḍaḥ sadaruṇaṁ
vahan vāso-dvandvaṁ bahala-taḍid-arciḥ pratikṛtiḥ |
akasmād ekasmin pathi guru-śikho gairika-mayo
vyadarśi svarṇādri-pravara iva tair gaura-śaśabhṛt ||65||

etāṁ samāsthāya parātma-niṣṭhām
adhyāsitāṁ pūrva-tamair maharṣibhiḥ |
ahaṁ tariṣyāmi duranta-pāraṁ
tamo mukundāṅghri-niṣevayaiva ||66||
(bhā.pu. 11.20.53)[footnoteRef:88] [88:  This is quoted in roughly the same context by Kavirāja (CC 2.3.6), but not by anyone else. This is evidence that KK was familiar with CCMK.] 


iti ślokaṁ bhūyaḥ pathi pathi paṭhitvātirabhasaṁ
naṭantaṁ netrāmbhaḥ samudaya samudbhrānta-vapuṣam |
vilokyainaṁ prāṇān iva ciramṛtās te pramuditāḥ
prabhuṁ harṣotkarṣā kṣitiṣu nipatantaḥ samanaman ||67||

prabhuḥ kāṁścid vācā harita-sudhayā kāṁścana kṛpā-
balad-dṛṣṭvyā kāṁścit sasukham aparān sparśa-kalayā |
cakārātiprītān nija-caraṇa-paṅkeruha-ratāṁs
tato’gād advaitālayam atisukhārdrātikaruṇaḥ ||68||

tato’sau gaurāṅgaḥ śuci samaviśyāsana-varaṁ
pariṣvajyādvaitaṁ nayana-jala-sambhinna-vapuṣaṁ
samaṁ krandadbhis tair guṇa-garima-gāmbhīrya-valitāḥ
sphuran nāmodgāthāḥ samakathayad atyanta-lalitāḥ ||69||

tato’sāv advaitārpita-sumadhurānnaṁ samabhajat
tato’nyedyuḥ prātaḥ pratijanam uvāca pramuditaḥ |
ahaṁ yāmi kṣetraṁ prabhu-caraṇa-sandarśana-vaśād
bhavadbhiḥ kartavyaṁ satata-hari-saṅkīrtanam iha ||70||

visṛjyaivaṁ tāṁs tān nayana-salilair āplutatamaṁ
pariṣvajyādvaitaṁ calitum akarod udyamam asau |
tṛṇaṁ kṛtvā dantaiḥ kṣitiṣu haridāso’tha nipatan
prabhoḥ pādābjāgre niravadhi samukaṇṭhita-matiḥ ||71||

athaivaṁ taṁ dṛṣṭvā prabhur avadad evaṁ tava kṛte
jagannāthasyāgre niravadhi vadiṣyāmi vinaman |
tad uttiṣṭhottiṣṭhāśvasihi parirabhyeti tam imaṁ
visṛjyaivaṁ yāntaṁ tam avadad athādvaita-tanu-bhṛt ||72||

tava prasthāne’smin kim iha bhavitā tad vada vibho
kathaṁ dhāsye praṇān katham iva tariṣyāmi viraham |
iti kṣobhyotkrāntaṁ prabhur avadad evaṁ yadi kṛtaṁ
bhavadbhis tat kiṁ me gamanam iti sambhāṣya calitaḥ ||73||

tato’dvaita-prītyā praṇata-haridāsasya ca mudā
jagannātha-kṣetraṁ jigamiṣur api sva-priya-vaśaḥ |
śacī-devyā tat-pācitam atulam annaṁ nija-janaiḥ
samaṁ tair bhuñjānaḥ kati ca gamayāmāsa divasān ||74||[footnoteRef:89] [89:  3.4.28] 


athaivaṁ gacchantaṁ prabhum ahaha kaścid dvija-varo
‘vadat paśyāmy etat prabhu-vara vapus te’timadhuram |
sa itthaṁ gātrebhyo vasanam apakṛṣyaiva karuṇaḥ
prabhur meghāpāye śaśabhṛd iva reje’tivimalaḥ ||75||[footnoteRef:90] [90:  This is not in Murari.] 


puro nityānandaṁ mudita-hṛdayaṁ bhūri-karuṇo
vidhāyāsau gacchan nija-caraṇa-paṅkeruha-rataiḥ |
gadādhṛg-viprādyair ahaha samukundaiḥ parivṛtas
tadā tais taiḥ sarvaiḥ katham api hi duḥkhena dadṛśe ||76||[footnoteRef:91] [91:  3.5.1] 


sa itthaṁ gaurāṅgaḥ pathi nija-guṇaṁ nāma ca gṛṇan
priyaiḥ sārdhaṁ svāṅghrer niravadhi rudann eva ruruce |
amī dānādānollasita-hṛdayair dāna-nivahair
na kutrāpi śrīmat-parivṛḍha-kṛpāḍhyā rurudhire ||77||[footnoteRef:92] [92:  3.5.2] 


tato gopīnāthaṁ sva-vasati-lasad-remuṇam ati-
prabhāvaṁ taṁ dṛṣṭvā kṣiti-milita-mauli-praṇamataḥ |
prabhoḥ śīrṣe śīrṣād api bhagavatas tasya calitā
prasūnānāṁ cūḍāny apatad akhile paśyati jane ||78||[footnoteRef:93] [93:  3.6.3] 


tataḥ śrī-gaurāṅgaḥ kaṭaka iti saṁjñe janapade
sa sākṣī-gopīnātha iti jagati khyātim agamat |
ubhau gaura-śyāma-dyuti-kṛta-vibhedau na tu mahā-
prabhāvādyair bhinno sapadi dadṛśāte janacayaiḥ ||79||

kare dattvā daṇḍaṁ pathi tam avadhūtasya purataḥ
svayaṁ śrī-gaurāṅgaḥ sukha-vivaśa-cittaś calitavān |
asau paścād gacchan manasi paricintya pratimuhur
babhañjainaṁ daṇḍaṁ kṛta-kutuka-ceṣṭo’timuditaḥ ||80||

athāsau nedīyān ahaha jagad etena cakitaṁ
kva me daṇḍaṁ brūhi prativacanam eṣo’pi vidadhe |
kṣitau daivād aṅghri-skhalanam abhavat tena samabhūd
asau bhagnas tat kiṁ tad anu ca sa cukrodha bahudhā ||81||

tathā kṣubdho bhūtvā manasi bahu saṁcintya sa yayau
harer nāmnāṁ gāthā-kathana-madhurollāsi-vadanaḥ |
pathasthān devāṁs tān niravadhi vilokya pramudito
yayau puṇyāṁ dhanyām atisulalitāṁ yāja-nagarīm ||82||

athaikāmra-kṣetre smara-damanam ālokya śatadhā
stavaṁ kṛtvā bhūmau patati sati nāthe pramuditaḥ |
śivo devaḥ so’yaṁ malaya-ruha-gandhāguru-rasaiḥ
prasādair anyaś cāracayad iva tat pūjana-vidhim ||83||

athaitasmād gacchan kamala-puram āsādya lalitaṁ
kapāleśaṁ natvā vidhivad iha bhārgī-snapana-kṛt |
tatas taṁ prāsādaṁ guru-śikhara-kailāsa-lalitaṁ
sphurac-cakraṁ vātapracalita-patākaṁ kalitavān ||84||

patitvā kṣauṇyāṁ nayana-kamalodgīrṇa-payasā
samaṁ tais taiḥ sarvaiḥ kṣiti-talam alaṁ snānam akarot |
tato gatvā kṣetraṁ kṛta-parama-bhaktiḥ prabhu-varaṁ
viveśāsau śrīmān atha samavalokyānamad amum ||85||

muhur dṛṣṭvā tasyānana-śaśinam atyanta-madhuraṁ
galan-netrāmbhobhiḥ sva-tanum abhiṣiktām aracayat |
jagannātho’py enaṁ nimiṣa-rahitair akṣi-kamalair
vilokya premābdhau niravadhi nimagno’bhavad iva ||86||

itthaṁ cakre parama-rabhasaṁ śrī-navadvīpa-bhūmau
gandhair mālyair malayaja-rasair bhuvi karpūra-pūraiḥ |
śrīmad-veśodgata-madhurimā-plāvitāśeṣa-deśaḥ
svaiḥ svair lokair naṭana-kalayā svaram eṣa prakāmam ||87||

gehe gehe samajani sadā mūrtimaty eva lakṣmīḥ
sthāne sthāne sukha-samudayo mūrtimān eva bhūtaḥ |
nityaṁ nityaṁ nava-navam abhūt prema sarvasya nāthe
svairaṁ svairaṁ vilasati tadā śrī-navadvīpa-bhūmau ||88||

nāsīn nidrā na bhayam abhavat nābhavat kṣut pipāsā
na svairatvaṁ na ca yama-gatā kāla-daṇḍādi-bhītiḥ |
ekasyāpi prabhu-karuṇayā yasya kasyāpi tasminn
evaṁ krīḍaty atisulalitaṁ śrī-navadvīpa-bhūmau ||89||

iti śrī-kṛṣṇa-caitanya-caritāmṛte mahā-kāvye
ekādaśaḥ sargaḥ
||11||


(12)
dvādaśaḥ sargaḥ

praviśya sat-kṣetram adabhra-līlaḥ
śrī-sārvabhaumālayam āyayau saḥ |
ākasmikaṁ vīkṣya jñāna-manojñaṁ
sannyāsinaṁ so’tha nananda vipraḥ ||1||

utthāya pādyādi samarpya bhaktyā
puro nivedāsanam apy udāram |
kṛta-praṇāmo nu sudhīram añjaḥ
papraccha sarvaṁ vinayena vipraḥ ||2||

kutaḥ sameto’si kuto’nu yāsi
hṛdyo bhavān nirbhara-śānta-dāntaḥ |
itthaṁ prabhau tena yathārtha-pṛṣṭe
tad ekanāthāḥ sakalaṁ tad ūcuḥ ||3||

yathā tathā tat sakalaṁ viditvā
jñātaṁ tad-ājñātam iti prahṛṣṭaḥ |
nananda vṛndāraka-vṛnda-vandya-
pādāravindasya puraḥ sa vipraḥ ||4||

jñātvātha tasyāśayam eṣa sadyaḥ
svayaṁ sva-putreṇa sadādareṇa |
prasthāpayāmāsa sitetarādrau
prabhuṁ jagannātha-didṛkṣum añjaḥ ||5||

sa tena sārdhaṁ samupetya tatra
sukhaṁ tataḥ svairam api praviśya |
dadarśa nīlācala-mauli-ratnaṁ
tadātisaukhyāmbudhi-magna āsīt ||6||

vilokya bhūyo natibhiḥ stavaiś ca
netrāmbubhiḥ svām abhiṣicya mūrtim |
pradakṣiṇīkṛtya ca pañca-kṛtvaḥ
kṛcchreṇa tasmād bahir āyayau saḥ ||7||

iti prabhus tatra vilokya kāntaṁ
nananda nīlācala-mauli-ratnam |
sva-nāma-ratnena vidhāya hāraṁ
kaṇṭhe vahann eva rarāja nityam ||8||

mukunda-dattādibhir ātma-lokaiḥ
sa tatra nāthaḥ katicid dināni |
vilokayan nīla-girīndra-ratnaṁ
nināya kautūhala-pūrṇa-cittaḥ ||9||

sa ekadā cetasi sārvabhaumo
mahīsurāgryaḥ kalayāñcakāra |
prabāvam aiśvaryam idaṁ samastaṁ
manuṣya-bhāvād avidan kṛpāloḥ ||10||

akhaṇḍa-pāṇḍitya-samudra-vīci-
pravāha-kallola-kulair amandaiḥ |
yasya prakāmaṁ vadhirīkṛto’bhūd
bṛhaspatir jāḍya-mayaṁ sametaḥ ||11||

sa eva sambhāvita-dambha-rāśir
gabhīra-dhīr yat prabhu-pāda-padmam |
na veda tan no khalu citram etan
na vetti pāṇḍitya-kulādi-leśam ||12||

asau mahātmā puruṣa-pradhāno
vayastha eva nyasanaṁ cakāra |
yad īdṛśaṁ svāntar alaṁ tadā laṁ
vicintitair na tvayi kaṣṭam etat ||13||

anekadhā puruṣa-ratna-cihnair
manoramaḥ sarva-jagaj-janasya |
kathaṁ nu kālaṁ gamayiṣyatīmaṁ
sannyāsa-dharma-pratipālanena ||14||

asau mahā-vaṁśa-samudbhavaś ca
mahāśayaś cālpa-vayo-vikāśaḥ |
kalau tad-arhāṁ yatitāṁ sudurgāṁ
kathaṁ tariṣyaty ahahātikaṣṭam ||15||

tad etam atyanta-suśānta-cittaṁ
saṁśrāvya vedāntam ajasram eva |
karomi vairāgya-rasena bhāsvaj-
jñānaikatānena ca mokṣa-pāntham ||16||

ity asya hṛn-mantritam ākalayya
prabhuḥ praphullāmbuja-mañjulāsyaḥ |
vyāpya trilokīṁ sphuritānukampā
vilola-cetā manasā jahāsa ||17||

anyedyur uddāma-kharāṁśu-rāji-
rājad-dyutiḥ svaiś caraṇānuraktair
jagāma tasyālayam āttajoṣād
doṣākarākāra-manoharāsyaḥ ||18||

vilokya nāthaṁ saha śiṣya-vṛndaiḥ
samutthitaḥ sa praṇanāma śaśvat |
sad-āsanaṁ cātha nivedya tasmiṁs
tatra sthito’bhūt svayam āsana-sthaḥ ||19||

uvāca vipro vinayena nāthaṁ
vedānta etaiḥ paripaṭhyate’tra |
bhavādṛśo yogyatamāḥ śṛṇudhvaṁ
manaḥ kaṣāyo yata āśu yāti ||20||

adhītam adhyāpitam etad uccair
anekaśas tat punar apy amuṣya |
prabhoḥ samīpe dharaṇī-surāgryo
babhūva sampāṭhayituṁ pramattaḥ ||21||

sākṣān mahī-gīṣpatir eṣa cañcat
prāgalbhya saṁyukta-vacā yathādhi
nirvakti tat tat sa niśamya nāthaḥ
śanais tadodgrāha-vidhiṁ cakāra ||22||

kim ucyate kaḥ khalu pūrva-pakṣaḥ
kiṁ vāsya rāddhāntitam ātanoṣi |
vedānta-śāstrasya na cāyam arthas
tac chrūyatāṁ yat tu nirūpayāmaḥ ||23||

ity asya pakṣa-pratipakṣa-rūpaṁ
sa pakṣam ekaṁ sa tu sajjayitvā |
advaita-vādaṁ vinirasya bhakti-
saṁsthāpakaṁ svīya-mataṁ jagāda ||24||

itthaṁ pramāṇair akhilaiś ca śaktyā
tātparyato lakṣaṇayā ca gauṇyā |
mukhyā jahat-svārtha-tad-anya-miśra-
svarūpayā svaṁ matam ābabhāṣe ||25||

asau vitaṇḍāc chala-nigrahādyair
nirasta-dhīr apy atha pūrva-pakṣam |
cakāra vipraḥ prabhunā sa cāśu
sva-siddha-siddhāntavatā nirastaḥ ||26||

advaita-vādī prathamaḥ padābja-
vādī prabhuś ca pratibhaika-sindhū |
tau bhakta-sevyau bahu dīrgha-kāḷaṁ
vadāvadair ninyatur anyathaiva ||27||

athaiṣa vismera-manā dvijāgryo
hṛdāhṛdi-vyākulito jagāda |
ka eṣa mat-prātibha-khaṇḍanārtham
ihāvatīrṇaḥ kim u gīṣpatiḥ syāt ||28||

itīha tarko mama sarvadāsīd
bṛhaspatir mat-pratibhā-samudre |
na pāram āsādayitā kadāpi
sadyodyataḥ sann api buddhinā vā ||29||

ayaṁ tu kaiśora-vayāḥ kiyad vāpy
adhītam āste vada pāṭhitaṁ kim |
tathāpi śaktir mama naiva bhūtā
parābhavāyāsya mamaiva sābhūt ||30||

tad eṣa kaḥ kṛṣṇaḥ khalu nānyathaiva
caritram etad gamakaṁ hi tatra |
itthaṁ vicintyaiva hṛdā hṛdīśaṁ
nanāma romāñca-samañcitāṅgaḥ ||31||

niryad-vilolākṣi-sarāḥ sa reme
samudgamo’sau stuti-naty-upetaḥ |
prasādayāmāsa vibhuṁ sa cāpi
kṛpaika-sindhuḥ prasasāda tatra ||32||

pradarśayāmāsa caturbhujatvaṁ
divākarāṇāṁ śata-koṭi-bhāsvat |
tato’dhikaṁ so’pi nananda vipras
tato’dhikaṁ ca stavam apy akārṣīt ||33||

yad yat sa bhūmīsura-saṅgha-mukhyas
tuṣṭāva tuṣṭaḥ sumahā-pragalbhaḥ |
tat tan na vācaspatir apy abhīkṣṇaṁ
prayāsato’pi prabhaved bhaviṣṇuḥ ||34||

athaiṣa nāthaḥ katicid dināni
nītvā prayātuṁ diśi dakṣiṇasyām |
cakre manas taṁ samanuvrajantaḥ
sarve ca jagmur harināma-pūrvam ||35||

gatvā kiyad dūram asau kṛpāvān
visarjayāmāsa tadā samastān |
tatrāntare vartmani so’pi gopī-
nāthāhvayo bhūsura ānanāma ||36||

prabhuḥ kare tasya vilokya pustīm
ekāṁ stavānāṁ praṇayād vikṛṣya |
jagrāha gacchann atha sarva eva
samāgatās taṁ samanuvrajantaḥ ||37||

gateṣu sarveṣu sa eka eva
prabhur vrajan kutra ca vṛkṣa-mūle |
sukhopaviṣṭaḥ parimucya pustīm
ālokayāmāsa cirāya harṣāt ||38||

sa tatra nāthaḥ parito vicārya
śrī-sārvabhaumasya kavitvam ekam |
vilokayāmāsa tadā padānāṁ
madhye padaṁ kṛṣṇa iti vyapaśyat ||39||

vilokya taṁ kṛṣṇa-padaṁ tadaiva
premātirekeṇa sa vihvalātmā |
papāta bhūmau nayanāśru-dhārā-
samūha-dhautāṅga-lato viceṣṭaḥ ||40||

tathaiva bhūmau patitaḥ sa vṛkṣa-
mūle’vaśeṣaṁ divasasya yaṁ ca |
niśāṁ ca sarvām anayat kṛpāluḥ
śrī-sārvabhaume karuṇāṁ vidhitsuḥ ||41||

prātaḥ prabuddho’tisuvihvalātmā
jagāma vāg-gadgada-ruddha-kaṇṭhaḥ |
aho mamābhūd bahulāparādho
mahānubhāvātmani sārvabhaume ||42||

kathaṁ nu vā taṁ parihāya mohād
gacchāmi dambhaika-vaśena tīrtham |
kṣetraṁ punar yāmi tad asya sevāṁ
karomi sa tv eva mahānubhāvaḥ ||43||

amuṣya sevā-vidhim antareṇa
na kiñcanāpi prayataḥ kariṣye |
ity eva bhūyaḥ karuṇā-payonidhiḥ
kṣetraṁ samāyāt praharaika-madhye ||44||

ācārya-varyānayanāya kañcit
sampreṣayāmāsa jhaṭity athāpi |
sa tu tvarāvān samupetya gopī-
nāthaṁ tam ācārya-varaṁ jagāda ||45||

ācārya śīghraṁ samupaihi kṛṣṇa-
caitanya-devo’yam ihāgato’sti |
kim āttha re kiṁ vitathaṁ samastaṁ
gataḥ saharṣo diśi dakṣiṇasyām ||46||

asmābhir evāyam anuvrajadbhir
vidūratas tyakta itaḥ kathaṁ syāt |
ity uktavān eṣa punaś ca tena
satyaṁ bravīmīty asakṛt sa uktaḥ ||47||

tvarānvitas tan-nikaṭaṁ sa gopī-
nāthaḥ sadācārya-varo jagāma |
avekṣya taṁ hṛṣṭa-mano mahātmā
savismayaṁ sapiryam ājagāda ||48||

kim etad āścaryam atīva deva
kathaṁ gato vā katham āgato vā |
tataḥ prabhur danta-visūna-rociś
chaṭā samāpṛkta-vilohitauṣṭhaḥ |
uvāca mādhvīka-rasāplutena
vaco-vilāsena vilāsavān saḥ ||49||

ācārya bhḹyān aparādha-rāśir
mamābhavat samprati sārvabhaume |
yato’ham etaṁ parihāya dambhāt
tīrthāṭanaṁ kartu-manā babhūva ||50||

asau mahātmā bhagavat-svarūpo
jagat-trayī-trāṇa-paraḥ sadīhaḥ |
yad asya vaktrād udabhūt sa kṛṣṇa-
nāmānavadyaṁ lalitaika-padyam ||51||

tad asya sevaiva mayā vidheyā
mama tv iyaṁ kevalam īśa-sevā |
itthaṁ vicintyārtham ahaṁ gato’pi
tīrtha-prayāṇe punar āgataś ca ||52||

ity asya vācaṁ paramāṁ durūhaṁ
śruti-smṛtīnām api sāra-bhūtām |
athaiva mṛgyāṁ parimṛgya vipraḥ
kṣipraṁ jahāsa sphuṭadanta-paṅktiḥ ||53||

aho mahā-kāruṇikasya ceṣṭāṁ
paśya prabhor dīna-jane kṛpāloḥ |
ko vāsya jānātu mahā-durāpaṁ
māhātmyam ete khalu kīṭa-kalpāḥ ||54||

aho mahā-kāruṇikasya paśya
jagat-kṛpā-pūra-bhūtaṁ cikīrṣoḥ |
anugrahaṁ samprati sārvabhaume
deveśa-kalpair api yo durāpaḥ ||55||

vedāntināṁ maṇḍala-sārvabhaumaḥ
sa sārvabhaumo gata-bhakti-gandhaḥ |
daivena padyodata-kṛṣṇa-nāmā
babhūva yuṣmat-karuṇādhipātram ||56||

aho mahā-kāruṇikaṁ tam enaṁ
ko m:uḍha-dhīr nānubhajeta lokaḥ |
doṣān bahūn projjhya lavaṁ guṇasya
gṛhṇāti bhūyaḥ kurute’nukampām ||57||

na kasya vaktrāt khalu kṛṣṇa-nāma
bahiḥ prayāty asya tataḥ kim āsīt |
jñātaṁ tadā samprati sārvabhaume
kariṣyase bhūritarānukampām ||58||

ity asya vācaṁ sa niśamya nāthaḥ
sa-vismayotsāha-rasa-praphullām |
jagāda maivaṁ vada bho mahātman
sevaiva tasyeha mayā vidheyā ||59||

ity uktavāṁs taṁ divasaṁ ninīya
śeṣe rajanyāḥ prathamāvakāśam |
vilokituṁ talpa-talād udāsīt
tato janair nity-kṛtiṁ cakāra ||60||

tato bahiś cela-kaṭīra-sūtre
pragṛhya nāma-grahaṇotka-kaṇṭhaḥ |
prāsāda-madhye praviveśa nātho
yathodayādriṁ śarad-indur eṣaḥ ||61||

khagādipa-stambha-varasya paścāc
cāmīkara-stambha-vad āsthito’sau |
dadarśa nīlācala-mauli-ratnaṁ
vilocanāmbho-jhara-dhauta-dehaḥ ||62||

tataḥ sa dhūpāvadhiḥ susthito’sau
pratyūṣa-kṛtāni vilokya tasya |
mahā-prasādānnam atīva-ramyaṁ
pragṛhya kiṁcid bahir ājagāma ||63||

tathaiva devaḥ sa tu sārvabhaumaṁ
vilokituṁ tasya gṛhaṁ jagāma |
sa tu prabhāte khalu talpa-madhyād
daivena naivodgatavāṁs tathāsīt ||64||

tato’sya kenāpy anugena nāthaṁ
vilokya taṁ bodhayituṁ jagante |
nivārayāmāsa tataḥ prabhus taṁ
tat-svāpa-gehāntar-vilīna eva ||65||

tato’sya pārśvasya vivṛtti-kāle
śrī-kṛṣṇa-kṛṣṇeti niśamya nāthaḥ |
ardha-prabuddhārdha-nimagna-vāṇīṁ
jagāma nirvyājam aneka-saukhyam ||66||

tataḥ prabuddho’bhavad eva bhūmī-
gīr-vāṇa-siṁhaḥ sa tu sārvabhaumaḥ |
dadarśa cātho yati-maṇḍalīnāṁ
cūḍāmaṇiṁ śrīyuta-gauracandram ||67||

tato’ti sambhrānta-matis tvarāvāṁs
talpāt samutthāya nanāma hṛṣṭaḥ |
tatas tu nānā-kathayā sa kālas
tayor mahā-kautuka-pūrṇa āsīt ||68||

tataḥ prabhuḥ kāruṇiko’nuvelaṁ
samasta-lokeṣu mahā-rasābdhiḥ |
ākṛṣya rāsoñcalataḥ prasādam
annaṁ sa jagrāha karāravinde ||69||

udyamya bāhuṁ sa mahā-prasādaṁ
siddhauṣadhi-vyāvṛta-kalpa-vṛkṣam |
uvāca kāle kṛta-nitya-kṛtyo
bhavān idaṁ bhokṣyate ity adāc ca ||70||

utthāya so’tispṛhayā tvarāvān
ādāya pāṇau sumahā-prasādam |
prasāda-labdhau yadi ced vilambaḥ
kṛtaṁ kṛtaṁ tat khalu vijñatābhiḥ ||71||

ity eṣa sadyaḥ pulakāli-yukto
mahā-prasādaṁ vadane dadau tam |
prabhur mahāmoda sumedurātmā
pragṛhya dorbhyāṁ tam atho nananda ||72||

anyonya-dīrgha-śvasitākṣiṇīva
romāñca-gharmāmbu-vibhūṣitāṅgau |
ānanda-sindhu-plava-tṛpta-cittau
babhūvus tau prabhu-sārvabhaumau ||73||

dṛśau galad-vāri-vilupta-tāre
dehaś ca romāñca-samūha-luptaḥ |
tayos tadā prema-nadī-kṛtena
snānena jāḍyaṁ paramaṁ babhūva ||74||

itthaṁ prabhur vipra-ghaṭāgra-gaṇyaṁ
vaśe cakārāti-kṛpā-rasena |
cittaṁ tatas tat karuṇā-rasena
saṅkrāntatāṁ nirbharam ājagāma ||75||

tataḥ pratyūṣe mahā-kṛpālor
gaurāṅga-candrasya padāravinde |
kāyena vācā manasānurakto
bhavan nirastākhila-garva-bhāraḥ ||76||

itthaṁ sa cānyedyur asau dvijāgryo
dhūpāvasāne prabhu-gauracandram |
draṣṭuṁ jagāmātha mahā-kṛpāluṁ
viyukta-vidyā-mada-bhāva-śāntaḥ ||77||

dṛṣṭvā nanāmāvani-mūla-rājan-
maulir mahātmā stavam apy akārṣīt |
atho jagādāśu ca bhīta-bhīto
baddhāñjaliḥ pāṇi-puṭena vipraḥ ||78||

vyākhyāhi bho mayy anukampayeśa
padyaikam etad gadituṁ bibhemi |
vyākhyāyate’smābhir idaṁ na cātra
hṛt-pratyayaḥ ko’pi ca samprati syāt ||79||

ity ūcivān padya-yugaṁ pramodād
ekādaśa-skandha-bhavaṁ papāṭha |
niśamya taṁ kāruṇikāgra-gaṇyo
vyākhyāṁ cakārāti-sudurgamārtham ||80||

pṛthak pṛthaktvān navadhā cakāra
vyākhyāṁ sapadya-dvitayasya śaśvat |
aṣṭādaśārthān ubhayor niśamya
mahā-vimugdho’bhavad eṣa vipraḥ ||81||

bhūtvā vimugdho’tiśayaṁ mahātmā
tuṣṭāva kurvann adhikaṁ sva-nindām |
aho vimūḍho nṛpaśur na mādṛk
tavānubhāvaṁ praviveda deva ||82||

iti prakāmāṁ stavanaṁ vidhāya
kaṁcit prabhoḥ pāriṣadaṁ gṛhītvā |
yayau sva-gehaṁ tad-anantare ca
vilikhya patrīm anavadya-padyām ||83||

bhikṣārtham asyaiva mahā-kṛpālor
mahā-prasādānnam ananya-dṛṣṭam |
dattvā tam enaṁ prabhave tu patrī
deyeti prasthāpya nananda vipraḥ ||84||

mukunda-datto’tha vilokya patrīṁ
nipaṭhya ca śloka-yugaṁ tadīyam |
bhittau vilikhyāpi na nātha-haste
dadau sa cālokya papāṭha mandam ||85||

vairāgya-vidyā-nija-bhakti-yoga-
śikṣārtham ekaḥ puruṣaḥ purāṇaḥ |
śrī-kṛṣṇa-caitanya-śarīra-dhārī
kṛpāmbudhir yas tam ahaṁ prapadye ||86||

kālān naṣṭaṁ bhakti-yogaṁ nijaṁ yaḥ
prāduṣkartuṁ kṛṣṇa-caitanya-nāmā |
āvirbhūtas tasya pādāravinde
gāḍhaṁ līyatāṁ citta-bhṛṅgaḥ ||87||

iti prapaṭhyaiva vihasya dorbhyāṁ
vidārayāmāsa kṛpāmbudhis tām |
bhittau vilokyātha samasta-lokaś
cakāra kaṇṭhe maṇivat tad eva ||88||

śrī-gauracandrasya kṛpā tu saiṣā
vācā kathaṁ tat-pratisaṅga-leśāt |
anyaiva rītiḥ khalu cetasaḥ syād
anyac ca janmānya-divāpy adṛṣṭam ||89||

yato’yam adhyātma-pathaika-pānthaḥ
sa vipramukhyaḥ prabhupāda-saṅgāt |
mokṣasya nāmāpi na karṇa-vartma
nayaty asau gaura-vibhoḥ kṛpaiṣā ||90||

kadācid eṣa prabhu-pūrvatas tu
prastāvato bhāgavatīya-padyam |
nipaṭhya tan-mukti-pade sa dāya-bhāg
ity atra bhaktīti paṭhan nananda ||91||

prabhus tad ākarṇya ca mukti-śabda-
syānyārtham ādhāya tadaiva devaḥ |
samarthayāmāsa tathāpy uvāca
so’yaṁ tadīya-prabhutābhiṣiktaḥ ||92||

tathāpy asabhya-smṛti-hetukatvād
aślīla-doṣo’yam iti bravīmi |
ity ādi yasyokti-madhu prasiddhaṁ
sa sārvabhaumaḥ kathayā na kathyaḥ ||93||

aṣṭādaśāhāni sa tatra nītvā
vilokya taṁ devam atīva-harṣāt |
pracakrame caṅkramaṇāya nātho
vimohayan kāṁścana viprayogaiḥ ||94||

dṛṣṭvā jagannātha-mahāprabhuṁ taṁ
mahāprabhur gaura-sudhā-mayūkhaḥ |
ādāya tasyaiva nideśam ādau
yayau praomodād diśi dakṣiṇasyām ||95||

gacchantam itthaṁ sa tu sārvabhaumaḥ
śokākulātmā karuṇaṁ babhāṣe |
kathaṁ prabho mām bahu-duḥkha-dagdhaṁ
kṛtvā kuto vā prasabhaṁ prayāsi ||96||

kathaṁ mamābhūn na hi putra-śokaḥ
kathaṁ mamābhūn na hi deha-pātaḥ |
vilokya yuṣmat pada-padma-yugaṁ soḍhuṁ
na śakto’smi bhavad-viyogam ||97||

bata kva gantāsi pathā nu kena
kathaṁ pathaḥ kleśa-saho’tha bhāvī |
yady eva gantāsi tadā kṛpālo
godāvarī-tīra-bhuvaṁ samīyāḥ ||98||

tatrāsti kaścit paramo mahātmā
śrī-kṛṣṇa-pādāmbuja-matta-bhṛṅgaḥ |
nopājihīthā viṣayīti rāmā-
nandaṁ bhavānanda-tanūja-ratnam ||99||

tatheti kṛtvā bhagavān kṛpāluḥ
kaurme jagāma prathamaṁ pramodāt |
namaś cakārātha nijāṁ sa bhaktiṁ
prakāśayaṁs tat karuṇaiva saiṣā ||100||

dṛṣṭvā ciraṁ taṁ sa nijāvatāraṁ
punar namaskṛtya kṛtī kṛtajñaḥ |
tat karma mādhyandinam asyamānaṁ
cakāra śikṣā-gurutām upetaḥ ||101||

kṣetre ca tatrāti sudhīr mahātmā
kūrmāhvayo bhūsura-vaṁśa-janmā |
vilokya taṁ bhūyaśa eva natvā
sa bhīta-bhīto madhuraṁ jagāda ||102||

advaitam etat saphalā janiḥ syād
adyaiva me tat saphalaṁ samastam |
yad asya pādāmburuha-dvayasya
rajaḥ-prapāto bhavitālaye’smin ||103||

sa kūrma-nāmā dvija-puṅgavāgryo
bahu prakārārjita-puṇya-puñjaḥ |
vidhṛtya pādau sva-gṛhaṁ nināya
prakṣālayāmāsa ca tau payobhiḥ ||104||

tathaiva kṛtvā paramaḥ kṛpālur
nananda tasyaiva śubhālaye’sau |
bhikṣāṁ ca tatraiva tadopanītāṁ
cakāra nāthaś ca tataḥ pratasthe ||105||

śrutvety ayaṁ śrī-puruṣottamāt sa
mahāprabhor dakṣiṇato jagāma |
śrī-vāsudevāhvaya eka vipro
‘kasmāt kathañcit tata āgato’bhūt ||106||[footnoteRef:94] [94:  3.14.14] 


śvitreṇa śaśvad galad-aṅga-yaṣṭir
mahāśayo’sau sumahāturo’pi |
tat kūrma-nāmno dvija-puṅgavasya
jagāma gehaṁ mahitānubhāvaḥ ||107||

gatvā ca papraccha mahāprabhuṁ taṁ
taṁ kūrma-nāmānam upetya dhīraḥ |
so’py etad ūce sumahāśayāya
tasmai samastaṁ karuṇālayasya ||108||

ihaiva devaḥ samuvāsa bhikṣāṁ
cakāra mādṛśy akarot kṛpāṁ ca |
yady āgamiṣyaḥ kṣaṇam atra śīghraṁ
tad āvalokayiṣya ihaiva nātham ||109||

niśamya so’yaṁ sakalaṁ mahātmā
gataḥ sa ity ākulam eva bhūmau |
papāta mūrcchām adhigamya tatra
nivṛtya bhūyaḥ prabhur ājagāma ||110||

āgatya dorbhyāṁ parirabhya vipraṁ
kuṣṭhaiḥ samaṁ moham apācakāra |
sa-cetanāṁ cārutarāṁ tanuṁ ca
prāpyānamat taṁ dhṛta-harṣa-śokaḥ ||111||[footnoteRef:95] [95:  3.14.15] 


kvāhaṁ daridraḥ pāpīyān kva kṛṣṇaḥ śrī-niketanaḥ |
(bhā.pu. 10.81.16)

ity ādi padyaṁ paripaṭhya coce
nānugraho’yaṁ bata nigraho me |
dainyaṁ kṛthā mā nirahaṅkṛtaḥ san
mām eṣyatīty antaradhāc ca devaḥ ||112||[footnoteRef:96] [96:  3.14.18 The instructions to preach that are so famously quoted from CC are in Murari, but not here. On the other hand the Bhagavata verse is here but not in Murari, yet found in CC.] 


vilokya so’py atra tathā-vidhaṁ taṁ
mumoha kūrmaḥ sthita-marma-duḥkhaḥ |
utthāya bhūyaḥ karuṇaṁ cakāra
vilāpa-mālām api vaiṣṇavāgryaḥ ||113||

atraiva bhāgyodaya īdṛśo’bhūn
mahāprabhuḥ sarva-jagat-prabhuḥ saḥ |
sthitaḥ samāgatya tatheśa-buddhyā
na jñāta eṣa kṣaṇa-mātram eva ||114||

aho mahā-mūḍha-matir manuṣyaḥ
kṣudro nṛśaṁsaḥ paramāgha-kārī |
amūlya-ratne sva-karopalabdhe
na rakṣitaṁ tad bata helayaiva ||115||

svabhāva-mūḍhas tṛṇa-mātra-bhoktā
paśuḥ sudhāsvāda-rasaṁ na vetti |
spṛṣṭe’pi ca sparśa-maṇau na vetti
maṇir mahān ity asakṛd vimugdhaḥ ||116||

aho mahā-kāruṇikasya tasya
jagat-pater eṣa viyoga-duḥkham |
asahyam etan na śaśāka soḍhum
atipramugdho bahudhā mumoha ||117||

athaiṣa tasmāt paramaḥ kṛpālur
vrajan nṛsiṁhaṣ sa tu nārasiṁhe |
kṣetre samāgatya nṛsiṁha-devaṁ
namaścakāra stuvam apy akārṣīt ||118||

sadā madonmādakarīndra-gāmī
mahā-vilāsī vara-pīna-bāhuḥ |
nakhendu-pīyūṣa-nadī-pravāha-
dhārābhir āplāvya rasāṁ jagāma ||119||

rāma rāghava rāma rāghava rāma rāghava pāhi mām |
kṛṣṇa keśava kṛṣṇa keśava kṛṣṇa keśava trāhi mām ||120||[footnoteRef:97] [97:  Quoted at Murari 3.5.5, but not in CCMK in that context.] 


saṅkīrtayann ittham amandam uccaiḥ
pathi prakāmaṁ pulakācitāṅgaḥ |
ārta-svaraṁ kutra ca vīkṣya bhīmaṁ
vanaṁ pareśaḥ pariroditi sma ||121||

godāvarī-tuṅga-taraṅga-śīte
marudbhir āśliṣṭa-latā-samūhaiḥ |
itas tato bhūri sametam antar-
vanaṁ vilokyaiṣa nananda nāthaḥ ||122||

kadamba-vīthīṣu nadan-mṛdaṅgaiḥ
samullasat-tāṇḍava-sat-kalāpaiḥ |
viśrabdham unnetra-yugaiḥ kṛpālur
nananda bhūyo hariṇaiḥ sakāntaiḥ ||123||

niṣkūja-śāntāḥ kva ca caṇḍa-śabda-
pratidhvani-grasta-diśaḥ kva cāpi |
kva ca prasuptoru-karāla-sattva-
śvāsāgni-dīptā vana-bhūmi-bhāgāḥ ||124||

godāvarī-vega-mahā-ninādā
bhīmā giri-prasravaṇā raveṇa |
śrī-gauracandrasya vitenur uccaiḥ
sukomalaṁ cittam anāpta-dhairyam ||125||

kṣaṇāt skhalat-pāda-vikampra-pakṣaiś
cañcūpatad-bīja-cayaiḥ prapūrṇaiḥ |
śukair dalad-dāḍima-cumbavadbhir
godāvarī-tīra-vane sa reme ||126||

tāmbūla-vallī-dala-vrndam uccair
bhindadbhir ugraiḥ kracair asadbhiḥ |
ajasra-dīrgheṇa vimugdha-jhillī-
jhaṅkāra-rāveṇa nikāma-ramye ||127||

jyotir-gaṇācumbibhir ambudābhais
tamāla-mālārjuna-kovidāraiḥ |
nānā-vidhaiḥ patra-rathair asadbhiś
camūru-vṛndaiś camaraiś ca juṣṭaiḥ ||128||

arka-prabhā-parka-vihīna-sāndra-
snigdhāti-sac-chītala-cāru-bhūmau |
akṛtrimālepa-nipīta-mūle
vāpī-taḍāgādi-nitantarāle ||129||

tataḥ sa godāvarikām upetya
manasy athāndolitatāṁ jagāma |
sambhāṣitavyaḥ kim asau naveti
śrīmad-bhavānanda-suto mahātmā ||130||

tathāpy abhivyajya vibhur virāgaṁ
na taṁ vilokyaiva yayāva-vācīm |
nānā-vanālokana-komalātmā
kvacit praviśyātiśayaṁ ruroda ||131||

kvacit kvacid gāyati mukta-kaṇṭhaḥ
kvacit kvacin nṛtyati ca svayaṁ saḥ |
kvacit kvacid roditi hṛṣṭa-romā
rātrindivaṁ naiva viveda gacchan ||132||

kanaka-kari-varo’yaṁ kiṁ cironmukta-bandhaḥ
kim u jhaṭiti cariṣṇur merur eṣaḥ prabhāti |
atha kim u cira-rociḥ puñja eṣa prakāmaṁ
sphurati cira-vilāsaḥ ko nu vāyaṁ prapañcaḥ ||133||

iti sakala-nṛ-loko dākṣiṇātyaḥ sa-toṣaṁ
vinimiṣam anuvelaṁ locanābhyāṁ piban saḥ |
jaḍima-jaḍita-cetā dūram apy atra deve
gatavati yati-candre sthāṇuvat tatra tasthau ||134||

iti śrī-kṛṣṇa-caitanya-caritāmṛte mahā-kāvye
dvādaśaḥ sargaḥ
||12||


(13)
trayodaśa-sargaḥ

evaṁ sa tīrthāṭana-kautukena
dīnaika-bandhuḥ karuṇaika-sindhuḥ |
tato yayau bhāgyavatīm avācīṁ
sva-nāma-ratna-grahaṇotsavotkaḥ ||1||

vilokya taṁ vartmani kṛṣṇasārās
tṛṣṇāvatākṣṇor yugalena bhūyaḥ |
rūpāmṛtaṁ pātum ivāpta-dhairyāḥ
samaṁ samantāt savidhaṁ samīyuḥ ||2||

śrī-raṅga-kṣetram asau dayāluḥ
kāveri-kāveṣṭitam ucca-deśam |
āsādya tatratyam avekṣya devaṁ
priyākaro’sau mudam āpi tuṅgām ||3||

trimalla-bhaṭṭasya mahāśayasya
gṛhe kṛtāvāsa-vidhiḥ kṛpāluḥ |
kutūhalenaiva nināya cātur-
māsyaṁ sa āvaśyaka-karma kurvan ||4||

kāverikāyāṁ vihitāplavo’yaṁ
cakāra tasyā bahu-pāvanatvam |
śrī-raṅga-saṅgaṁ pravilokya devaṁ
nināya māsāṁś caturaḥ kṛpāluḥ ||5||

varṣāśaran-madhya-gataḥ sa kālaḥ
pariṣvajantīṁ śaradaṁ cucumbe |
kāntā-dvayāntaḥ-śayito vilāsī
pārśvāvivṛttāv iva vīta-nidraḥ ||6||

tato navotphulla-saroruhāsyā
navotpalākṣī gata-paṅka-jālā |
sujīvanā tat-karuṇāpti-kāmā
dāsīva bheje śarad-īśvaraṁ tat ||7||

athāta ānanda-samūha-magno
yayau prahṛṣṭo diśi dakṣiṇasyām |
mahāprabhuḥ svīya-guṇānugāthā-
nirantarotkīrtana-mugdha-vaktraḥ ||8||

tatra kvacit śrī-raghunātha-bhaktaṁ
praśānta-cittaṁ dvija-puṅgavaṁ saḥ |
sītā daśāsyāpahṛteti śokād
bahir vrajat-prāṇam ivāluloke ||9||

lakṣmīr iyaṁ rākṣasa-hasta-yātā
kim etad ity asya mano viditvā |
āśvāsayann eva tam abravīd bho
maivaṁ svarūpaṁ śṛṇu yad bravīmi ||10||

yad vā madīye vacasi pratītir
na te bhavitrī tad idaṁ nu paśya |
purāṇa-padya-dvayam ity akasmād
adarśayat svāñcalato vikṛṣya ||11||

sītayārādhito vahniś chāyā-sītām ajījanat |
tāṁ jahāra daśagrīvaḥ sītā vahni-puraṁ gatā ||12||
parīkṣā-samaye vahniṁ chāyā-sītā viveśa sā |
vahniḥ sītāṁ samānīya sva-purād udanīnayat ||13||[footnoteRef:98] [98:  These verses are quoted in CC only (2.9.211-212).] 


athātra kañcid yatināṁ variṣṭhaṁ
dadarśa nātho bahu-hṛṣṭa-cittam |
mahānubhāvaṁ paramaṁ purastād
ānanda-madhyaṁ ca purīṁ tad-antam ||14||

vilokya sambhāṣya sujāta-harṣo
babhūvatus tau parama-prabhāvau |
anyonya-samprīti-vaśau kṛpālū
tasmāt prayātuṁ dadhatuś ca cetaḥ ||15||

eko gato gaura-śaśītva-vācīm
anyaḥ samāgāt puruṣottamaṁ ca |
setuṁ samuddiśya calann athāsau
rarāja rājīva-dalāyatākṣaḥ ||16||

gacchan pathi prema-vibhinna-cetā
hasaty alaṁ roditi nirbharārtaḥ |
vibhinna-dhairyaś calitas tato’sau
dadarśa saptocchrita-tāla-vṛkṣān ||17||

vilokya tāṁs tāla-tarūn kṛpāluḥ
pratyekam evāśliṣad ātta-harṣaḥ |
atrāntare te divam īyivāṁ saḥ
śūnyā sthalī sā sahasaiva yātā ||18||

ka eṣa gaurāṅga-mahāprabhos tat
vicitra-nānānubhavasya loke |
atarkanīyo mahimā kṛpāloś
citraṁ kṛpāyāḥ kim aśakyam āste ||19||

atha vrajan dakṣiṇa-dig-vibhāge
vilokayan kautuka-ceṣṭitāni |
akhaṇḍa-pāṣaṇḍa-patha-praviṣṭān
dadarśa nānā-vidha-liṅga-saṅghān ||20||

atha vrajan dakṣiṇa-dig-vibhāge
vilokayan kautuka-ceṣṭitāni |
akhaṇḍa-pāṣaṇḍa-patha-praviṣṭān
dadarśa nānā-vidha-liṅga-saṅghān ||20||

nikāma-vāme pathi vartamānāḥ
pāṣaṇḍinas te parilocya nātham |
nānā-vidhena sva-matena śaśvad
vilobhayāñcakrur adabhra-pāpāḥ ||21||

yadīya-māyaika-vijṛmbhitena
svaṁ cātipāṣaṇḍa-patha-pravṛttam |
paśyanti naite tam imaṁ kathaṁ vā
kurvantu nānā-kuhakair vimugdham ||22||

athāsya saṅge jagadīśvarasya
vrajantam ekaṁ parilola-cittam |
taṁ kṛṣṇa-dāsākhyam amī vilokya
vilobhayāñcakrur atīva-mandāḥ ||23||

are kuto gacchasi duḥkha-mātraṁ
sādhyaṁ tad asmāsu kuruṣva maitrīm |
tatas tu tenaiva śarīrakeṇa
svargaṁ gamiṣyatha no vicāraḥ ||24||

astv eka evātra sa ko’pi panthāḥ
kiyad vidūre’khila-loka-durgaḥ |
tad ehi tenaiva pathā bhavantaṁ
samprāpayiṣyāma itaḥ khalu svaḥ ||25||

ity eṣa pāṣaṇḍa-patha-praviṣṭais
tair mohito dolita-citta-vṛttiḥ |
śaithilyam īśasya pathi prayāte
cakāra kiñcit kramato vimugdhaḥ ||26||

prabhus tad ājñāya durātma-bhājāṁ
viceṣṭitaṁ tasya ca lolatāṁ ca |
kṛpaika-sindhur jagad eka-bandhur
āśayais tair akarod vivādam ||27||

bho nyāsinaḥ kiṁ mama dāsa eṣa
pralobhya bālaḥ khalu nīyate kva |
naitac chivaṁ vo na ca sādhu-ceṣṭā
tat tyajyatām eṣa vidūram ādhvam ||28||

itthaṁ vivādī na ciraṁ kṛtena
kathaṁ kathañcid vimukhīcakāra |
nija-prabhāvena kṛpāmayābdhis
taṁ suprasanne hi vidhau tathā syāt ||29||

itthaṁ vilokyāpatha-vartinas tat
kuceṣṭitaṁ kiñcid asau vihasya |
na kiñcid ūce khalu kṛṣṇa-dāsaṁ
setuṁ samudiśya tato jagāma ||30||

pathi prabhuḥ svair guṇa-nāmadheyair
nirantaraṁ kīrtanam eva kṛtvā |
premāśrubhir dhauta-samasta-dehaś
cakāra pūtām aṭavīṁ samastām ||31||

evaṁ sa setuṁ prayayau kṛpāluḥ
kṛpā-pariplāvita-sarva-deśaḥ |
rāmeśvaraṁ rāma-samarhitaṁ taṁ
dṛṣṭvā nanāma stavam apy akārṣīt ||32||

vilokya setuṁ raghunātha-kīrtiṁ
setos tataḥ śrī-maya-gauracandraḥ |
nivartituṁ tatra kṛpā-samudraś
cakāra cittaṁ parama-prabhāvaḥ ||33||

sa tena tenaiva pathā vilokya
śrī-raṅgadevaṁ punar ārdra-cittaḥ |
godāvarīm etya tathaiva rāmā-
nandasya sandarśanam eṣa cakre ||34||

upetya godāvarikāṁ sa nāthaḥ
pramodatas tat-parilocanāya |
jagāma tad-veśmani śīta-raśmir
ivodayādriṁ jaladāgamās te ||35||

vilokya nāthaṁ sa tu kṛṣṇa-citto
nanāma harṣād bhuvi saṁnipatya |
anantare koṭi-guṇa-pravṛddhām
āhlāda-lakṣmīm uditāṁ babhāra ||36||

īśas tu tad-darśana-mātrato’sau
druto bhavac-cetasi harṣa-bhāraiḥ |
athopariṣṭāj jagad-eka-kāntir
babhrāja kandarpa-samūha-kamraḥ ||37||

uvāca kiñcit stanayitnu-dhīraṁ
sa-kaitavaṁ bhoḥ kavitāṁ paṭheti |
tadā tad ākarṇya mahārasajñaḥ
papāṭha vairāgya-rasāḍhya-padyam ||38||

vairāgyaṁ cej janayatitarāṁ pāpam evāstu yasmāt
sāndraṁ rāgaṁ janayati na cet puṇyam asmāsu bhūyāt |
vairāgyeṇa pramudita-mano-vṛttir abhyeti rāgaṁ
rāgeṇa strī-jaṭhara-kuhare tāmyati brāhmaṇo’pi ||39||

itīdam ākarṇya sa gauracandro
bāhyātibāhyaṁ bata bāhyam etat |
iti sphurad-vāg-vibhavottha-tāpod-
gamānta-kṛn nātimudaṁ prapede ||40||

tataś ca saṁśuddha-matiḥ sa rāmā-
nando mahānanda-pariplutāṅgaḥ |
papāṭha bhakteḥ pratipādayitrīm
ekānta-kāntāṁ kavitāṁ svakīyām ||41||

nānopacāra-kṛta-pūjanam ārta-bandhoḥ
premṇaiva bhakta-hṛdayaṁ sukha-vidrutaṁ syāt |
yāvat kṣud asti jaṭhare jaraṭhā pipāsā
tāvat sukhāya bhavato nanu bhakṣya-peye ||42||[footnoteRef:99] [99:  Quoted in Padyāvali 13, and CC 2.8.69.] 


itthaṁ ca saṁśrutya tathaiva bāhyaṁ
bāhyaṁ tad etac ca paraṁ paṭheti |
jagāda nātho’tha kacaiḥ sudīrghaiḥ
saṁveṣṭya nāthasya padau papāta ||43||

nikāma-sammoha-bharālasāṅgo
gāṅgeya-gauraṁ tam anaṅga-ramyam |
prabhuṁ praṇamyātha padābja-mūle
nipatya samprotthita ānananda ||44||

tataḥ sa gītaṁ sarasāli-gītaṁ
vidagdhayor nāgarayoḥ parasya |
premno’tikāṣṭhā-pratipādanena
dvayoḥ paraikya-pratipādy avādīt ||45||

bhairavī rāgaḥ—

pahilehi rāga nayana‑bhaṅge bhela | anudina bāḍhala, avadhi nā gela ||
nā so ramaṇa, nā hāma ramaṇī | duṅhu‑mana manobhava peṣala jāni' ||
e sakhī, se‑saba prema‑kāhinī | kānu‑ṭhāme kahabi vichurala jāni' ||
nā khoṅjaluṅ dūtī, nā khoṅjaluṅ āna | duṅhukeri milane madhya ta pāṅca‑bāṇa ||
ab sohi virāga, tuṅhu bheli dūtī | su‑purukha‑premaki aichana rīti ||
vardhana rudra narādhipamāna | rāmānanda-rāya kavi bhāṇa ||46||

tatas tad ākarṇya parātparaṁ sa
prabhuḥ praphullekṣaṇa-padma-yugmaḥ |
prema-prabhāva-pracalāntarātmā
gāḍha-pramodāt tam athāliliṅga ||47||

itthaṁ dṛḍhāśleṣa-kalā-kalāpa-
kallola-lolāntarayoḥ sa ko’pi |
kālas tadāsīt sukha-sāgarormi-
kadambakaiḥ parvatayā parītaḥ ||48||

iti svabhāva-praṇayāyutena
cirād gatenānubhavasya vartma |
sambhāṣya taṁ katy api vāsarān
sa nītvā jagannātha-didṛkṣur āsīt ||49||

athāyayau kṣetram adabhra-bhūṣaṁ
bhramāpahaṁ gaura-sudhā-mayūkhaḥ |
pūrvaṁ tataḥ snāna-mahotsavasya
dadarśa nīlācala-mauli-ratnam ||50||

nīlācale prodyati gauracandre
payonidhiḥ pūram uvāha tuṅgam |
janāś ca vidhvasta-śugandhakārā
babhūvur utphulla-dṛg-utpalāntāḥ ||51||

kecij jagannātha-vilokanāc ca
kecit praṇāmād atha pūjanāc ca |
pradakṣiṇāt kecana sevanāc ca
sarve samaṁ tat-savidhaṁ samīyuḥ ||52||

prabhuś ca kāṁścid dhasitena kāṁścit
vilokanena smita-sādareṇa |
kāṁścit samāśleṣa-rasena sarvān
manorathaiḥ phulla-hṛdayaś cakāra ||53||

athaiṣa nāthaḥ purato hy amīṣāṁ
sākṣitvam ādhāya ca kṛṣṇa-dāsam |
tat kṣetram ānītam atiprayatnād
gaccheti samyag visasarja tatra ||54||

paśyan sa nīlācala-mauli-ratnaṁ
gaurāṅga-candraṁ śata-ratna-ramyam |
svakīya-netrāmbu-jhareṇa bhūyo
nijāṁ tanūm eva siṣeca hṛṣṭaḥ ||55||

athāsakau snāna-mahotsavaṁ sa
dadarśa ramyaṁ vibudhair durāpam |
ānanda-sandoha-samudram uccaṁ
samudra-tīre’nyam ivekṣyamāṇam ||56||

atha prabhātāvasare tathaiva
vilokituṁ taṁ gatavān kṛpāluḥ |
gūḍhaṁ tathā tatra vilokya nāsau
babhūva duḥkhī kṛta-bāṣpa-mokṣaḥ ||57||

bahiḥ prayāya tvaritaṁ mahotko
vicitra-ceṣṭo mada-siṁha-ramyaḥ |
ālālanāthaṁ prayayau tathāmī
yayus tadānveṣaṇa-kātarāṅgāḥ ||58||

vicārya tasminn avalokya naiva
pratepur uccair atha te’tikhinnāḥ |
athāyayuḥ kṣetram atīva-duḥkhaiḥ
kṣaṇaṁ ca kalpān iva menire sma ||59||

prabhus tathā tena pathaiva godā-
varīṁ varīyān prayayau kṛpāluḥ |
tenaiva sārdhaṁ priya-bhāṣaṇena
nināya māsāṁś caturo’parāṁś ca ||60||

hemanta-kāle’tha tathaiva tena
samaṁ samantāt karuṇāṁ vitanvan |
samāyayau kṣetra-varaṁ varīyān
jānātu kas tac caritaṁ vicitram ||61||

sametya nīlācalam utsuko’sau
hemācalābhaḥ kamanīya-dehaḥ |
śaśvaj jagannātha-mahāprabhuṁ taṁ
vilokya  harṣeṇa nināya kālam ||62||

samāgataṁ taṁ parikarṇya kāśī-
miśraṁ kṣatāgaḥ-paṭalī-tamisraḥ |
vilokya natvā mumude prakāmam
abhīpsitaṁ bāhu-catuṣṭayāḍhyam ||63||

tat-kṛpābhir abhicumbita eṣa
śrīmad-aṅghri-kamalasya rajobhiḥ |
rañjitaḥ pulaka-kaṇṭakitāṅgaḥ
sāndra-saukhya-vivaśaḥ sa rarāja ||64||

yo yadīya-kṛpayā sumahatyā
nīla-śaila-tilakālaya-lakṣmīm |
sve vaśe prakurute sma garīyāṁs
tasya kena mahimāparimeyaḥ ||65||

gauracandra-caraṇa-dvitayasyā-
jñāpanaṁ sakalam ātanute yaḥ |
īpsitaṁ parikalayya sa kāśī-
miśra eṣa kathayā kim u vedyaḥ ||66||

yo mahotsava-vidhau vividhāni
prāyaśo nija-matāni viśeṣāt |
nirmitāni vidadhe prabhu-cittaṁ
prākalayya kim ayaṁ jana-vedyaḥ ||67||

kaścanaiṣa paramo’tha mahātmā
viṣṇu-dāsa iti nirmala-buddhiḥ |
sarvam eva parihāya dadarśa
śrī-śacīsuta-padāmbuja-yugmam ||68||

sadya eva sa tadīya-kṛpābhir
vyānaśe sukṛta-sañcaya-dhanyaḥ |
locana-dvaya-galaj-jala-dhārā-
dhauta-sarva-tanur eva tadāsīt ||69||

ko’pi bhūri-sukṛtaḥ subhagaḥ pra-
dyumna-miśra iti bhāgya-mayābdhiḥ |
gauracandra-caraṇāmbuja-yugmaṁ
locanātithiṁ sukhena cakāra ||70||

locanātithitayaiva tas asminn
asya kāruṇikatā kalitāsīt |
yad vilocana-gatā jala-dhārā
śrāvaṇāmbuda-payodhara eva ||71||

ekadā nija-vihāra-viśeṣaṁ
saṁsmarann upavaneṣu sa nāthaḥ |
mañjuleṣu rabhasena sa vṛndā-
raṇya-saṁsmṛti-kareṣu jagāma ||72||

tat praviśya vanam uttama-śobhā-
rāmanīyakam avekṣya sa nāthaḥ |
ātmanā saha sa-nātham atīva-
prema-pūrṇa-hṛdayo vyajaniṣṭa ||73||

bhṛṅga-dharṣita-prasūna-sañcayāṁ
vepamāna-nava-pallavāvalīm |
oṣṭha-daṁśana-rataṁ priyaṁ priyāṁ
pāṇi-pallavam ivāvadhunvatīm ||74||

tāṁ dadarśa kamanīya-kṛśāṅgīm
āvalīṁ lalita-bhṛṅgavatīnām |
tāla-māna-laya-hāvavatīnāṁ
nartakī-pariṣadaṁ ca latānām ||75||
(yugmakam)

evam atra suciraṁ laghu-lāsyaṁ
nikṣipan pada-payoruha-yugmam |
tatra tatra ca vilāsavatīnāṁ
lāsya-saṁsmaraṇa-vismṛta-ceṣṭaḥ ||76||

aśru-saṁśravaṇa-sambhṛta-hāra-
śrī-virājita-manohara-vakṣāḥ |
vibhrad-utpulaka-maṅgala-tāntaṁ
pūrṇimendu-vadanaḥ sa vireje ||77||

evam atra vilasaty anantaraṁ
sārvabhauma-kathitaiḥ pralobhitaḥ |
utsukas tam abhito gajādhipaḥ
sāhasād iha samāyayau drutam ||78||

śreyasi prathamam eva bhūyate
vāñchitena saphalair manorathaiḥ |
sāhasena yad akāri bhūbhujā
tat tu koṭi-guṇa-saukhyam ādadhe ||79||

kena tasya mahitātmanā lasat-
puṇya-rāśi-mahitasya nirbharam |
bhāga-dheya-jaladher vidhīyatāṁ
bhūyasī pariṇatir mahīpateḥ ||80||

sa praviśya vanam uttamaṁ tato
bhūri-bhāgya-mahito mahīpatiḥ |
tapta-kāñcana-mahīdhara-prabhaṁ
taṁ dadarśa karuṇā-payonidhim ||81||

daṇḍavad bhuvi nipatya ca dhṛtvā
pāda-padma-yugalaṁ galad-aśruḥ |
astuvat sahajam eva mahātmā
rāsa-lāsyam anuvarṇya viśeṣam ||82||

sa stuvann iti tadā samudāse
dor-dvayena dṛḍham eva nibadhya |
matta-vāraṇa-kara-pratimena
śrīmatā parama-kāruṇikena ||83||

aśruṇā vigalatā pulakena
prodyatā vilasitaḥ sa gajeśaḥ |
malla-rāja-balavān api rājā
tasya bāhu-dalitaḥ ka ivābhūt ||84||

taṁ vihāya nijagāda sa bhūyaḥ
kas tvam ity atiśayārdra-tanūkaḥ |
dāsa eṣa jana eva tavaitad
dehi dāsyam iti so’pi jagāda ||85||

kvāpi nāham abhidheya eva bhos
tvādṛśeti nijagāda sa prabhuḥ |
nirbharaṁ pramudito bhṛśaṁ tathā
rudradeva udavocad utsukaḥ ||86||

satvaraṁ tata ito muditātmā
niryayau bahala-harṣa-bharāḍhyaḥ |
bhāgyavadbhir atibhūri-suceṣṭair
dakṣiṇe sati vidhau kim alabhyam ||87||

yat prabhuḥ pratijanaṁ parāṁ kṛpām
ātatāna karuṇaika-sāgaraḥ |
tat tu kiṁ kathayituṁ bhaved aho
gīṣpatiḥ prabhur amī kuto’pare ||88||

asti tatra vimalaḥ śikhi-nāmā
māhitīti puruṣottama-bhūmau |
nīla-śaila-tilakasya mahātmā
dāsavat karuṇatāṁ samupetaḥ ||89||

asya ko’py avarajo’sti murārir
nāma tasya ca tathānu kaniṣṭhā |
śuddha-buddhir atha mādhava-devī
bhrātaras ta iti tatra samāsan ||90||

bhrātarau punar imau priyānujau
gauracandra-niratau babhūvatuḥ |
niścalā hi sahajā matiḥ śubhā
vismṛtiṁ nahi dadhāti karhicit ||91||

nātha eṣa paramaḥ kṛpā-nidhiḥ
prema-samprakaṭanārtham udyataḥ |
kānta eṣa kamanīyatāmayaḥ
śrī-śacī-jaṭhara-sindhu-candramaḥ ||92||

gauracandra iha samprati vṛndā-
raṇya-candra udiyāya dharaṇyām |
etayor iti śubhā matir āsīt
santataṁ vidadhato rati-rāśim ||93||

agrajaṁ prati ca nīla-girīndra-
prema-bhṛtyam anayor atiyatnaḥ |
gauracandra-bhajanārtham athāsīn
naiṣa tatra nirataś ca babhūva ||94||

so’paredyur anujopadeśataḥ
santataṁ bahu-manaḥ-kathā-cyutaḥ |
yāminī-carama-kāla āgate
svapna-darśana-samākulo’bhavat ||95||

bhrātarau punar anena  kaniṣṭho
gauracandra-pada-paṅkaja-dṛṣṭau |
tat-kṣaṇe svam api jāgarayantau
svapna-dṛṣṭi-cakitaṁ dadṛśāte ||96||

citra-darśana-bhavat-pulakaughair
harṣato dviguṇa eva babhūva |
unmimīla śanakair jala-pūrṇe
locane tad anu tau ca dadarśa ||97||

tau vilokya nija-jāgaraṇārtham
āgatau savidham eva mahāntau |
āliliṅga sa dṛḍhaṁ parihṛṣṭo
vismitāvabhavatāṁ ca tadā tau ||98||

bhrātarau śṛṇuta me tad-īkṣitaṁ
svapnato yad iti citram eva tat |
aprameya-mahiimā śacī-sutaḥ
pratyayo’dya khalu kevalam āsīt ||99||

nīla-śaila-tilakaṁ vilokayaṁs
tatra sa praviśati pratikṣaṇam |
bhūya eva bahir etya paśyati
prāyaśo vyatanutaivam eva saḥ ||100||

citram eva bahu-citram eva tat
so’dhunāpi tad-avastha īkṣyate |
īśvaraḥ parama-vibhramekṣaṇa-
bhrānti-bhāg iva vilocana-dvayam ||101||

māṁ ca tan-nikaṭagaṁ khalu nāma
grāham āśliṣad-asīma-kṛpābdhiḥ |
dīrgha-pīvara-bhuja-dvitayena
śrīmatā lalitajānugatena ||102||

ittham utpulakam aṅgam āvahan
prema-gadgada-vacā mahotsukaḥ |
niryad-ambu-nayana-dvayaṁ vahan
nirvavāra nigadann idaṁ na saḥ ||103||

tan niśamya sukham āpatur etau
tatra gantum avalokitum enam |
nātham ādidiśatur gatavantaṁ
nīla-śaila-patim īkṣitum eva ||104||

tat tatheti capalaṁ traya eva
bhrātaro’sita-mahīdhara-nātham |
jagmur īkṣitum atīva mahānto
gauracandra-caraṇe kṛta-vāñchāḥ ||105||

tatra tau mudita-mānasau jagan-
mohane prathamataḥ śacī-sūtam |
taṁ vilokya vigalad-vilocana-
dvandva-vāri-jharam āpatur mudam ||106||

agrajaḥ punar ayaṁ śikhi-nāmā
svapnataḥ khalu dadarśa yathainam |
taṁ tathaiva parilocya samantāt
prema-hṛṣṭa-hṛdayo vyajaniṣṭa ||107||

so’pi bhūri-karuṇo’tha murārer
agrajas tvam iti dor-dvitayena |
āliliṅga sa ca tan-matir āsīt
mūrtimān samudayaḥ sukha-rāśeḥ ||108||

tat-prabhṛty ayam amuṣya padābja-
dvandva-gandha-lava-vismṛta-sarvaḥ |
sarvadaiva nija-daivatam enaṁ
sevate pratidinaṁ guru-bhāgyaḥ ||109||

evam eva puruṣottama-bhūmāv
ācakarṣa sahasā sura-nadyāḥ |
tīra-bhūmi-vasatīr nija-lokān
sneha-kṛṣṭa-hṛdayaḥ karuṇābdhiḥ ||110||

asti mādhava-purīti sa ko’pi
śrī-śacī-suta-vatāraṇa-pūrvaḥ |
viṣṇu-bhakti-rasa eva śarīrī
ko’pi bhūmiṣu mahāmatir āsīt ||111||

śiṣyatām adhigato’sya mahātmā
sūrya-koṭir iva nirmala-tejāḥ |
satyavāk śucitamaḥ sarasātmā
sāgarād duravagāha-gabhīraḥ ||112||

īśvaraḥ phaṇi-pater avatāro
mūrtimān iva sa bhakti-raso’bhūt |
pūjakaḥ samajaniṣṭa sa pūrvaṁ
bhūmiṣu nyasanam apy ataniṣṭa ||113||

yena sārdham abhavat samāgamo
dakṣiṇe prabhu-varasya nirbharaḥ |
śītalaḥ sthira-matiḥ sahiṣṇutā-
rāśir eva kim u mūrtimān abhūt ||114||

jagatāṁ paramaḥ priyaḥ prabhuḥ
paramānanda-purīti śabditaḥ |
atha so’bhyayāv aṭāṭyayā
tad akasmāt sura-dīrghikā-taṭam ||115||

atha nātha-vihāra-bhūṣitaṁ
sa navadvīpam upetya sa-spṛhaḥ |
kutukāt parama-prabhor ayaṁ
nilaye viśramaṇaṁ cakāra ca ||116||

jananī jagatī-trayasya yā
pṛthivī-koṭi-sahiṣṇur añjasā |
sura-nady-adhikāti-pāvanī
satata-sneha-mayī mahāśayā ||117||

nanu bhakti-sudhā tanū-mayī kiṁ
priyatā kiṁ nanu mādhurī-mayī |
tam avekṣya tadaiva bhikṣayā sā
suta-bhāvād avṛṇon mahā-matim ||118||
(yugmakam)

anyedyur eṣo’timahānubhāvaḥ
prabhoḥ priyasyālaya eva hṛṣṭaḥ |
ācārya-ratnasya cakāra bhikṣāṁ
vasan sukhaṁ tasya muhur vitanvan ||119||

atha kaścana gauracandramaś
caraṇa-prema-sudhā-sarasvatī |
nitarāṁ bahudhāvagāhanān
muhur antar bahir eva tanmayaḥ ||120||

dayito’sya mahān mahāmatiḥ
kamalānanda iti prakīrtitaḥ |
nijagāma ca tatra satvaraṁ
jananīṁ tām avalokituṁ mudā ||121||

jananīṁ parilokya taṁ punaḥ
paramānanda-purīṁ prabhuṁ tataḥ |
sa dadarśa tathāsya darśanāt
parama-snigdha-matir babhūva saḥ ||122||

katicic ca dināni tatra te
gamayitvā yugapat tathā yayuḥ |
sa gadādhara-paṇḍito’py ayaṁ
jagadānanda-mahāśayo’pi ca ||123||

yati-rāṭ sa tu gaurasundara-
prabhu-sandarśana-bhāgya-sotsukaḥ |
puruṣottamam uttamaṁ yayuḥ
samupetyādadṛśuḥ prabhuṁ tataḥ ||124||

atha gaura-mahāprabhoḥ pada-
dvaya-padmaṁ yati-rāḍ vyalokayat |
anamat svayam īśvaro’pi taṁ
sthaviratvena kṛtādarodayaḥ ||125||

ācārya-vidyānidhir apy asīma-
guṇāmbudhiḥ prema-mayaḥ sukhātmā |
ācārya-ratnaṁ mahito mahātmā
mahānubhāvo’pi yayau tathaiva ||126||

murāri-guptena samaṁ prayātaḥ
śrīmān śivānanda iti prasiddhaḥ |
vyalokayat tat prathamaṁ tam īśaṁ
svasaubhaga-stomam ivātha mūrtam ||127||

sa tu dīna-dayārdra-mānasaś
caraṇāṅguṣṭha-dalena tac-chiraḥ |
muhur aspṛśad ūcivān idaṁ
nanu jānāmi bhavantam ity api ||128||

sukṛtī kṛta-puṇya-sañcayas
tad-anuprema-mayaḥ sa rāghavaḥ |
rabhasena dadarśa taṁ kṣaṇāt
karuṇārdraḥ karuṇāṁ cakāra saḥ ||129||

atha śuddha-matir mahāśayaḥ
sa tu govinda iti prakīrtitaḥ |
bahu-tīrtha-paribhramād bahiḥ
sumahān puṇya-payonidhir yayau ||130||

puruṣottamam eva tatra taṁ
dayitaṁ gaura-kṛpā-mahānidhim |
sa dadarśa ca pāda-padmayoḥ
paricaryāsu rato’bhavan muhuḥ ||131||

ayam apy atibhāgyavāṁs tataḥ
prabhṛti śrī-prabhu-pāda-padmayoḥ |
nikaṭastha ito divāniśaṁ
paricaryām akarod gata-kriyaḥ ||132||

atha śuddha-matir mahāśayo
guṇavān sac-caritas tadā prabhum |
pradadarśa sukhaugha-bhūṣitaḥ
sa bhavānanda iti prakīrtitaḥ ||133||

prabhur apy atiśuddha-mānasaṁ
bhuja-yugmena dṛḍhaṁ samāśliṣat |
ayi pāṇḍu-samo’si bhāgyavān
iti vācaṁ madhurāṁ jagāda ca ||134||

athāsya putrā api pañca rāmā-
nandādayo’syaiva mahā-kṛpāloḥ |
atipriyā eva babhūvur añjaḥ
pārśva-sthitāḥ sevanam eva kṛtvā ||135||

mṛdur mahātmā parama-priyo’sau
śāntaḥ suhṛt sarva-janasya śaśvat |
caitanya-candrāṅghri-rataś ca vāṇī-
nāthas tam eva pratisevamānaḥ ||136||

ācārya-yuktaḥ puruṣottamākhyo
mahāmatiḥ kaścana cāru-śīlaḥ |
śrutvā tadīyaṁ caritaṁ prayatnād
yayau tam evekṣitum utsukātmā ||137||

puruṣottamam etya vihvalaḥ
pradadarśātha kṛpānidheḥ padam
sa tu darśana-mātra-kautukād
abhavat kīdṛśa eva sammataḥ ||138||

tanur apy ahahaiva vismṛtārasa-
mātraṁ sukha-mātram īkṣitam |
api jīvita-nātha-darśanāj
jaḍatā tena sadaiva saṁśritā ||139||

atha nayane jala-nirjharākule
vapur udyat-pulakaika-bhūṣitam |
pṛthu-vepathu-bhaṅga-bhaṅguraṁ
gurum uru-dvitayaṁ tadā dadhe ||140||

dadyitekṣaṇa-bhāva-bhāvitā
dayitevābhavad eṣa bhāvitaḥ |
ayam apy atikomalo’bhavat
priyatābhiḥ priyataika-sāgaraḥ ||141||

bahudhā madhurāṁ śriyaṁ prabhuḥ
parilocyāśu babhūva komalaḥ |
nitarām akarod amutra ca
prathitaṁ prema-mahā-rasāmbudhiḥ ||142||

abhajiṣṭa tadā sadāśayaḥ
sa tu sannyāsam adabhra-bhāgyavān |
agamat tu rasa-svarūpatām
iha dāmodara ity udīritaḥ ||143||

iti tena nirantaraṁ prabhoḥ
pada-pāthoja-samīpa-saṅgataḥ |
nimiṣaṁ sahate sma no dṛśoḥ
paripaśyann iva tṛṣṇayā piban ||144||

śrī-vakreśvara-paṇḍito’timadhuraḥ kaścin mahātmā sadā
sāndrānanda-rasāmṛtodadhir iti premāspadaṁ śrī-prabhoḥ |
āgatyātha vilokya cābhavad ayaṁ yasyāsya nṛtyodgame
so’yaṁ gaura-mahāprabhuḥ pravaṇatāṁ yātaḥ svayaṁ sarvadā ||145||

śrī-vāsudeva iti datta-kulaika-ratnaṁ
gaurāṅga-candram avalokya jhaṭity amandam |
śaśvad babhūva khalu jīvana-nirviśeṣo
niḥśeṣa-tat-praṇaya-sindhu-nimagna eṣaḥ ||146||

athānya eko bhagavān itīha
khyātaḥ sadācārya-varo mahātmā |
śrī-gauracandra-praṇato’nuvelaṁ
śrīmaj-jagannātha-prabhuṁ siṣeve ||147||

itthaṁ śrī-puruṣottame sthitavati pratyāsamāsīd dhaniḥ  ||
sarvāsāṁ vidiśāṁ diśāṁ ca janatā sotkaṇṭham evāgatā |
ye cānye khalu satyarāja-sumatis tad-bhrātṛ-putrādayo
ye cānye raghunandano narahariḥ śrīman-mukundādikaḥ ||148||

iti śrī-caitanya-caritāmṛte mahā-kāvye
trayodaśaḥ sargaḥ
||13||



(14)
caturdaśaḥ sargaḥ

(jagannāthasya snāna-yātrā)

ekadā prāha nātho’yaṁ nija-pāda-payoruham |
draṣṭuṁ tatrāgatān svīyān advaita-pramukhān janān ||1||
ācārya he mahābuddhe he paṇḍita mahāśaya |
yad vadāmi śṛṇu śrīmaj-jagannātha-viceṣṭitam ||2||
śrī-jagannātha-devo’sau sadā sarva-rasāśrayaḥ |
karoti guṇḍicā-yātrāṁ vilāsa-parayā dhiyā ||3||
guṇḍicāgāra-gamane vartmanaḥ pārśvayor dvayoḥ |
ya eṣa puṣpitārāmo rāmaṇīyakavān iha ||4||
vṛndāraṇya-smṛti-karam enaṁ viddhi viśeṣataḥ |
tatra gatvā jagannātho guṇḍicā-maṇḍape prabhuḥ |
ekādhikāṣṭa-divasaṁ viharaṁs tatra tiṣṭhati ||5||
tad imāṁ paramāṁ yātrāṁ devādyair api durlabhām |
draṣṭuṁ pratyabdam evātrāgantavyaṁ hi bhavādṛśaiḥ ||6||
iti svīya-vilāsānāṁ darśanāya mahāprabhuḥ |
tān uvāca kṛpāmbhodhau rathayātrā-cchalena saḥ ||7||
tataḥ prabhṛty evam ete rathasya samaye prabhum |
śrī-gauracandraṁ draṣṭuṁ taṁ pratyabdaṁ yānti sa-spṛham ||8||
yat pratyabdaṁ prayānty ete draṣṭuṁ gaurāṅga-sundaram |
tat kathāṁ kiṁ sura-guroḥ śataṁ kathayituṁ bhavet ||9||
tathāpy utkaṇṭhayā śaśvat prathayann aviśeṣataḥ |
ekavārasya gamanaṁ samantād varṇayāmahe ||10||
advaitācārya-devo’sau śrīmac-chrīvāsa-paṇḍitaḥ |
gṛhītvānekaśo lokānanyābde gamanotsukaḥ ||11||
pravṛtte mādhave māsi vahan malaya-mārute |
rute kokila-bhṛṅgādyaiś cāru te gantum udyatāḥ ||12||
prathamaṁ hṛṣṭa-hṛdayaḥ śrīmān śrīvāsa-paṇḍitaḥ |
śrī-gauracandra-premāti-nirbhara-snigdha-mānasaḥ ||13||
śrī-vāsudeva-dattaṁ taṁ śrī-śivānanda-senakam |
hṛṣṭe ūce sva-hṛdayaṁ modayann anayor api ||14||
āgato’yaṁ sa samayo rathasya tad dinaṁ kuru |
praśastam asmad-gamane yuvayor api sāmpratam ||15||
tato yātrā-dinaṁ kṛtvā sarve parama-saspṛhāḥ |
śrī-navadvīpa-gamane babhūvur atisotsukāḥ ||16||
śrī-śacīṁ tāṁ bhagavatīṁ viṣṇu-bhakti-svarūpiṇīm |
mātaraṁ sarva-jagato dadṛśuḥ paramāśayāḥ ||17||
sthitvā dina-dvayaṁ tatra tat-sneha-bhara-nirvṛtāḥ |
śrīmad-advaita-devaṁ taṁ dadṛśur bahudhotsukam ||18||
tato jagāda madhuram advaitācārya īśvaraḥ |
yātrā-dinaṁ yad yuṣmākaṁ praśastaṁ tan mamāpi ca ||19||
tataḥ pramuditāḥ sarve nṛtya-kīrtana-tatparāḥ |
babhūvus tatra gaurāṅga-caraṇa-sneha-nirvṛtāḥ ||20||
śrīmad-advaita īśo’pi calitaḥ paramotsukaḥ |
bhakti-līlā-rasasyeva maryādā-parvato mahān ||21||
tataḥ śrī-haridāso’sau bhakti-līlā-mahāmbudhau |
magno mahā-parvatavan maināka iva vāridhau ||22||
guṇa-kīrtanam evāsya santataṁ mahimārṇavat |
āhṛtya saspṛhaṁ cakre yaḥ so’py atraiva sammataḥ ||23||
tata ete mahātmāno haridāsādayo janāḥ |
ācārya-paṇḍitāv ādau puraskṛtya yayuḥ sukham ||24||
śrī-vāsudeva-datto’pi śrī-śivānanda-senakaḥ |
anyonyaṁ parama-prītau tat-saṅge yayatur mudā ||25||
śrīvāsa-paṇḍitasyāyād anujo rāma-paṇḍitaḥ |
yasya gānena gaurāṅgaḥ satataṁ tad-vaśo’bhavat ||26||
śuciḥ snigdha-matiḥ śrīmān mukundaḥ paramaḥ priyaḥ |
madhuraḥ śāntimān sāntva-vacāḥ parama-komalaḥ ||27||
tato murāri-guptaś ca prema-bhakti-rasārṇavaḥ |
dvitīya iva tat-saṅge dvitīyaḥ san mudaṁ yayau ||28|| (yugmakam)
atha te śrīla-gaurāṅga-caraṇa-prema-vihvalāḥ |
tasyaiva guṇa-nāmādi kīrtayanto mudaṁ yayuḥ ||29||
kīrtanaṁ prātar ārabhya sandhyāyām athavā niśi |
kurvanti te’tha viśrāmaṁ pathi kṛtyaṁ tathā tataḥ ||30||
evaṁ dinaṁ kīrtanena nṛtyena ca mahāśayāḥ |
vinīya vartmani yayuḥ paramotsuka-cetasaḥ ||31||
teṣāṁ teṣāṁ vāsarāṇāṁ varṇanīyaṁ na kiṁcana |
sukha-sāgara evāsīt sarvā viplāvayan diśaḥ ||32||
evaṁ te harṣa-pāthodhi-kallolākula-mānasāḥ |
lālasā gaura-caraṇe remuṇāyāṁ yayur mudā ||33||
astādri-mastake nyasya samasta-karam eva saḥ |
arko viṣīdati muhus teṣāṁ dṛṣṭim anāpnuvan ||34||
tatra te nagare śrīmad-gopīnāthaṁ samīkṣitum |
viviśus tat-purīṁ ramyāṁ pulakāktāṅga-yaṣṭayaḥ ||35||
dṛṣṭvā tan-mukha-candraṁ te paramāṁ prītim āyayuḥ |
namaskṛtya mahātmānaḥ kṛcchrān nivṛtur bahiḥ ||36||
prātaḥ pratasthire sarve sarvadotsuka-cetasaḥ |
śrī-gauracandra-caraṇa-darśanārtā mahāśayāḥ ||37||
teṣām oghaḥ sa paramaḥ satataṁ sukha-tanmayaḥ |
pārāvāra ivāreje pārāvāra-vivarjitaḥ ||38||
advaito’yaṁ nidhir abhūt śrīvāso bhakti-parvataḥ |
amṛtaṁ kīrtanam abhūt haridāso mahā-maṇiḥ ||39||
teṣām anyonya-samprītir lakṣmīr abhavad uttamā |
hiṇḍīro yaśasāṁ rāśis tejaś ca baḍavānalaḥ ||40||
kallolo jaya-nisvānas taraṅgo nirbharāplutiḥ |
mīnāś ca pādāṅgulayo muktās tan-nakha-paṅktayaḥ ||41||
sarpā api bhujā āsan raktāṁsi dvīpa-sañcayāḥ |
āścarya-kamalāny āsan vadanāni vibhānty api ||42|| (yugmakam)
tato jayapure grāme sārvabhaumo mahāmatiḥ |
samāgamena tatraiva paramotsuka āgataḥ ||43||
muñcan nayanayor vāri tān prati sneham eva tat |
bibhrat-pulaka-saṅghena samantād ākulāṁ tanum ||44||
advaitaṁ tatra dṛṣṭvāsau mahātmānaṁ mahāśayaḥ |
astuvac choka-bandhena sva-kavitvena sat-kaviḥ ||45||
advaitāya namas te’stu maheśāya mahātmane |
yat-prasādena gaurāṅga-caraṇe jāyate ratiḥ ||46||
evam uktvā papātāsau daṇḍavad dharaṇī-tale |
pulaka-prema-jaḍito mahātmā bhāgya-toyadhiḥ ||47||
haridāsaṁ samālocya bhaktimān abhavan mahān |
daṇḍavad bhuvi hṛṣṭo’sau patitvā pulakācitaḥ ||48||
cakāra bhūyaśaḥ śrīmān praṇāmān natakandharaḥ |
kula-jāty-anapekṣāya haridāsāya te namaḥ ||49||
tataḥ sagadgadāṁ vācam uvāca dvija-puṅgavaḥ |
pulakaiḥ kaṇṭakī-bhūtaṁ vapur bibhrat galat-klamaḥ ||50||
śrī-gaurāṅga-candra-caraṇa-kamalasyāpy anājñayā |
vedāntānyārtha-kṛtaye taj-jñānāṁ tāraṇāya ca ||51||
cirād adhyātma-yogasya bhāvanā-śuṣka-kaṭhinaḥ |
etayā bhakti-sudhayā jīvayāmīti gamyate ||52||
atra prabho mat-pratijñā-śravaṇānantaraṁ yathā |
vāco-vilāsaṁ mākārṣīr vṛthā-śramam atisphuṭam ||53||
athāpy utkaṇṭhayā gantu-kāmaṁ māṁ karuṇā-nidhiḥ |
pratyuvāca na te śaktir bhaviṣyati kathañcana ||54||
mā sma gā mā kṛthā vyartha-pariśramam imaṁ dvija |
yasya no vartate bhāgyaṁ kiṁ tu tvaṁ kārayiṣyasi ||55||
tathapy utkaṇṭhayā yāmi kāśīṁ parama-nistrapaḥ |
manoratho me saphalo yathā syāt tat-kṛpaṁ kuru ||56||
ity uktavān sārvabhaumo bhūmi-gīrvāṇa-paṇḍitaḥ |
namaskṛtvā mahābhāgo jagāma sukha-tanmayaḥ ||57||
tata ete mahātmāno ramyāṁ yājapurīṁ yayuḥ |
kṛtvā vaitaraṇī-snānaṁ jagmur nagara-madhyataḥ ||58||
atha pratāparudreṇa svapnaṁ dṛṣṭvā mahātmanā |
preṣito yānam utthāpya tadīyo’dvaitam ānayat ||59||
rāja-sambhāṣaṇaṁ kartuṁ gantuṁ mām iti saṁvidan |
kiṁ vadiṣyati nātho’sāv iti cintākulo’bhavat ||60||
īśvaro’py eṣa gaurāṅga-candra-bhītyāśu vepitaḥ |
śrī-vāsudeva-dattaṁ taṁ nināya nija-saṅgataḥ ||61|| (yugmakam)

kecit tat-saṅgato jagmur advaitānugatā janāḥ |
kaṭakasya pathā te ca śrī-gaura-caraṇāśrayāḥ ||62||
anye ca haridāsādyā mahātmāno mahāśayāḥ |
śrīvāsaṁ purataḥ kṛtvā haṁseśvara-pathair yayuḥ ||63||
tad dinaṁ tatra saṁnīya dṛṣṭvā ca tam umāpatim |
prātar utthāya sukhitā paritas te mudā yayuḥ ||64||
kiyad-dūre hi te tiṣṭhan śrīvāsa-pramukhā janāḥ |
nikaṭaṁ gacchatāṁ teṣām utkaṇṭhā dviguṇābhavat ||65||
vilokitavyā gaurāṅga-nakha-candra-cchaṭā iti |
advaito’pi tatas tatra milito’bhūn mahāmatiḥ ||66||
ekatraiva militvā te yayuḥ kamalake pure |
mudā paramayā yuktāḥ kīrtayanto’bhito’bhitaḥ ||67||
nadīm āsādya susnātāḥ prāsādaṁ dadṛśur muhuḥ |
auttuṅgena vivasvantaṁ nabhasthaṁ pātayann iva ||68||
tejasā koṭi-sūryābhaḥ sudhayā ca samanvitaḥ |
sa nīlaparvata-pateḥ prāsādaḥ sukha-darśanaḥ ||69||
sukhadaḥ sarva-bhūtānāṁ tair adarśi mahāśayaiḥ ||70||
dṛṣṭvā prāsādam uttuṅgaṁ tuṅga-romāñca-sañcayaiḥ |
harṣas teṣāṁ samajani tat-samo bhṛśam ucchritaḥ ||71|
vilokya harṣa-sandoha-nirbharāḥ sphūrti-vihvalāḥ |
namaścakrur mahātmāno hari-kīrtana-tatparāḥ ||72||

atha prāpya mahātmāsau mālāṁ parama-pāvanīm |
śrī-gauracandra-prahitāṁ mumude’dvaita īśvaraḥ ||73||
kīrtayadbhir niravadhi prema-hṛṣṭair mahātmabhiḥ |
advaito’pi sukhāviṣṭo naṭanāyopacakrame ||74||
nṛtyann asau kīrtayantas te’pi gaurāṅga-lālasāḥ |
narendrākhya-saras-tīram āsādya sukham āyayuḥ ||75||

atha bhūyo’pi govindān mālām āsādya pāvanīm |
advaitas tan nigaditaṁ śuśrāva bhṛśam utsukaḥ ||76||
samudra-taṭa-saṁsthasya nideśo’yaṁ mahāprabhoḥ |
upavāso’sti vihito nātra yuṣmākam āgamaḥ ||77||
bhaviṣyati hi tatraiva puṇḍarīkākṣa īkṣyatām |
ahaṁ tatraiva yāsyāmi vilambena suniścitam |
bhaviṣyati samālāpas tatra miśrālayāntare ||78||

iti śrutvādvaita īśo māyaiṣeti vitarkayan |
tathaivānumatiṁ cakre tad-vaśo’sau yataḥ svayam ||79||
murāri-gupto’tha mahā-nirveda-parayā dhiyā |
patitvā daṇḍavad bhūmau rudann idam abhāṣata ||80||
dīno’yaṁ duḥkhitatamo jīvalokaḥ supāmaraḥ |
etāvad dūram ānīto bhavadbhir mahitāśayaiḥ ||81||
na pāraye’haṁ vrajituṁ na śaktir mama vartate |
na sāhasaṁ me’sti tāvad draṣṭuṁ jagad-īśvaram |
bhavadbhir jñāpite paścād gantuṁ śaktir bhaviṣyati ||82||
ity uktvā bahu-nirviṇṇo duḥkhī tatraiva susthiraḥ ||83||

tad-anantaram advaita-pramukhās te mahāśayāḥ |
puṇḍarīkākṣa-yugalam īkṣāṁ cakrur jagatpateḥ ||84||
ahorasaṁ mahābāhuṁ viśālāyata-locanam |
taṁ vilokya jagannāthaṁ mudam āpur mahattarām ||85||

atha śrī-śrī-gauracandraś candra-koṭir mahojjvalaḥ |
udiyāya sukhāviṣṭaḥ sravad-aśru-bhara-plutaḥ ||86||
pāda-nyāsair dalan bhūmiṁ matta-padmīndra-vikramaḥ |
matta-siṁha-mahollāso lasad-ājānu-dor-dvayaḥ ||87||
jaṅgamaḥ kāñcana-giriḥ sākṣād iva sudhākaraḥ |
galad-aśru-jharāsāra-jhara-nirjhara-sañcayaḥ ||88||
sudhāṁśu-koṭir yugapad ekībhūya samudgataḥ |
vikiran satatāsārāṁ pīyūṣa-drava-dīrghikām ||89||
sindūrāruṇa-kaupīna-bahirvāsaḥ suśobhitaḥ |
ūru-dvandva-vinirdhūta-rambhā-stambha-yuga-dyutiḥ ||90||
nakhendu-sundara-jyotsnā-pīyūṣa-cchaṭayā tayā |
prakāśayan puṇyavatīṁ rasāṁ rasa-payonidhiḥ ||91||
mukha-candra-snigdha-sāndra-jyotsnā-snapita-diṅ-mukhaḥ |
sukha-sāgara evānyo mūrtimān kambu-kandharaḥ ||92||
siṁha-grīvo mahā-pīna-vakṣaḥ-sthala-vilobhanaḥ |
kṣīṇāvalagna-saṁlagna-kaṭi-sūtra-manoharaḥ ||93||
naumīḍya te’bhra-vapuṣe iti brahma-stavaṁ paṭhan |
svayam advaita-devaṁ taṁ praṇanāma mahāprabhuḥ ||94||
advaito’pi sukhāviṣṭo hṛṣṭa-romā nanāma tam |
dvayoḥ stavana-natyādau dvau na prabhavataḥ kṣaṇam ||95||
tayor galad vāridhārā-lakṣa-muktā-srajo muhuḥ |
āsīt praṇāma-stutibhiḥ ko’pi kālaḥ sukhāvahaḥ ||96||

tato mahāprabhur dhṛtvā śrīvāsasya padāmbujam |
bahudhā vihvalo bhūtvā cakāra stutim uttamām ||97||
so’pi dvijāgryo vikalo martu-kāma ivābhavat |
nanāma bhūri-sukṛto vacanenāstuvad bhṛśam ||98||
tato’syāvarajo rāma-paṇḍito’timahāśayaḥ |
śrī-vāsudeva-datto’pi nematur yugapat prabhum ||99||
tau jagrāha bhuja-stambha-yugalena mahāprabhuḥ |
śrī-śivānanada-seno’pi tat-paścād anaman mudā ||100||
gaṅgā-jalasya ca puro bhāṇḍa-dvayam athānayat ||101||
tat tu dṛṣṭvā kṛpāmbhodhir gaṅgā-māhātmyam ujjagau |
uvāca madhuraṁ cānudanta-dyotojjvalādharaḥ ||102||
snānotsavāyaikam idaṁ mahyam ekaṁ ca dīyatām |
tad dvayaṁ śrī-vāsudeva-śrī-śivānandayoḥ pṛthak ||103||
ubhayor eva vijñāya vāsanāṁ punar uktavān |
tayor ardhaṁ vibhajyādau jagannāthāya dīyatām |
anyad ardhaṁ tato’traiva sthāpyatām iti sa prabhuḥ ||104||

atha śrīmān kṛpāmbhodhiḥ papraccha vismayānvitaḥ |
murāriḥ kva murāriḥ kva kvāsau satvaram ānaya ||105||
iti śrutvā pradhāvantaḥ śataśo bhṛśam utsukāḥ |
satvaraṁ tatra gatvā ca narendra-sarasas taṭe ||106||
vihvalaṁ patitaṁ bhūmau rudantaṁ dīna-cetasam |
dadṛśus te tathaivocuḥ śīghram āgamyatām iti ||107||
tathā niśamya tad vākyaṁ murāriḥ paramotsukaḥ |
vihvalo’śru-jalaiḥ śaśvad āpluto dhūli-dhūsaraḥ ||108||
tathaiva virudan bhūri-kākū-proktair mahāśayaḥ |
yayau parama-nirviṇṇaḥ prāṇa-prabhum avekṣitum ||109|| (yugmakam)

stambha-gharmāmbubhiḥ śaśvat skhalat-pada-yugaḥ patan |
saṁvītasyaiva celasya gale baddhvārdham añcalam ||110||
dante nidhāya bahudhā tṛṇāni tṛnavad vrajan |
galad-aśru-payo-yukta-vakṣo-mauktika-hāra-dhṛk ||111||
premāndha iva tatraiva ciraṁ prabhum alokayat |
sa-bāṣpa-kaṇṭhaṁ kim api vaktuṁ śakto na ca kṣaṇam ||112||
tathāpi gadgadodgāra-lakṣa-kākūktivān asau |
dadhāra caraṇāmbhoje prabhoḥ parama-dīna-dhīḥ ||113||
tat-pādāmbuja-yugmaṁ tat siṣeca khalu bhūyaśaḥ |
locana-dvya-nirgacchad-aśru-dhārā-samuccaye ||114||

so’pi prabhus tasya pṛṣṭhaṁ siṣeca nayanodbhavaiḥ |
ambhobhir āyatārakta-locanāmburuha-dvayaḥ ||115||
tatrasthaḥ sakalo lokas tasya rodana-kākubhiḥ |
arudat tat-sama iva tanmayaḥ samayo’bhavat ||116||
prabhuś ca tat kāku-vādaṁ rodanaṁ ca mahattaram |
dṛṣṭvā śrutvā kṣaṇam api na sehe vikalo’bhavat ||117||
tato babhau tatra nātho’dvaitādika-samanvitaḥ |
snigdho rākā-niśānātha iva nakṣatra-maṇḍitaḥ ||118||
udyad-vibhrama-śoṇāsya hāsya-rañjita-candrikaḥ |
svāṅga-jyotsnācchaṭā-śaśvat-snāpitāśā-vadhū-mukhaḥ ||119||

atha te kṛṣṇa-caitanya-caraṇāsava-lampaṭāḥ |
snāna-yātrā-darśanāya babhūvur aniśotsukāḥ ||120||
ekādaśyāṁ ca dadṛśur vivāhotsavam utsukāḥ |
tataś ca pūrṇimāyāṁ te snāna-yātrāṁ ca pāvanīm ||121||
tatra nīla-girau ramye saudhāṭṭālika-gopure |
pure mahita-saundarye ramaṇīye sukhāvahe ||122||
śubhrāvabhraṁliha-saśrāka-prāsādavati kaścana |
snāna-mañcaḥ sañcarati sudhābhir anurañjitaḥ ||123||
tataḥ pūrvedyus tatrādriṁ dyumaṇau yāti sundaram |
taṁ mañcaṁ maṇḍitaṁ kartum ārebhe tat-paro janaḥ ||124||
tathaiva tatra kalayā hīnaḥ pūrṇavad udgataḥ |
rarāja rajanīkāntaḥ kāntayaṁs tat puraṁ mahat ||125||
snāna-mañcam api śrīmān sudhāṁśuḥ sudhayānvitaḥ |
karau saṁmārjayāmāsa sevā-para iva prabhoḥ ||126||
jālena mahatā rājat-kṣudra-ghaṇṭā-ughargharaiḥ |
satoraṇena dīvyena puṣpa-mālyair anekadhā ||127||
maṇḍite snāna-nilaye tac-chobhānāṁ samudgame |
abhūt ka iva nirvācyo jagaj-jana-manoramaḥ ||128||
tato gaurāṅga-candrasyājñāpanena mahāśayāḥ |
snāna-sandarśanotkaṇṭhāḥ prākāropari susthirāḥ ||129||
virejur antarīkṣa-sthā devā iva hareḥ puraḥ |
śrī-gaurāṅga-karālipta-candanai rājitorasaḥ ||130||
yāminyāś carame kāle āgate dayitādayaḥ |
sannāha-paṭṭaṁ vimalaṁ śrīmad-aṅge nyayojayan ||131||
tataḥ pūrvaṁ haladharo vijayodyamam āvahan |
siṁhāsanād avataran babhau koṭīnduvad vibhuḥ ||132||
tato bhagavatī devī subhadrātha jagatpatiḥ |
jagannātho’py avataran vicitrāṁ śriyam āyayau ||133||
tato gaurasudhāraśmiḥ purataḥ purato vrajan |
dadarśa vartma-vijayaṁ kramaśas taṁ trayasya ca ||134||
pāda-nyāsair dalan bhūmiṁ kaśipoḥ kaśipūttamam |
vrajan babhau jagannātho yathā bhād bhāntaraṁ śaśī ||135||

taṁ sopāna-paramparābhir amalaṁ svaccha-dyutiṁ maṇḍapaṁ
cañcad-vīci-paramparā-pravilasat-kṣīrābdhi-śobhā-muṣam |
ghaṇṭā-gharghara-nāda-lakṣita-jaya-dhvānaiś ca jāloccayaiḥ
samyag bhūṣitam āruroha bhagavān nīlādri-cūḍāmaṇiḥ ||136||

śrī-caitanya-mahāprabhuś ca purato bhaktair janair āvṛtaḥ
śaśval-locana-paṅkaja-dvaya-galad-dhārāṁ vahan vakṣasi |
dhārābhir vilasann asāv api jagannāthaḥ svayaṁ snāpito
reje’nyonya-samāna-vibhrama-samālokena harṣākulaḥ ||137||

ucair uccavad ullasaj jaya-jaya-svānaiḥ samānotthitaiḥ
puṣpa-stoma-samāna-vṛṣṭibhir api śrīmān mahān utsavaḥ |
āsīt sarva-janasya locana-yugānandāmṛtāyāsphuṭaṁ
brahmādyair api durlabho sita-giri-śrīman-maṇeḥ sāmpratam ||138||

snānāmbu-dhārāpluta eṣa nīla-
girīśvaro gaura-sudhākarasya |
viccheda-bhāvena rudan vireje
cirāya gupto bhaviteti devaḥ ||139||

evaṁ snāna-mahotsavāmṛta-rasa-snigdhoru-vakṣaḥ-sthalaḥ
śrī-nīlācala-mauli-ramya-tilakaḥ sthitvā kṣaṇaṁ sakṣaṇaḥ |
ārebhe punar apy asau kaśipubhir gacchan śubhaṁ dakṣiṇā-
vartaṁ sevaka-sañcayair vṛta-bhuja-stambha-dvayaḥ śrī-yutaḥ ||140||

kurmaḥ sīdati śeṣa eṣa calitaḥ sarvaiḥ phaṇā-maṇḍalaiḥ
kṣauṇī kṣubhyati bhūbhṛto vidalito brahmāṇḍam utkhaṇḍitam |
maryādām api sāgaro’py atigato dudrāva bhāsvān asau
prasthāne muravairiṇo vijayino nīlādri-cūḍāmaṇeḥ ||141||

iti śrī-kṛṣṇa-caitanya-caritāmṛte mahā-kāvye
caturdaśaḥ sargaḥ
||14||

(15)
pañcadaśaḥ sargaḥ

asita-giri-pati-stuto’yam antaḥ-
pura-paricārikayā śriyā sametaḥ |
anavasaram upetya gūḍha-veśo
vasati janasya vilocanātidūraḥ ||1||

asita-giri-nivāsi-bhakta-lokān
atiśayitārti-parān vidhātukāmaḥ |
sa nibhṛtam athavā śriyā vihartuṁ
rahasi nilīya rarāja deva eṣaḥ ||2||

atha tad anavalokanāti-duḥkha-
kṣubhitatamāni manāṁsi vibhratas te |
asita-giri-nivāsino mahānto
bhṛśam atapan prabhu-darśanena hīnāḥ ||3||

prabhur api sa śacī-suto’tha duḥkhī
bhṛśam abhavad vikalo na taṁ vilokya |
prakaṭayati ca tac-chalena vṛndāvana-
ramanī-jana-viprayoga-duḥkham ||4||

niravadhi hṛdaya-sthitāni vṛndā-
vana-ramaṇī-virahasya duḥkhitāni |
anubhavati sa tac-chalena labdhā-
vasaram udeti hi cetaso vikāraḥ ||5||

niravadhi-galad-aśruṇo’vatārair
urasi sasambhṛta-hāra-vibhramāḍhyaḥ |
kraśimabhir avaśiṣṭa-śiṣṭa-nāmācira-
virahād viṣasāda gauracandraḥ ||6||

vikirati bahu-dīrgham uṣṇam uccaiḥ
śvasita-samīraṇam ambu locanābhyām |
sad-aruṇa-kamala-dvayāruṇābhyāṁ
kṛśa-tanur anvaham evam eva bhūtaḥ ||7||

asita-giri-pater adarśanena
dviguṇita-duḥkha-davānalaḥ kṛpābdhiḥ |
kiyad iva sa jagāma tatra gopī-
pati-vijayaṁ parilocya citta-dhairyam ||8||

sulalita-muralī-karaḥ sa dolām
atimadhurām adhiruhya rājamānaḥ |
niravadhi  vara-vāra-nāgarīṇāṁ
naṭana-kalā-kuṭukī trisandhyam eva ||9||

vilasati paṭaha-prakṛṣṭa-bherī-
madhura-mṛdaṅga-vibhaṅga-ramya-gītaiḥ |
niravadhi sumanaḥ-samūha-vṛṣṭyā
guru-dhavalī-kṛta-veśma-madhya-bhūmau ||10||

iti viraha viṣaṇṇa-citta-vṛttir
nija-jana-vīkṣaṇa-kiūcid ātta-dhairyaḥ |
niravadhi virudan vimukta-kaṇṭhaṁ
kati divasāni nināya gauracandraḥ ||11||

atha nija-caraṇāmbujaika-bhaktaiḥ
saha sa tu gaura-śaśī samudyato’bhūt |
racayitum abhimārjanāṁ samantāt
prathitavato bhavanasya guṇḍiceti ||12||

atha sakala-janaiś cakāra pūrve
’hani śacitanujo vidhāya yuktim |
jhaṭiti rucira-mārjanī-samūham
udita-manā bhavanasya mārjanārtham ||13||

atha rajanī-virāma-kāla-pūrvaṁ
rabhasa-vaśād udiyāya  talpa-madhyāt |
vimala-salila-sañcayair vidhātuṁ
snapanam atho bhagavān samudyato’bhūt ||14||

vimala-surabhi-śītala-vāri-vṛndaiḥ
snapanam athaiṣa vidhāya celam anyat |
sadaruṇam abhajat yathā sumerur
niviḍam upāśliṣad utsukena sandhyām ||15||

surucira-kaṭi-sūtrakeṇa baddhā
vasanam atīva dṛḍhaṁ mahā-kṛpābdhiḥ |
malaya-ruha-viśeṣakaṁ vidhāya
śriyam atinirbhara-sundarīm avāpa ||16||

atha bahir upagatya sarva-lokān
aruṇa-kaṭākṣa-taraṅgitena dṛṣṭvā |
nija-pura upanīya mārjanīnāṁ
śatam adadāt kramataḥ pṛthak pṛthak saḥ ||17||

prabhu-caraṇa-payoja-bhakta-vargaḥ
sa ca sukha-bhūruha-mañjarīm ivaitām |
prabhu-kara-kamalād āvāpya cārvīṁ
sapadi raho’timārjanīṁ nananda ||18||

atha mada-kari-rāja-rāji-gāmī
kanaka-mahīdhra ivāti-jaṅgamo’sau |
parama-rabhasa-lola-citta-khelas
tvaritam adhāvata mādhurī-dhurīṇaḥ ||19||

cira-samaya-niruddha-śīghra-muktaḥ
pramada-karīva-niraṅkuśo’bhidhāvan |
pada-kamala-vihāra-bhūri-bhārair
avani-talaṁ taralīcakāra śaśvat ||20||

druta-gatir atha guṇḍicālayasya
prabhu-vara-gamya-samīpam utka-cittaḥ |
sukha-jaladhim ivāviśat puram tac
cira-samayena tu te samīpam īyuḥ ||21||

prathamam ayam atīva-harṣa-pūrṇaḥ
puram abhivśya nijair janais tadaiva |
ita ita upagṛhya mārjanīṁ tāṁ
sapadi mamārja pṛthak pṛthak krameṇa ||22||

atha yugapad ayaṁ pramārjanotko
jana-nicayaḥ prabhu-kīrtanātimugdhaḥ |
anugṛham anubhitti cānv alindaṁ
tvanuvaḍabhi pramamārja mārjanībhiḥ ||23||

prabhu-vadana-nirīkṣaṇena mugdhā
rahasi ca kecana mārjanīṁ gṛhītvā |
nayana-jala-jhareṇa dhauta-dehāś
ciram iva vismṛta-mārjana-kriyāḥ ||24||

supulakam api kecid apīśa-sūkti-
śravaṇa-pareṇa hṛdā vinidritāṅgāḥ |
gṛham api ca tathaiva mārjayantaḥ
kṛtam api karma na cāvidan vimugdhāḥ ||25||

prabhur api parama-praharṣa-mugdha-
tvam ita itas tatas tatas tvam |
sulalitam iti mārjayeti lokān
adiśad alaṁ sukhitān muhuḥ prakurvan ||26||


prabhu-vacana-vilāsate yad ete
vidadhati karma tatas tato nikāmam |
dviguṇitam alabhasnta saukhya-bhāraṁ
na ca paritṛptim āptir ābabhūva ||27||

prabhur api ca vilambitena yo yaḥ
purata upaiti sa tasya tasya pṛṣṭhe |
praṇaya-rasa-bhareṇa mārjanībhir
bahutara-gāḍham atikrudhā jaghāna ||28||

sa tu jana-nicayaś ca mārjanīnāṁ
dṛḍhatara-ghāta-rujāpi saukhyam āyāt |
pariṇatir iyam eva hārda-rāśer
yad alaghu duḥkham api priyaṁ tanoti ||29||

kṣaṇam api bhagavān svayaṁ vidhatte
sulalita-mārjanam ūrjita-praharṣaḥ |
kṣaṇam api ca vilokate’nya-karma
kṣaṇam api ca kārayati praiyir nideśaiḥ ||30||

sakala-jana-samīpam eva gacchann
atiśaya-harṣa-bharaṁ cakāra teṣām |
smita-vacana-nirīkṣaṇābhimarśaiḥ
śamita-samasta-śugaugha-datta-harṣaiḥ ||31||

svayam api katibhir janaiḥ sa siṁhā-
sanam abhito’bhita eka-datta-cittaḥ |
parama-sukha-bhareṇa mārjayitvā
sapadi ca sektum athodyato babhūva ||32||

asakṛd asakṛd apatadbhir ebhir
niravadhi-vardhita-mārjanī-rajobhiḥ |
abhivṛta-kanakācalendra-dehaḥ
ka iva babhūva śacī-sutas tadānīm ||33||

api niravadhi kṛṣṇa kṛṣṇa kṛṣṇety
anupama-dhīra-gabhīra-cāru jalpan |
smita-madhura-sumedurāsya-candraḥ
pura-parimārjanam ātatāna nāthaḥ ||34||

atha sakala-janair ghaṭī-ghaṭābhir
ghaṭayitum asya purasya dhautam uccaiḥ |
atiśaya-dṛḍha-rajjū-sajjitābhir
jala-haraṇārtham abhāvi tatra kūpāt ||35||

kvacid atha gṛhīta-rajjū-kumbhāḥ
kaṭi-taṭa-parinaddhatarottarīya-vastrāḥ |
katicid api tad-antike susajjāḥ
kati ca tathaiva tad-antike’tha tasthuḥ ||36||

atha jana-nicayaḥ sa ko’pi rajjvā
ghaṭa-ghaṭayā harati sma vāri-pūram |
atha katham abhi kasyacic ca ko’pi
vyadadad atha kramataś ca ko’pi ninye ||37||

katicid atha samunnayanti pūrṇān
katicid adhuś ca ghaṭān nayanty apūrṇān |
pariṇatir ubhayor iyaṁ hi ramyā
na khalu viparyayam eti hi svabhāvaḥ ||38||

sukha-bhara-paramollasadbhir ebhir
muhur itaretara-rikti-pūrti-bhājām |
ghaṭana-vighaṭanair ghaṭī-ghaṭānāṁ
ghaṭamaya-kandūka-kelir anvaghāṭi ||39||

ita ita ita ānayānayeti
dhvanir asakau rasa-kautukāt samutthaḥ |
sapulaka-muditocca-huṅkṛtāḍhyo
ghaṭa-bhara-svana-cumbito jagalbhe ||40||

kvacid atha payo-ghaṭān alinde
muhur akiran kvacic ca bhitti-vṛnde |
katicana vaḍabhau kati-cchadiḥṣu
prabhu-vacanena sukhaikam agra-cittaḥ ||41||

tvam ita ita itas tvam atra ca tvaṁ
tvam ita iti pratilokam ukti-mādhvyā |
prabhur api pariśodhyāṁ cakāra
pratibhavanaṁ sakala-pradeśa-vṛndam ||42||

katicid atha janā ghaṭān supūrṇān
prabhu-kara-padma-yuge dadaty abhīkṣṇam |
katicid api ca tasya pāda-bhūmī
parisarataḥ siṣicuḥ payaḥ-prapūram ||43||

prabhur api ca dadhāti tatra pūrṇaṁ
ghaṭam aparaṁ vijahāti hṛṣṭa-cittaḥ |
avasaram adhi pūrti-śūnyatābhyām
abhavad udāraṇaṁ dvayor dvayaṁ tat ||44||

pulaka-paṭala-pūritākhilāṅgāḥ
sukha-bharataḥ pṛthu-vepathūttha-bhaṅgāḥ |
prabhu-kara-kamale ghaṭa-pradānāt
katicana nirvṛtim eva tatra nāpuḥ ||45||

katicana dayitasya pāda-padma-
dvayam abhi nirbharam utsukā jalāni |
rahasi parikiranti kevalaṁ sma
kva ca gṛha-dhauta-vidhi-sthitas tadaiṣām ||46||

avakirati muhuḥ sva-loka-vṛnde
pada-savidhe śatadhā ghaṭair jalāni |
prabhur ayam atha jānu-daghna-timyat-
sa-daruṇa-cela-varo rarāja bhūyaḥ ||47||

śrama-jala-kaṇikā-vikāśa-bhāsvad-
vadana-vidhu-stimitāruṇāṁśu-kāntaḥ |
ita ita ita ukṣitāmbu-sārdraḥ
snapana-kalotthitavat prabhū rarāja ||48||

svayam api nija-bhakta-pāṇi-padmād
ghaṭam api gṛhya jalena pūrṇa-pūrṇam |
sarabhasam avakīrya cāvakīrya
praghaṇam apūri ghanaṁ ghano yathā saḥ ||49||

kvacana jala-kaṇābhicumbitāṅgaḥ
kvacana ca kardama-khelayā vimugdhaḥ |
abhinava-sarasī-viloḍanotthaḥ
sa tu jala-kuñjaravat tadā rarāja ||50||

salila-paṭala-sekato’bhitāmyat
sad-aruṇa-cela-lasan-nitamba-śobhaḥ |
dinakara-bhaya-magna-sāndhya-meghā-
vṛta iva merur ayaṁ tadā rarāja ||51||

kati kati na ghaṭās tadā babhañjuḥ
kati kati no punar āyayuś ca tatra |
kati kati na jalāni cāhṛtānī-
ta ita itaḥ kati vābhavan na nadyaḥ ||52||

niravadhi kalasaiś ca locanaiś ca
prasṛmara-harṣa-bharaiḥ kiranta āpaḥ |
babhur atirahasāntarāntarā ca
sphuṭa-jaya-nāda-juṣo ghanā ivaite ||53||

niravadhi salilābhiṣeka-timyat-
kara-nikarā vara-vāraṇā ivaite |
upapuri vibabhuḥ prabhoḥ samīpe
na sukha-cayas tu mamau jagaty amīṣām ||54||

atha sakala-puraṁ viśodhya siṁhā-
sanam api nirbhara-dhautam āvidhāya |
bahir agamad ayaṁ sa catvarāntaḥ
prabhur asakau rasa-kautukī sadaiva ||55||

atha suvihita-paṅktiṣūpaviśya
prabhur adhi catvaram ekataḥ krameṇa |
atiśaya-mṛdulāṅgulībhir aṅgaiḥ
sa ita itas tṛṇa-śarkarā nirāsa ||56||

adhidharaṇi nipātya bhūri-līlo
lalita-bahir vasanaṁ tvarāyutaḥ saḥ |
vihita-paṇa-phalaṁ balāj jigīṣur
na kati tṛṇāni śarkarāś ca jahre ||57||

kramata ita itaḥ samasta-lokā-
hṛta-tṛṇa-loṣṭra-cayaṁ vilokya nāthaḥ |
iyad iyad iyad eva yad bhavadbhis
tad iha parājitam ity akhelayat saḥ ||58||

iti sakala-gṛhasya catvarāntaḥ
pratipura-gopura-rathyam asau viśodhya |
atirabhasa-bharālasāntarātmā
sa nija-janair nija-kīrtanaṁ tatāna ||59||

sahaja-parama-susvarās ta ete
prabhu-purataḥ prabhu-nartane tathaite |
yad atha jagur udāra cāru-dhīraṁ
tad iha janaḥ parivarṇayed aho kaḥ ||60||

atiśaya-lalitātidīrgha-dīrgha-
svara-paripūrita-kinnaraugha-karṇāḥ |
pulaka-vikalitāḥ sukahika-pūrṇāḥ
prabhu-naṭane jagur eta eka-cittāḥ ||61||

atirabhasa-bhareṇa jānu-hṛt-kṣepaṇa-
parijṛmbhita-dīrgha-romaharṣaḥ |
niravadhi-galad-aśru-vṛnda-dhautā-
khila-tanur ullasito nanarta gauraḥ ||62||

lalita-kala-gabhīra-huṅkṛtīnāṁ
śatam atiharṣa-bhareṇa cāru kurvan |
kṣaṇam api ca laghu kṣaṇaṁ ca śīghraṁ
kṣaṇam api mantharam ābhraman nanarta ||63||

kṣaṇam api nija-deha-nirviśeṣaṁ
janam avirāma-rasena nartayan saḥ |
kara-tala-kala-nāda-mādhurībhiḥ
pramukharayan kakubho jagau gabhīram ||64||

kṣaṇam api paripaśyati prahṛṣṭaḥ
kṣaṇam api gāyati nṛtyati kṣaṇaṁ ca |
śrama-jala-nayanāśru-gharma-paṅka-
vyatikara-labdha-rucir babhau sa nāthaḥ ||65||

iti pura-parimārjanāvasāne
naṭana-kalāṁ ca vidhāya gauracandraḥ |
atha sarasi vihartu-kāma eṣa
bhramara-niḥsahadeha-yaṣṭir āsīt ||66||

kṣaṇam atha mṛdu-śītala-sthalāntaḥ
svajana-gaṇena pariśramāpanuttyai |
sarabhasam upaviśya sat-kathābhir
madhura-mukho vilalāsa gauracandraḥ ||67||

jala-viharaṇa-vāñchayā tato’sau
saha nija-bhakta-cayaiḥ puraḥ sarasyām |
laghu laghu vicalan śramālasāṅgaḥ
sukham atanot paripaśyatāṁ dṛśoḥ saḥ ||68|

suciram atha vilāsa-vāri-khelā-
vidhim abhiśītala-śītalāṅga-yaṣṭiḥ |
saha nija-jana-sañcayena tīraṁ
sarasam upetya suvāsasī dadhāra ||69||

tad anu ca narasiṁha-devam etya
pramudita eva nanāma gauracandraḥ |
tad anu calitum udyatas tathaiva
pratipadam ullasitāṅghri-padma āsīt ||70||

atha sakala-jagaj-janasya netrot-
sava-karam ānana-padmam īśvarasya |
asita-giri-viśeṣakasya pakṣān-
taritam adarśi samaṁ janaiś ca tena ||71||

cira-virahita-kṛtopavāsa-tṛṣṇā-
kulitatamena vilocanena nāthaḥ |
gata-nimiṣam api pralocya nāsīt
sapadi tad-ānana-candra-mātra-tṛptiḥ ||72||

abhinava-ghana-rāga-ramya-mūrtī
vigata-nimeṣa-satṛṣṇa-locanābjau |
asita-śikhara-ratna-gauracandro
rahasi tadā sadṛśau babhūvatuḥ sma ||73||

akhila-jana-mukhodgataiḥ samantāj
jaya jaya deva jayeti ramya-śabdaiḥ |
muhur udayita-hasta-vīci-pūrair
apara ivājani tatra vāri-rāśiḥ ||74||

sakala-jana-samūham eva jitvā
muhur atulocchrita-kāya-yaṣṭi-śobhaḥ |
vimala-dṛśadi-bhoga-maṇḍapṁnte
parikalayann upatasthivān pareśam ||75||

nayana-jala-jharaiḥ padāravinda-
dvaya-nakha-candramasaḥ paritrayan saḥ |
na hi jagati durāpam etad anyat
kim iti tad ābhisiṣeca so’ṅghri-padmam ||76||

nayana-yugam uvāha śoṇa-padma-
śriyam ati kuṭmalatāṁ tataḥ śarīram |
asita-giri-sudhāṁśu-vaktra-candraṁ
rahasi vilokayato’sya nispṛhasya ||77||

iti sat u jagad-īśvaro’sitādrau
madhura-tanur daśa-pañca-vāsarānte |
avasaram avagamya vāsaraikaṁ
saha ramayā ramaṇecchayā nināya ||78||

apara-divasa eṣa nīlacandro
dviguṇita-bhojana-hṛṣṭa-puṣṭa-dehaḥ |
parama-ruci-manoharo’bhaviṣyad
ratha-vijayotsava-kautukī rarāja ||79||

ayam asita-mahīdhra-nīla-ratnaṁ
sakala-rasāsvādito mahā-vilāsī |
anukṛta-sakalāvatāra-līlaḥ
satatam anugrahavān svakīya-loke ||80||

nija-janam abhisat-kṛpābhir ārdraḥ
svayam anuvatsaram eva guṇḍicāyām |
vrajati samanunīya tatra lakṣmīṁ
rahasi mithaḥ daśa-pañca-vāsareṇa ||81||

pathi mṛdu-sikatā-samūha-ramye
yad ubhayato vividha-drumādi-ramyaḥ |
upavana-nicayaḥ sa eṣa vṛndāvana-
parama-smṛti-kṛj-jagan-manojñaḥ ||82||

iti ratha-vijaya-cchalena vṛndā-
vana-calitānuvidhāna-datta-cittaḥ |
upavana-nicaye vihāra-vāñchā-
kulita uvāca purā yad eṣa gauraḥ ||83||

viharati rathayātrayā pareśaḥ
sukham anubhūya punaḥ sa gauracandraḥ |
upavanam adhi tatra tatra vṛndā-
vanam ity anya-mitāni santanoti ||84||

sthitavati sati nīla-śaila-ratne
nava-divasena hi guṇḍicā-gṛhāntaḥ |
upavana-pavanānupāta-pūto
vilasati gaura-śaśī-rasāmbu-rāśiḥ ||85||

atha vijaya-rasotsuko niśānte
parihita-sannahanocita-prakāśaḥ |
avataraṇa-miṣeṇa nīlacandro
rucira-mahāsanato gireḥ śaśīva ||86||

viracita-rucirāvatāra-madhye
sahaja-padād vijayī sa gauracandram |
kanaka-mayam iva kṣiti-kṣid-agryaṁ
nija-purataḥ sthitam eva manyate sma ||87||

atha dharaṇiṣu kramād upetaḥ
kaśipu-cayair vihitāplutiḥ samantāt |
pratibham iva śaśī vrajan vireje
dyuti-samudāya-vidūritāndhakāraḥ ||88||

kramata ita itaḥ padāni jiṣṇuḥ
kaśipuṣu nikṣipati kṣaṇād athaiṣaḥ |
druta-surapati-ratna-sāgarormi-
pracaya-ruciṁ vijigāya tat prakāmam ||89||

kaṭi-taṭa-paribaddha-paṭṭa-ḍora-
dvitaya-vijṛmbhita-sevakāvahṛṣṭaḥ |
sa jayati kim u nābhi-padma-nāla-
dvayaja-vidhātṛ-sabhā rahaḥ samantāt ||90||

upari paridhṛtātapatra-vṛndair
mukha-śaśi-sevana-tat-parendu-rūpaiḥ |
niravadhi sumanaḥ-samūha-vṛṣṭyā
sitaraṇabhūr api nīla-śaila-nāthaḥ ||91||

anusarati puro yathāsitenduḥ
kim api tathāpasaraty asau śacījaḥ |
abhimukham abhigacchatos tayos
tat sulalita-kandūka-vibhramaṁ babhāra ||92||

asita-giri-patir yathā sva-bhṛtyaiḥ
parikalitaḥ sa tathaiva gauracandraḥ |
surapati-maṇi-hema-ratna-bhāsau
jana-caya-lakṣyatanū babhūvatus tau ||93||

kvacid ayam api gauracandra-bhāsā
bhavati suvarṇa-rucis tathaiva so’pi |
jagati tad ubhayoḥ sitetarādreḥ
parivṛḍhatā paritaḥ prakāśitāsīt ||94||

gajapati-kara-daṇḍa-khaṇḍa-khaṇḍīkṛta
sakalārir aśeṣa-vighna-hartā |
nṛpati-gaṇapatiḥ pratāparudro
ravir iva yaḥ pratpaty asau sadaiva ||95||

sa tu laghutara-sevakāyamānaḥ
kara-kalitāmala-haima-mārjanīkaḥ |
kim api tad-ubhayor vihāra-līlāṁ
parikalayan gata-sarva-ceṣṭa āsīt ||96||
(yugmakam)

satatam ubhayatojjvalan-maholkā
vividha-mahātapa-vismṛta-kṣapāntaḥ |
paṭaha-paṭala-maṇḍu-ḍiṇḍimādyair
atimahimāsamayo’yam evam āsīt ||97||

iti ratha-nikaṭaṁ vrajan vireje
parikalayan purataḥ sa gauracandraḥ |
ita ita ita etad etad etat
parikalanīyam itaḥ svabhṛtya-nādaiḥ ||98||

atha ratham adhiruhya nīla-śaila-
prabhur asakau rasa-kautukī rarāja |
pariṇata iva pūrva-parvatānte
madhu-madhuro jaladātyaye himāṁśuḥ ||99||

iti pathi vihito’pi sad-vihāre
ratham adhirohati nīla-śaila-nāthe |
nija-jana-nicayaiḥ sa gauracandraḥ
snapana-vihāra-cikīrṣayā jagāma ||100||

atha laghu-vihitāvagāha-ramyā
prabhu-purato militā babhūvur ete |
svayam api vihitāplavaḥ prakāmaṁ
malayaja-paṅka-cayair lilepa tāṁs tān ||101||

prathamam asakṛd advitīya-bhāvo-
rasi rasikaḥ kara-pallavena hṛṣṭaḥ |
malaya-ruha-rasair lilepa tasya
dviguṇitam utsukayan saromavṛndam ||102||

tad anu ca bhuvi nārada-svarūpaṁ
dvija-kula-candramasaṁ mahānubhāvam |
tad anu tad-anujaṁ tatas tathānyān
kramata ito malayodbhavair lilepa ||103||

tad anu sakala-gāyanān viśeṣaṁ
pratijanam evam uraḥ-sthale kṛpāluḥ |
pramada-bhara-bharālasāṅga-yaṣṭir
naṭana-kalākulito lilepa tais taiḥ ||104||

ye te śrīvāsa-rāmau svara-vijita-pikau vāsudevo mukundaḥ
śrīmad-dāmodarākhyo yatir iti jagati khyātavān prema-puñjaḥ |
śrīmad-vakreśvaraś ca prathita-guṇa-gaṇaḥ śrīla-dāmodaro’sau
bhūmī-gīrvāṇa-mukhyas tad anu sumadhuraḥ ko’pi nārāyaṇākhyaḥ ||105||

śrīkānto makaradhvajaḥ sumadhuraḥ śuddhaḥ śubhānandakaḥ
kāśīnāthaka-vallabhau ca haridāsākhyo raghuḥ śuddha-dhīḥ |
etāṁs tān sahasaiva candana-rasair liptvā sa svayaṁ śrīmatā
gaurāṅgena dṛḍhaṁ nibadhya vasanaṁ śrīmat-kaṭī-rodhasi |
ājānu-dvaya-lambi-pīvara-bhuja-dvandvena mandollasad-
romāñcāñcita-vigraheṇa paramāviṣṭena tair niryaye ||106||

amanda-karatālakaprakara-ramya-san-mandirā-
svalaṅkṛtakarāmbujāḥ pulaka-vṛnda-sāndrāṅgakāḥ |
amī tad anu satvaraṁ pratipadaṁ padaṁ nirbharaṁ
skhalat-pada-saroruhāḥ sukha-samudra-magnā yayuḥ ||107||

govindas tvaritaṁ sametya nitarāṁ naikaṭyam āsāditaḥ
pārśvasthaḥ sukha-sāgareṣu satataṁ majjan pratasthe tataḥ |
ete ye ca samāgatāḥ pratipadollāsākulāḥ śrī-yujo
naiṣāṁ harṣa-sudhāmbudhir niravadhir brahmāṇḍa-madhye’ñcitum ||108||

atha mada-mṛgendrālīlālīlā-vilāsi-pada-kramaḥ
pramada-vigalad-gharma-snāna-pracāyaka-pada-kramaḥ |
anupama-sudhārohādromodgamāñcita-vigrahaḥ
pathi laghu yayau gauras tejo-nirasta-ravi-grahaḥ ||109||

ratham abhi baladevasyāgrato gauracandraḥ
pramada-mada-manojñaḥ śrī-virājat-tanūkaḥ |
druta-kanaka-mahīdhrair daṇḍavad bhūmi-pṛṣṭhaṁ
saha nayana-jalena premataḥ prāpa bhūyaḥ ||110||

iti śrī-kṛṣṇa-caitanya-caritāmṛte mahā-kāvye
pañcadaśaḥ sargaḥ
||15||

(16)
ṣoḍaśaḥ sargaḥ

atha pulaka-samūha-bhrājamānaṁ prarohan
mukuka-kula-virājat-kāñcana-dru-prakāśam |
madhuram apaṭhad uccaiḥ pīnam unnīya bāhuṁ
kanaka-girir ivāsau śṛṅa-lagnāntarīkṣaḥ ||1||

jayati jayati devo devakī-nandano’sau
jayati jayati kṛṣṇo vṛṣṇi-vaṁśa-pradīpaḥ |
jayati jayati megha-śyāmalaḥ komalāṅgo
jayati jayati pṛthvī-bhāva-nāśo mukundaḥ ||2||

jayati jana-nivāso devakī-janma-vādo
yadu-vara-pariṣat svair dorbhir asyann adharmam |
sthira-cara-vṛjina-ghnaḥ su-smita- śrī-mukhena
vraja-pura-vanitānāṁ vardhayan kāma-devam ||3||

nāhaṁ vipro na ca narapatir nāpi vaiśyo na śūdro
nāhaṁ varṇī na ca gṛhapatir no vanastho yatir vā |
kintu prodyan-nikhila-paramānanda-pūrṇāmṛtābdher
gopī-bhartuḥ pada-kamalayor dāsa-dāsānudāsaḥ ||4||

iti naṭana-kalādau śrīla-vṛndāvanendoḥ
parama-mahimavattvaṁ nirbharārto nirūpya |
atiśaya-karuṇārdraḥ prema-bhaktiṁ vitanvann
ayam atimadhurāṅgo harṣa-pūrṇo babhūva ha ||5||

āsphoṭya vāma-kara-kakṣa-taṭīṁ kareṇa
rajyad-vapur-madhura-komalatātiramyaḥ |
līlā-vilola-mukha-candra-mayūkha-rociḥ
śrīmac-chaṭājhalāmalāyita-dik-samūhaḥ ||6||

uccair muhur jaya jayeti vimukta-kaṇṭham
uccārayan saha tanūruha-vṛnda-harṣaiḥ |
muṣṭi-prameya-tanu-madhya-vilāsa-baddha-
raktāmbara-dyuti-viḍambita-bandhu-jīvaḥ ||7||

śrīmad-vilocana-jalāpluta-gaura-dehaḥ
pratyagra-gharma-kaṇikā-khacitāsya-candraḥ |
uddāma-tāṇḍava-kalā-kulitāṅga-bhaṅgaḥ
śrīmān atha svajana-madhyam alañcakāra ||8||
(viśeṣakam)

auttuṅgena nabha-sthalaṁ taralayan mārtaṇḍa-bimbaṁ muhuś
cumban deva-sabhā-sabhājana-vidhiṁ sampādayan nirbharam |
brahmāṇḍāntara-saṁsthitasya nayanānandotsavotsāhakaḥ
sāṭopaṁ mura-vairiṇo vijayate lakṣmī-mayaḥ syandanaḥ ||9||

kailāsaṁ namayann aśeṣa-vidhinā meruṁ saha-nirbharaṁ
sotkaṇṭhaṁ kila vindhyakaṁ vikalayan gaurī-guruṁ glāpayan |
anyaḥ ko’py adhunāvanau śikhariṇāṁ rājeva kiṁ nirmito
dhātrā syandana ity asau muraripu-śrī-mūrti-pīyūṣa-bhṛt ||10||

upat-kṣmākṣi-saroruhāñjali-puṭair nīlādri-cūḍāmaṇeḥ
śrī-mūrti-cchuritāmṛtāni pibatām ullāsa-dhanyātmanām |
niṣpandaṁ pulakāvalī-vilasatām ānanda-mandākinī-
kallolaiḥ kila tatra tatra bhavatām āsīn mahān utsavaḥ ||11||

bhūyo bhūyaḥ samantāt sarabhasa-manasām āgatānāṁ viśeṣaṁ
tat-tat-sīmantinīnām alika-vikalitaiḥ kamra-sindūra-pūraiḥ |
saindūrīkartum āsīd ratha-parisara-bhūś cakra-niṣpīḍanena
kṣubdhāpi prāyaśaḥ sā pramudita-manasātmānam utkaṇṭhiteva ||12||

nṛtyantaṁ gauracandraṁ caraṇa-sarasija-dvandva-vinyāsa-ramyaṁ
dṛṣṭvā dṛṣṭvā prakāmaṁ sarabhasa-manaso bhrātaras te rathasthāḥ |
bhūyo’haṁpūrvikābhiḥ prasṛmara-gatayaḥ kautukenāgrato’mī
jaṅghālās tatra tatra pramada-mada-bharān nartanaṁ kurvateva ||13||

ārundhan dik-karīndrotkara-kara-vivaraṁ sāmbu cakṣuḥ-sahasraṁ
kurvan nairāvaṇeśaṁ palita-vilasitā devatās tatra kurvan |
setu-bhrāntiṁ payodheḥ punar api racayann evam ujjṛmbhate’sau
pronmīlac-cakra-cakroddalana-visṛmaroddhḥta-dhūli-pravāhaḥ ||14||

kūrmo marma-vyatho’bhūt phaṇi-patir asakau śīrṣataḥ śīrṣa-madhyaṁ
bhūyo bhūyo dharitrīṁ nayati nata-śirā jīrṇa-maṇḍaṁ babhūva |
velālolaiḥ payobhiś ciram iva jaladhiḥ kṣīṇa-maryāda āsīt
tatrautsukyena nīla-kṣiti-dhara-tilake prasthite guṇḍicāyām ||15||

rājantāṁ tatra tās tāḥ surapati-pariṣat-kamra-lakṣmīr adho’dhaḥ
kṛtvā kṛtvā murārer atha ratha-vijaye bhūtayo ratna-bhājaḥ |
tat tādṛg bhūṣaṇāḍhyaḥ svayam api bhagavān samyag ujjṛmbhatāṁ sa
śrīmān kiṁ tv eṣa nṛtyann akhila-jana-mano-ruddha-gaurāṅga-candraḥ ||16||

śacī-suta-kalā-nidhiḥ kim api sāṅga-bhaṅgaṁ muhur
vilāsa-caraṇa-kramonmathita-ramya-paṅkeruhaḥ |
nirantara-dig-antara-cchurita-macchakānti-cchaṭā-
malajjhalamalāyitaṁ manasi vaḥ samujjṛmbhatām ||17||

amandatara-mandirāninada-saṅgi-saṅgītaka-
dhvanir dhvanita-dig-vadhū-vadana-paṅkajaiḥ pūjitaḥ |
vibhidya muhur uccavac carama-khaṇḍa-khaṇḍāntaraṁ
prayāti kati dūrataḥ sa khalu mīyatāṁ kaiḥ punaḥ ||18||

muhur madhura-cakravad bhrami-vilolayāśleṣaṇaḥ
parisphurita-dhārayā paridhi-bhūṣitaś candravat |
vilocana-payo-jharair valayitaiḥ samantād diśāṁ
mukhāni parimārjayan jayati so’tra nṛtyodyame ||19||

jaya jaya jayatv ity uccair nināda-paraḥ śatair
mukhara-mukharī-bhūtāḥ sarvā diśaḥ kim akurvata |
niravadhi dṛśau tāsu kṣiptvā yad eṣa vilohite
naṭana-kalayā lola-śoṇī-cakāra jagat-talam ||20||

mukha-śaśi-samudgīrṇaiḥ phenair hasann iva śāradaṁ
satata-vijitaṁ lakṣmyā lakṣmyākulaṁ hima-dīdhitim |
pulaka-paṭalair atyudbhinnaiḥ sumerum ivodgatā-
ṅkura-śata-paricchedātītaḥ sa eṣa virājate ||21||

unmīlya prathamaṁ pariplavayatā pakṣmāṇi bhūyaḥ kṣaṇāt
śrīmad-gaṇḍa-taṭīṣu dīrgha-mayatā dhārābhir uccais tataḥ |
prāpyoraḥ-padavīṁ tridhā prasaratā bhūmau truṭan-mauktika-
śreṇīvat kriyatāṁ sadaiva jagatāṁ harṣaḥ prabhor aśruṇā ||22||

viśvaṁ plāvayateva tatra luṭhatā bhūmāsu vakṣaḥ-sthale
garbhodyat-kanakāśmaramya-taṭinī-śobhāṁ tiraskurvatā |
akṣṇor magna-saroja-sundara-saraḥ-śobhena gaura-prabhor
ānandāśru-jhareṇa tena jagatām ānanda ādhīyatām ||23||

gāyadbhir gāyanais taiḥ pramatha-valayite maṇḍale tad-bahiś ca
śrī-kāśī-miśra-mukhyaiḥ parama-sumatibhis tat-padābja-prapannaiḥ |
hasta-grāhaṁ pramodāt satata-valayite tad-bahiś ca pratāpa-
prāk-śrī-śrī-rudra-deve nibhṛtam ita ito veṣṭite bhāti nāthaḥ ||24||

indraḥ kiṁ kim atha vidhiḥ kim īśa-devo
naiveṣāṁ bhavati tadā hy apekṣaṇīyaḥ |
śrī-gaure naṭana-vilāsa-veśa-ramye
naivāsīt kṣaṇam api pakṣmaṇo nivṛttiḥ ||25||

ānandena jaḍīkṛte bhuvi ciraṁ stabdhe tathā syandane
śrī-nīlādri-pater upaiti ca sati vyagrībhavadbhir bhṛśam |
tairataiḥ kara-pallavair nija-nija-kroḍeṣu kṛtvā kiyad
dūre svairam upārpito vijayate śrī-gauracandraḥ prabhuḥ ||26||

ānandena jaḍībhavann anupadaṁ huṅkāra-kolāhalair
advaitārpita-pāṇi-pallava-rasa-snigdhoru-vakṣaḥ-sthalaḥ |
daṇḍākāram itas tato vinipatad-dor-daṇḍa-pāda-dvayor
lāsyollāsa-manoharo vijayate śrī-gauracandraḥ prabhuḥ ||27||

ānandotsāha-mūrcchā-gata iva bhavati spanda-niśvāsa-mande
rohadromāñca-pūrair vikalita-vapuṣānanda-mandīkṛtena |
svandan-netrāravinda-dvaya-salila-juṣā rudra-devena bhūyaḥ
sānandaṁ sevitāṅghri-dvaya-sarasiruho rājate gauracandraḥ ||28||

unmīlan-netra-padme pulaka-paṭalikālola-sarvāṅga-yaṣṭau
niṣṭhīvat-pheṇa-pūrollasita-mukha-śaśi-dyota-nirdhūta-candre |
sāndrānandāli-mande madhurima-laharī-sindhu-saubhāgya-candre
nṛtyaty asmin na keṣāṁ prabhavati jaḍimā śrīla-gaurāṅga-candre ||29||

ānandaṁ netra-randhrair niravadhi paramānanda-sandoha-dhārā-
dhauta-pratyaṅga-lakṣmī-madhurima-vibhavo rāmanīyotka-cittaḥ |
pītvā pītvā yadāyaṁ naṭana-rasa-dhunī-pūram ullāsa-lolo
nispando vo bhavīti prathayati paramānanda-purī saharṣam ||30||

dadhāra kaṭi-sūtarakaṁ prabhur itīha dāmodaraḥ
svarūpa iva tasya kiṁ yati-varo’yam udghuṣyate |
ya eṣa naṭanotsave hṛdaya-kāya-vāg-vṛttibhiḥ
śacī-sūta-kalā-nidhau praviśatīva sāndrotsukaḥ ||31||

unmīlan-makaranda-sundara-pada-dvandvāravindollasad-
vinyāsaḥ kṣitiṣu prakāma-manunā dāmodareṇa prabhuḥ |
āmugdhaiḥ kara-kuṭmalair ita ito harṣād adho’dho guru-
snehārdreṇa dṛḍhopagūhita-pado nṛtyann asau dṛśyatām ||32||

kāśīśvara-prabhṛtayo rabhasena kaśī-
miśraś ca harṣa-bhara-viśramaṇaika-pātram |
govinda eṣa ca parasparam utka-cittā
dṛbhis tadīya-naṭanāmṛtam ādhayanti ||33||

nṛtyan kṣitau samupadiśya nijāṅghri-padmaṁ
dorbhyāṁ sukhena parirabhya vilola-mauliḥ
cumban janaṁ janam abhiprakaṭānurāgo
mūrdhni kṣipan vijayate kanakādri-gauraḥ ||34||

etad vinā jagati nānyad ihāsti ramyaṁ
śrīmat-sugandhi-guru-kāruṇikaṁ durāpam |
ity ākalayya naṭane nija-pāda-padmaṁ
hṛdy arpayan vijayate satataṁ ca cumban ||35||

snihyann iva pratipadaṁ hṛdayāntareṣu
kurvann ivākṣi-yugalena pibann ivāsau |
āsvādayann iva muhur nija-pāda-padmaṁ
nṛtye jayaty avirataṁ kamanīya-gauraḥ ||36||

padāmbhoruha-dvandva-vinyāsane’bhi-
sphuran mādhurī-dhauta-śonābja-śobhaḥ |
lalad-rāma-rambhā-vilāsāvalamba-
sthaloru-nipīnollasat-śroṇi-bimbaḥ ||37||

samudyaj-javājālakoddāma-raktāṁ-
śukaṁ svaccha-śobhāruṇimnānuraktām |
trilokīṁ vidhāyodgatānanda-khelaḥ
sphurat-tāṇḍavoddaṇḍa-dor-daṇḍa-līlaḥ ||38||

sphuran-muṣṭi-meyāvalagne nitānta-
śrita-śrī-kaṭī-sūtra-kāntyātikāntaḥ |
guru-sveda-vāri-pravāhāplutora-
sthalīkaḥ sad-uddāma-romāñca-pūraḥ ||39||

tad-ānanda-dhārāṁ vahan kṣīra-vārāṁ
nidheḥ sānukārāṁ vikāri-pracārām |
vilolāli-khelā-vilāsākṣi-līlā-
rasaiḥ sādhu kurvan janasyābja-garbham ||40||

alaṅkurvad-ānanda-mūrcchā-prakāśa-
śrita-stambha-romāñca-kampa-prakāśaḥ |
anirvārya-bhāva-prakāśātireka-
sphurad-deha-kānti-chaṭācchanna-lokaḥ ||41||

trilokī-sphurat-kīrti-pīyūṣa-dhāraḥ
prakāśī-kṛta-prema-bhakti-pracāraḥ |
lasat-tapta-kārtasvara-śrīmad-aṅga-
cchaṭācchanna-lāvaṇya-tāruṇya-bhaṅgaḥ ||42||

nadan-mandirāvṛnda-riṅgan-mṛdaṅgaiḥ
samudyan-mahollāsa-pāthodhi-bhaṅgaiḥ |
muhur gāyanair mugdha-saṅgīta-bhaṅgī-
samutkaṇṭha-kaṇṭhaiḥ sadānanda-saṅgī ||43||

jagannātha-devaṁ vimugdhaṁ sva-lāsayair
vilokyātiharṣāśru-gharmāmbu-hāsaiḥ |
rasotkarṣato niḥsaha-śrīmad-aṅgaḥ
sadārajyad-ākuñcitāpāṅga-bhaṅgaiḥ ||44||

purasthena nīlādri-maulīśvareṇa
svālasyāvalokāsthirātyasthireṇa |
nimeṣaṁ dṛśoḥ kartum apy akṣameṇa
pramattīkṛto bhūri-harṣodgamena ||45||

vilolānanāmbhoja-līlā-vilāsaḥ
sphurac-chītkṛtodbhāsi-roma-prakāśaḥ |
apūrvaṁ trilokīṁ prati prema-pāthaḥ
prado guṇḍicāyāṁ narīnarti nāthaḥ ||46||
(kulakam)

vilokyāsya lāsyaṁ lalan-mādhurīkaṁ
kṣamo naiṣa kartuṁ nimeṣau dṛśoḥ kim |
yad-utphulla-pāthoruhākṣo’yam āsīt
samastātmanā tatra magnaḥ prakāmam ||47||

aṅguly-agraiḥ srajam anupamāṁ cakravad bhrāmayitvā
harṣotkarṣāt kṣipati sa tathā maṇḍale tatra nṛtyan |
icchā-pūrvaṁ yam anu cakame cetasā tasya kaṇṭhe
dūrasthasyāpi ca bata tathā rājate citram etat ||48||

ity evaṁ bahudhā naṭanaṁ ramyaṁ śacīnandanaḥ
śrī-nīlācala-mauli-nīla-tilakasyāgre pathi premavān |
dṛṣṭvā tan-mukha-candra-sundara-ruciṁ pīyūṣavac chītalam
ānandāmbunidhau mamajja subhṛśaṁ sārdhaṁ nijāṅghri-priyaiḥ ||49||

iti śrī-kṛṣṇa-caitanya-caritāmṛte mahā-kāvye
ṣoḍaśaḥ sargaḥ
||16||


(17)
saptadaśaḥ sargaḥ

naṭanāntare’tha ghanagharma-vāriṇā
vilasat-tanur-vara-vilohitāṁśukaḥ |
purato’sitācala-pater muhur babhau
kanakācalo rucira-dhātu-nirjharaḥ ||1||

abhito’bhitaḥ pathi-rathāntarāntare
pratimās tathāsya jagatāṁ pater muhuḥ |
avalokya tena kanakādri-kāntinā
kim iveśitṛtvam iha tābhya ādadhe ||2||

suciraṁ vilasya purato rathasya
sa praviveśa śītala-tala-drumāvaham |
asitādri-mauli-tilakasya vallabhaṁ
śrama-śāntaye hy upavanaṁ manoramam ||3||

nava-jāti-kunda-karavīra-yūthikā-
nava-mālikā-lalita-mādhavī-cayaiḥ |
bakulaiḥ rasāla-śiśubhiś ca campakaiḥ
paritaḥ samāvṛtam amanda-vibhramam ||4||
(yugmakam)

paritaḥ prasūna-bharam āśliṣaṁs
tathā sarasāṁ vahan sarasa-śīkarotkaram |
tad-anusaṅgi-gharma-kaṇikāḥ samāharann
abhajat prabhuṁ laghu laghu kṣaṇaṁ marut ||5||

vanadevatābhi aniśaṁ manoramair
nava-pallavair nava-śirīṣa-cāmaraiḥ |
laghu-vījyamāna-tanur utsukātmabhiḥ
sadṛśaṁ babhau vihita-gaura-vigrahaḥ ||6||

madhurollasad-vadana-dīdhiti-
cchaṭāmṛta-dhārayā snapayatīva kiṁ jagat |
trividhai`c ca tāpa-tapanair durāsadair
nahi bādhyatām iti sa gaura-candramāḥ ||7||

atha kecanāsya jagatāṁ pateḥ priyāḥ
parama-prabhāva-bhara-bhūri-bhūṣitāḥ |
rasa-sāra-sindhava iva yayuḥ prabhoḥ
pada-paṅkaja-dvayam avekṣituṁ tadā ||8||

sa-sanātanānupama-rūpa-rūpiṇaḥ
sva-padābja-bhakti-rasa-sāgara-trayān |
pradadarśa visphurita-bhāva-vīcibhir
jagad-āplutaṁ vidadhataḥ kṛpā-nidhiḥ ||9||

atha te sametya nikaṭaṁ mahāprabhor
anubhāva-sodaratamā iva trayaḥ |
priya-sodarā vihita-kāku-bhāṣitā
bhṛśam astuvan jalaja-janmanaḥ stavaiḥ ||10||

atha bhūyaśo galita-netra-vāribhiḥ
pulakotkarair mṛdutayā ca cetasaḥ |
vivaśā mahāprabhu-samīpam āsthitāḥ
stavanaṁ pracakrur atha vīta-sādhavasāḥ ||11||

sa niśamya tat-tad-avahitthayā prabhur
nijagāda bhūyaśa idaṁ kṛpā-nidhiḥ |
ayam eṣa nīla-giri-mauli-candramāḥ
purataḥ sametya kuruta stavaṁ na kim ||12||

niviḍānurāga-paṭalī-valattara-
draḍhimāna eta iti yāntu vā katham |
ślathatāṁ tato’dhikam abhiprayatnataḥ
stavanaṁ pracakrur api vīta-sādhvasāḥ ||13||

vividha-prakāram apanīya sāhasaṁ
na śaśāka vārayitum eṣa tān yadā |
atiharṣa-vāri-nidhi-pūra-sañcayair
avagāhitā vidadhire tadaiva te ||14||

na me bhaktaś caturvedī mad-bhaktaḥ śvapaco guruḥ |
tasmai deyaṁ tato grāhyaṁ sa ca pūjyo yathā hy aham ||15||

iti saṁnipaṭhya madhuraṁ mahāprabhuḥ
praṇanāma bhūmiṣu nipatya daṇḍavat |
tad atipragalbha-manaso na te tato
bhayam āyayuḥ prabala-bhakti-mattayā ||16||

madhurollasad vada vadeti bhūyaśo
vacanaṁ yad āvarabhavan mahāprabhoḥ |
dadṛśus tadābhimata-rūpam uttamaṁ
śata-candra-sāndra-kiraṇa-prakāśavat ||17||

sa tu gauracandra iti nirbharotsuko
dviguṇa-prakāśa-madhu-mādhurī-mayaḥ |
avadan muhur vada vadeti nirbharaṁ
smita-dīdhiti-snapita-bhūmi-maṇḍalaḥ ||18||

atha te vihāya jalajodbhava-stavaṁ
tṛṇa-sañcayaṁ ca parigṛhya dantakaiḥ |
adhikaṇṭham abhinibadhya vāsaso’
ñcalam utsukā vidadhiretarāṁ stutim ||19||

sva-mano’nukūlam abhivāñchita-pradaṁ
vinipaṭhya gopa-ramaṇī-janoditam |
vidadhuḥ stavaṁ nayana-nīra-bhūṣitāḥ
sukha-sāgare parimamajjur apy amī ||20||

iti nirbharaṁ parama-kāku-bhāṣitair
madhuraṁ sudhāmayam ivākalayya saḥ |
bhṛśam ānayānaya vidhīyatāṁ drutaṁ
sumahā-prasāda iti saspṛho’bhavat ||21||

atha te padāmbuja-yugasya sannidhau
kṣiti-mūlam adhyatiśaya-praveśitāḥ |
nipatanta eva nayanāmbu-nirjharaiḥ
paridhauta-sarva-tanavaḥ samāsata ||22||

atha sa prasādita-mahā-prasādako
lalitair ghasābhidha-ghaṭais tribhis tataḥ |
madhurollasad-vadana-candra-sundaro
ruruce vibhur nija-jana-priyaṅkaraḥ ||23||

atha te’pi nirvṛta-hṛdo manorathā-
numata-prakāśa-ruci-darśanotsukāḥ |
vigalad-vilocana-jharāplutāṅgakāś
calitā babhūvur atibhāgya-rāśayaḥ ||24||

upavanam adhi harṣa-vārāṁnidhir
naṭana-rabhasa-lola-cittas tadā |
atha madhu-madhuraṁ cakārodbhaṭaṁ
naṭanam abhirasaṁ samaṁ tad-vidhaiḥ ||25||

sarabhasam api tatra vakreśvara-
dvija-kula-śaśinā samaṁ premavān |
madhu-madhura-ruci-cchaṭā-sundaraḥ
satatam iha tatāna līlāyitam ||26||

kṣaṇam api parirabhya vakreśvaraṁ
sarabhasam anucumbati śrī-yutaḥ |
kṣaṇam api vinyasan rājate
samadhu-rucira-pāda-padma-dvayam ||27||

kṣaṇam api parito muhur vibhramaṁ
sa ca parirabhate’tha taṁ bhūyaśaḥ |
laghu laghu madhuraṁ kalaṁ gāyati
smita-rucira-rucā kṣaṇaṁ dīpayan ||28||

iti nibhṛtam anena vakreśvara-
dvija-kula-śaśinātha sampādayan |
naṭanam abhirasaṁ rasāmbhonidhir
nyadhita sa paritaḥ padāmbhoruham ||29||

tat tathaiva rabhasād upavanato
vāsudeva iti nirbhara-madhuraḥ |
gāna-kautuka-rasair nija-dayitaṁ
rañjayan kala-padaṁ rahasi jagau ||30||

ekakaḥ sumadhuraṁ kala-ninado
gītam uttamatamaṁ madhu-madhuram |
yaj jagaiu katham ayaṁ tam atiraso
no vikāram iha jātv ahaha kim u ||31||

gāyatīha madhuraṁ bhiṣag-ṛṣabhe
vāsudeva iti nirabhara-madhure |
ānanarta rabhasād avaśa-tanur
bhāva-bhāvita-tanu-dyuti-madhuraḥ ||32||

aśrubhiḥ suvahalaiḥ pulaka-ghaṭā-
pūritair avayavair atimadhuraiḥ |
stambha-gharma-hasitādibhir aniśaṁ
tāṇḍavākulita-tanuḥ sa vijayate ||33||

candra-vartma-pihitaṁ vadana-rucā
merur eṣa vijito’paghana-rucā |
ninditaṁ nu kamalaṁ pada-kamalair
nṛtyato’sya madhuraṁ madhura-rucaḥ ||34||

yat tu gāyati mahā-rasa-valitaṁ
tatra yad yad iha nāsty atilalitam |
bhāva-bhāvitam asau nija-dayite
tat tato dviguṇitaṁ samakalayat ||35||

aṣṭa-bhāva-valitaṁ sa tu yugapat
śrīmad-aṅga-talataḥ parikalayan |
ānanarta rabhasād avaśa-tanur
gāyato’sya madhuraṁ bahu racayan ||36||

ta tathopavanam adhy atimadhuraḥ
śrī-śacī-jaṭhara-vāridhi-śaśabhṛt |
ramya-tāṇḍava-rasa-sphurita-tanuḥ
sarvato’tanuta nirbhara-lalitam ||37||

yo vilokayati tasya tu hṛdayaṁ
tat-kṣaṇena culūkīkṛtam abhavat |
kintu tasya nayanaṁ gata-nimiṣaṁ
tatra tatra subhṛśaṁ parimilati ||38||

evam eṣa bhagavān atilalitaṁ
vāsudeva-sahito naṭana-rasam |
āvidhāya parito laghu vilasaṁs
tatra tatra sarasas taṭam agamat ||39||

phulla-paṅkaja-rajaḥ-paṭalīkayā
kuratvāsita-ruci-hbramara-kulam |
dīrghikā-rucira-śīkara-nikarair
vāyunā paridhūtaṁ prabhum abhajat ||40||

tatra śītala-taṭe prasṛmarayā
cchāyayā sumadhure madhura-mukhaḥ |
ādadhe sapadi viśramaṇa-vidhiṁ
kaṁ na harṣati vastv atyatilalitam ||41||

sūpaviṣṭavati kāruṇikatare
saṅgatāḥ samabhavann atha katare |
bhāgya-sindhu-niviḍāpluta-tanavas
tat-padābja-parilokana-kutukāt ||42||

śrīman-nityānanda-padābja-pratipannas
tat-tan-madhye ko’pi mahātmā bahu-bhāgyaḥ |
kṛṣṇād yo dāsaḥ sa dharitrīṣu ramyaḥ
śrī-gaurāṅgaṁ taṁ tatra vilokyābhinanda ||43||

tam atha madhura-mukha-candram avekṣya
kṣiti-sura-vara iha gaura-sudhāṁśoḥ |
naṭana-rabhasa-bhara-gharma-jalāktaṁ
snapayitum atanuta cetasi ceṣṭām ||44||

sa kutaścid ātta-ghaṭa eva mahātmā
laghu-dīrghikā-jala-cayena sa-tṛṣṇam |
prabhu-mūrdhni netra-salilāpluta-dehaḥ
pulakāvalī-vilo’sito’tha siṣeca ||45||

ity ānīya drutam atha salilaṁ
cakre sekaṁ kalasa-śata-hṛtam |
advaito’yaṁ tad-avasara-gataḥ
śrīmān reje prabhu-mukha-purataḥ ||46||

taṁ parilocya manorama-deho
gaura-śaśī karam asya vidhṛtya |
pāṇi-dalena tad-ātma-samīpaṁ
snāna-rasāya nināya kṛpāluḥ ||47||

advaito’yaṁ tat tathaivopaviṣṭaḥ
snānārthaṁ śrī-gauracandrasya saṅge |
so’py evaṁ taṁ gauracandraḥ ca bhūyaḥ
svaccha-svacchair vāribhiḥ siñcati ||48||

bhūyo bhūyas taiḥ payobhiḥ suśītair
atyotkaṇṭhāt secayāmāsa vipraḥ |
netrāmbhobhiḥ so’pi tatrābhiṣiktaś
citraṁ citraṁ gauracandrānubhāvaḥ ||49||

tataḥ samāttodgamanāya vastro
govinda ānandamayo mahātmā |
samāyayau tat-puratas tato’sau
jagrāha vāsaḥ sa-kaṭīra-sūtram ||50||

evam ātta-vasanaḥ prabhus tadā
tatra tatra ca mahā-prasādakam |
svair janaiḥ samam upāsya nirbharaṁ
ramya-hāsa-parihāsavat tayā ||51||

tat tathopavana-vibhramekṣaṇe
saspṛhaḥ pratilataṁ pratidrumam |
kautukāni manasā samāvahan
nābabhau parama-ramya-ceṣṭitaḥ ||52||

bhūyo’pi tatra ratha-sannikaṭaṁ sametya
dṛṣṭvā jagatpatim amanda-vilāsa-ramyam |
harṣāt samaṁ nija-janaiḥ samupetya paścāt
kṣipyan rathaṁ vijayate parama-prakāśaḥ ||53||

kṣaṇam api kara-kamalaja-yuga-kalita-
dhvani jaya jaya jaya jaya jaya jaya bhoḥ |
iti niravadhi ratha-parisara-pṛthivīm
abhi kala-pada-mayam atirahasi jagau ||54||

dhṛtvā dhṛtvā syandana-raśmīn
śrī-gaurāṅgaḥ pāṇi-sarojaiḥ |
harṣotkarṣaiḥ sāṅga-vibhaṅgaṁ
reje rājīvāyata-netraḥ ||55||

ullāsair harṣotkarṣai romāñcālī-rājad-deho
gāyadbhis tais taiḥ svīyaiḥ svīyāṁ līlā-gāthām eva |
unmīlad-vidyun-mālā-kānti-prāya-śrīmat-kāntir
babhrāja śrī-gaurāṅgo dhṛtvā dhṛtvā tat-tad-raśmīn ||56||

uccair ucchrita-cūḍā-kumbha-grasta-patākā-
cumbavad-bhāskara-bimbaḥ śrīmān syandana-mukhyaḥ |
so’yaṁ nīla-mahīdhra-śrīman-mauli-sudhāṁśor
loke’smin nahi keṣām ānandaṁ tanute vā ||57||

ity evaṁ pathi dṛṣṭvā dṛṣṭvā kautuka-ceṣṭā-
mātra-vilāso lāsyoddāma-sumūrtiḥ |
śrīmat-syandana-yātāṁ trailokyādbhuta-rūpāṁ
gaurāṅgo’tikṛpālur netrābhyām apibat saḥ ||58||

astādri-stha-vanālīṁ viśrāmārtham upaiti
trailokya-stha-tamiśraṁ bhūyo bhūya udasya |
arke syandana-mukhyaḥ śrī-nīlādri-sudhāṁśos
tarke tatra niṣaṇṇo notsāho manujānām ||59||

āgatyānaya kacche tatratyān sukha-sindhau
kṣipyan sāyam akārṣīc chrī-nīlādri-sudhāṁśuḥ |
vartmany eva samantāt sañcāryaiḥ kaśipunā
krāman pāda-vihārair ūrdhvāṁs tatra niveśam ||60||

prāsādaṁ sa niveśya sva-sthāne kṛta-vāso
nānā-vibhrama-ramyaś ceṣṭāmātra-vihāraḥ |
bhogān bhūri-rasāḍhyāṁs tatropāsya kṛpālur
babhrājāsita-śaila-śīta-mayūkhaḥ ||61||

atrāste sa niśāyā āgatyāmbuja-netro
dṛṣṭvā tan-mukha-candraṁ niryal-locana-bāṣpaḥ |
bhūyo gaura-sudhāṁśur govindena sameto
romāñcāñcita-deho babhrājāmita-ceṣṭaḥ ||62||

ity evaṁ sa tu guṇḍicotsava-rasaṁ dṛṣṭvā samāsvādya ca
prāyaḥ kīrtana-nartanena divasaṁ nītvā mahollāsavān |
harṣotkarṣa-manoharo’timadhuraḥ śrī-śrī-śacīnandanaḥ
sarveṣāṁ hṛdayaṁ jahāra paramānandair vimugdhīkṛtam ||63||

tat tādṛg vara-bhūṣaṇotkara-lasad-veśena sad-vibhramaṁ
tat tādṛg vara-mālya-sañcaya-lasat-sarvāṅga-bhaṅgī-satam |
tat tādṛg vara-vaibhava-prassṛmarānandotsava-śrī-mayaṁ
drāg dṛṣṭvaiva jagatpatiṁ jana-cayās tatraiva ceto dadhuḥ ||64||

śaktyā cen nayanaṁ nayaty atitarāṁ nīlādri-ratne janas
tat-svāntaṁ punar atra citra-likhita-prāyaṁ śacī-nandane |
cet tatraiva dadāti locana-yugaṁ citraṁ caritraṁ tato’
kasmād vā jaḍimā vimohana-karo’kasmān muhur jāyate ||65||

ity evaṁ rathayātrayā sarabhasaṁ svaiḥ svaiḥ svakīyair guṇaṁ
saṅkīrtya svam avekṣya tatra muditaḥ pratyabdam ākrīḍati |
tat-tal-lāsya-vilāsa-kautuka-kathā kair vā samudgīyatāṁ
brahmāder api nāsti nāsti nitarāṁ śaktis tathā tādṛśī ||66||

iti śrī-kṛṣṇa-caitanya-caritāmṛte mahā-kāvye
saptadaśaḥ sargaḥ
||17||




(18)
aṣṭādaśaḥ sargaḥ

atha tatra rathotsave prabhuḥ svajanenaiva vilasya bhūyaśaḥ |
muhur aṣṭasu vāsareṣu ca pramumodopavane sa kautukī ||1||
iha ramya-saraḥsu sa-spṛhaṁ vihita-snāna-vidhir yathāyatham |
avalokya sitetarācala-dyumaṇiṁ rājati tatra tatra saḥ ||2||
pratibhūruhamūlam ullasan prativalli-pratikuñjam añjasā |
pratisaikata-rañjita-sthalaṁ vilasan bhrājati tatra tatra saḥ ||3||

vilasat-kala-kaṇṭha-kākalīṁ
kalayan komala-citta-vṛttikaḥ |
madhuraṁ madhupotkara-dhvaniṁ
śravaṇenaiva piban virājate ||4||

iha tat-tad-adabhra-vibhramair
bhramamāṇaḥ sa itas tato muhuḥ |
vijahau hṛdayasya karṣaṇaṁ
cira-vṛndāvana-viprayogajam ||5||

atha tasya bahir vihārato
vijaye nīla-girau jagat-pateḥ |
sa tathaiva paricchadotkarair
abhavat sarva-jana-pramoda-kṛt ||6||

nava-vāsara-madhyataḥ prabhuḥ
sa narendākhya-sarovare tataḥ |
svajanaiḥ saha toya-khelanaṁ
samam advaita-mahātmanākarot ||7||

upagamya narendra-saṁjñakāṁ
sarasīṁ tāṁ sarasīruhekṣaṇaḥ |
kutukena nidāgha-śāntaye
sa lalambe nija-bhakta-vatsalaḥ ||8||

aruṇāruṇa-pāda-paṅkajo
druta-cāmīkara-gaura-vigrahaḥ |
karuṇāruṇa-locana-dvayas
trividhottāpa-virāmakṛt sadā ||9||

avalambya sa ittham añjasā
sarasīṁ sārasa-sālasekṣaṇaḥ |
kṣaṇavān jala-keli-kautuke
saha tais tair amṛtāṁśuvad babhau ||10||

katare dala-sañcayāḥ pare
nava-kiñjalka-cayā iva sthitāḥ |
svayam eva varāṭakākṛtiḥ
sa babhau gaura-śaśī ca padmavat ||11||

kara-vāribhir asya ke ca te
siṣicus tat-pada-paṅkajaṁ mṛdu |
katare nayanābja-randhrakair
iha tad-rūpa-sudhāḥ samāpiban ||12||

sa tu bhūri-vilāsa-kautukaṁ
racayann indu-mukhaḥ kṛpā-nidhiḥ |
śayitaṁ kutukena saṁśritaḥ
sukham advaita-tanuṁ vyarocata ||13||

sunipātya kṛpā-nidhis tadā
prabhum advaitam adho jalāntare |
tad-upary api sālasaḥ svayaṁ
parisuptaḥ sa yayau sanidratām ||14||

iti bhūya ihaiva vibhramaṁ
racayitvā taṭam udyayau prabhuḥ |
vigalaj-jala-bindu-sundaraḥ
vasanaṁ bibhrad-upātta-kautukaḥ ||15||

atha nīla-girīndra-candramā
vidadhe’ntar-vijayaṁ tathaiva saḥ |
sa tathaiva śacī-tanūbhavaḥ
parilocya bhramadaṁ yayau muhuḥ ||16||

prathamāvasaraṁ jagatpateḥ
prayato draṣṭum asau śacī-sutaḥ |
śayanāt prahare samudyayau
kṣaṇadāyāś carame kṛpānidhiḥ ||17||

śayanāt sa tathā śacīsutaḥ
prabhur utthāya vibhor didṛkṣayā |
vividhaṁ vidadhe vidhānataḥ
sa tu dainandina-karma nirmalam ||18||

vimalaiḥ salilaiḥ pariṣkṛtair
vihita-snāna-vidhir mahāprabhuḥ |
kaṭi-sūtra-sametam añjasā
vara-vāsaḥ sa dadhāra lohitam ||19||

mada-vāraṇa-rāja-vibhramo
nija-nāma-grahaṇe kṛta-kṣaṇaḥ |
aruṇāmbara-saṁvṛtāṅgako
bahir eṣo’tisukhena niryayau ||20||

karakaṁ parigṛhya pāṇinā
sa tu govinda-mahāmatis tataḥ |
satataṁ prabhu-saṅga-saṅgataḥ
sa tu dāmodara ity asau yatiḥ ||21||

nija-nāma-sudhā-payonidheḥ
satatāsvāda-lasan-manorathaḥ |
samupetya tataḥ prabhoḥ puraṁ
praviveśa praṇatiṁ vidhāya saḥ ||22||

asitācala-mauli-candramo
vadanenduḥ parilokya nirbharam |
vigalan-nayanāmbu-dhārayā
paridhautāṅga-lato virājate ||23||

nanu nīla-girīndra-candramāḥ
parilaukyainam adabhra-vibhramam |
abhiṣiñcati tad-vilocana-dvaya-
nīrair atiharṣa-dharṣitaḥ ||24||

nimiṣeṇa dunoti mānasaṁ
bahudhety asya vilokane prabhuḥ |
asitācala-ratnam añjasā
nayane nirnimiṣe cakāra kim ||25||

sa śacī-tanūjo nijāṁ tanūm
abhiṣicyākṣipayo jharair muhuḥ |
pulakair dviguṇībhavat tanur
mumude harṣa-vaśas tathā tathā ||26||

prathamāvasaraḥ prabhṛty atho
sa tu dhūpāvadhi tatra susthitaḥ |
bahudhā praṇati-pradakṣiṇāny
api kṛtvā nijāmalayṁ yayau ||27||

samupetya nijālayaṁ tato
nija-nāmāni muhur muhur japan |
upaviśya rarāja candravat
jagad-āhlāda-karaḥ prakāśavat ||28||

atha tatra sukhaṁ gṛhāntare
sthitavantaṁ karuṇālayaṁ prabhum |
parolokitum añjasā muhuḥ
paritaḥ svair muditāḥ samāyayuḥ ||29||

prathamaṁ parigṛhya sādaraṁ
prabhu-pūjārtham upāyanaṁ bahu |
pulakāśru-jharākulaḥ sukhaṁ
prabhur advaita ihāgamat tadā ||30||

padayor vinivedya bhaktitaḥ
salilaṁ śuddhatamaṁ suvāsitam |
malayodbhava-paṅka-sañcayair
atha bhāla-sthalam ālilepa saḥ ||31||

kusumāni manoharāṇy atho
śuci-dūrvākṣata-sañcayaṁ tataḥ |
vililepa kṛpānidhis tadā
prabhur advaita-vibhuṁ viśeṣataḥ ||32||

atha bhūsura-vaṁśa-candramāḥ
prathito nārada ity asau bhuvi |
vihita-praṇipāta-saṁhatir
nayanābjena tathā samarcayet ||33||

atha ye prabhupāda-pallava-
priya-bhṛtyāḥ sunivāritāś ca te |
samayāt samupetya saspṛhaṁ
nayanais tad-vadanaṁ papur muhuḥ ||34||

itare bahavo’pi sarvataḥ
samupetāḥ prabhu-darśanotsukāḥ |
sabhaya-spṛha-kautuka-trayaṁ
satato’dhikaṣṭhita-citta-vṛttayaḥ ||35||

bahir eva ciraṁ sukhotkaraiḥ
sthitavantaḥ sumahā-kṛpālayam |
dadṛśuḥ kramaśo’tisādhvasād
api govinda-nivedanāntare ||36||
(yugmakam)

iti te prahara-dvayāvadhi
prathitā bhāva-śatena bhūyasā |
dadṛśuḥ prabhum ātta-kautukam
vara-kalpa-drumavan manoramam ||37||

hasitair api kāṁścid añjasā
vacanenāpi tathetarān prabhuḥ |
kṛpayā ca kayā ca netarān
akarod ātta-manorathotsukān ||38||

hṛdayeṣu punar manorathān iha
yo yo vidadhe yathā-vidhān |
sakalān svayam ātta-kautukaḥ
saphalān eva cakāra tāṁs tathā ||39||

na ca nirvavṛte vilokya taṁ
na ca dṛṣṭīrahitāśru-vāhitā |
prapadānta-gam aśru nojjhitaṁ
manujenāsya samīpatas tadā ||40||

sa vidhāya samasta-dehināṁ
sukham ālokana-bhāṣaṇādibhiḥ |
vidadhe madhurānanaḥ sukhād
atha mādhyandina-karma śuddhimat ||41||

śucibhiḥ salilaiḥ kṛtāplavo
dhṛta-kaupīna-bahiḥ-sad-aṁśukaḥ |
malayodbhava-paṅka-bhūṣio
nija-nāmāni gṛṇan babhau prabhuḥ ||42||

upayujya ca śuddha-modanaṁ
kṛta-śuddhācamanādika-kriyāḥ |
paridhāya ca bhinnam aṁśukaṁ
śuci-kāntir vavṛdhe śriyā prabhuḥ ||43||

punar apy upagamya te ca te
prabhupādāmbuja-sīdhu-lampaṭāḥ |
nayanāñjalibhir nirantaraṁ
bahu tad-rūpa-sudhāṁ papus tadā ||44||

sa yathā-tatham ukti-mādhurī-
madhura-smera-mukhendu-sundaraḥ |
muditān atha tān sa pūrvavat
parisambhāṣya cakāra nirbharam ||45||

nija-nāma-sudhāṁ muhuḥ pibann
iti dainandina-karma bhūṣayan |
śaradi pratiyātram utsukaḥ
sukha-sindhau parigāhate sma saḥ ||46||

bahu-kautuka-vīkṣaṇa-kṣaṇān
mudito dvādaśa-yātrakeṇa saḥ |
asitācala-mauli-maṇḍanaṁ
nayanābhyām akarod ivātmani ||47||

makarotsava-madhyataḥ prabhur
vihitābhīra-rucir yathā-ruci |
ghṛta-dugdha-dadhīni bhārato
nidadhat kaṇṭha-taṭe virājate ||48||

kṣaṇam apy atisaukhya-cañcalo
laguḍotkṣepaṇa-kautukī muhuḥ |
vara-gopa iveha harṣado
jayati śrī-yuta-gaura-vigrahaḥ ||49||

kṣaṇam utkṣipati kṣaṇaṁ padā
kṣipati bhrāmayati kṣaṇaṁ tu tam |
bhuja-kakṣa-taṭoru-jānu-pat-
kamalādho’dha itas tataḥ prabhuḥ ||50||

atikautuka-ceṣṭayā nṛṇāṁ
nayanānandam atīva sāndrakam |
vidadhat sakalotsaveṣu sa
prabhur ānandam amandam āyayau ||51||

atha dola itīrito hareḥ
sumahān utsava eka uttamaḥ |
vividhaiḥ khalu kautuko’hitaiḥ
purato nṛtyati gaura-vigrahaḥ ||52||

aruṇaiś ca sitaiś ca komalair
atha hāridra-rajobhir uttamaiḥ |
malayodbhava-reṇubhiś ca tair
bhagavāṁś citrita-vigraho babhau ||53||

saphala-kramuka-drumoccayaiḥ
phala-namraiḥ kadalī-drumair api |
sumano-bhara-niṣpatac-chikhais
tarubhiś cādhika-maṇḍalī-kṛte ||54||

vara-mañca-vibhūṣite lasad-
vara-paryaṅka-taṭopari prabhau |
nija-bhakta-gaṇena dolite
sati gaurāṅga-śaśī ca nṛtyati ||55||
(yugmakam)

kanakācala-kānti-vigrahau
muhur anyonya-vilokanotsukau |
abhidolana-nṛtya-cañcalāv
atha govinda-śacīsutau prabhū ||56||

nija-ceṣṭita-vaibhava-śriyā
janatānāṁ niviḍaṁ sukhotkaram |
avirāma-rasād akurvatām
adhidolotsavam utsukātmanā ||57||
(yugmakam)

itareṣu mahotsaveṣu sa
prathiot dola itīha yaḥ sadā |
sama eva rathasya kīrtito
madhumāsa-prathame sa rājate ||58||

nanu tat kim idaṁ jagatpater
iha dolotsava-kautukaṁ janaiḥ |
kathanīyam amuṁ mahāprabhuḥ
purataḥ paśyati nirbharaiḥ sukhaiḥ ||59||

punar apy atha taiḥ samāgatair
atha yātrā-samaye mahāprabhuḥ |
vilasaty aniśaṁ tathā tathā
nija-saṅkīrtana-nartanādibhiḥ ||60||

iti viṁśati-hāyanaiḥ prabhur
baladevasya rathāgrato muhuḥ |
naṭanāni vidhāya kīrtanair
idam etad vyakiraj jagat-tale ||61||

sa tu sarva-janāntara-sthito
jagad-ādhāra iti prakīrtitaḥ |
iti tasya puro muhur muhur
naṭanaṁ kīrtanam ātatāna saḥ ||62||

itthaṁ śrī-puruṣottame viharaṇaṁ kṛtvā śacīnandano
harṣād viṁśati-vatsareṇa vihita-krīḍo babhau nirbharam |
etan-madhyam adhiprāyaṇa-kutukād āgatya bhāgīrathī-
tīre śrī-mathurām alaṅkṛti-matiṁ kartuṁ sa vikrīḍati ||63||

iti śrī-kṛṣṇa-caitanya-caritāmṛte mahā-kāvye
aṣṭādaśaḥ sargaḥ
||18||


(19)
ūnaviṁśaḥ sargaḥ

drūta-cāmīkarākāro mathurāṁ calituṁ tataḥ |
lasat-kari-karākāroddāma-dor-dvitayo babhau ||1||
prayātuṁ yamunā-tīraṁ gaṅgā-tīre mano dadhe |
yat taṭe so’vatīrṇo’sti tasyāṁ prītir mahīyasī ||2||
dakṣiṇād āgato yāvat tāvat tatra mahāprabhuḥ |
mathurāyāṁ calaty eva rāmānando’tra bādhate ||3||
cāturmāsyāntare nāthaṁ karhicid gamanodyatam |
uvāca bahu-duḥkhena śrī-rāmānanda-rāyakaḥ ||4||
daśamyāṁ vijayāyāṁ tu gamanaṁ bhavitā prabhoḥ |
daśamyāṁ vijayāyāṁ tu daśāyām aham agrataḥ ||5||
govindo jagadānandaḥ śrī-dāmodara-paṇḍitaḥ |
paramānanda-purī ca tat-saṅge militā yayuḥ ||6||
gaṅgā-tīre samāgatya vaiṣṇavebhyo visarjitum |
mahā-prasādān vividhān netuṁ tatrādiśat prabhuḥ ||7||
ete nātha-nideśena muditā bhūya ādaduḥ |
mahā-prasādān vipulān ḍora-candana-mukhyakān ||8||
mātre nirmālya-vasanam ātmecchābhir mahāprabhuḥ |
paramānanda-pury-ūḍhāṁ paramāṁ yuktim ādadhe ||9||
idaṁ śrīmaj-jagannātha-nirmālyaṁ paramāṁśukam |
pratāparudreṇa ca me dattaṁ parama-durlabham ||10||
kasmai dāsyāmi tan-nyūnaṁ gadituṁ tvam ihārhasi |
mayā sandigdha-manasā sthīyate sāmprataṁ khalu ||11||
ity ukto’sau purī svāmī babhāṣe’tha mahāprabhum |
jananyai deyam etat tu mamaitan matam uttamam ||12||
ūce pūrvedyur asakau rasa-kautuka-vibhramaḥ |
vibhrama-ccheda-kṛd dṛṣṭir hṛd-dṛṣṭi-sukhadaḥ prabhuḥ ||13||
gāyaṁ gāyaṁ gamiṣyāmi jagannāthaṁ vilokitum |
dāmodaro’sau mat-saṅge gāyan sthāsyati niścitam ||14||
ity asau rajanī-śeṣe prathamāvasaraṁ vibhoḥ |
nija-kīrtana-saṁharṣair gacchan pathi babhau prabhuḥ ||15||
daivād dāmodaraḥ so’yaṁ milito nābhavat tadā |
siṁha-dvāre kṣaṇaṁ tasthau tam apekṣya svayaṁ prabhuḥ ||16||
bhāvābhāvābhibhāvābhibhava-bhāve babhau bhavaḥ |
vibhāvevmbhāva-bhāve babhūva bhuvi vaibhavam ||17||
(dvyakṣaraḥ)[footnoteRef:100] [100:  bhāva-abhāva-abhibhāva-abhibhava-bhāve bhavaḥ babhau, vibhau evam-bhāve bhāve sati bhuvi vaibhavaṁ babhūva | ] 


tataḥ kiñcid vilambena milito’bhūt sa bhūsuraḥ |
prabhur āviṣṭa-citto’sau taṁ dṛṣṭvā kupito’bhavat ||18||
taṁ tu gītā-pustikayā pṛṣṭhe bhūyo jaghāna saḥ |
niṣpipeṣa padāghātaiḥ praṇayāt praṇayāmbudhiḥ ||19||
itthaṁ praviśya prāsādaṁ dṛṣṭvā śrī-puruṣottamam |
natvā stutvā ca calituṁ manaś cakre kṛpānidhiḥ ||20||
kīrtanaṁ cakrire ke ca samutsuka-mano-layāḥ |
nartanaṁ cakrire ke ca samutsuka-mano-layāḥ ||21||
(gomūtrikā-bandhaḥ)[footnoteRef:101] [101:  kīrtanam iti | asya pāṭha-kramaḥ gavāṁ mūtra-patana-dhārā-krameṇa | tan-mūtra-dhārā yathā vāmād dakṣiṇato dakṣiṇād vāmataḥ ghūrṇana-bhaṅgyā patati | ayam api ślokas tathaiva paṭhanīyaḥ | atra ūrdhve adhaś ca vakra-gatyā punas tṛtīya-caraṇasyādi-varṇam ādāya ūrdhvādhaḥ-krama-gatyā ca samaṁ paṭhayan |] 


kāśī-miśra-mukhāḥ sarve paścāt paścāt samāyayuḥ |
samanuvrajatas tāṁs tān visasarja kṛpānidhiḥ ||22||
niśāvasāne tair etaiḥ kīrtayadbhir muhur muhuḥ |
pratasthe gāna-kalayā lolaḥ śrī-gaurasundaraḥ ||23||
govindo jagadānandaḥ śrī-dāmodara-paṇḍitaḥ |
yati-śreṣṭha-purī-svāmī kīrtayanatḥ samāyayuḥ ||24||
lalal-līlo lalal-līlo lolo lolo lalal-lalaḥ |
līlālolo’lilīlālīṁ līlālīṁ lolalāṁ laluḥ ||25|| (ekākṣaraḥ)[footnoteRef:102] [102:  lalantī lobhamānā vraja-gamana-rūpā līlā yasya sa lalallīlaḥ | lalantī laḍayor aikyāt laḍantī kṣipantī līlācala-vāsa-rūpā līlā yasya sa lalal-līlaḥ | lolaś cañcalaḥ punar lolaḥ sa-tṛṣṇaḥ vraja-gamanārthaṁ ity arthāt | lolaś cala-satṛṣṇayor ity amaraḥ | lalan īpsan lalaḥ laḍaḥ samasta-jana-preraṇa-rūpaḥ kṣepo yaysa saḥ | nīlācalaṁ tyaktvā vraja-gamanārtham etādṛg-avastho’pi mahāprabhuḥ līlālolaḥ līlayā vilāsena lolaś cañcala āsīt | tad-artham eva bhaktotkaṇṭhām āha alīti | alīnāṁ bhramarāṇāṁ līlālīva līlā tām ity upamita-samāsaḥ | atra līlāṁ ceṣṭāṁ bhramara-ceṣṭām ivety arthaḥ | lolalāṁ lolasya cañcala-cittasya lā grahaṇaṁ yayā sā tām | yathā prabhur dhriyate tathety arthaḥ | līlālīṁ ceṣṭā-kulaṁ laluḥ prāpuś cakrur ity arthaḥ | atra bhaktā iti yojyam | cañcala-dalam api jalajaṁ yathā madhu-lubdho’lir na tyajati punas tad-avarohaṇāyaiva yatate tathā prabhu-saṅga-sukhino govinda-dāmodarādayo’pi tyajantam api śacīnandanaṁ na tatyajuḥ kintu sthāpayitum eva yayatire | prathamāvadhi dvitīyārdhasya līlālola etat-paryantaṁ prabhu-viśeṣaṇam | lalur iti lā-la-grahaṇe ity ad-ādivat liṭi rūpam iti vivekaḥ ||] 

tato’nu dolām āruhya śrī-rāmānanda-rāyakaḥ |
etadīyāś ca ye cānye sametās te ta āyayuḥ ||26||
śrutvā sarve janās tatra strī-pumāṁsaḥ samantataḥ |
hariṁ vadeti sotkaṇṭhaṁ vadanto bhūya āyayuḥ ||27||
tataḥ samudite bhānau bhānu-koṭi-sama-prabhaḥ |
prātaḥ-kṛtyaṁ cakārāsau tair etair nija-bhaktakaiḥ ||28||
sa tatra gamanārambhe na tatrātrā na nāvavau |
pavitrāṅghri-janānandaṁ bhavitrāgamanānanam ||29|| (muraja-bandhaḥ)[footnoteRef:103] [103:  sa tatreti | natatrātrāḥ na na āvavau iti durūhāṁśasya pada-cchedaḥ | tatra tasmin gamanārambhe yātrā-prārambhe sati natatrātrāḥ nata-trāṇāṁ praṇata-pālakānām api trāḥ pālakaḥ sa śrī-gaurāṅgaḥ pavitrāṅghri-janānandaṁ aṅghri-sevino janāḥ aṅghri-janāḥ | madhyapada-lopī karma-dhārayaḥ | pavitraḥ aṅghri-janānāṁ pāda-sevi-bhaktānām ānandaḥ sukhaṁ yasmin tat | tathā | bhavitre śubhade āgamane ānanaṁ mukhaṁ yasmin tādṛśaṁ yathā tathā | na āvavau na samyak jagāma iti na, kintu jagāmaivety arthaḥ | yadaiva gamanodyamas tadaiva bhaktebhyaḥ sukhaṁ dattvā punar āgamane teṣām āśāṁ ca vardhayitvā drutaṁ jagāmeti phalitam ||] 

prabhāte pṛṣṭhato dṛṣṭvā prahārasya ca lakṣaṇam |
dāmodarasya pidadhe vastreṇaiva purī-prabhuḥ ||30||
kiyad dūraṁ tato gatvā virarāma mahāprabhuḥ |
śrī-rāmānanda-rāyeṇa praṇaya-dvandvavān mithaḥ ||31||
sa tyaktvā gacchatā tena prabhunānunayair bahu |
tarpito’pi na vai tṛptiṁ jagāma kṣaṇam apy uta ||32||
manojña-dṛṅ-nāmanojña-vibhrama-bhramaṇākulaḥ |
manojña-dṛṅ nāma no jña-vibhrama-bhramaṇākulaḥ ||33||[footnoteRef:104] [104:  manojñeti | manojña-dṛk nāma no jña vibhrama bhramaṇākulaḥ iti parārdhasya pada-cchedaḥ pūrvārdhasyārtham āha—manojña-dṛk manojñe manohare dṛśau yasya saḥ | na amanojñaḥ vibhramaḥ śobhā yatra tādṛśena bhramaṇena ākulaḥ utkaṇṭhitaḥ | api tu prabhor manojña-vibhrama-yukta-bhramaṇenākula eva | tathā parārdhasyārtham āha—manojñā antaraṅgā dṛk dṛṣṭir yasya saḥ | nāmeti prākāśye | tathā cāmaraḥ—nāma prākāśya-sambhāvya-krodhopagama-kutsane iti | jānanti vastu-tattvam iti jñāḥ tattva-darśinaḥ | jānāteḥ kartari kaḥ | teṣāṁ viśiṣṭaḥ bhramaḥ bhrāntir yatra tādṛśena bhramaṇena ākulaḥ iti no na | niṣedhe na hya no nāpi ity amaraḥ | īdṛśaḥ rāmānandaḥ tṛptiṁ na jagāmeti pūrvenānvayaḥ | prabhum anugacchan rāmānando budhair nāśocīti tātparyam | asya pūrva-parārdhayor ākṛtyā sāmyaṁ lāṭānuprāsaḥ ||] 

sa tu premāspadasyāsya rāmānando mahā-nidhiḥ |
tad-alokana-duḥkhena kathaṅkāraṁ bhaviṣyati ||34||
tato mahā-prasādaughaḥ sadyas tatra caturvidhaḥ |
vāṇīnāthena prahito milito’bhūd anekaśaḥ ||35||
nīlācalāt samāyāntaṁ sadyaḥ śrīmad-anūttamam |
mahā-prasādaṁ dṛṣṭvāsau mumude parama-prabhuḥ ||36||

nānānā nuni nānene nānā nūnananū  nanu |
nānā nūne nānanānnone no nānā nanunnanu ||37||
(punar ekākṣaraḥ)[footnoteRef:105] [105:  nanu nānānā nuni āṇūn nānā inenān anaṇūn anu nānānūne na ānanānnone no nānā nut na nanu | atha śrīman-mahāprabhor vaibhavaṁ  varṇayati nānety ādy ekākṣara-ślokena | nanu bho nānānā nānā-puruṣaḥ ko’pi ity arthaḥ | nuni sānunayaṁ yathā tathā āṇūn ā samyak prakāreṇa aṇūn alpān anu lakṣīkṛtya pracuratayā matvety arthaḥ | nānānune nānā-prakāra-bahutare ata eva nānanānnone ānanasya mukhasya yad annaṁ tasmāt ūnaṁ hīnaṁ na tādṛg iti tat tasmin adharāmṛtasyālpataratva-viṣaye ity arthaḥ |  no na nānā na bahutaraḥ iti nut prerakaḥ etad-vādī na āsīd iti śeṣaḥ | idam ākūtaṁ yat, ko’pi mahātmā alpān api prabhu-sadṛśa-prabhu-prasādān savinayaṁ analpān dṛṣṭvā teṣāṁ ca vividha-prakāratve  bahu-parimitatve adharāmṛtasyālpataratve ca viṣaye na pracurāḥ iti na avādīd iti | prabhu-prasādān analpān api bahutayā sammānitavān iti saṅkṣepaḥ | ayam abhiprāyaḥ | śrīman-mahāprabhu-prabhāvāt yaḥ ko’pi puruṣa evaṁ siddhānta-sāraṁ niścikāya yat prabhu-tulyatvaṁ mahā-prasādasya | tathā ca śrīmad-bṛhad-bhāgavatāmṛte—naivedyaṁ jagadīśasya anna-pānādikaṁ ca yat | brahmavan nirvikāredaṁ yathā viṣṇus tathaiva tat || ity ādi | nu vitarkāpamānayoḥ | vikalpānunayety ādi medinī | viruddha-dharma-samavāye bhūyasāṁ syāt | sa-dharmakatvam iti nyāyena | aneka-dantya-na-kāra-saṁsargāt aṇūn ānaṇūn ity atrāṇor ṇa-kārasya dantyatvam | inaḥ prabhuḥ | ajahat-svārtha-lakṣaṇayā tat-prasādo jñeyaḥ | inena tulyaḥ ina-tulyas tādṛśaḥ inaḥ | iti madhya-pada-lopī samāsaḥ | inaḥ patyau nṛpārkayor iti medinī | kṛtam iti vistarataḥ paraṁ sugamam ||] 


mahāprasādopayogaṁ kṛtvā tatra kṛpānidhiḥ |
viśramya ca kṣaṇaṁ harṣāt pratasthe taiḥ samaṁ punaḥ ||38||
kañcid deśaṁ samāsādya sthitaṁ taṁ sarva eva hi |
draṣṭuṁ samantād autsukyād āyayau citram eva tat ||39||
viramaty eva ye vāsmin kṛṣṭā āsan samantataḥ |
tatratyā vāyunā sārdhaṁ dhariya-sauhitya-saurabhaiḥ ||40||

līlā lolāli-lalanā lalan-nalina-lālanaiḥ |
nalāla lalanālīnāṁ līlāṁ lān anilo lalan ||41||
(dvyakṣaraḥ)[footnoteRef:106] [106:  anilaḥ pavanaḥ nalina-lālanaiḥ kamala-cālanaiḥ līlā-lolāli-lalanāḥ līlayā vilāsena lolānāṁ alīnāṁ bhramarāṇāṁ lalanāḥ kāminīḥ bhramarīr ity arthaḥ | lalan īpsan lalanālīnāṁ lalanā-sthitāṁ līlāṁ kelīṁ lān gṛhṇan lalan īpsan sukhitaḥ sann ity arthaḥ |  nalāla cacāla | laḍa ku bhraṁśe atra ḍalayor aikyaṁ svīkāryam | prathamatra lalat kepse iti nirvirodhaḥ | līlā keli-vilāsayor iti medinī | lā-la-grahaṇe ity ad-ādikāt śatṛ-pratyayaḥ | anyo'pi patir yathā vilāsinīṁ vanitāṁ kareṇāhvayati | tathā vāyur api padmakara-cālanair vilāsa-śālinīḥ bhramara-vanitāḥ abhilasan cacāleti bhāvaḥ ||] 


pathi premāviṣkṛtibhiḥ kṛtibhis taiḥ samaṁ vrajan |
majjati smaiṣa paramām ānandāmṛta-dīrghikām ||42||

atha vīkṣya drumaṁ śreṣṭhaṁ dhāvann ārād avāritaḥ |
skandham utplutya dhṛtvā ca lambamānaḥ śriyaṁ dadhe ||43||
āliliṅga taruṁ bhūyo locanāmbubhir āplutaḥ |
kaṁ vā kena prakāreṇa noddadhāra mahāprabhuḥ ||44||

kākeneva vane kekā lāvakena na kevalā |
śuddhāsāra-rasāddhāśu nutir āsusurāti nu ||45||
(pratilomānuloma-pādaḥ)[footnoteRef:107] [107:  kākeneti | śuddha āsāra rasā addhā āśu nuti rā susurā atinu | iti parārdhasya pada-cchedaḥ | vane kānane kākena vāyasena iva lāvakena tad-ākhya-pakṣiṇā na kevalā akevalā pūrṇety arthaḥ | śuddhā āsāraḥ dhārā sampātaḥ yatra sa śuddhāsāraḥ | varṣartuḥ tatra rasa anurāgaḥ yasyāḥ tādṛśī kekā mayūra-vāṇī | kekā vāṇī mayūrasyety amaraḥ | nu-dhātor bhāve ktiḥ nutiḥ stavaḥ tāṁ rāti dadātīti rā-dhātoḥ kartari ḍaḥ striyām āp | tādṛīśī yā su-sukhadā surā tām api atikramya nuḥ stavanaṁ yatra tādṛśaṁ yathā tathā didīpe iti śeṣaḥ | asya pāda-catuṣṭaye anuloma-viloma-pāṭhe arthāt vāmād dakṣiṇato dakṣiṇād vāmatas tulyaḥ pāṭhaḥ ||] 


vṛndāvana-drumān ittham āliṅgayati vihvalaḥ |
tathāliliṅga sa taruṁ yathā cūrṇāyate muhuḥ ||46||
adhaḥ kaṇṭaka-saṅkīrṇe nipatiṣyantam añjasā |
bhiyā puri-prabhṛtayo jagṛhur vara-bāhubhiḥ ||47||
ūce'tha paśyāyaṁ kṛṣṇa-candro'bhito'bhitaḥ |
pratidrumaṁ vilasati jagaty etan mayīkṣate ||48||
avapayo'tivimalam anantam asakṛd babhau |
niṣpaṅkaṁ bhūtalaṁ cātha citra-citrā prabhor gatiḥ ||49||
(ślokāvṛttiḥ)

adhikaṁ śuśubhe tatra vijayena prabhor asau |
vikala-satkāśa-kusuma-susmitā surasā śarat ||50||
bhuvaneśvara āgatya dadarśa bhuvaneśvaram |
mahā-prasādaṁ propāsya tatraiva virarāma saḥ ||51||
anyedyuḥ rajanī-śeṣe pratasthe taiḥ samaṁ prabhuḥ |
haridāsaṁ puraḥ prāpyāviśad grāmaṁ mahāprabhuḥ ||52||

sā ra sā sa ra sā sā raṁ ra sā nū ta na nū ta nā |
nā ta nū na ta nū sā ra raṁ sā sā ra sa sā ra sā ||53||
(pratilomānuloma-ślokaḥ)

atra nūtana-gehādi kārayitvā nideśataḥ |
purā rāmānanda-rāyo nināya prabhum añjasā ||54||
lopitaṁ śuddham ālokya gṛhaṁ tatra kṛpānidhiḥ |
uvāsa parama-prītyā paramānanda-puriṇā ||55||
tato nīlācalād āśu samāyāto'bhavan muhuḥ |
mahāprasāda-nicayaḥ svanna-pānaka-piṣṭakaḥ ||56||
yad-ājñā brahma-rudrādyair ādhāya śirasīḍyate |
kiṁ tasya vibhavo lokair jñāyate vibhavo nu kaiḥ ||57||
taṁ dṛṣṭvā parama-prītaḥ premnopāsya ca taiḥ samam |
śrī-rāmānanda-rāyeṇa kathayā rajanīṁ yayau ||58||
etenaiva samaṁ nānā-kathā-kathana-tatparaḥ |
nināya rajanīṁ nātho rajanī-nātha-sundaraḥ ||59||
prabhuś ca paramānanda-purī cāpi puro yayau |
rāmānandas tu matimān paścāt paścāt samāyayau ||60||
evam evaṁ pathi calan madhurādhara-rociṣā |
jajāpa nija-nāmāni karuṇā-rasa-sāgaraḥ ||61||
(asaṁyogaḥ)

evaṁ vrajann upanadi vīkṣyāvāsaṁ manoramam |
ūce'nugāyan madhuraṁ madhurādhara-sundaraḥ ||62||
agre gacchata yūyaṁ tu kaṭake tatra nīvṛti |
darśanaṁ mama gopīśa-prāsādeṣu bhaviṣyati ||63||
ity uktās te mahātmānaḥ purī-prabhṛtayas tadā |
prayayus tatra gaurāṅgo viśaśrāmātha kenacit ||64||
āyāti karuṇā-sindhur iti śrutvā gajeśvaraḥ |
ājñayā sakalaṁ tīrthaṁ cakāra kara-lālitam ||65||
(niroṣṭhyaḥ)

sarvāṅgīnair alaṅkārair mādhuryojaḥ-prasādavān |
gopīnātho rarājāsau vāg-vilāsaḥ kaver iva ||66||
utkaṇṭhāṁ taruṇīṁ prāpya nirantara-navāṁ navām |
rarāja rājā madhuraḥ sa-śrīka iva caitrikaḥ ||67||
tata ete mahātmāno gopīnātha-mahāprabhoḥ |
prāsādaṁ viviśur hṛṣṭāḥ prasādollasitānanāḥ ||68||
tatra tān parayā prītyā vetra-vellita-pāṇayaḥ |
anayann antaraṁ veśma vismṛtānya-manorathān ||69||
te vilokyātha taṁ premṇā prītim āpur mahattarām |
atha kaścit samāgatya tatratyaḥ pṛthivī-suraḥ |
bhikṣārtham avṛṇot tatra paramānanda-pūriṇam ||70||
atrāntare gauracandraś candra-koṭi-samujjvalaḥ |
jvalat-kāñcana-śailābho lābhodaya ivāgamat ||71||
dṛṣṭvā ciraṁ kṛpā-sindhur gopīnāthaṁ manoramam |
manorathaṁ mūrtimantam iva tatra mudaṁ yayau ||72||

atha svapneśvaro nāma so'yaṁ dharaṇī-daivatam |
bhikṣārtham avṛṇot tatra gṛhe'pi ca samānayat ||73||
anyāṁs tu jagadānanda-mukhyān sukha-parāyaṇān |
śrī-rāmānanda-rāyo'sau nināya nija-mandiram ||74||

āgārāhityasukhade manorāme sa tān atha |
āgārāhityasukhade sadārāme tadānayat ||75||[footnoteRef:108] [108:  āgāreti | athānantaraṁ sa rāmānanda-rāyaḥ tadā tasmin kāle tān bhakta-janān | hitaṁ karotīti hityaṁ bhāve ṣṇyaḥ | seto'ṇitaś ceti niyamāt na dīrghatvam | āgarasya ā samyak hityaṁ hita-janakaṁ | sukhaṁ dadātīti tasmin | manorāme manohare | tathā na gacchantīti agāḥ parvatāḥ te eva iti svārthe ṣṇe āgāḥ teṣāṁ arāhitya-sukhaṁ arthāt pārvatya-sukhaṁ dadātīti tasmin sadārāme gṛha-samīpavarti praśasta-kānane anayati nītavān prāpayāmāsa ity arthaḥ ||] 


ārāmārāma-lalitān kṛtvā tān atha satvaram |
rāmānando janānandollāsakṛd bhūpam āsadat ||76||
te tatra randhanodyogaṁ cakrur viśraṇāntaram |
kṛta-bhikṣaḥ purī-svāmī prabhuṇā tatra cāgamat ||77||
tatropavana-madhye'sti sūcchrito bakula-drumaḥ |
visārī niviḍa-cchāyaḥ kulānāṁ bakula-drumaḥ ||78||
paramānena lalitā paramānena sarvataḥ |
rājīvanasya sājīvarājīva-yug athābhavat ||79||
bakula-druma-mūle'sau vasan bhāti sma susmitaḥ |
anena hema-rūpeṇa jambu-vṛkṣaṁ jigāya saḥ ||80||
atrāntare guru-śrīko bhūpa-cakra-śiromaṇiḥ |
vijayaṁ gauracandrāṅghri-dṛṣṭyai tatra cakāra saḥ ||81||
rāmānanda-sahāyaḥ sa savasanta iva smaraḥ |
caturaṅga-balair yuktaḥ samayāt samayāt tataḥ ||82||
avatīrya gaja-skandhāt gaja-skandhātisundaraḥ |
tad-ārāmaṁ prati prītyā bhūmau gacchan babhau bhṛśam ||83||
sadā sadānair gurubhir nāgair nāgair hayair vṛtaḥ |
patti-sampatti-sañcāyair bhūyo bhūyo rarāja saḥ ||84||
nāsty evāsya samo rājā kiṁ svarge kiṁ mahī-tale |
itīyaṁ tac ca tac coccaiḥ kṣurair akṣobhi ghoṭakaiḥ ||85||

rāmānanda-bhujaṁ dhṛtvā niyojyāmātya-sañcayam |
abhito'bhiyayau rājā pūrṇa-candro'rka-yug yathā ||86||
amātyair amara-prāyair antarbala-niveśibhiḥ |
prathamaṁ valayī-bhūto bhū-pradeśo rarāja saḥ ||87||
tad-bahiḥ pattayo'tiṣṭhaṁs tad-bahir haya-sañcayaḥ |
tad-bahiś ca gajāḥ sarve vyūha evābhavat tadā ||88||
pādāravinda-yugalaṁ vīkṣya tatra dravan-manāḥ |
bhūpatir bhūtalaṁ bhūyaḥ prāpa harṣāśruṇā saha ||89||
praṇamya bahudhā dṛgbhyām apibad vadanāmbujam |
na ca tṛptim agād bhūpaś citraṁ gaurāṅga-ceṣṭitam ||90||
bahudhā gauracandro'pi premṇābhāṣya vaco'mṛtaiḥ |
siṣeca tasya sarvāṅgaṁ sarvāṅgīnam ivāśliṣan ||91||
ājñāyājñāṁ prasādaṁ ca kṛta-kṛtyaṁ sa niryayau |
amātya-nicayāḥ sarve tato draṣṭuṁ yayur drutam ||92||

pāre citrotpalaṁ so'kūpāre citrotpalaṁ yathā |
yiyāsoḥ svamataṁ jñātvā bhūpaḥ sat-pātram abravīt ||
(padma-bhedaḥ)[footnoteRef:109] [109:  pāre iti | sa bhūpaḥ pratāparudraḥ citrotpala-nāma nadī tasyāḥ pāre iti pāre-citrotpalaḥ pāre madhye ṣaṣṭhyā vā iti pāre-śabdenāvyayībhāvaḥ | saptamī sthāne vāt kter mohato'pyāḥ iti ma-kāraḥ | tasmin citrotpalā-nadī-pāre akūpāre samudre | samudro'bdhir akūpāraḥ ity amaraḥ | citrotpalaṁ yathā citrotpalāny āhartum iva prabhur jagāmeti niścitety arthaḥ | sat-pātraṁ antaraṅga-bhṛtyam ekam aṅgarāja-nāmānam abravīt prabhum ānetum akathayat ||] 


maṅga-rāja bhavān eva hari-candana-saṅgataḥ |
pāre-mahānadi mahāprabhum anvetu satvaram ||94||
tad-ājñajātha te so’pi śrī-rāmānanda-rāyakaḥ |
naukāḥ sumahatīś cakre prabhuṁ cātha samānayan ||95||
udiyāya tadā pūrṇo bhagavān mṛga-lāñchanaḥ |
karaiḥ sammārjayāmāsa panthānam akhilaṁ tataḥ ||96||
tato gacchati gaurāṅge rājakīyas tadāgataḥ |
tatratyāṁs tatra nirṇīya tad-ājñāṁ nijagāda saḥ ||97||
ājñāpayati devo yac chrūyatāṁ tan-mahottamāḥ |
āropyo’tra stambha eko yena tīrthaṁ bhaved idam ||98||
iti śrutvā nṛpājñāṁ te stambham āropya tatra ca |
naukām āropya muditāḥ prabhuṁ harṣād upāsata ||99||

itthaṁ pārenadi sa tu caturdhāram āgatya tais tai
rātrau candrātapa-madhurima-vyāvṛtāyāṁ samantāt |
svāpaṁ cakre prabhur atha jagannātha-san-maṇḍapāntar
lokair lakṣāvadhibhir api tu sthānam evātra nāpe ||100||

iti śrī-kṛṣṇa-caitanya-caritāmṛte mahā-kāvye
ūnaviṁśaḥ sargaḥ
||19||



(20)
viṁśaḥ sargaḥ

rātrir yātā nātha talpaṁ jahīhīty
ākarṇāyaṁ pakṣiṇāṁ kūjitāni |
netre nidrā-mudrite jāgṛhīti
drāg ākṣipyan pāṇināthodiyāya ||1||

nirmālyānnaṁ tatra sadyaḥ sametaṁ
dṛṣṭvā harṣād āhnikāny ārabheta |
annaṁ pānaṁ piṣṭakādi prakāmaṁ
tais tair bhuktvā prītimāṁś ca pratasthe ||2||

tatrāmatyau tena samyag visṛṣṭau
tābhyāṁ bhūyo netra-pāthoja-pāthaḥ |
tene kṣāme tat tanū hanta tābhyām
utsāho’yaṁ kaḥ prakāro vidhātuḥ ||3||

deśaṁ deśaṁ pratyupeyuḥ samantād
ājñā rājño lekha-pūrvāḥ samastāḥ |
sthāne sthāne navya-navyaṁ niśāntaṁ
sāmagrībhiḥ kartum agre pavitram ||4||

udyann āsīd yatra tair eṣa nātho
harṣotkarṣāl lakṣa-saṅkhyair manuṣyaiḥ |
niṣpratyūhaṁ tatra tatrekṣaṇābjaiḥ
kāku-proktaiḥ pūjitaḥ saṁstuteś ca ||5||

adya śvo vā nūnam atraiṣyatīti
proccair āsīd agrato harṣa-nādaḥ |
paścād āyātīti tasmād upeto
bho bhoḥ paścād eva sarvatra bhūyaḥ ||6||

kecit kecit tatra papracchur āryāḥ
kvāsau kvāsau kṛṣṇa-caitanya-candraḥ |
itthaṁ nāthaṁ pūriṇaṁ taṁ prabhuṁ taṁ
tāv anyonyaṁ darśayāmāsatus tān ||7||

vāsaṁ vāsaṁ pratyupete prabhāte
rājñām ājñā-yantritāḥ sarva eva |
deśe deśe śuddha-gehāni kṛtvā
sāmagrīṁ ca pronmadā ānayanti ||8||

rāmānando bhadra-paryantam etya
pratyāvṛttas tena samyag visṛṣṭaḥ |
vicchedārtaḥ kṣetram eva pratasthe
gaurāṅgo’yaṁ so’py upeyād udīcīm ||9||

oḍraṁ yāvad bhūpater lekha-yuktā
āsaṁs tāvad tāvad evaṁ dhurīṇaiḥ |
prātar dhūpāntargataṁ rāja-yogyaṁ
nirmālyaṁ cānītam eva prakāmam ||10||

śrīmān gauḍaṁ deśam āsādya gaṅgā
draṣṭavyeti prema-vaihvalya-nunnaḥ |
tat-saṁsṛṣṭi-snigdha-mugdhāntarātmā
tat-tat-sthānāpy āyitāṅgaḥ sa reje ||11||

āgatya śrī-rāghavasyāśramāntaḥ
śrī-gaurāṅgaś candravat pūrva-śailam |
gandhair mālyaiḥ puṣpa-dhūpopahāraiḥ
premāviṣṭaḥ kautukī saṁmamāda ||12||

tatra sthitvā rāghavasyāśrame’sau
nītvā nāthaḥ pañcaṣān vāsarān saḥ |
jyeṣṭhaṁ tāvac chrī-navadvīpa-bhūmāv
agre prītyā preṣayāmāsa hṛṣṭaḥ ||13||

tasmin yāte gauracandraḥ sametaḥ
śrīvāsasya prema-pātrasya geham |
sthitvā tatra prāṇimātre dayāluḥ
sarvatrāsau saṁvyadhattānukampām ||14||

dvitrair asmin vāsarair lakṣa-saṅkhyā
bhūyo bhūyo harṣa-pāthodhi-magnāḥ |
yātāyātaṁ sarvataś cakrur atra
cchidraṁ nāsīc caivam asyānubhāvaḥ ||15||

rathyāsvoka-dvāri kecid drumeṣu
prācīreṣu prāyaśo’nye manuṣyāḥ |
āsan līlā-bhitti-citra-pratīkā
notkaṇṭhānāṁ pāram īyuḥ kadācit ||16||

rātrāv eko’pahnuto naukayāsau
tat-tad-grāmasyottareṇāny adeśam |
āyātaḥ śrī-vāsudevasya gehaṁ
gatvā pāyāt śrī-śivānanda-geham ||17||

asmin gehe rātrim ekāṁ tu nītvā
bhikṣāṁ cakre deśa evottare saḥ |
tat-tal-lokair lakṣa-saṅkhyaiḥ sameto
naukārūḍhaḥ śāntipuryāṁ jagāma ||18||

śrīvāsādyais tair athālokya nainaṁ
pratyudvignaiḥ sarvato’nviṣya bhūyaḥ |
yāvan naiṣo’darśi tāvat suduḥkhair
gāḍhaṁ gāḍham ardyamānair abhāṣi ||19||

nāvā gacchan svardhunī-madhya-bhūmau
nāmnāṁ gāthāṁ lola-cittaḥ prakāśya |
advaitasya grāmam āsādya nāthaḥ
premnottasthau gantum atyantam utkaḥ ||20||

madhye-dvāraṁ tena sārdhaṁ mahārhaḥ
saṅgas tasyāśleṣa-kolāhalena |
āsīn naiṣāṁ prāṇināṁ bhāgya-bhājāṁ
cakṣuḥ-śrotra-dvandva-tṛptyai babhūva ||21||

bhūyo bhūyo gāḍham āśleṣa-pīḍau
premāviṣṭau stas tathādvaita-gaurau |
tatrānte’sau taṁ tathā yogam enaṁ
pūjācaryāvāg-vilāsair upāsīt ||22||

āgatyātho śrī-śacī nāma devī
trailokyānām eva mātā tam enam |
dṛṣṭvā mene harṣa-pāthodhi-magnaṁ
tatrātmānaṁ sa-pramodārti-lajjam ||23||

tatraivāsīt ṣaḍ dināni krameṇa
śrī-gaurāṅgo mātṛ-dattānutṛptaḥ |
ācāryeṇa prīty-upānīta-caryo
netrānandaṁ prāṇinām eva kurvan ||24||

teṣāṁ teṣāṁ vāsarāṇāṁ samūhe
yāmo lokā lakṣa-koṭyaḥ samīyuḥ |
ācāryo’sau pratyahaṁ tās tathaiva
dravyair bhūyaḥ prīṇayāmāsa harṣāt ||25||

anyedyuḥ sa śrī-navadvīpa-bhūmeḥ
pāre-gaṅgaṁ paścime kvāpi deśe |
śrīmān sarva-prāṇināṁ tat-tad-aṅgair
netrānandaṁ samyag āgatya tene ||26||

kiṁ vā mūkaḥ kiṁ nu paṅguḥ kim andhaḥ
kiṁ vā vṛddhaḥ kiṁ śiśuḥ kiṁ striyo vā |
ye ye sarve śrī-navadvīpa-bhūsthāḥ
prīty-udrekāt te ta evātha jagmuḥ ||27||

yāvat tasthau tatra gaurāṅga-candras
tāvat sarve sarvato lakṣa-koṭyaḥ |
gāḍhotkaṇṭhā-nirbharārtāḥ samīyur
draṣṭuṁ taṁ te kiṁ striyaḥ kiṁ pumāṁsaḥ ||28||

madhye madhye tatra loka-pracāyair
atyudvigno bhūyaso’ntardadhāti |
kintūtkaṇṭhā vardhate gāḍha-gāḍhaṁ
teṣāṁ teṣāṁ krandatāṁ mukta-kaṇṭham ||29||

evaṁ nītvā tatra nātho dināni
prīty-udrekāt pañcaṣāṇi krameṇa |
netrānandaṁ sarva-lokasya tadvaṁs
tais tair divyaṁ deśam eva pratasthe ||30||

kañcid gopīnātha-śīti-prasiddhaṁ
gopīnāthe śeta ity anvayena |
tasmin deśe kvāpi gauracandraḥ
premāviṣṭo vīkṣya śaśvan nananda ||31||

kālindīye tīra eva prayātuṁ
gāḍhotkaṇṭhaḥ paścime kvāpi gatvā |
pratyāvṛtto bhūya eṣa sva-citte
kiṁ vālokya svardhunī-tīram āyāt ||32||

tat-tad-deśe bhūya eva prakāmaṁ
sthitvā kṛtvā dīrgha-dīrghānukampām |
śrī-nīlādrau bhūya eva pratasthe
citraṁ citraṁ tasya tat tac caritram ||33||

tat-tad-vyājāt svardhunī-tīram āyāt
yatra śrīmāṁś citram evāvatīrṇaḥ |
netrānandaṁ sarva-lokasya kṛtvā
nīlādri-stha-prītaye bhūya āsīt ||34||

sthitvā tatra śrīmayo gauracandraḥ
kañcit kālaṁ bhūyo’dhvanaiva |
kālindīyaṁ tīram eva pratasthe
vicchedārtāṁs tatra tāṁs tān vidhāya ||35||

rāmānandas tad-viyogādhi-pīḍā-
kṣīṇa-kṣīṇas tatyaje’sūn mahātmā |
vicchede syād ayogyam etac caritraṁ
premnas tāvat tādṛśasyāsya nūnam ||36||

sthitvā tatra dināni hanta katicid bhūyo’sitādrau prabhuḥ
śrīmān etya nananda nandayati ca smaitān ajasraṁ janān |
evaṁ viṁśati-hāyanāntara-bhavāṁ yātrāṁ vilokyākhilāṁ
svaṁ dhāmātha jagāma kaiścid api taiḥ sārdhaṁ kṛpā-sāgaraḥ ||37||
premāmbhodhau jagad atiśaye majjayitvā sa bhūyo
vicchedāgnāv api ca vidadhe magnam atyanta-durge |
citraṁ citraṁ tad api satataṁ prema-sindhur balīyān
āsīt ko’yaṁ śiva śiva mahān gauracandrānubhāvaḥ ||38||

nānā-deśān nija-nija-janān evam ekatra kṛtvā
tān anyonyaṁ praṇaya-niviḍān kārayitvā prakāmam |
tais taiḥ sārdhaṁ bata vilastio hanta gauḍotkaleṣu
svaṁ dhāmāsmin gatavati gatā bhūr viyogāgni-sindhau ||39||

caturviṁśe tāvat prakaṭita-nija-prema-vivaśaḥ
prakāmaṁ sannyāsaṁ samakṛta navadvīpa-talataḥ |
trivarṣaṁ ca kṣetrād api tata ito yannagamayat
tathā dṛṣṭvā yātrā vyanayad akhilā viṁśati-samāḥ ||40||

itthaṁ catvāriṁśatā sapta-bhājā
śrī-gaurāṅgo hāyamānāṁ krameṇa |
nānā-līlā-lāsyam āsādya bhūmau
krīḍan dhāma svaṁ tato’sau jagāma ||41||

āśaiśavaṁ prabhu-caritra-vilāsa-vijñaiḥ
kecin murārir iti maṅgala-nāma-dheyaiḥ |
yad yad vilāsa-lalitaṁ samalekhi taj-jñais
tat tad vilokya vililekha śiśuḥ sa eṣaḥ ||42||

baddhāñjaliḥ śirasi nirabhara-kāku-vādair
bhūyo namāmy aham asau sa murāri-saṁjñam |
taṁ mugdha-komala-dhiyaṁ nanu yat-prasādāc
caitanya-candra-caritāmṛtam akṣi-pītam ||43||

caitanya-candra-caritāmṛtam atyudāraṁ
sarve dṛśā ca manasā mudā vahantu |
yad dṛṣṭa-mātram apahanti durāpa-pāraṁ
saṁsāra-sāgaram ajasram udagra-hiṁsram ||44||

nāhaṁ stutau bata natau vinatau na śakto
yat taiś ca tair jana-cayaṁ sva-vaśe kariṣye |
āśritya kintu nija-kāruṇikatvam eva
yad yogyam atra tad aho racayantu dhīrāḥ ||45||

iha parama-kṛpālor gauracandrasya ko’pi
praṇaya-rasa-śarīraḥ śrī-śivānanda-senaḥ |
bhuvi vilasati tasyāpatyam ekaṁ kanīyas
tv akṛta parama-maugdhyāc citram etaṁ prabandham ||46||

dhīrodātta-mahattamo guṇa-nidhir yasminn asau nāyako
yatrāmūr lipayo nirantara-valat-prema-prakāśākṣarāḥ |
yatrāneka-mahā-mahottama-dhiyāṁ cāritram antargataṁ
tac caitanya-caritra-varṇanam idaṁ jīyād ajasraṁ bhuvi ||47||

etat tāpa-traya-nirasanaṁ prema-mātraika-bījaṁ
śrī-gaurāṅga-praṇaya-valitotkīrti-mātra-svarūpam |
dṛṣṭvā svāntaḥ-karaṇa-padavīṁ mām anālocya dhīrāḥ
śaśvat kaṇṭhe dadhatu muditā ramyam enaṁ prabandham ||48||

vedāḥ rasāḥ śrutaya indur iti prasiddhe
śāke tathā khalu śucau śubhage ca māsi |
vāre sudhākiraṇa-nāmny asita-dvitīyā-
tithy-antare parismāptir abhūd amuṣya ||49||

iti śrī-kṛṣṇa-caitanya-caritāmṛte mahā-kāvye
viṁśatitamaḥ sargaḥ
||20||

--o)0(o--

iti śrī-kṛṣṇa-caitanya-caritāmṛtaṁ mahā-kāvyaṁ
śloka-saṅkhyā 1911
śrī-caitanyo jayati |


